(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΓ΄

Πέμπτη, 17 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου των επικαίρων ερωτήσεων της Παρασκευής 18 Μαρτίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας "Εθνικό Μητρώο Νεοφυών Επιχειρήσεων Α.Ε." και άλλες διατάξεις του Υπουργείου Ανάπτυξης και Επενδύσεων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.  
ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΠΟΥΚΩΡΟΣ Χ. , σελ.   
 ΣΑΚΟΡΑΦΑ Σ. , σελ.   
  
Β. Επί του σχεδίου νόμου του Υπουργείου Ανάπτυξης και Επενδύσεων:  
 ΑΜΑΝΑΤΙΔΗΣ Γ. , σελ.   
 ΑΠΑΤΖΙΔΗ Μ. , σελ.   
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΑΧΜΕΤ Ι. , σελ.   
 ΒΑΡΟΥΦΑΚΗΣ Ι. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΑΡΑ Α. , σελ.   
 ΓΚΟΚΑΣ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΗΜΑΣ Χ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΟΣ Γ. , σελ.   
 ΛΙΟΥΠΗΣ Α. , σελ.   
 ΛΙΟΥΤΑΣ Α. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΑΡΑΒΕΓΙΑΣ Κ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΜΠΑΣ Κ. , σελ.   
 ΠΑΝΑΣ Α. , σελ.   
 ΠΟΥΛΑΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΣΚΑΝΔΑΛΙΔΗΣ Κ. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΑΡΑΝΤΙΛΗΣ Χ. , σελ.   
 ΤΖΑΚΡΗ Θ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΑΚΙΡΗΣ Ι. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
 ΧΕΙΜΑΡΑΣ Θ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΓ΄

Πέμπτη 17 Μαρτίου 2022

Αθήνα, σήμερα στις 17 Νοεμβρίου 2022, ημέρα Πέμπτη και ώρα 10.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-3-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ϟΒ΄ συνεδριάσεώς του, της Τετάρτης 16 Μαρτίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων σχετικά με την κοινή συνεργασία στην εξωτερική πολιτική και την άμυνα και των ρηματικών διακοινώσεων σχετικά με το ελληνικό πρωτότυπο κείμενο της Συμφωνίας»).

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων Α.Ε.» και άλλες διατάξεις του Υπουργείου Ανάπτυξης και Επενδύσεων».

Η Διάσκεψη των Προέδρων αποφάσισε στη συνεδρίασή της στις 10 Μαρτίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμπληρωματικά να σας πω ότι για τις τέσσερις υπουργικές τροπολογίες θα έρθουν οι αντίστοιχοι Υπουργοί να τις παρουσιάσουν και θα έχετε την ευκαιρία, θα τους κρατήσουμε εδώ, αν θέλετε κάποια ερώτηση, διευκρίνιση, να απαντήσουν πριν αποχωρήσουν. Επίσης, απ’ ό,τι ενημερώθηκα πριν από λίγο, θα έρθουν και οι Υπουργοί που συμμετείχαν σήμερα στην παρουσίαση των μέτρων. Επίσης, έχω ζητήσει το συντομότερο δυνατόν -και θα τις έχουμε τελειώνοντας ο δεύτερος εισηγητής- κάποιες νομοτεχνικές βελτιώσεις που υπάρχουν να τις φέρουν ώστε να τις έχετε εγκαίρως στα χέρια σας. Υπάρχει κάποιο θέμα επί της βασικής εισήγησης; Όχι; Ωραία. Μπορούμε να ξεκινήσουμε επομένως.

Το Σώμα συνεφώνησε.

Καλείται στο Βήμα ο κ. Θεμιστοκλής Χειμάρας, γενικός εισηγητής της Νέας Δημοκρατίας.

Παρακαλώ να ανοίξει το σύστημα ηλεκτρονικής εγγραφής.

Ορίστε, κύριε Χειμάρα.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Καλημέρα σε όλους. Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, η εισβολή της Ρωσίας στην Ουκρανία, παράλληλα με τις ανθρωπιστικές επιπτώσεις, τις απώλειες ανθρώπινων ζωών και το ξερίζωμα εκατομμυρίων ανθρώπων προκαλεί και μια τεράστια ενεργειακή κρίση, μια κρίση που απειλεί την οικονομική και κατ’ επέκταση την κοινωνική ευημερία.

Η ελληνική Κυβέρνηση από την πρώτη στιγμή που ξέσπασε η ενεργειακή κρίση, από το φθινόπωρο δηλαδή, καλύπτει μεγάλο μέρος των ανατιμήσεων στηρίζοντας νοικοκυριά και επιχειρήσεις. Στην κατεύθυνση αυτή χαιρετίζουμε και την ανακοίνωση πριν λίγο των Υπουργών για την επιπρόσθετη στήριξη που ξεπερνά το 1,1 δισεκατομμύριο ευρώ για το επόμενο τρίμηνο, στήριξη που θα ανακουφίσει 3,2 εκατομμύρια συμπολίτες μας. Αποδεικνύεται για άλλη μια φορά πως η Κυβέρνηση αντιμετωπίζει τις πολλαπλές και διαδοχικές κρίσεις με την απαιτούμενη υπευθυνότητα και σοβαρότητα ανταποκρινόμενη στον μέγιστο βαθμό στις απαιτήσεις των συμπατριωτών μας.

Κυρίες και κύριοι συνάδελφοι, το προηγούμενο έτος συμπληρώσαμε σαράντα χρόνια από το ιστορικό γεγονός της πλήρους ένταξης της Ελλάδας στην ευρωπαϊκή κοινότητα. Ο ευρωπαϊκός προσανατολισμός μας καθορίζει πλέον την μελλοντική μας πορεία. Η διαδικασία άσκησης της ευρωπαϊκής περιφερειακής πολιτικής ξεκίνησε ουσιαστικά με τα μεσογειακά ολοκληρωμένα προγράμματα, με τα ΜΟΠ, στις αρχές της δεκαετίας του ’80.

Η αξιοποίηση των πόρων απέφερε στη χώρα μια σειρά οφέλη, ωστόσο είναι κοινά αποδεκτό και εκ των αποτελεσμάτων φαίνεται ότι υπήρξε επιλογή λανθασμένων στόχων πολιτικής και προτεραιοτήτων, ταυτόχρονα με την απουσία ολοκληρωμένης στρατηγικής για την περιφερειακή ανάπτυξη, λανθασμένων πολιτικών που οδήγησαν σε δράσεις χωρίς αναπτυξιακές προοπτικές. Η αντίληψη που επικράτησε τότε για μια μηχανή που κόβει χρήματα είχε αποτέλεσμα μόνο την καταναλωτική δαπάνη, δεν περιλάμβανε δηλαδή μια επενδυτική διάσταση και -το κυριότερο- δεν στηρίχθηκε σε μια ολοκληρωμένη προσέγγιση σύμφωνα με τις πραγματικές ανάγκες της κοινωνίας και της οικονομίας.

Επίσης, η δημόσια διοίκηση δεν επέδειξε επάρκεια στις νέες συνθήκες τότε. Αντίθετα, ανέδειξε όλες τις παθογένειές της, με αποτέλεσμα να περάσει σχεδόν ανεκμετάλλευτη η χρηματοδοτική ευκαιρία για τη χώρα μας, χωρίς αναπτυξιακό αποτύπωμα, χωρίς σύγκλιση των οικονομικών και κοινωνικών δεικτών. Η πολιτική συνοχής και τα διαρθρωτικά ταμεία αποτέλεσαν τη συνέχεια του εγχειρήματος. Οι διαχειριστικές αρρυθμίες της πρώτης περιόδου αποκαταστάθηκαν κατά την περίοδο υλοποίησης των τριών Κοινοτικών Πλαισίων Στήριξης, με αποτέλεσμα τελικά να επιτευχθεί μια πιο αποτελεσματική αξιοποίηση των διαθέσιμων πόρων.

Σήμερα βρισκόμαστε σε μια πρωτοφανή ευνοϊκή χρηματοδοτική συγκυρία για τη χώρα κατά την οποία το Εταιρικό Σύμφωνο Περιφερειακής Ανάπτυξης 2021-2027, το νέο ΕΣΠΑ δηλαδή, για τον παραγωγικό μετασχηματισμό της χώρας συγκροτεί τον βασικό πυλώνα, δίνοντας το στίγμα για τις αναπτυξιακές της προτεραιότητες. Επιδίωξή μας είναι να διασφαλίσουμε την αποδοτική συμπληρωματικότητα και τις απαραίτητες συνέργειες με τα άλλα βασικά χρηματοδοτικά πλαίσια, όπως το Ταμείο Ανάκαμψης και το Εθνικό Πρόγραμμα Ανάπτυξης.

Η χώρα μας είναι το πρώτο κράτος-μέλος της Ευρωπαϊκής Ένωσης που υπέβαλε το στρατηγικό σχέδιο του νέου ΕΣΠΑ στην Ευρωπαϊκή Επιτροπή. Είναι η πρώτη χώρα που έλαβε την έγκριση για το εταιρικό σύμφωνο της νέας περιόδου. Οι πρωτοβουλίες και ο σχεδιασμός της ελληνικής Κυβέρνησης είχαν ως αποτέλεσμα την εξασφάλιση ενισχυμένης χρηματοδότησης για αναπτυξιακές πολιτικές, τόσο σε περιφερειακό όσο και σε τομεακό εθνικό επίπεδο. Η Ελλάδα έγινε η πρώτη χώρα με εγκεκριμένα σχέδια για το ΕΣΠΑ και το Ταμείο Ανάκαμψης.

Το επόμενο στάδιο της εφαρμογής των παρεμβάσεων της προγραμματικής περιόδου εδράζεται στο σημερινό μας νομοθέτημα. Ο εφαρμοστικός νόμος για το ΕΣΠΑ αποσκοπεί στην αναμόρφωση και συμπλήρωση του υφιστάμενου ρυθμιστικού και διαχειριστικού πλαισίου στην κατεύθυνση της βελτίωσης των όρων υλοποίησης και αύξησης της προστιθέμενης αξίας των προγραμμάτων.

Το ΕΣΠΑ 2014-2020 έχει ως ορίζοντα ολοκλήρωσης το τέλος του 2023. Συνεπώς, η άμεση έναρξη υλοποίησης των έργων στη νέα περίοδο αποτελεί απαραίτητη προϋπόθεση και προτεραιότητα για τη συνέχιση της χρηματοδοτικής κάλυψης των αναγκών που γνωρίζουμε, αλλά και για την αξιοποίηση των νέων αναπτυξιακών ευκαιριών που εντοπίζουμε. Μετά την εξειδίκευση των προτεραιοτήτων και την κατανομή των πόρων ανά πεδίο πολιτικής στη νέα προγραμματική περίοδο, η πολιτική συνοχής διαθέτει στη χώρα μας μέσω των συγχρηματοδοτούμενων προγραμμάτων περισσότερα από 26 δισεκατομμύρια ευρώ, προϋπολογισμός αυξημένος κατά 3 δισεκατομμύρια ευρώ σε σύγκριση με το ΕΣΠΑ της περιόδου 2014-2020.

Το νέο ΕΣΠΑ περιλαμβάνει δεκατρία περιφερειακά προγράμματα και εννιά τομεακά προγράμματα, συμπεριλαμβανομένου του προγράμματος για την αλιεία, υδατοκαλλιέργεια και θάλασσα. Τα προγράμματα λαμβάνουν χρηματοδοτική στήριξη από το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας.

Οι περιφέρειες της χώρας μας θα έχουν στη διάθεσή τους πόρους 8 δισεκατομμυρίων ευρώ, αυξημένους κατά 2 δισεκατομμύρια ευρώ σε σχέση με την τρέχουσα προγραμματική περίοδο. Ο προϋπολογισμός αυτός αντιστοιχεί στο ένα τρίτο των συνολικών διαθέσιμων πιστώσεων. Το 30% των πόρων του ΕΤΠΑ και το 37% των πόρων του Ταμείου Συνοχής θα διατεθούν για δράσεις αντιμετώπισης της κλιματικής αλλαγής. Το 28% των πόρων του Ευρωπαϊκού Κοινωνικού Ταμείου θα κατευθυνθεί σε δράσεις κοινωνικής ένταξης. Το 14% θα ενισχύσει την απασχόληση των νέων, ενώ το 8% την καταπολέμηση της παιδικής φτώχειας.

Στους πέντε ευρωπαϊκούς στόχους πολιτικής οι προτεραιότητες είναι: Ο μετασχηματισμός των επιχειρήσεων, όπου πηγαίνει το 20% των συνολικών πόρων, η πράσινη μετάβαση με 27%, οι υποδομές μεταφορών με 8%, τα κοινωνικά δικαιώματα με 30% και οι χωρικές πολιτικές με 6%. Ο εθνικός στόχος για τη δίκαιη μετάβαση περιλαμβάνει δράσεις για την απεξάρτηση από τον λιγνίτη και λαμβάνει το 7% των πόρων.

Για τη νέα περίοδο 2021-2027 προστίθενται νέα τομεακά προγράμματα για τον ψηφιακό μετασχηματισμό, την πολιτική προστασία, τη δίκαιη μετάβαση. Διαχωρίζεται το ενιαίο πρόγραμμα για τις μεταφορές και το περιβάλλον και δημιουργούνται δύο διακριτά προγράμματα. Η αναβάθμιση του προγράμματος τεχνικής βοήθειας έχει ως κύριο στόχο την ουσιαστική βελτίωση του συστήματος διαχείρισης και εφαρμογής των συγχρηματοδοτούμενων δράσεων.

Οι βελτιώσεις αυτές, βασισμένες στα διδάγματα και της τρέχουσας περιόδου, θα εστιάσουν κυρίως στην ενδυνάμωση των μηχανισμών παραγωγής και ωρίμανσης έργων και δράσεων, στην ενίσχυση του επιτελικού συντονισμού και στην απλούστευση των διαδικασιών εφαρμογής. Η απλοποίηση που αποτελεί προτεραιότητα θα στηριχθεί στην πλήρη ηλεκτρονική διαχείριση μέσω ΟΠΣ, στη διασύνδεση με άλλα πληροφοριακά συστήματα του δημοσίου και στην επέκταση της διεπαφής του για τη μείωση των εγγράφων που διαβιβάζονται από τους δικαιούχους.

Προτεραιότητα αποτελεί η αντιμετώπιση ανεπαρκειών στους δικαιούχους που θα υποστηρίζονται μέσω οριζόντιων δράσεων και στοχευμένων ενεργειών. Οι διαδικασίες ανάθεσης δημοσίων συμβάσεων θα υποστηριχθούν από δράσεις όπως η εκπαίδευση των τελικών δικαιούχων του ΕΣΠΑ για την καλύτερη αντιμετώπιση των νέων προκλήσεων της πράσινης και ψηφιακής μετάβασης και την περαιτέρω προώθηση της καινοτομίας σε δημόσιες συμβάσεις.

Με στόχο την ενίσχυση της διαφάνειας ενσωματώνουμε στο σύστημα διαχείρισης και ελέγχου τα στοιχεία της εθνικής στρατηγικής καταπολέμησης της απάτης του ΕΣΠΑ που αφορούν σε θέματα παρατυπιών και απάτης. Ενισχύουμε το πλαίσιο διαβούλευσης και την εταιρική σχέση διευρύνοντας την εμπλοκή των κοινωνικών εταίρων και βεβαίως εκπροσώπων των ομάδων στόχου.

Ιδιαίτερα στις ΟΧΕ, στις ολοκληρωμένες χωρικές παρεμβάσεις, προωθούμε στη νέα περίοδο κάτι που διαχρονικά θα έπρεπε να είναι αυτονόητο. Οι τοπικές εδαφικές αρχές, οι δήμοι κυρίως, συμμετέχουν ενεργά στη βασική διαμόρφωση και στην υλοποίηση των χωρικών στρατηγικών. Στην κατεύθυνση αυτή ενισχύουμε τον ρόλο των συλλογικών οργάνων της τοπικής αυτοδιοίκησης, της ΚΕΔΕ, της ΠΕΔ, της ΕΕΤΑΑ, στον σχεδιασμό και στην υποστήριξη των δικαιούχων δήμων. Ενώ ταυτόχρονα, συγκροτείται σε κάθε περιφέρεια η Περιφερειακή Επιτροπή Αναπτυξιακού Σχεδιασμού.

Η συμπληρωματικότητα με τα υπόλοιπα ενωσιακά μέσα επιδιώκεται προκειμένου να επιτευχθεί η μέγιστη συνέργεια στο πλαίσιο υλοποίησης κεντρικών ευρωπαϊκών πολιτικών. Αναφέρομαι στην Ευρωπαϊκή Πράσινη Συμφωνία, την Κοινή Πολιτική Ασφάλειας και Άμυνας, τη Στρατηγική για Ευρωπαϊκή Βιομηχανική Πολιτική και Στρατηγικές Αλυσίδες Αξίας, το πρόγραμμα για την Ψηφιακή Ευρώπη, το πρόγραμμα για την Ενιαία Αγορά, καθώς και το Ταμείο Ανάκαμψης και Ανθεκτικότητας.

Στα ευρωπαϊκά κονδύλια του νέου ΕΣΠΑ θα πρέπει να προσθέσουμε και τους πόρους που εξασφάλισε η χώρα μας από τη νέα ΚΑΠ για τα προγράμματα αγροτικής ανάπτυξης. Οι πιστώσεις ανέρχονται σε 20 δισεκατομμύρια ευρώ και θα διατεθούν για την ενίσχυση της ανταγωνιστικότητας του πρωτογενούς τομέα.

Ο σχεδιασμός και η αρχιτεκτονική δομή του νέου ΕΣΠΑ επιτυγχάνει την άρση των διαρθρωτικών αγκυλώσεων και των δυσλειτουργιών, ικανοποιεί τους αναγκαίους όρους οι οποίοι αποτελούν απαραίτητη προϋπόθεση για την ευρωπαϊκή χρηματοδότηση. Επιπρόσθετα δε, αποκαθιστά ανεπάρκειες και αρρυθμίες στην υλοποίηση προηγούμενων προγραμματικών περιόδων.

Στον εφαρμοστικό νόμο για τη νέα προγραμματική περίοδο σημαντική είναι η στόχευση για τον συντονισμό παράλληλων και διαφορετικών χρηματοδοτικών μέσων με τη δημιουργία μηχανισμού παρακολούθησης και ενίσχυσης των συνεργειών των δράσεων, αλλά και για την αποφυγή επικαλύψεων.

Το συνολικό ύψος των πόρων αθροιστικά του νέου ΕΣΠΑ, του Ταμείου Ανάκαμψης, της ΚΑΠ και των υπόλοιπων χρηματοδοτικών εργαλείων θα αγγίξει τα 77 δισεκατομμύρια ευρώ. Η αξιοποίηση αυτών των κονδυλίων αποτελεί μια μεγάλη πρόκληση και ευκαιρία, ένα στοίχημα που πρέπει να κερδηθεί.

Η περίοδος υλοποίησης των έργων που θα χρηματοδοτηθούν από το Ταμείο Ανάκαμψης είναι μικρότερη. Τα χρονοδιαγράμματα είναι πιο αυστηρά σε σύγκριση με το νέο ΕΣΠΑ που έχει ορίζοντα ολοκλήρωσης το 2030. Μέριμνά μας είναι ο εντοπισμός και η ωρίμανση έργων στη βάση των στρατηγικών μας προτεραιοτήτων, έργων που θα εντάσσονται και θα απορροφήσουν το σύνολο των πόρων και των δύο χρηματοδοτικών εργαλείων.

Τα επόμενα χρόνια η χώρα μας θα πρέπει σε κάθε έτος να υπερδιπλασιάσει τις δαπάνες έργων, να υπερδιπλασιάσει την απορρόφηση των διαθέσιμων πόρων για να αξιοποιηθούν στο ακέραιο οι αναπτυξιακές δυνατότητες και προοπτικές. Δεν πρέπει και δεν θα τις αφήσουμε να χαθούν.

Σημαντική θεσμική παρέμβαση αποτελεί η σύσταση του Εθνικού Μητρώου Νεοφυών Επιχειρήσεων. Ουσιαστικά πρόκειται για τη μετεξέλιξη του «Elevate Greece» από ένα εργαλείο, μια πλατφόρμα σε μια ανώνυμη εταιρεία.

Ο στόχος είναι η υποστήριξη των νεοφυών επιχειρήσεων, των λεγόμενων startups στο οικοσύστημα καινοτομίας, προκειμένου να αναπτύξουν πρακτικές εξωστρέφειας. Οι θεσμικές παρεμβάσεις με στόχο την επιτυχημένη αντιμετώπιση του διαχρονικού προβλήματος, με τις καθυστερήσεις στην διαδικασία της ωρίμανσης των έργων, είναι απαραίτητη προϋπόθεση για την επιτάχυνση της απορρόφησης των πόρων. Και όχι μόνο αυτό. Για την επίτευξη της μέγιστης συμπληρωματικότητα και συνέργειας, με τις υπόλοιπες διαθέσιμες χρηματοδοτικές πηγές, με στόχο την επίτευξη προστιθέμενης αξίας, από τις αναπτυξιακές παρεμβάσεις.

Στο πλαίσιο του νέου ΕΣΠΑ προς αυτήν την κατεύθυνση κινείται η υιοθέτηση της διαδικασίας ενεργοποίησης των δράσεων, μέσω ανοικτών προσκλήσεων, καθώς και του προγραμματισμού όλων των κύκλων για υποβολή προτάσεων από την έναρξη της προγραμματικής περιόδου. Συνδυαστικά η χρονική διάρκεια της ανοιχτής πρόσκλησης με την αλλαγή της μεθόδου για την αξιολόγηση των προτάσεων θα συμβάλλει στον καλύτερο σχεδιασμό και βεβαίως, στην καλύτερη προετοιμασία των τελικών δικαιούχων.

Το σχέδιο νόμου για το νέο ΕΣΠΑ θεσπίζει το πλαίσιο και τους κανόνες για την υλοποίηση των παρεμβάσεων, ενισχύει αποφασιστικά την επίτευξη των αναπτυξιακών στόχων της χώρας μας στην προγραμματική περίοδο 2021-2027.

Το νέο ΕΣΠΑ πρέπει να είναι εμπροσθοβαρές, ώστε η χρηματοδοτική ένεση των διαρθρωτικών ταμείων να συμβάλει άμεσα στο άνοιγμα ενός νέου αναπτυξιακού κύκλου για τη χώρα μας.

Στο σημείο αυτό θέλω να συγχαρώ την πολιτική ηγεσία του Υπουργείου Ανάπτυξης για το σημερινό νομοσχέδιο, αλλά και για την συνολική επιτυχημένη προσπάθεια των τελευταίων δυόμισι ετών. Οι επιδόσεις στην υλοποίηση των προγραμμάτων και ο υψηλός ρυθμός απορρόφησης των πόρων αντικατοπτρίζονται και στα αυξημένα αιτήματα πληρωμής προς την Κομισιόν, προς την Ευρωπαϊκή Επιτροπή. Η χώρα μας με 70% απορρόφηση σε κοινοτική συμμετοχή κατάφερε να βρεθεί στην πρώτη θέση μεταξύ των χωρών της κοινότητας και σταθερά στις πρώτες θέσεις τους τελευταίους μήνες τόσο στο ΕΤΠΑ όσο και στο ΕΚΤ.

Επιτρέψτε μου μια αναφορά, περισσότερο ως μικρομεσαίος επιχειρηματίας. Κατά την περίοδο της πανδημικής κρίσης, οι συγχρηματοδοτούμενες δράσεις ενίσχυσαν την κοινωνική και οικονομική πολιτική για την αντιμετώπιση των επιπτώσεων. Στήριξαν οικονομία, επιχειρήσεις και βεβαίως εργαζόμενους. Και γι’ αυτό αξίζουν θερμά συγχαρητήρια στην πολιτική ηγεσία του Υπουργείου Ανάπτυξης και Επενδύσεων.

Επίσης, είναι απαραίτητο να αναγνωρίσουμε τον σημαντικό ρόλο του ανθρώπινου δυναμικού, τους εργαζόμενους της ΜΟΔ, του ΕΦΕΠΑΕ και όλων των άλλων εμπλεκόμενων υπηρεσιών στην επίτευξη των στόχων της αξιοποίησης των διαθέσιμων κονδυλίων.

Το σημερινό νομοθέτημα αποτελεί αναγκαία συνθήκη, προκειμένου να ενεργοποιηθούν οι δράσεις για τη νέα προγραμματική περίοδο. Αποτελεί το θεσμικό εργαλείο που υπηρετεί απόλυτα την επίτευξη του στόχου, που εστιάζει στον παραγωγικό μετασχηματισμό της οικονομίας, στην ενδυνάμωση της κοινωνικής συνοχής.

Για τους παραπάνω λόγους, κυρίες και κύριοι συνάδελφοι, σας καλώ να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Τον λόγο τώρα θα πάρει ο γενικός εισηγητής του ΣΥΡΙΖΑ, ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δράττομαι της ευκαιρίας προτού εισέλθω στον πυρήνα της τοποθέτησής μου και της εισήγησής μου όσον αφορά το εν λόγω νομοσχέδιο, από τα λόγια του συναδέλφου της Συμπολίτευσης, του κ. Χειμάρα περί της αναφοράς του περί μικρομεσαίων επιχειρήσεων.

Ξέρετε, αγαπητέ συνάδελφε, οι μικρομεσαίες επιχειρήσεις που παρακολουθούμε στενά το τελευταίο διάστημα, τα τελευταία δύο χρόνια τουλάχιστον στην πανδημική κρίση χειμάζονται ποικιλοτρόπως και ετεροκλίτως. Και το πρόβλημα ξέρετε ποιο είναι; Ότι δεν βρίσκουν ευήκοα ώτα στην Κυβέρνηση. Εν τοις πράγμασι, λοιπόν να τονίσουμε στο Σώμα ότι το 80% των επιχειρήσεων, των μικρομεσαίων επιχειρήσεων, που αποτελούν διαχρονικά τη ραχοκοκαλιά της ελληνικής οικονομίας απέχουν παρασάγγας από οποιαδήποτε μορφή χρηματοδότησης.

Όπως γνωρίζουμε, οι αυστηροί χρηματοπιστωτικοί όροι που θέτουν όλα τα εργαλεία τα οποία η Κυβέρνηση παρέθεσε το προηγούμενο διάστημα τους θέτουν εκ προοιμίου εκτός χρηματοδότησης. Και μάλιστα, ήλθε και αυτή η κρίση, η επιπρόσθετη κρίση, η ενεργειακή πέραν του υγειονομικού και πανδημικού σκέλους, που τους βρίσκει και απροετοίμαστους και αθωράκιστους και έρμαια στις διαθέσεις των μεγάλων εταιρειών. Αυτές οι εταιρείες, οι πολύ μεγάλες εταιρείες, οι οποίες στα χρόνια της διακυβέρνησης Μητσοτάκη μεγεθύνθηκαν ακόμα περισσότερο και οι ανισότητες οξύνονται, μέρα με τη μέρα. Και δυστυχώς, αυτή η απάθεια, αυτή η αβελτηρία, αυτή η κωλυσιεργία της Κυβέρνησης είναι που δημιουργεί ακόμα μεγαλύτερο πυροδοτημένο σπιράλ κρίσης.

Είναι κάτι το οποίο δεν μπορούσα να μην αναφέρω. Λίγο πριν κατέβετε από το Βήμα, κύριε συνάδελφε, αναφέρατε τις μικρομεσαίες επιχειρήσεις. Πρέπει να προσέχετε πάρα πολύ πώς αναφέρεστε στις μικρομεσαίες επιχειρήσεις σε αυτό εδώ το Βήμα -όχι μόνο εσείς, δεν είναι προσωπικό το ζήτημα όπως αντιλαμβάνεστε, αλλά γενικότερα η Κυβέρνηση-, διότι αυτό που εμείς αφουγκραζόμαστε, οι προσλαμβάνουσες που έχουμε από τις μικρομεσαίες επιχειρήσεις όλο το προηγούμενο διάστημα, είναι ότι είναι αόρατες για την Κυβέρνηση Μητσοτάκη.

Εισερχόμαστε στον πυρήνα του νομοσχεδίου, ένα νομοσχέδιο το οποίο αφορά ένα κορυφαίο ζήτημα χρηματοδοτικό για τη χώρα, το ΕΣΠΑ 2021-2027 που όπως γνωρίζουμε και από τις πρακτικές των προηγούμενων ετών, θα κυριαρχήσει σε όλη αυτήν τη δεκαετία. Είναι λοιπόν, μια πολύ σημαντική στιγμή. Παρ’ όλο που η πλειονότητα του νομοσχεδίου, ο πυρήνας του έχει διαδικαστικές κυρίως κατευθύνσεις, κατά 80% τουλάχιστον, υπάρχει και ένα κρίσιμο 20% που αναδεικνύουν τις πολιτικές της Κυβέρνησης. Και εδώ έχουμε τη δυνατότητα να αντιπαρατεθούμε με συγκεκριμένα ζητήματα, τα οποία θα εκθειάσουμε και εγώ, αλλά και οι υπόλοιποι ομιλητές της Αξιωματικής Αντιπολίτευσης, ζητήματα σοβαρά, ζητήματα ουσιαστικά τα οποία χρήζουν άμεσης ανάκλησης, διόρθωσης ή και σε κάποιες περιπτώσεις ενδεχομένως και νομοτεχνικής βελτίωσης.

Προτού όμως εισέλθω σε αυτήν την ουσιαστική συζήτηση, να πω κάτι το οποίο νομίζω αφορά όλους και αφορά και το ελληνικό Κοινοβούλιο. Αναφέρομαι στην πρόταση του Αρχηγού της Αξιωματικής Αντιπολίτευσης, του Αλέξη Τσίπρα μόλις προχθές το απόγευμα προς τον Πρόεδρο της Βουλής, τον κ. Τασούλα όπου αναφέρθηκε στην αναγκαιότητα δημιουργίας μιας διακομματικής κοινοβουλευτικής επιτροπής, η οποία θα έχει τη δυνατότητα να παρακολουθεί εκ του σύνεγγυς όλη την πορεία υλοποίησης και του Ταμείου Ανάκαμψης, που είναι ένα κορυφαίο ζήτημα για τη χώρα και απαιτείται διαφάνεια και θωράκιση και παρακολούθηση από όλο το σύνολο των κομμάτων, αλλά φυσικά και για το ΕΣΠΑ το οποίο συζητάμε σήμερα και την θεσμοθετική του διαδικασία.

Και θα γίνω πιο συγκεκριμένος. Δεν είναι η χώρα μας η πρώτη ή δεν είναι η πρότασή μας καινοτόμα. Είναι μια καλή πρακτική που ήδη την έχουν ενστερνιστεί άλλα κοινοβούλια στην Ευρώπη. Κορυφαία περίπτωση παραδείγματος είναι το Ευρωπαϊκό Κοινοβούλιο, όπου μάλιστα στελέχη της παρούσας Κυβέρνησης -εννοώ δηλαδή, του λαϊκού κόμματος της Νέας Δημοκρατίας- συμμετέχουν στην συγκεκριμένη επιτροπή -όπως και από την πλευρά του ΣΥΡΙΖΑ-, μία επιτροπή η οποία κάνει ακριβώς αυτό το πράγμα, παρακολουθεί σε κεντρικό επίπεδο τα τεκταινόμενα και την πορεία υλοποίησης και απορρόφησης των πόρων του Ταμείου Ανάκαμψης. Αυτό λοιπόν, ακριβώς το παράδειγμα ζητούμε από την Κυβέρνηση -από τον Πρόεδρο της Βουλής θεσμικά, φυσικά και απαιτούνται και κάποιες βελτιώσεις του Κανονισμού- σε πολιτικό επίπεδο να τις αποδεχθεί και να δείξει στην πράξη ότι ενδιαφέρεται για τη διαφάνεια, ενδιαφέρεται για την αναβάθμιση της δημοκρατίας, καθώς είναι και ζήτημα δημοκρατίας πέραν των υπολοίπων που απασχολεί όλους.

Και πραγματικά περιμένω σήμερα από τους αρμόδιους Υπουργούς να τοποθετηθούν επί της προτάσεως σε πολιτικό επίπεδο, προφανώς και έπεται και το Προεδρείο της Βουλής να κινηθεί αναλόγως, αλλά τουλάχιστον σε πολιτικό επίπεδο για να μπορούμε να γνωρίζουμε πραγματικά τις προθέσεις σας και να μην μαλώνουμε περί όνου σκιάς για το συγκεκριμένο ζήτημα.

Το συγκεκριμένο θέμα είναι κορυφαίο, δεν μπορείτε να μην απαντήσετε, πρέπει να απαντήσετε επ’ αυτού. Περιμένω και τον κ. Γεωργιάδη και εσάς, κύριε Τσακίρη, γιατί είναι σημαντικό. Δεν μπορεί να λέμε ότι ενδιαφερόμαστε για τη διαφάνεια και όταν συστήνεται μία επιτροπή, που είναι η επιτομή του παραδείγματος γι’ αυτή την κατεύθυνση, να μη συναινείτε.

Έχω συμπεριλάβει στην τοποθέτησή μου έξι κορυφαία ζητήματα, τα οποία αναδείχθηκαν και σε επίπεδο επιτροπών τις προηγούμενες μέρες και θεωρούμε ότι είναι εξίσου σημαντικά και εξόχως σημαντικά.

Ξεκινάω με το πρώτο ζήτημα, το ζήτημα των διαχειριστικών αρχών. Όπως αναφέρθηκε και σε προηγούμενες επιτροπές, από το 2014 επί της Κυβέρνησης του κ. Σαμαρά δημιουργήθηκε –τότε επρόκειτο να εισέλθει το νέο ΕΣΠΑ 201-2020- υπό την ομπρέλα του Υπουργείου Ανάπτυξης μία θεσμοθετημένη διαδικασία, με την οποία το Υπουργείο Ανάπτυξης έλεγχε για τον καλύτερο συντονισμό το σύνολο όλων των Υπουργείων. Ελέγχετο ουσιαστικά η συμβατότητα της εκάστοτε πρότασης, ώστε να μην μπορεί ένα Υπουργείο να καταθέτει μια πρόταση για το ίδιο και να την ελέγχει το ίδιο. Το Υπουργείο Ανάπτυξης θα ήλεγχε το σύνολο των προτάσεων των Υπουργείων μέσω των διαχειριστικών αρχών. Αυτό λοιπόν περιμέναμε να συνεχιστεί γιατί εκ του αποτελέσματος –οφείλω να πω- είχε θετικές επιπτώσεις.

Τώρα, ως διά μαγείας –και το τονίζω αυτό, ως διά μαγείας- ένα Υπουργείο εξαιρέθη αυτής της διαδικασίας: το Υπουργείο Ψηφιακής Διακυβέρνησης. Στο ερώτημά μας στις επιτροπές «τι συνέβη, γιατί αυτό το Υπουργείο ήταν η εξαίρεση στον κανόνα;», ο κ. Γεωργιάδης επικαλέστηκε μια συζήτηση με τον κ. Ράσμουσεν εν προκειμένω. Μάλιστα, μας παρέδωσε και επτάωρο ηχητικό usb με στοιχεία επί της διαδικασίας, για να αποδείξει ότι ουσιαστικά η ίδια η Ευρωπαϊκή Επιτροπή πρότεινε να υπάρχει μία εξαίρεση σε αυτό.

Ακούσαμε και τις επτά ώρες. Δεν υπάρχει καμμία, μα καμμία αναφορά σαφής εν είδει πρότασης της επιτροπής στην Κυβέρνηση. Το ακριβώς αντίθετο. Η Κυβέρνηση ζητούσε την εξαίρεση του Υπουργείου και μιλήσαμε για τον ηρωικό Γαλάτη κ. Πιερρακάκη, που σε σχέση με τη ρωμαϊκή λεγεώνα, είναι η εξαίρεση του κανόνα φαίνεται.

Και το ερώτημα είναι «γιατί». Γιατί υπάρχει αυτή η εξαίρεση; Άλλωστε –υποτίθεται- το επιτελικό κράτος διέπεται από τη λογική τη συμπεριληπτική και πάνω από μια, αν θέλετε, ομπρέλα ελέγχου να βλέπει το σύνολο των Υπουργείων. Τι συμβαίνει; Γιατί εξαιρείται; Είναι ένα ερώτημα, το οποίο πραγματικά προβληματίζει και δεν απαντάτε. Η απάντηση που εδόθη, δηλαδή διά του ηχητικού, φάνηκε ότι ήταν σαθρή.

Πάμε σε ένα ζήτημα εξίσου σημαντικό, ίσως και το σημαντικότερο τολμώ να πω απ’ όλα αυτά τα νομοθετήματα και τις διατάξεις που μας έχετε φέρει σήμερα. Είναι οι ορκωτοί ελεγκτές. Ανέφερε ο κύριος Υπουργός ότι η πρόβλεψη περί των ορκωτών ελεγκτών περιλαμβανόταν από τον νόμο του 2014 και ότι μάλιστα η διάταξη είχε ενσωματωθεί το 2016 από την προηγούμενη κυβέρνηση.

Πραγματικά, κύριοι συνάδελφοι –και μάλιστα θα ήθελα να καταθέσω στο Σώμα ακριβώς λέξη προς λέξη στο στοιχείο του άρθρου 47- ακούστε τη φράση: «Ο ορκωτός λογιστής επιλέγεται από τον δικαιούχο και η δαπάνη είναι επιλέξιμη στο οικείο πρόγραμμα».

Παρακαλώ θα ήθελα να το καταθέσω στα Πρακτικά.

(Στο σημείο αυτό ο Βουλευτής κ. Χαράλαμπος (Χάρης) Μαμουλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σημαίνει αυτό; Ο ελεγχόμενος επιλέγει τον ελεγκτή του. Θα σας πω μόνο ένα παράδειγμα. Δεν είναι τόσο πρόσφατο, αλλά είναι κομβικό και πολύ συμβολικό. Φαντάζομαι ότι ξέρετε την υπόθεση «ENRON», το 2001, το κορυφαίο σκάνδαλο παγκοσμίως στον ενεργειακό χάρτη.

Αυτή η κορυφαία εταιρεία, η κολοσσός «ENRON» επέλεξε –αυτό που λέμε ο ελεγχόμενος να επιλέγει τον ελεγκτή του- την «ARTHUR ANDERSEN» –επίσης πολύ σημαντική εταιρεία ορκωτών ελεγκτών και λογιστών- και μέσω αυτής της συναλλαγής –διότι, όπως αντιλαμβάνεστε, η εταιρεία που θα παρέχει τις υπηρεσίες ενός ορκωτού ελεγκτή, θα επιδιώκει και άλλες συνεργασίες και αυτό συνέβη και με την «ENRON»- καταλήξαμε σε ένα κορυφαίο σκάνδαλο που συγκλόνισε τον οικονομικό χάρτη εκείνης της εποχής και με την κυβέρνηση Μπους και τα λοιπά. Ήταν δηλαδή κάτι σημαντικό και είναι κλασικό παράδειγμα, η επιτομή του παραδείγματος, ότι υπάρχει conflict of interest, υπάρχει δηλαδή σύγκρουση συμφερόντων και, εν πάση περιπτώσει, υπάρχει ένα ξεκάθαρο στοιχείο αδιαφάνειας.

Είναι αδιανόητο. Αυτή η «πρακτική Σκυλακάκη», όπως την ονομάζουμε, γιατί ξεκίνησε από τον κ. Σκυλακάκη με το Ταμείο Ανάκαμψης, συνεχίστηκε με τον αναπτυξιακό νόμο. Το έχουμε δει και στον περιβαλλοντοκτόνο νόμο Χατζηδάκη αντίστοιχα, όπου εκεί είναι οι ελεγκτές περιβάλλοντος που επιλέγονται από τους επενδυτές στα ενεργειακά ζητήματα.

Αυτό πρέπει να σταματήσει. Αυτό είναι μια κακή πρακτική. Είναι κακή νομοθέτηση. Ανοίγουμε διάπλατα την πόρτα σε οποιανδήποτε έκφανση αδιαφάνειας. Και θα ήθελα για άλλη μια φορά άμεσα να αποσυρθεί αυτή η διάταξη. Αυτή η διάταξη προβληματίζει. Αυτή η διάταξη εξοργίζει και, αν μη τι άλλο, δεν διέπεται από τη λογική της χρηστής διαχείρισης. Γιατί μιλάμε για πόρους. Ο ελεγκτής ελέγχει τον ελεγχόμενο και του εγκρίνει πόρους, του εγκρίνει χρήματα σε ευρωπαϊκά προγράμματα, σε προγράμματα δηλαδή που ουσιαστικά αφορούν και τροφοδοτούνται αυτά τα προγράμματα από τους φορολογούμενους, από τους Ευρωπαίους φορολογούμενους.

Τρίτο ζήτημα, διαδικασία της επιλογής των προϊσταμένων. Νομίζω ότι συζητήθηκε πολύ στις επιτροπές. Μάλιστα στην ακρόαση φορέων ακούσαμε το σύνολο των εργαζομένων στις ΜΟΔ, στα «INTERREG», όπου εκθείασαν το ζήτημα αυτό. Γιατί το λέμε αυτό; Διότι, πράγματι, ανέφερε ο Υπουργός κ. Γεωργιάδης ότι ο ΣΥΡΙΖΑ απέτυχε να ορίσει προϊσταμένους εξαιτίας –λέει- των προσφυγών στο Συμβούλιο της Επικρατείας και των ενστάσεων που όντως έγιναν.

Όμως, παρέλειψε εντέχνως να αναφερθεί στους δεκάδες προϊσταμένους που έχουν ήδη τοποθετηθεί από αυτή τη διαδικασία και ο Υπουργός συμπεριφέρεται σαν να μην υπάρχουν. Παρέλειψε, επίσης, να αναφέρει ότι η προσφυγή στο Συμβούλιο της Επικρατείας απορρίφθηκε.

Επίσης, ανέφερε ότι δείγμα της αποτυχίας του διαγωνισμού ήταν ότι είχε παραβιαστεί και η ενδεικτική προθεσμία του νόμου. Όμως, παραλείψατε να αναφέρετε ότι η δική σας διοίκηση της ΜΟΔ κατ’ εντολή σας αναζήτησε γνωμοδότηση που να τεκμηριώνει ότι αυτός ήταν λόγος ακύρωσης της διαδικασίας.

Και όμως δεν ήταν. Τίποτε από όλα αυτά δεν απαντά στο κεντρικό ερώτημα αν η διαδικασία του ΣΥΡΙΖΑ κρίθηκε συνταγματικά. Τότε γιατί δεν ενσωματώνεται στον νόμο; Αυτό, κύριοι συνάδελφοι, θα έδινε κυρίως μια ασφάλεια δικαίου και θα παγίωνε το θεσμό που, όπως όλοι καταλαβαίνουμε, συνάντησε αντιδράσεις. Το βιώσαμε, όπως σας είπα, στην επιτροπή ακρόασης. Ή, τέλος πάντων, βάλτε στον νόμο μια διαδικασία, όποια κρίνετε εσείς ως την πλέον πρόσφορη.

Εσείς αυτό που κάνετε είναι να λέτε ότι κάποτε -δεν ξέρουμε πότε- θα βγει μια κοινή υπουργική απόφαση, στο εγγύς μέλλον, αλλά με μια δημιουργική ασάφεια, που δεν ξέρουμε τι θα λέει, που θα προσδιορίζει τη διαδικασία επιλογής για τις θέσεις ευθύνης. Νομίζω είναι κρίσιμο, σημαντικό και θα κριθείτε και από τη στάση σας. Περιμένουμε βέβαια να ακούσουμε την τοποθέτησή σας.

Πάμε τώρα στο τέταρτο ζήτημα, κύριοι συνάδελφοι, την υπηρεσία στο «INTERREG». Και αυτό συζητήθηκε αρκετά, θα έλεγα, στις επιτροπές. Με τον όρο «INTERREG» μιλάμε για διακρατικά προγράμματα, τα οποία έχουν και ένα συμβολισμό λόγω της έδρας του συγκεκριμένου που βρίσκεται στη Θεσσαλονίκη.

Όμως γι’ αυτό που ευθέως σας κατηγορήσαμε στις επιτροπές, κύριοι Υπουργοί, είναι ότι χρησιμοποιείτε το νόμο για ρουσφέτια. Το ζήτημα με το «INTERREG» δεν υπάρχει άλλος τρόπος για να το δει κανείς. Ο νόμος εξασφαλίζει την υπηρεσιακή συνέχεια όλων των υπηρεσιών, εκτός από μία! Πάλι εξαίρεση. Ως διά μαγείας και εντός του σχεδίου νόμου δεν βρίσκει κανείς μία αναφορά, μία αιτίαση γιατί σε αυτά τα διακρατικά προγράμματα του «INTERREG» δεν ακολουθείται η λογική που ακολουθείται στο σύνολο καθολικά του υπόλοιπου νόμου.

Τέταρτο ζήτημα, τα μισθολογικά των εργαζομένων στις υπηρεσίες του ΕΣΠΑ. Τα ανέφεραν και προχθές οι εκπρόσωποι των εργαζομένων. Νομίζω, κύριε Υπουργέ, ότι είναι μια ιστορική ευκαιρία να επιτευχθεί με αυτό το νομοσχέδιο η εύλογη εξομάλυνση των διαφορετικών ειδικοτήτων εντός της «ΜΟΔ Α.Ε.».

Να τονίσουμε εδώ ότι υπάρχουν πολλοί μηχανικοί, οικονομολόγοι, διαφόρων ειδών επιστήμονες που διέπονται από μία ανισοσταθμία, όσον αφορά τις μισθολογικές τους απολαβές. Είναι χρυσή ευκαιρία τώρα να εξομαλυνθεί αυτό, να εξισορροπηθεί, με πιο δίκαιο τρόπο. Εσείς θα το χρεωθείτε πολιτικά, θα το πιστωθείτε δηλαδή πολιτικά, και δεν έχετε κανέναν λόγο να μην το κάνετε. Συναίνεση εξάλλου ζητήσατε. Θα έχετε την απόλυτη συναίνεση σε αυτό το ζήτημα, αν το κάνετε, παρ’ όλο που τα άλλα τέσσερα βέβαια θέματα είναι πολύ σημαντικά, για να πάρετε μια καθολική συναίνεση. Όμως, γι’ αυτό το ζήτημα νομίζω ότι είναι κάτι ευλόγως δίκαιο και δεν μπορώ να αντιληφθώ ούτε γι’ αυτό για ποιον λόγο δεν προχωράτε τουλάχιστον σε αυτό.

Πάμε τώρα στο έκτο θέμα, το «Elevate Greece». Άκουσα και τον κ. Χειμάρα, τον εισηγητή της Συμπολιτεύσεως, προηγουμένως να αναφέρεται σε αυτό.

Δεν έχω, ωστόσο, ακόμα κατανοήσει σε τι αποσκοπεί, κύριε συνάδελφε, ο νέος θεσμός. Υπενθυμίζω ότι το μητρώο του «Elevate Greece» στην πραγματικότητα δημιουργούσε ένα εκ νέου μητρώο που ήδη υπάρχει στην πλατφόρμα του «Startup Greece» και το μόνο που προσέθεσε ήταν η υποχρεωτικότητα της εγγραφής σε αυτό το νέο μητρώο, πρακτική εντελώς άχρηστη και έξω από την ευρωπαϊκή πρακτική, καθώς εξ αντικειμένου αυτές οι εταιρείες έχουν συχνά πολύ μικρό κύκλο ζωής.

Μας είπε ο κ. Δήμας ότι μέσα σε δεκατρείς μήνες έχουν γίνει θαύματα στο πεδίο της νεοφυούς επιχειρηματικότητας. Σε δεκατρείς μήνες -το τονίζω- και εν μέσω πανδημίας! Δεν μας είπε, όμως, ο κύριος Υπουργός ποιους από τους σκοπούς της εταιρείας δεν μπορούσε ο ίδιος να πετύχει ως Υφυπουργός Έρευνας και Τεχνολογίας. Δεν μπορούσε η Γενική Γραμματεία Έρευνας και Τεχνολογίας να καταγράψει το οικοσύστημα των νεοφυών επιχειρήσεων; Δεν μπορούσε η Γενική Γραμματεία Έρευνας και Τεχνολογίας να προσελκύσει «Angel Funds»; Δεν μπορούσε ο κύριος Υπουργός να πηγαίνει σε διεθνείς εκθέσεις συνοδεία εκπροσώπων της κοινότητας των νεοφυών; Μπορούσε και το έκανε και καλά έκανε. Τι δεν μπορούσε να κάνει ο κύριος Υφυπουργός; Δεν μπορούσε να εξαιρεθεί από το κανονιστικό πλαίσιο που διέπει τις δημόσιες συμβάσεις και παίζουμε την κολοκυθιά σε τόσες επιτροπές και σήμερα στην Ολομέλεια για να δούμε αν ο Υπουργός θα μας πει επιτέλους την αλήθεια, ότι αυτό είναι το πρόβλημά του, η εξαίρεση από το καθεστώς και τη λογική των δημοσίων συμβάσεων.

Το πρόβλημα είναι υπαρκτό και το αντιμετωπίζουν πράγματι πολλοί φορείς, ο ΕΟΤ, η «Enterprise Greece», που επικαλούνται και θέλουν να κάνουν έκτακτες δαπάνες για εκθέσεις, καμπάνιες και ούτω καθεξής.

Μόνο που εν προκειμένω η χώρα διαθέτει, κύριοι συνάδελφοι, έναν τέτοιο φορέα και μάλιστα τον διαθέτει από την εποχή του κ. Σαμαρά, είναι το «Enterprise Greece». Όταν, όμως, ο κ. Δήμας λέει ότι οι νεοφυείς επιχειρήσεις στον τουρισμό αδυνατούν να αναπτυχθούν, επειδή δεν υπάρχει μία ανώνυμη εταιρεία υπό την εποπτεία του, τουλάχιστον υπερβάλλει.

Άρα, οι ρυθμίσεις για το «Elevate Greece» είναι κατά τη γνώμη μας τουλάχιστον εκ του περισσού –έτσι τις χαρακτηρίζω- για να μην πω κάτι χειρότερο και δείχνουν αδυναμία, καταδεικνύουν μια δομική αδυναμία συντονισμού της ίδιας της Κυβέρνησης και των επιμέρους υπηρεσιών υπό τη διοίκηση τη δική σας και όχι καmμιά φοβερή διοικητική, ρηξικέλευθη καινοτομία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τέλος, κύριε Υπουργέ, υπάρχει ένα ερώτημα που δεν αφορά εσάς προσωπικά, είναι ένα διαρκές ερώτημα που θέτουμε επί τάπητος και στις επιτροπές, ένα ερώτημα το οποίο αφορά το σύνολο της Κυβέρνησης του κ. Μητσοτάκη και στο οποίο δεν μας έχετε απαντήσει. Εκτιμώ ότι δεν θα απαντηθεί ποτέ. Και γιατί δεν θα απαντηθεί ποτέ; Γιατί σας εκθέτει και μόνο η αναφορά του ερωτήματος. Πώς είναι δυνατόν το ΕΣΠΑ και το Ταμείο Ανάκαμψης να μην βρίσκονται στο ίδιο Υπουργείο, υπό την αιγίδα, υπό την ομπρέλα του ίδιου Υπουργείου, του ενός Υπουργείου; Πώς είναι δυνατόν το επιτελικό κράτος, που από την πρώτη στιγμή της διακυβέρνησης επικαλείται αυτή την επιτελικότητα, να μην έχει προνοήσει, να μην έχει προβλέψει, να μην έχει δημιουργήσει τις απαραίτητες θεσμοθετημένες νόρμες για να έχει ένα ενιαίο πλαίσιο;

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαμουλάκη, προσέξτε λίγο τον χρόνο σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω, κύριε Πρόεδρε.

Τι συμβαίνει; Γιατί δύο Υπουργεία; Αυτό πιστεύετε ότι πραγματικά βοηθάει την εύρυθμη λειτουργία για την απορρόφηση των χρηματοδοτικών πόρων και εργαλείων που έχει ανάγκη η χώρα; Είναι δύσκολη ερώτηση και είναι πολύ δύσκολο να απαντηθεί, όπως και η δεύτερη ερώτηση.

Και εν κατακλείδι -και είναι και ρητορικό, θα έλεγα, το ερώτημα- κατά πόσον θα απαντήσετε και πώς θα απαντήσετε στο ερώτημα της αναγκαιότητος δημιουργίας αυτής της επιτροπής παρακολούθησης, που από την έναρξη της τοποθέτησής μου σας έθεσα; Θα συμφωνήσετε; Θα συναινέσετε; Θα προχωρήσουμε σε μία κοινή διακομματική κοινοβουλευτική επιτροπή για τα τόσο σημαντικά ζητήματα που απασχολούν τη χώρα σε επίπεδο ανάπτυξης, Ταμείο Ανάπτυξης και ΕΣΠΑ;

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαμουλάκη, κλείστε, σας παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Επειδή, λοιπόν, δεν πρόκειται να απαντηθούν αυτά τα ερωτήματα και επειδή η στάση σας σε όλο αυτό το διάστημα κατά τη συζήτηση των επιτροπών δεν ακολουθήθηκε από τις ανάλογες απαντήσεις και τουναντίον έδωσε ακόμα μεγαλύτερη έμφαση σε πολλά ζητήματα αδιαφάνειας, όπως αυτά που περιέγραψα, η στάση μας θα είναι να καταψηφίσουμε το νομοσχέδιο -και όχι μόνο- αλλά να εκθέσουμε και άλλες πτυχές μέσω των ομιλητών μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται ο ειδικός αγορητής από το Κίνημα Αλλαγής, ο συνάδελφος κ. Απόστολος Πάνας, να πάρει τον λόγο και παρακαλώ να κλείσει το σύστημα των ηλεκτρονικών εγγράφων.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, είναι αδύνατον ανεξαρτήτως του νομοσχεδίου, όταν έχουμε μπροστά μας μία τόσο έντονη επικαιρότητα και έχουμε και τις ανακοινώσεις οι οποίες υπήρξαν από τον Πρωθυπουργό και από τους αρμόδιους Υπουργούς, να μην γίνει μία ουσιαστική αναφορά σε αυτά τα οποία ανακοινώθηκαν και ουσιαστικά έχουν έναν αντίκτυπο στην ίδια την κοινωνία μας.

Επιτέλους, λοιπόν, διά στόματος του Πρωθυπουργού παραδέχθηκε η Κυβέρνηση ότι υπάρχει μία κερδοσκοπία εις βάρος των καταναλωτών, μία κερδοσκοπία που εδώ και πολύ καιρό υπογραμμίζουμε συνεχώς ως Κίνημα Αλλαγής και ΠΑΣΟΚ, αλλά κανείς μάλλον δεν ήθελε να ακούσει. Έπρεπε ο κόμπος να φτάσει στο χτένι για να γίνει αυτή η παραδοχή, ένας κύκλος παραδοχής της αισχροκέρδειας που ξεκίνησε πριν τρεις μέρες με τον ίδιο τον Πρωθυπουργό να μιλάει για την κερδοσκοπία στην ενέργεια.

Η αργοπορημένη, λοιπόν, αυτή παραδοχή θα ήλπιζε κανείς πως θα ήταν η αφορμή για λήψη σοβαρών και ουσιαστικών μέτρων. Κάλλιο, λοιπόν, αργά παρά ποτέ, λέει ο σοφός μας λαός, αλλά μόνο όταν λαμβάνονται σωστές αποφάσεις.

Τα μέτρα, λοιπόν, που εξήγγειλε ο Πρωθυπουργός και έχουν εξειδικευθεί από το πρωί είναι καθυστερημένα και ανεπαρκή για την αντιμετώπιση των δυσμενών συνεπειών της ενεργειακής κρίσης, συνεχίζοντας στην ουσία μία επιδοματική πολιτική που ναι μεν προσδίδει κάτι πρόσκαιρο, αλλά δεν δίνει ουσιαστική λύση.

Πέραν, λοιπόν, τούτου, αποδεικνύεται για ακόμα μία φορά πόσο δίκιο είχαμε αναφορικά με την ύπαρξη δημοσιονομικών περιθωρίων. Δεν μπορεί κανείς άλλωστε να ξεχάσει τον ειρωνικό τρόπο με τον οποίο κυβερνητικά στελέχη αντιμετώπιζαν την τεκμηριωμένη θέση μας για την ύπαρξη αυτών των περιθωρίων. Υπήρχαν, λοιπόν και υπάρχουν, όπως υπάρχουν και δημοσιονομικές δυνατότητες, αλλά η Κυβέρνηση επιλέγει να τις αξιοποιεί για φοροαπαλλαγές στη μεγάλη ακίνητη περιουσία, όπως με την κατάργηση του συμπληρωματικού ΕΝΦΙΑ που θα επιβαρύνει τον κρατικό προϋπολογισμό με 280 εκατομμύρια ευρώ.

Και ως απόδειξη χρησιμοποιούμε την έκθεση του Γραφείου του Προϋπολογισμού της Βουλής και τα στοιχεία του Γενικού Λογιστηρίου του Κράτους, σύμφωνα με τα οποία η υπεραπόδοση ΦΠΑ και ειδικών φόρων κατανάλωσης λόγω αυξημένου πληθωρισμού υπολογίζεται περίπου στο 1 δισεκατομμύριο ευρώ το τελευταίο τετράμηνο και 400 εκατομμύρια ευρώ ήταν μόνο το διάστημα Νοεμβρίου-Δεκεμβρίου.

Επιπλέον, το ίδιο το Γραφείο Προϋπολογισμού της Βουλής με την έκθεσή του για το τέταρτο τρίμηνο του 2021 χτύπησε δυνατά την καμπάνα για την Κυβέρνηση και επιβεβαίωσε την κριτική που ασκούμε για λανθασμένη στόχευση και μείγμα δημοσιονομικής και αναπτυξιακής πολιτικής. Η τεράστια σωρευτική δημοσιονομική επιδείνωση της τάξεως των 30 δισεκατομμυρίων ευρώ, σύμφωνα με την έκθεση, δεν κατάφερε να επιτύχει την πλήρη ανάκαμψη της οικονομίας του 2021 μετά τη βαθιά ύφεση του 2020, όπως επετεύχθη από την πλειονότητα των χωρών της Ευρωζώνης και της Ευρωπαϊκής Ένωσης.

Και ποιο είναι το αποτέλεσμα αυτού, σύμφωνα με το Γραφείο Προϋπολογισμού της Βουλής; Είναι πλέον τα δημοσιονομικά όρια να είναι πεπερασμένα, γι’ αυτό και προτείνει και εκείνο με τη σειρά του στοχευμένες παρεμβάσεις για την απορρόφηση του αυξημένου ενεργειακού κόστους και όχι μόνιμα μέτρα δημοσιονομικής χαλάρωσης που δεν σχετίζονται με το ενεργειακό κόστος.

Όσο, λοιπόν, και αν μας ειρωνεύεστε, η αλήθεια πάντα βγαίνει στο φως και με στοιχεία. Επιμένουμε, λοιπόν, στη χρόνια άποψή μας πως η δημοσιονομική ασφάλεια της χώρας απαιτεί μία ελάχιστη πολιτική συναίνεση πάνω στους κύριους άξονες στρατηγικής, μία άποψη που ενστερνίζεται και το Γραφείο Προϋπολογισμού της Βουλής.

Μόνο, λοιπόν, με σοβαρές εθνικές πολιτικές θα καταφέρει σε πρώτο βαθμό η Ελλάδα να ελαχιστοποιήσει ξανά το έλλειμμα του ισοζυγίου τρεχουσών συναλλαγών που τετραπλασιάστηκε τη διετία 2020-2021 και μεσοπρόθεσμα να μπει, επιτέλους, η οικονομία μας σε βιώσιμη τροχιά σύγκλισης με τις ευρωπαϊκές οικονομίες.

Είπα και χθες με αφορμή τον πανηγυρισμό του Υπουργού Ανάπτυξης και Επενδύσεων για την εφήμερη πρωτιά σε επίπεδο απορροφητικότητας του ΕΣΠΑ κατά την πρώτη ανάγνωση του νομοσχεδίου αυτού που σήμερα τίθεται προς ψήφιση, πως εμάς μας ενδιαφέρει να αναλύουμε τα στοιχεία ουσιαστικά, για να καταλήγουμε και σε σοβαρά συμπεράσματα που θα βοηθάνε συγχρόνως τη χώρα να βαδίζει στον σωστό δρόμο και δεν θα σταθούμε στο αν είμαστε πρώτη, δεύτερη ή τρίτη τη μία εβδομάδα ή την άλλη εβδομάδα, αλλά στην ουσία. Και η ουσία είναι μία, αν η απορροφητικότητα υλοποιήθηκε με τρόπο σωστό, κάτι το οποίο απ’ ό,τι φαίνεται προφανώς και δεν έγινε, καθώς η χώρα μας ήταν η δεύτερη με μεγαλύτερη ύφεση το 2020 στην Ευρωζώνη και ανάμεσα στις επτά από τις δεκαννέα χώρες της Ευρωζώνης που δεν κατάφεραν το 2021 να αποκαταστήσουν το χαμένο έδαφος του 2020. Τι νόημα έχει, λοιπόν, αν η απορροφητικότητα του όποιου ΕΣΠΑ δεν συμβάλλει στην ανάκαμψη και στην ανάπτυξη που αυτό είναι το ζητούμενο;

Κύριε Υπουργέ, κυρίες και κύριοι συνάδελφοι, ασφαλώς και ο πόλεμος που λαμβάνει χώρα αυτή τη στιγμή επηρεάζει την παγκόσμια οικονομία. Όμως, η κατάσταση που επικρατεί σήμερα στη χώρα μας άρχισε να δημιουργείται μήνες πριν τη σύρραξη αυτή, με αποτέλεσμα τώρα να επιδεινωθεί ραγδαία. Δεν φταίνε, λοιπόν, μόνο οι παγκόσμιες συνθήκες. Οφείλετε να προστατέψετε τους πολίτες από την ακρίβεια και μπορείτε. Δεν είναι προστασία ούτε μέτρο τα 340 ευρώ χονδρικά σε κάθε οικογένεια με εισοδήματα έως 30.000 ευρώ. Η οικογένεια, δηλαδή, με τις 31.000 ευρώ μπορεί να τα βγάλει πέρα με τη βενζίνη στα 2,30 ευρώ και με όλα τα είδη διατροφής στον Θεό; Όταν ο ειδικός φόρος κατανάλωσης στα καύσιμα είναι από τους υψηλότερους της Ευρώπης με 0,70 το λίτρο και δεν τον μειώνετε για τους μήνες που διαρκεί η ενεργειακή κρίση, τότε πόσο μπορούν να βοηθήσουν οι επιταγές ακρίβειας και οι επιταγές ενέργειας; Και θα το δείτε αυτό και στο άμεσο μέλλον.

Γνωρίζετε, λοιπόν, τις προτάσεις μας, αλλά θα επιμείνω και θα τις ξαναπώ, καλώντας σας να τις ακολουθήσετε, έχοντας μόνο γνώμονα την άμεση ανακούφιση και τη στόχευση στη στήριξη των πλέον ευάλωτων κοινωνικών ομάδων. Αυτός ήταν ο στόχος της παράταξής μας διαχρονικά και αυτό θέλουμε να κάνουμε. Καμμία μικροπολιτική σε μας!

Γνωρίζουμε, λοιπόν, όλοι πως τα επιδοματικού χαρακτήρα μέτρα δεν θα έχουν το αντίκρισμα που πράγματι θέλουμε. Το Κίνημά μας ζητά μόνιμες παρεμβάσεις, δηλαδή πλαφόν στη ρήτρα αναπροσαρμογής, φορολόγηση των υπερκερδών των ηλεκτροπαραγωγών, μείωση του ΦΠΑ σε βασικά καταναλωτικά αγαθά, μείωση επιτέλους του ειδικού φόρου κατανάλωσης στα καύσιμα, αύξηση του κατώτατου μισθού και ένα νέο ΕΚΑΣ για τους χαμηλοσυνταξιούχους. Είναι προτάσεις ουσιαστικές και κοστολογημένες.

Θα μπορούσαμε να συζητάμε τόσο για την ακρίβεια ως αποτέλεσμα της ενεργειακής κρίσης που ασφαλώς εντάθηκε από τα νέα γεωπολιτικά δεδομένα, όσο και για τις ρεαλιστικές και στοχευμένες προτάσεις μας για την ώρα. Όμως, οφείλω –αν και θεωρώ ότι έχουμε εξαντλήσει ένα πολύ μεγάλο μέρος στο κομμάτι των επιτροπών- να πούμε κάποια πράγματα για το νομοσχέδιο των αναπτυξιακών παρεμβάσεων και τη σύσταση ανώνυμης εταιρείας «Εθνικό Μητρώο Επιχειρήσεων».

Από την πρώτη μέρα, μόλις υπήρξε η ανάγνωση του συγκεκριμένου νομοσχεδίου, θέσαμε ενδοιασμούς και προβληματισμούς, όπως ακριβώς προέκυπταν από τις σχετικές διατάξεις και όχι ως προς την αρχιτεκτονική ή σε ό,τι αφορά τις οδηγίες της Ευρωπαϊκής Επιτροπής που αναγνωρίζουμε ότι είναι και το μεγαλύτερο μέρος του νομοσχεδίου και θα το πράξουμε και ουσιαστικά σε ό,τι αφορά την ψήφισή του. Οι ενδοιασμοί είχαν να κάνουν με τους λόγους για τους οποίους αλλάζετε ριζικά την υφιστάμενη αρχιτεκτονική των δομών του ΕΣΠΑ, με τους λόγους για τους οποίους επιλέγετε να έρθετε σε ρήξη με άρτια καταρτισμένο προσωπικό, όπως αυτό της ΜΟΔ, των αναπτυξιακών προγραμμάτων και ασφαλώς για την απόφασή σας για την κατάργηση της ειδικής υπηρεσίας διαχείρισης των προγραμμάτων ευρωπαϊκής εδαφικής συνεργασίας «INTERREG».

Έχω πει και από το Βήμα των επιτροπών ότι εμείς δεν λέμε «όχι» στην αξιολόγηση. Απλά πρέπει να μας δώσετε μία ουσιαστική απάντηση για ποιον λόγο καταργείτε μία υπηρεσία και αυτή τη στιγμή φτιάχνετε μία άλλη –απ’ ό,τι ακούσαμε- και με τους ίδιους υπαλλήλους. Τι έχει συμβεί; Γιατί γίνεται αυτό, όταν έχουμε επίσης και ογδόντα έξι φορείς τουλάχιστον, οι οποίοι υποστηρίζουν αυτή τη στιγμή ότι όλα έβαιναν καλώς και τα ευρωπαϊκά προγράμματα εν πάση περιπτώσει έδιναν ένα αποτέλεσμα, το καλύτερο που μπορούσαν, στις περιοχές διασυνοριακά;

Αναγνωρίζοντας, λοιπόν, πως το παρόν νομοσχέδιο είναι ως επί το πλείστον διαχειριστικό για τους ευρωκοινοτικούς πόρους που προέρχονται από τα ευρωπαϊκά διαρθρωτικά και επενδυτικά ταμεία για τη νέα χρονική περίοδο 2021-2027 και ουσιαστικά ότι καθορίζει το πλαίσιο διακυβερνητικής θεσπίζοντας κανόνες για την προγραμματική περίοδο, οφείλουμε να τονίσουμε ότι άλλη μια χρόνια πολιτική θέση του ΠΑΣΟΚ, του Κινήματος Αλλαγής, ήταν η ενίσχυση των περιφερειακών επιχειρησιακών προγραμμάτων, ώστε να καλύπτουν το μεγαλύτερο μέρος του νέου ΕΣΠΑ.

Έτσι, λοιπόν, κύριε Υπουργέ –διότι εσείς θα πάρετε τις αποφάσεις την επόμενη μέρα για το πώς θα διαχειριστούμε τα κοινοτικά προγράμματα πανελλαδικά- πρέπει να ενισχύσουμε όσο περισσότερο γίνεται τα νέα ΠΕΠ, να στηρίξουμε την περιφέρεια, να στηρίξουμε την αποκέντρωση.

Εμείς, σαν Κίνημα Αλλαγής, σαν ΠΑΣΟΚ, το πιστεύουμε, το έχουμε κάνει στο παρελθόν και ευελπιστούμε ότι θα το κάνετε και εσείς, γιατί είναι κάτι το οποίο έχει ανάγκη αυτή τη στιγμή η περιφέρεια και οι νομοί της χώρας μας.

Γνωρίζουμε, επίσης, πολύ καλά πως ένα επιπλέον και σημαντικό στοιχείο που λάβατε για τη διαμόρφωση της στρατηγικής του ΕΣΠΑ 2021-2027 αποτελεί η μελέτη για την περιφερειακή πολιτική της Ελλάδας μετά το 2020, η οποία εκπονήθηκε από τον Οργανισμό Οικονομικής Συνεργασίας και Ανάπτυξης, «Κέντρο Επιχειρηματικότητας Μικρομεσαίων Επιχειρήσεων, Περιφερειών και Πόλεων», σε στενή συνεργασία με τη Γενική Γραμματεία Δημοσίων Επενδύσεων και ΕΣΠΑ και υπό την αιγίδα της Επιτροπής Περιφερειακής Αναπτυξιακής Πολιτικής του Οργανισμού.

Είναι μία μελέτη που ορθά στόχευε να αποτελέσει ένα ουσιαστικό εργαλείο σχεδιασμού της πολιτικής της συνοχής και της πολυεπίπεδης διακυβέρνησης κατά την προγραμματική περίοδο. Για τη χώρα μας, λοιπόν, πού επικεντρώνεται η συγκεκριμένη μελέτη; Επικεντρώνεται στην ενίσχυση της ικανότητας των φορέων σε εθνικό, περιφερειακό και τοπικό επίπεδο στον σχεδιασμό, την ανάδειξη καλών πρακτικών για τον σχεδιασμό της προγραμματικής περιόδου 2021-2027, στον καθορισμό των αναπτυξιακών προτεραιοτήτων για τον στρατηγικό σχεδιασμό μετά το 2020 στη βάση των συγκριτικών πλεονεκτημάτων της χώρας και των περιφερειών και στην αποτίμηση της εφαρμογής της πολιτικής της συνοχής στη χώρα και τη διαμόρφωση συστάσεων, έως όμως το 2020, όπου και εκδόθηκε.

Όμως, το 2020 ήταν μία ιδιαίτερη χρονιά, η πρώτη συγκεκριμένα που η χώρα μας ήρθε σε μία πρώτη επαφή με τις επιπτώσεις της πανδημικής κρίσης, οι οποίες μάλιστα δεν ήταν τόσο ορατές όσο έγιναν το 2021, συνυπολογίζοντας μάλιστα και τις οικονομικές επιπτώσεις της κλιματικής κρίσης και της ενεργειακής κρίσης.

Μπορεί, λοιπόν, να αντιληφθεί ο καθένας τις τεράστιες αλλαγές που έχουν σημειωθεί σε κάθε επίπεδο μέσα σε αυτά τα δύο χρόνια. Επομένως, αυτό στο οποίο στηριχθήκατε, την έως τότε έγκυρη μελέτη του Οργανισμού Οικονομικής Συνεργασίας και Ανάπτυξης, πλέον δεν μπορεί να ανταποκριθεί στη ζώσα πραγματικότητα.

Γι’ αυτόν τον λόγο, λοιπόν, σας καλώ να προχωρήσετε σε αλλαγές, να ενισχύσετε περαιτέρω τις δυνατότητες των περιφερειακών και τοπικών αρχών, ώστε να εφαρμόσουν ένα πλήρες φάσμα δράσεων οικονομικής και κοινωνικής ανάπτυξης που περιλαμβάνουν όχι μόνο έργα υποδομής, αλλά και τη στήριξη της ανταγωνιστικότητας των μικρομεσαίων επιχειρήσεων, της έρευνας, της ανάπτυξης, της καινοτομίας, των ανθρώπινων πόρων και της δημιουργίας τοπικών θέσεων εργασίας ή και ακόμα της διαχείρισης του περιβάλλοντος, συμβάλλοντας ταυτόχρονα στη μείωση των εσωτερικών ανισοτήτων μεταξύ των περιφερειών.

Ευχαριστώ πάρα πολύ για τον χρόνο σας.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Πάνα.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Για νομοτεχνικές ή θέλετε να κάνετε παρέμβαση;

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Για μία παρέμβαση, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Για τον κύριο εισηγητή του ΚΙΝΑΛ και την αναφορά του στα περιφερειακά προγράμματα, να πω ότι με εντολή Πρωθυπουργού αυξήσαμε τα όρια, το συνολικό ποσό των περιφερειακών προγραμμάτων στη νέα προγραμματική περίοδο στο ένα τρίτο του συνολικού ποσού για το ΕΣΠΑ. Σε απόλυτα νούμερα από 5 περίπου δισεκατομμύρια ευρώ, στην τρέχουσα προγραμματική περίοδο για τα περιφερειακά προγράμματα θα πάνε στα 8,06 δισεκατομμύρια ευρώ. Είναι μία σημαντική αύξηση του ποσού γιατί πιστεύουμε πάρα πολύ και εμείς, όπως και εσείς, ότι η περιφερειακή ανάπτυξη στην Ελλάδα θέλει περαιτέρω ώθηση και μεγέθυνση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Διαμάντω Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

«Άνθρακες ο θησαυρός», όπως αποδείχτηκε, η δήθεν στοχευμένη βοήθεια στους πιο ευάλωτους, τη στιγμή που οι συνεχείς αυξήσεις σε ενέργεια, πρώτες ύλες και βασικά είδη προϋπήρχαν και εκτοξεύτηκαν με τον ιμπεριαλιστικό πόλεμο. Οι αυξήσεις στη χονδρική ρεύματος ήταν 400% πριν ακόμα ξεσπάσει ο πόλεμος και πυροδοτήσει ακόμα πιο πολύ τον οικογενειακό προϋπολογισμό που δεν μπορεί να αντέξει μια τέτοια παρατεταμένη ακρίβεια, την ώρα μάλιστα που όπως ακούγεται ετοιμάζονται να σκάσουν κανόνια στην αγορά εξαιτίας του αυξημένου κόστους λειτουργίας κυρίως των μικρότερων επιχειρήσεων, των οικογενειακών. Μόνο στους φούρνους έχει αυξηθεί τουλάχιστον κατά 3.000 ευρώ το κόστος και δεν έχουν οι άνθρωποι να τα πληρώσουν.

Τα μέτρα, λοιπόν, που ανακοίνωσε η Κυβέρνηση είναι κοροϊδία. Οι αιτίες της ενεργειακής φτώχειας, οι ανατιμήσεις και η ακρίβεια ζουν και βασιλεύουν. Αυτό είναι το αποτέλεσμα της ευρωενωσιακής πολιτικής απελευθέρωσης της ενέργειας, της απολιγνιτοποίησης και των ενεργειακών ανταγωνισμών, που εφαρμόζουν οι ελληνικές κυβερνήσεις και πληρώνουν πολύ ακριβά οι λαοί.

Ο δρόμος παραμένει ανηφορικός για τον λαό μας, γιατί πυξίδα της σημερινής Κυβέρνησης, όπως και των προηγούμενων, αποτελούν οι λεγόμενες οικονομικές αντοχές, δηλαδή η υπεράσπιση των κερδών των λίγων. Γι’ αυτό δεν κάνετε δεκτή την πρόταση του ΚΚΕ που θα ανακουφίσει, δηλαδή κατάργηση ΦΠΑ και ειδικών φόρων σε κατανάλωση και άλλα βασικά προϊόντα. Ενδιαφέρεστε μόνο για το πώς θα μοιράσετε δεκάδες δισεκατομμύρια στο κεφάλαιο και μέσα και από αυτό το πακέτο του ΕΣΠΑ και του Ταμείου Δίκαιης Μετάβασης, δηλαδή της απολιγνιτοποίησης, αλλά και των άλλων ταμείων που συζητάμε και περιέχονται στο παρόν νομοσχέδιο, το οποίο τι κάνει; Θεσμοθετεί τη διαχείριση για τους ευρωκοινοτικούς πόρους που προέρχονται από τα ευρωπαϊκά διαρθρωτικά και επενδυτικά ταμεία για τη νέα περίοδο 2021-2027, σύμφωνα πάντα με τους κανονισμούς της Ευρωπαϊκής Ένωσης και με την οποία συμφωνείτε όλοι.

Βέβαια με παρόμοιο τρόπο τα διαχειριστήκατε όσοι βρεθήκατε σε κυβερνητικές θέσεις. Ο προηγούμενος νόμος του 2014 που έχει την ίδια φιλοσοφία με τον παρόντα χρησιμοποιήθηκε, τόσο από τις κυβερνήσεις της Νέας Δημοκρατίας, όσο και του ΣΥΡΙΖΑ. Εξάλλου η πρόταση για σύσταση κοινοβουλευτικής επιτροπής διαβούλευσης και λογοδοσίας για το Ταμείο Ανάκαμψης και το νέο ΕΣΠΑ, που προτάθηκε στον Πρόεδρο της Βουλής από τον Πρόεδρο του ΣΥΡΙΖΑ τι δείχνει; Συναίνεση στη συνέχιση της αντιλαϊκής πολιτικής για να ενισχυθούν οι επιχειρηματικοί όμιλοι σε συνθήκες κρίσης. Ουσιαστικά ζητά δίκαιο μοίρασμα των κονδυλίων ανάμεσα στους επιχειρηματικούς ομίλους και την υλοποίηση των αντιλαϊκών μεταρρυθμίσεων που τα συνοδεύουν. Καθόλου δεν μας κάνει εντύπωση η μορφή συναίνεσης και ας καταψηφίζει η Αξιωματική Αντιπολίτευση το νομοσχέδιο -και κοινής αποδοχής Υπουργό Υγείας είχε ζητήσει- και καθόλου δεν αποκλείουμε, για να είμαστε ειλικρινείς, και να σας δούμε σε κοινή κυβέρνηση με διάφορες αφορμές, αρκεί να διαφυλάξετε αυτό το σάπιο σύστημα.

Διαφάνεια, λοιπόν, ζητάτε για τα πακέτα χρηματοδότησης που αφορούν την άμεση στήριξη του μεγάλου κεφαλαίου για να προχωρήσει σε νέες επενδύσεις ή στηρίζουν μεταρρυθμίσεις που έχει ανάγκη το μεγάλο κεφάλαιο. Ωστόσο τα πακέτα χρηματοδότησης δεν είναι δωρεάν. Ο ελληνικός λαός θα κληθεί να τα αποπληρώσει, κυρίως μέσα από την επιβάρυνση του κρατικού χρέους. Ωστόσο από αυτούς τους ευρωπαϊκούς πόρους σημαντικό κομμάτι καταβάλλει η Ελλάδα. Άρα πρόκειται για ανακύκλωση ήδη δεδομένων πόρων και η προσπάθεια εμφάνισης του νέου ΕΣΠΑ σαν καινούργια κεφάλαια που θα χρηματοδοτήσουν την ανάκαμψη από την κρίση παραβλέπει πως όλοι οι υπολογισμοί, οι κυβερνητικές προβλέψεις και οι σχεδιασμοί γίνονταν και πριν την εκδήλωση της τρέχουσας κρίσης λαμβάνοντας υπ’ όψιν τους πόρους αυτούς. Παράλληλα, η Ελλάδα όπως και τα υπόλοιπα κράτη - μέλη καταβάλλουν άμεσα κεφάλαια στην Ευρωπαϊκή Ένωση για τον πολυετή προϋπολογισμό και συνεπώς οι καθαρές ταμειακές ροές από την Ευρωπαϊκή Ένωση, δηλαδή το τι εισπράττει η χώρα μείον το τι καταβάλλει, τελικά είναι σημαντικά μικρότερο ποσό.

Όμως αν σκεφτεί κανείς πού πήγαν όλα τα προηγούμενα χρόνια οι πόροι των ταμείων από πακέτα Ντελόρ, ΕΣΠΑ, Κοινή Αγροτική Πολιτική, αν βελτιώθηκε η ζωή του λαού ή χειροτέρεψε, τότε καταλαβαίνουμε πού θα πάνε και οι πόροι αυτών των ταμείων για τη νέα περίοδο. Εξάλλου μερικά προγράμματα αποτελούν γέφυρα με τα προηγούμενα πολυετή προγράμματα. Βέβαια η διανομή αυτών των κεφαλαίων έχει αποφασιστεί και καθοριστεί. Διαμορφώθηκε σε συνθήκες επιβράδυνσης της οικονομίας της Ευρωπαϊκής Ένωσης λίγο πριν την επιβράδυνση της προηγούμενης -τώρα μπαίνουμε σε νέα- καπιταλιστικής κρίσης. Αποτυπώνονται οι αναγκαίες προσαρμογές της στρατηγικής της σε νέες συνθήκες μεγάλου μεγέθους υπερσυσσώρευσης κεφαλαίου, εξασθένησης της Ευρωπαϊκής Ένωσης σε επίπεδο οικονομικού ανταγωνισμού με ΗΠΑ και Κίνα -με τον ιμπεριαλιστικό πόλεμο αυτό θα ενταθεί ακόμα πιο πολύ-, αλλά και από την όξυνση της ανισομετρίας στο εσωτερικό της Ευρωπαϊκής Ένωσης με επίκεντρο τη χρηματοδότηση της πράσινης ανάπτυξης, της ψηφιακής οικονομίας, της έρευνας και τεχνολογίας και της κοινής αγροτικής πολιτικής που ενσωματώθηκε στην κοινή διαχείριση. Ταυτόχρονα, υπάρχει δέσμευση κρατών - μελών στη μεταρρυθμιστική ατζέντα που υπαγορεύεται από τις ανάγκες του κεφαλαίου, σηματοδοτώντας φτώχεια, ανεργία και μεγάλους κινδύνους συνολικά για τον λαό. Τα βιώνουμε. Θα υπάρχει και συνέχεια χειροτέρευσης δυστυχώς.

Η λαϊκή οικογένεια διαπιστώνει ακόμα μια φορά ότι δεν θα τη σώσουν τα μεγάλα πακέτα, κρατικές και κοινοτικές χρηματοδοτήσεις. Αυτά ήδη συνοδεύονται με σκληρές αντεργατικές δεσμεύσεις και ελαστικές σχέσεις εργασίας. Συμβασιούχοι αμείβονται πάμφθηνα και είναι μέσα στην αβεβαιότητα, απασχολούνται μέσω προγραμμάτων ΕΣΠΑ, καλύπτοντας μόνιμες οργανικές θέσεις, χιλιάδες από αυτούς σε δημόσιες δομές, υπηρεσίες, υπουργεία, σχολεία, νοσοκομεία, δήμους είναι στο ίδιο αντικείμενο από πέντε μέχρι και είκοσι χρόνια με συμβάσεις ορισμένου χρόνου που ανανεώνονται διαρκώς υπονομεύοντας τη μόνιμη και σταθερή δουλειά με δικαιώματα, ανακυκλώνοντας την ανεργία, καλλιεργώντας αίσθημα μειωμένων απαιτήσεων στους εργαζόμενους, γενικεύοντας την προσωρινή και μερική απασχόληση και επιβάλλοντας καθεστώς εργασιακής ομηρίας από κυβερνήσεις και τοπικές διοικήσεις.

Τους χρησιμοποιούν σαν μοχλό πίεσης ενάντια σε μισθούς, δικαιώματα, διεκδικήσεις άλλων εργαζομένων. Εξάλλου και αυτός ο πακτωλός χρήματος στους ομίλους θα φορτωθεί με νέα φορολογικά βάρη και περικοπές κοινωνικής πολιτικής στις πλάτες του λαού.

Μάλιστα στο παρόν νομοσχέδιο δεν παραλείπετε να αναφέρετε καθαρά ότι οι εργαζόμενοι που δουλεύουν δέκα και είκοσι χρόνια σε αυτά τα προγράμματα με συμβάσεις ιδιωτικού δικαίου ορισμένου χρόνου θα συνεχίσουν μεν μέχρι το 2030, όμως ρητά αποκλείεται να αναγνωριστούν οι συμβάσεις τους σαν αορίστου χρόνου. Θεσμοθετείτε δηλαδή εργαζόμενους χωρίς δικαιώματα, πράγμα απαράδεκτο και απάνθρωπο.

Τελικά, η ανάπτυξη μέσα από αυτά τα πακέτα είναι μια και μοναδική στον καπιταλισμό, άδικη και ταξική. Έχει συγκεκριμένα χαρακτηριστικά, νόμους σιδερένιους, που δεν αλλάζουν και δεν αμφισβητούνται παρά μόνο με τον μαζικό αγώνα και στόχο την ανατροπή τους.

Πιο ειδικά, με το παρόν νομοσχέδιο προωθείτε, πρώτον, την προσαρμογή στη νέα χρονική περίοδο 2021 - 2027 και τους νέους ευρωπαϊκούς κανονισμούς για τα Ταμεία της Ευρωπαϊκής Ένωσης που περιγράφονται στα περισσότερα άρθρα από το 1 μέχρι το 67.

Δεύτερον, προσαρμόζετε τον σχεδιασμό και την κατανομή των πόρων στη στρατηγική της Ευρωπαϊκής Ένωσης, που φυσικά εξυπηρετεί και τους στόχους της αστικής τάξης της χώρας μας και που έχετε χαράξει με το Εθνικό Σχέδιο Ανάπτυξης. Οφέλη για το εφοπλιστικό κεφάλαιο, που θα επιδοτηθεί για νέα πλοία, όταν μόνο από τον ιμπεριαλιστικό πόλεμο έχουν τρελά κέρδη αφού ελέγχουν το 22% του στόλου μεταφοράς LNG παγκοσμίως και πρωταγωνιστούν στη μεταφορά ρωσικού πετρελαίου προς Ευρώπη και Μέση Ανατολή.

Τρίτον, οι συνολικοί πόροι για τον σχεδιασμό και τα νέα προγράμματα του ΕΣΠΑ είναι 26,7 δισεκατομμύρια και 13,5 περίπου δισεκατομμύρια για τη νέα ΚΑΠ. Προωθείτε νέα μέτρα ώστε αυτά τα δισεκατομμύρια να απορροφηθούν εύκολα και γρήγορα κυρίως από τους επιχειρηματικούς ομίλους και όσο το δυνατόν με λιγότερους φραγμούς, καθυστερήσεις και ελέγχους.

Τέταρτον, προωθείτε περαιτέρω ιδιωτικοποίηση αφού μεταφέρετε αντικείμενα από το δημόσιο, όπως με τους ενδιάμεσους φορείς που θα μπορούν να αποκτήσουν καθήκοντα της διαχειριστικής αρχής. Αλλά και στο ελεγκτικό πεδίο ο ορκωτός λογιστής θα κάνει έλεγχο στον δικαιούχο, θα επιλέγεται από αυτόν και θα πληρώνεται από το πρόγραμμα που θα του εγκριθεί. Βεβαίως δεν είναι καινούργια, αλλά διευρύνονται ακόμα πιο πολύ.

Πέμπτον, δημιουργείτε το «Εθνικό Μητρώο Νεοφυών Επιχειρήσεων Α.Ε.». Είναι κατεύθυνση της Ευρωπαϊκής Ένωσης, που υλοποιεί την εμβάθυνση του ενιαίου χώρου έρευνας και τις κατευθύνσεις που έδωσε γι’ αυτό η Ευρωπαϊκή Επιτροπή για το διάστημα 2021 - 2027. Βασικός πυλώνας η ανάπτυξη της ανταγωνιστικότητας της ευρωπαϊκής βιομηχανίας, με αξιοποίηση των αποτελεσμάτων της έρευνας στην οικονομία, άρα ένα ακόμη διαχειριστικό μέτρο σε αυτή την κατεύθυνση. Μία εταιρεία τι θα εξασφαλίσει; Την πρόσβαση στη χρηματοδότηση -ιδιωτική, δανειακή- στο Ταμείο Ανάκαμψης, τη βέλτιστη διαχείριση και αξιοποίηση των ευρωπαϊκών πόρων για την είσοδο νεοφυών επιχειρήσεων και επιχειρήσεων που λειτουργούν σαν γέφυρες καινοτομίας στην αγορά, διαμορφώνοντας βασικές συμπράξεις και κοινή στρατηγική για ένα πιο αποτελεσματικό πλαίσιο δικτύωσης. Από κατάλογο καινοτόμων εταιρειών προς εξαγορά το αναβαθμίζετε σε προωθημένη μπίζνα, που θα κεφαλοποιείται όλη αυτή η διαδικασία, για το κέρδος κι όχι για τις ανάγκες της κοινωνίας.

Έκτον, προωθείτε αλλαγές σε βάρος των εργαζομένων. Τα λόγια του Υφυπουργού δεν μας καθησυχάζουν, γιατί ουσιαστικά αρνείται να τα νομοθετήσετε. Η κατάργηση της ειδικής υπηρεσίας «INTERREG» στη Θεσσαλονίκη θα πρέπει να καλυφθεί και νομοθετικά γιατί, σε τελική ανάλυση, οι άνθρωποι αυτοί βρίσκονται ξεκρέμαστοι στην κυριολεξία, ενώ στη ΜΟΔ όπου έχουμε εργαζόμενους με διαφορετικές μισθολογικές αμοιβές για την ίδια εργασία θα πρέπει να διορθωθεί και νομοθετικά να κατοχυρωθούν. Εσείς, λοιπόν, το αρνείστε αυτή τη στιγμή και έχουμε ευχολόγια, μένετε μόνο στα λόγια.

Μπορεί να χαρακτηρίζεται το νέο ΕΣΠΑ υπερόπλο, όμως όχι για τις ανάγκες του λαού, αλλά του κεφαλαίου. Κάτι ψίχουλα αφήνετε και για τον λαό, σαν άλλοθι. Εξάλλου σε προτεραιότητα βάζετε το πρόγραμμα ανταγωνιστικότητας, δηλαδή μετατροπή των ελληνικών επιχειρήσεων από εσωστρεφείς σε εξωστρεφείς, σαν βασικό στοιχείο της ελληνικής οικονομίας. Δεν βάζετε πρώτο στοιχείο την ανάπτυξη της εγχώριας παραγωγής για κάλυψη κατ’ εξοχήν των αναγκών του λαού και ό,τι περισσεύει να πάει σε εξαγωγές, αλλά βάζετε τις εξαγωγές σαν πρώτο, για περισσότερη κερδοφορία. Κι όμως, ο ιμπεριαλιστικός πόλεμος έδειξε την ανάγκη εξασφάλισης αυτάρκειας με την ανάπτυξη και αξιοποίηση των εγχώριων πηγών ειδικά στον διατροφικό και ενεργειακό τομέα, για τις ανάγκες του λαού και της παραγωγικής διαδικασίας. Και αυτά είναι βασικά στοιχεία μιας στρατηγικής.

Μάλιστα η ανησυχία σήμερα για την ελληνική οικονομία είναι ακόμα μεγαλύτερη αφού ένα πολύ σημαντικό ποσοστό του ΑΕΠ είναι η τουριστική βιομηχανία. Απ’ ό,τι λέγεται οι επιπτώσεις από τον ιμπεριαλιστικό πόλεμο, αλλά και το εμπάργκο στη Ρωσία θα επηρεάσουν δυσμενώς αρκετούς κλάδους της οικονομίας. Γι’ αυτό λέμε ότι ο σχεδιασμός σας δεν ιεραρχεί τις ανάγκες του λαού, αλλά την κερδοφορία των επιχειρηματικών ομίλων. Και αυτό αφορά και το ΕΣΠΑ και τα άλλα ταμεία. Εξάλλου ούτε τα ΕΣΠΑ ούτε τα άλλα ταμεία σώσανε τον λαό από τη φτώχεια, που μεγαλώνει. Αντίθετα, όλο και φτωχότερα γίνονται τα λαϊκά στρώματα. Η EUROSTAT τον Οκτώβριο του 2021 παρουσίασε στα όρια της φτώχειας το 27,5% του λαού στη χώρα και το 31,7% για τον ανήλικο πληθυσμό. Και ήταν στοιχεία του 2020, που έχουν χειροτερέψει οι συνθήκες ακόμα πιο πολύ από την ακρίβεια και τον πληθωρισμό.

Έτσι είναι ο καπιταλιστικός τρόπος παραγωγής. Έχει πολύ γρήγορες εναλλαγές, οικονομική κρίση, αναιμική ανάπτυξη, νέα κρίση και ούτω καθεξής. Μόνο που είτε έχουμε καπιταλιστική ανάπτυξη είτε κρίση ο μισθός και η εκμετάλλευση των εργαζομένων εντείνεται και τώρα η ανησυχία και η αβεβαιότητα με την ενίσχυση των στρατιωτικών εξοπλισμών θα μεγαλώνει. Γι’ αυτό ο λαός δεν πρέπει να παγιδεύεται στα κάλπικα διλήμματα μιας τάχα καλύτερης διαχείρισης του καπιταλισμού, που πολλαπλασιάζονται σε συνθήκες κρίσης από πολλές διαφορετικές φωνές του αστικού συστήματος, αλλά να ενισχύσει την πάλη του σε κατεύθυνση ρήξης και σύγκρουσης με το σύνολο της κυρίαρχης πολιτικής και των κομμάτων που τη στηρίζουν. Δίκαια, λοιπόν, σωματεία και φορείς οργανώνουν και προσανατολίζονται για πανεργατική απεργία στις 6 του Απρίλη, για υπογραφή συλλογικής σύμβασης εργασίας με αυξήσεις, ενίσχυση του λαϊκού εισοδήματος και φυσικά με πρώτης σημασίας ένα μεγάλο όχι στον ιμπεριαλιστικό πόλεμο και τη συμμετοχή της Ελλάδας.

Καταψηφίζουμε, λοιπόν, το νομοσχέδιο αυτό ως αντιλαϊκό, αντεργατικό σε βάρος του λαού.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο κ. Βιλιάρδος. Μετά είναι ο κ. Αρσένης και επειδή προφανώς ταυτόχρονα υπάρχουν επιτροπές να διαβάσω και τους έξι πρώτους ομιλητές εκ του καταλόγου, που είναι ο κ. Ταραντίλης, ο κ. Αποστόλου, η κ. Λιακούλη, ο κ. Συντυχάκης, ο κ. Λιούτας και ο κ. Σαρακιώτης. Ο κ. Ταραντίλης κι ο κ. Συντυχάκης είναι εδώ. Το λέω για να ενημερωθούν οι υπόλοιποι.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Το σημερινό νομοσχέδιο περιέχει στην ουσία διαδικαστικές, εφαρμοστικές ρυθμίσεις για τα νέα κοινοτικά πακέτα, τα ΕΣΠΑ 2021 - 2027 και την ΚΑΠ.

Ειδικότερα, στο άρθρο 1 ρυθμίζει τα από κοινού αναφερόμενα ως ταμεία, δηλαδή, τα εξής: το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και ούτω καθεξής. Εκτός αυτού, το νομοσχέδιο καλύπτει μεταναστευτικές δαπάνες που πλέον υπάγονται στην ανάπτυξη -αν είναι δυνατόν- δηλαδή το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας, καθώς επίσης το μέσον για την χρηματοδοτική στήριξη της διαχείρισης των συνόρων και την πολιτική των θεωρήσεων.

Επιπλέον, στα ΕΣΠΑ συμπεριλαμβάνονται και άλλες κοινωνικές δαπάνες, γεγονός που σημαίνει πως έχει ξεχαστεί πια ο χρυσός κανόνας των επενδύσεων, τα χρήματα, δηλαδή, να δίνονται για επενδύσεις, με την Ευρωπαϊκή Ένωση να ασκεί και κοινωνική πολιτική.

Τέλος, περιλαμβάνει και τις αγροτικές επιδοτήσεις, δηλαδή το στρατηγικό σχέδιο για την Κοινή Αγροτική Πολιτική, που χρηματοδοτείται από το Ευρωπαϊκό Γεωργικό Ταμείο Εγγυήσεων, καθώς επίσης από το Ευρωπαϊκό Γεωργικό Ταμείο Αγροτικής Ανάπτυξης. Δεν συμπεριλαμβάνεται το Ταμείο Ανάκαμψης που έχει ρυθμιστεί με άλλο νομοσχέδιο, χωρίς όμως να έχουν εισπραχθεί ακόμη χρήματα, ενώ ενδεχομένως θα παρακολουθούνται από ειδική υπηρεσία του ΤΑΙΠΕΔ των ξένων.

Αυτό που προξενεί βέβαια πολύ μεγάλη εντύπωση είναι η μη αναφορά των ποσών που θα δοθούν για όλα αυτά τα προγράμματα, καθώς επίσης το πώς θα επιμεριστούν ούτε καν από το Γενικό Λογιστήριο.

Στη συνέχεια, αναφέρονται οι τομείς των προγραμμάτων ΕΣΠΑ και «INTERREG» της Ευρωπαϊκής Εδαφικής Συνεργασίας, δηλαδή στο άρθρο 3, των μεταναστευτικών προγραμμάτων στο ίδιο άρθρο και της ΚΑΠ στο άρθρο 4, ενώ στο άρθρο 5 αναφέρονται και αναλύονται οι αρμόδιες αρχές των ΕΣΠΑ, «INTERREG» και του Μεταναστευτικού.

Περαιτέρω, στο άρθρο 13 καθορίζονται ενδιάμεσοι φορείς που θα εμπλέκονται, όπως η Ελληνική Αναπτυξιακή Τράπεζα, ο ΟΑΕΔ, κ.λπ..

Στο άρθρο 14 καθορίζεται ως λογιστική αρχή η ειδική υπηρεσία «Αρχή Πιστοποίησης και Εξακρίβωσης Συγχρηματοδοτούμενων Προγραμμάτων» με τα καθήκοντά της.

Ως αρχή ελέγχου ορίζεται στο άρθρο 17 η Επιτροπή Δημοσιονομικού Ελέγχου, καθώς επίσης τα καθήκοντά της για τα ΕΣΠΑ και την ΚΑΠ, στο άρθρο 19.

Επιπλέον, συστήνεται η Εθνική Αρχή Συντονισμού, στο άρθρο 20, ως συντονιστικός φορέας για τα προγράμματα ΕΣΠΑ, ενώ καθορίζεται η διάρθρωση της σε διευθύνσεις και οι αρμοδιότητές τους.

Στο Υποκεφάλαιο Β΄ ορίζονται οι επιτελικές δομές των Υπουργείων στο άρθρο 22, οι οποίες συνεργάζονται με την ΚΕΔΕ, καθώς επίσης όροι και προϋποθέσεις χρηματοδότησης των έργων. Περαιτέρω ορίζεται μια άλλη δράση οι Ολοκληρωμένες Χωρικές Επενδύσεις ΟΧΕ και ΟΧΕ ΒΑΑ στο άρθρο 26 ως εργαλείο ολοκληρωμένης χωρικής ανάπτυξης, οι οποίες μπορούν να χρηματοδοτηθούν από διάφορα ταμεία όπου εντάσσεται και η τοπική ανάπτυξη με την πρωτοβουλία τοπικών κοινοτήτων σε συνεργασία με ΟΤΑ.

Στο άρθρο 27 αναφέρονται διάφοροι μηχανισμοί χρηματοδότησης. Ενώ στο Υποκεφάλαιο Δ΄ και στο άρθρο 28, σαν να μην έφτανε όλη αυτή η γραφειοκρατία, ορίζεται πως η Εθνική Αρχή Συντονισμού θα μπορεί να οργανώνει θεματικά δίκτυα με ενδιάμεσους φορείς και επιτελικές δομές με τη συμμετοχή άλλων κοινωνικών εταίρων.

Συνεχίζοντας, καθορίζονται οι Επιτροπές Παρακολούθησης Προγραμμάτων για τα ΕΣΠΑ 2021 - 2027 στο άρθρο 29, για την «INTERREG» στο άρθρο 30 και για την ΚΑΠ στο άρθρο 31, καθώς επίσης ένα Συμβούλιο Παρακολούθησης και Συντονισμού Αναπτυξιακών Παρεμβάσεων στο άρθρο 32.

Στο Κεφάλαιο Θ΄ αναφέρονται θέματα προσωπικού που θα στελεχώσει όλες αυτές τις υπηρεσίες, ενώ στο Μέρος Δ΄ παρουσιάζονται λεπτομέρειες για τον τρόπο υλοποίησης των προγραμμάτων, της ένταξης έργων σε αυτά, τους ελέγχους συμβάσεων, την επιλεξιμότητα δαπανών και τις παρατυπίες.

Περαιτέρω στο άρθρο 43 εξειδικεύονται οι δαπάνες που περιλαμβάνονται στον τομέα προγραμμάτων «Τεχνική Βοήθεια και Υποστήριξη Δικαιούχων», ενώ αφορά σε δράσεις που είναι απαραίτητες για την αποτελεσματική διαχείριση και χρήση των πόρων, για τη συνεισφορά πόρων στο άρθρο 45, τα είδη στήριξης στο άρθρο 46, τα δικαιώματα και οι υποχρεώσεις των δικαιούχων.

Το άρθρο 49 αναφέρεται στην καταπολέμηση της απάτης, ο μηχανισμός καταγγελιών στο άρθρο 50 που δεν διευκρινίζει εάν θα είναι ονομαστικές ή ανώνυμες, καθώς επίσης στο άρθρο 51 η αποφυγή σύγκρουσης συμφερόντων των υπαλλήλων. Αναφέρεται ότι θα καθοριστεί πλαίσιο επίδοσης του προγράμματος και δείκτες αξιολόγησης, χωρίς όμως να επεξηγείται ποια θα είναι αυτά ούτε η προστασία των προσωπικών δεδομένων. Δεν γίνεται καμμία αναφορά.

Στο Κεφάλαιο Γ΄ αναφέρονται τα Πληροφοριακά Συστήματα που θα χρησιμοποιηθούν, τα οποία δεν γνωρίζουμε εάν υπάρχουν ούτε το ενδεχόμενο κόστος τους από το Γενικό Λογιστήριο του Κράτους εάν δεν υπάρχουν. Αναφέρεται επιπλέον πως τα Πληροφοριακά Συστήματα θα είναι διαλειτουργικά στο άρθρο 59 με τη «ΔΙΑΥΓΕΙΑ», το «ΓΕΜΗ», κ.λπ..

Στο Μέρος Ε΄ αναφέρεται πως θα καταβάλλονται τα ποσά ενισχύσεως των προγραμμάτων, ενώ στο Μέρος ΣΤ΄ ορίζεται η Μονάδα Οργάνωσης της Διαχείρισης για το συνδυασμό των πληροφοριακών συστημάτων συν κάποια επιμέρους θέματα, μεταβατικές και εξουσιοδοτικές διατάξεις.

Στο Μέρος Η΄ ρυθμίζονται κάποιες λεπτομέρειες για το «Μητρώο Νεοφυών Επιχειρήσεων». Η υπηρεσία αυτή μετατρέπεται σε ομώνυμη «Α.Ε.» με μετοχικό κεφάλαιο μόλις 200.000 ευρώ και με είκοσι θέσεις προσωπικού εκτός του πενταμελούς διοικητικού συμβουλίου και των εξωτερικών συμβούλων. Αναφέρονται τρόποι εγγραφής εταιρειών και κανόνες λειτουργίας, ενώ στο άρθρο 72 υπάρχει το καταστατικό της. Εκτός από το αρχικό μετοχικό κεφάλαιο αυτής της εταιρείας το Γενικό Λογιστήριο του Κράτους αναγράφει πως για τα τέσσερα πρώτα χρόνια το κόστος λειτουργίας της θα είναι 1,5 εκατομμύριο ευρώ.

Τέλος, στο Μέρος Θ΄ υπάρχουν κάποιες επιμέρους τροπολογίες μεταξύ αυτών δε μία ακόμη παράταση της άδειας παραγωγής αντισηπτικών της πανδημίας -πρέπει να είναι η τέταρτη, πέμπτη, έκτη, ποιος ξέρει;- έως τις 30-6-2022. Κάποια στιγμή θα τελειώσει η πανδημία. Δεν έχουν καταντήσει, αλήθεια, αστείες αυτές οι παρατάσεις;

Το Γενικό Λογιστήριο του Κράτους πάντως δεν εμφανίζει κάποιο κόστος για την λειτουργία όλου αυτού του κυκεώνα των επιτροπών για την παρακολούθηση των ΕΣΠΑ ούτε καν για τα Πληροφοριακά Συστήματα και την απίστευτη γραφειοκρατία που δεν καταπολεμήθηκε, άλλα απλά μετατράπηκε σε ψηφιακή. Η κανονική γραφειοκρατία απλά μετατράπηκε σε ψηφιακή σήμερα.

Εύλογα δεν λένε, λοιπόν, οι πολίτες πως αυτά τα έργα δρομολογούνται για το κομματικό πελατειακό κράτος; Δίκαιο έχουν.

Συνεχίζοντας στις επιτροπές αναφέραμε τις ενστάσεις μας και καταθέσαμε τις ερωτήσεις μας για όλα ανεξαιρέτως τα άρθρα χωρίς να πάρουμε σχεδόν καμμία απάντηση. Ειδικά όσον αφορά στην ακρόαση φορέων μας έκανε ιδιαίτερη εντύπωση η τοποθέτηση του κυρίου Κακαβά, ο οποίος έκρινε ως πραξικοπηματική την πρόσθεση των δεκατριών, δεκατεσσάρων κατ’ εμάς, άρθρων για την ΚΑΠ, αφού δεν υπήρχαν καν στη διαβούλευση. Ζήτησε, λοιπόν, την απόσυρσή τους με την οποία δεν μπορούμε παρά να συμφωνήσουμε όλοι όσοι είμαστε εναντίον των πραξικοπημάτων.

Όπως αναφέραμε τώρα στις επιτροπές αυτό που χρειάζεται η Ελλάδα και το οποίο φαίνεται πως αδυνατεί να δρομολογήσει η Κυβέρνηση είναι ο σχεδιασμός μιας εθνικής πολιτικής ανάπτυξης με μακροπρόθεσμο ορίζοντα λαμβάνοντας υπ’ όψιν την ενεργειακή παράμετρο, το διεθνές γεωπολιτικό περιβάλλον, τα ανταγωνιστικά μας πλεονεκτήματα και τους κινδύνους που αντιμετωπίζουμε ως έθνος.

Πριν από κάθε τι άλλο δε πρέπει να σταματήσει το ξεπούλημα της δημόσιας περιουσίας μας από το Υπερταμείο που δεν ελέγχουμε εμείς σύμφωνα και με την πρόσφατη απόφαση του Σ.τ.Ε.. Για να μην παρεξηγηθούμε εμείς δεν είμαστε εναντίον των ιδιωτικοποιήσεων, με εξαίρεση βέβαια τις κοινωφελείς και τις στρατηγικές μας επιχειρήσεις, αρκεί να παραμένει η παραγωγή στην Ελλάδα και να εισπράττονται οι σωστές τιμές, αφού προηγηθεί η εκτίμηση της αξίας τους, η εξυγίανσή τους και ο σωστός προγραμματισμός.

Συνεχίζοντας, η Κυβέρνηση ισχυρίζεται πως όλα τα προβλήματα της χώρας θα επιλυθούν μέσω των επενδύσεων, κάτι που ασφαλώς είναι σε κάποιον βαθμό σωστό, αρκεί να είναι κυρίως εγχώριες. Κυρίως εγχώριες επενδύσεις χρειάζεται η χώρα μας. Εν τούτοις, συνεχίζεται η μείωση του παγίου κεφαλαίου της Ελλάδας, οπότε η πτώση των επενδύσεων, αφού οι καθαρές επενδύσεις αφαιρουμένων, δηλαδή, των αποσβέσεων, παραμένουν αρνητικές, όπως τεκμηριώσαμε στην επιτροπή.

Επομένως τα περί αλλαγής του οικονομικού μοντέλου και ανόδου των επενδύσεων είναι ένα ακόμη μεγάλο ψέμα, με τη συνολική μείωση των καθαρών επενδύσεων παγίου κεφαλαίου την περίοδο 2010 έως 2020, που συνεχίστηκε και το 2021 τουλάχιστον στο πρώτο εξάμηνο, να υπολογίζεται στα 93 δισεκατομμύρια ευρώ.

Περαιτέρω, το μόνο ίσως θετικό στοιχείο είναι η άνοδος των εξαγωγών αγαθών, αν και εξουδετερώνεται όσον αφορά στο εμπορικό ισοζύγιο και το ΑΕΠ. Από τι; Απλούστατα από την ακόμη μεγαλύτερη άνοδο των εισαγωγών λόγω του ανύπαρκτου παραγωγικού μας ιστού -μικραίνει συνεχώς και έχει φτάσει μόλις στο 8%- με αποτέλεσμα την εκτόξευση του εμπορικού μας ελλείμματος.

Το γεγονός αυτό τεκμηριώνει πως η ανάπτυξη στην Ελλάδα παραμένει μη βιώσιμη, θυμίζοντας πως γι’ αυτόν ακριβώς τον λόγο επέβαλε το ΔΝΤ τότε, το 2010, τη μείωση των εισοδημάτων και του ΑΕΠ μας με τα μνημόνια λόγω των αντίστοιχων ελλειμμάτων, δηλαδή, του 2009.

Γενικότερα τώρα παρά την άνοδο των εξαγωγών αγαθών οι αντίστοιχες επενδύσεις δεν παρουσίασαν ανάλογη αύξηση, επειδή η πτώση των εγχωρίων εισοδημάτων ανάγκασε μεν τις επιχειρήσεις να αυξήσουν τις πωλήσεις τους στο εξωτερικό, για να αντισταθμίσουν βέβαια τον χαμένο τζίρο τους, χωρίς όμως να αυξήσουν την παραγωγή, αφού δεν χρειαζόταν, οπότε και τις επενδύσεις. Με απλά λόγια, δεν αυξήθηκε ο τζίρος τους, οπότε δεν είχαν κανέναν λόγο να επενδύσουν για να παράγουν περισσότερα.

Με δεδομένη δε την άνοδο των τιμών της ενέργειας η κατάσταση θα επιδεινωθεί επίσης στον πρωτογενή μας τομέα, που υποφέρει επιπλέον από την αύξηση των τιμών των λιπασμάτων, των ζωοτροφών κ.λπ., ενώ εμφάνισε μείωση των επενδύσεων κατά 14% και το 2021. Μειώθηκαν οι επενδύσεις στον πρωτογενή μας τομέα και το 2021.

Χωρίς φθηνή ενέργεια πάντως κυρίως ως αποτέλεσμα του εγκλήματος της πρόωρης και χωρίς σχέδιο απολιγνιτοποίησης, καθώς επίσης του χρηματιστηρίου ενέργειας, όπου γίνεται κυριολεκτικά πάρτι κερδοσκοπίας -το έχουμε τεκμηριώσει πάρα πολλές φορές- είναι αδύνατη η ανάπτυξη.

Η απολιγνιτοποίηση δε, με την αντίστοιχη άνοδο των εισαγωγών φυσικού αερίου και πετρελαίου, μας προκαλεί ακόμη μεγαλύτερη ζημία από τον πληθωρισμό. Αυξάνει το εμπορικό μας έλλειμμα ακόμη περισσότερο, ενώ, ταυτόχρονα, μειώνει το ΑΕΠ μας.

Από την άλλη πλευρά το ύψος των εξαγωγών έχει μικρή συμμετοχή στο ΑΕΠ, ενώ, όπως είπαμε, μειώνεται από τις εισαγωγές ως ο τελευταίος συντελεστής του ΑΕΠ. Ως εκ τούτου δεν αποτελεί τη λύση που χρειάζεται επειγόντως η ελληνική οικονομία. Οπότε παραμένει ως η μοναδική μας ελπίδα το Ταμείο Ανάκαμψης, τα χρήματα όμως του οποίου έχουν μειωθεί ήδη πληθωριστικά.

Το χειρότερο όλων είναι η κατάρρευση της παραγωγικότητας των εργαζομένων μας, μακράν στην τελευταία θέση της Ευρωπαϊκής Ένωσης, λόγω των χαμηλών επενδύσεων, στο 69% όταν της Ιρλανδίας είναι στο 218%, γεγονός που σημαίνει πως είναι στην ουσία αδύνατη η αύξηση των μισθών τους χωρίς να κλείσουν πολλές επιχειρήσεις, παρά το ότι ασφαλώς οι μισθοί δεν είναι βιώσιμοι με τη σημερινή ακρίβεια. Ο πραγματικός πληθωρισμός βέβαια στην Ελλάδα θα ξεκινήσει αν τεθεί σε λειτουργία το σπιράλ μισθών-τιμών.

Οπότε η δική μας πρόταση ήταν και είναι η μείωση των ασφαλιστικών εισφορών. Έτσι θα αυξηθεί ο πραγματικός μισθός των εργαζόμενων χωρίς να είναι εις βάρος των επιχειρήσεων και της ανταγωνιστικότητας της οικονομίας μας, ενώ δεν θα επιβάρυνε ιδιαίτερα το δημόσιο, εάν δεν είχε προηγηθεί το έγκλημα της ιδιωτικοποίησης της επικουρικής ασφάλισης από τον κ. Χατζηδάκη. Ό,τι πιάνει αυτός ο άνθρωπος στα χέρια του, το καταστρέφει!

Όσον αφορά δε την ακρίβεια, από μήνες τώρα προτείνουμε τη μείωση του ΦΠΑ στα ήδη πρώτης ανάγκης, στα καύσιμα και στα αγροτικά εφόδια αναλογικά σε σχέση με την άνοδο των τιμών, έτσι ώστε αφ’ ενός μεν να μην υπάρχει δημοσιονομική επιβάρυνσης, αφ’ ετέρου το δημόσιο να μην εισπράττει περισσότερους φόρους, ληστεύοντας κυριολεκτικά τους πολίτες. Εισπράττει περισσότερους φόρους από την άνοδο των τιμών και ληστεύει τους Έλληνες.

Ο πληθωρισμός πάντως υπήρχε πριν από τον πόλεμο, θυμίζοντας πως ήταν στο 6,2% τον Ιανουάριο, με τις τιμές να έχουν αυξηθεί πάνω από 8% έκτοτε, αφού πέρυσι είχαμε αποπληθωρισμό. Ειδικά για τις χαμηλές εισοδηματικές ομάδες ήταν στο 14% τον Ιανουάριο, πριν τον πόλεμο, σύμφωνα με μελέτη της ΓΣΕΒΕΕ. Εν προκειμένω, εκτός από την ακρίβεια που προκαλεί, έχει ένα ακόμη σημαντικό επακόλουθο, δηλαδή μειώνει τις καταθέσεις των Ελλήνων όσον αφορά στην αγοραστική τους αξία. Είναι εξαιρετικά σημαντικό ότι ο πληθωρισμός μειώνει τις καταθέσεις των Ελλήνων. Πρόκειται, δηλαδή, για μια έμμεση φορολόγηση και δήμευση των καταθέσεων.

Αν επαληθευτεί το δυσμενές σενάριο του Γραφείου Προϋπολογισμού του Κράτους για ετήσιο πληθωρισμό στο 11% το 2022 οι Έλληνες θα χάσουν σχεδόν 19 δισεκατομμύρια ευρώ από τις καταθέσεις τους, ύψους περί τα 170 δισεκατομμύρια ευρώ. 19 δισεκατομμύρια θα χάσουν μέσα σε έναν μόλις χρόνο. Εάν το κράτος δήμευε 19 δισεκατομμύρια από τις καταθέσεις, θα προκαλούνταν πιθανότατα επανάσταση στη χώρα, κάτι που δεν συμβαίνει σήμερα, επειδή οι καταθέτες δεν το έχουν καταλάβει ακόμη.

Συμπερασματικά, λοιπόν, όσο πιο γρήγορα φύγει η Κυβέρνηση τόσο καλύτερα για τους Έλληνες, οι οποίοι δεν χρειάζονται άχρηστα γραφειοκρατικά νομοσχέδια ούτε επιδόματα με δανεικά, αλλά μια σωστή μακροοικονομική πολιτική, που να παράγει πλούτο και να τον μοιράζει δίκαια σε όλους. Σε κάθε περίπτωση δεν τη θεωρούμε ικανή να διαχειριστεί ούτε το Ταμείο Ανάκαμψης, ούτε τα ΕΣΠΑ, ούτε την ΚΑΠ.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει ο τελευταίος ειδικός αγορητής κ. Κρίτωνας Αρσένης από το ΜέΡΑ25. Μετά θα ξεκινήσει ο κατάλογος. Βεβαίως όποια στιγμή θέλει ο παρευρισκόμενος κύριος Υφυπουργός μπορεί να ζητήσει να πάρει τον λόγο για την εισήγησή του.

Έχετε τον λόγο, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί και Βουλευτές, το νομοσχέδιο αυτό είναι ακόμη μια επιχείρηση της Κυβέρνησης πραγματικά να ελέγξει τους αρμούς της εξουσίας, να μην ξεφύγει δηλαδή καμμία μικρή επιχείρηση, κανένας αυτοαπασχολούμενος, κανένα νοικοκυριό από τη λεηλασία των πέντε επιχειρηματικών ομίλων. Τώρα επεκτείνεστε και στο ΕΣΠΑ με αυτό το νομοσχέδιο.

Για να είμαστε ειλικρινείς, το ΕΣΠΑ το ήλεγχαν έτσι και αλλιώς οι μεγάλες επιχειρήσεις. Πήγαινε στις κατασκευαστικές σε μεγάλο βαθμό. Κάποια ψίχουλα περίσσευαν για τις μικρές. Είναι τέτοια η απληστία τους που θέλουν κι αυτά τα ψίχουλα, κι εσείς διψάτε να τους εξυπηρετήσετε.

Το πρόβλημα που αντιμετωπίζουμε, το πρόβλημα για το οποίο θα έπρεπε να φέρνουμε λύσεις σε αυτό το Κοινοβούλιο σε κάθε νομοσχέδιο είναι η ακρίβεια και το κλείσιμο των επιχειρήσεων. Εσείς βρίσκετε αυτή την ακρίβεια και το κλείσιμο των επιχειρήσεων ως ευκαιρία για να συγκεντρωθεί η οικονομική δραστηριότητα στα χέρια των λίγων επιχειρηματικών ομίλων και τα σπίτια των ανθρώπων στα χέρια των αρπακτικών ταμείων.

Έτσι δεν είχατε μία λέξη να πείτε για αυτά στο Ταμείο Ανάκαμψης. Μα, θα μου πείτε, το Ταμείο Ανάκαμψης τι να αφορά για τα νοικοκυριά;

Ας δούμε τι έκανε η Πορτογαλία. Φωτοβολταϊκά στις στέγες για να θωρακίσει, για να κάνει παραγωγούς τους πολίτες, τα νοικοκυριά, για να ενισχύσει τα εισοδήματά τους, για να μη στέλνει τις ανεμογεννήτριες στη φύση.

Εσείς τι κάνατε; Μας λέτε «Ναι, μα κι εμείς κάνουμε το μεγαλύτερο πρόγραμμα «Εξοικονομώ κατ’ Οίκον», πενήντα χιλιάδες νοικοκυριά». Πενήντα χιλιάδες νοικοκυριά στον αιώνα της κλιματικής κατάρρευσης και της ακρίβειας;

Θα έπρεπε να έχουμε τα χρήματα του Ταμείου Ανάκαμψης να πηγαίνουν σε ένα «Εξοικονομώ κατ’ Οίκον» για όλα τα νοικοκυριά, για όσα φτάνουν, ξεκινώντας από τα φτωχότερα προς τα υψηλότερα οικονομικά στρώματα.

Θα έπρεπε το «ΕΞΟΙΚΟΝΟΜΩ» αυτό να συνοδεύεται με φωτοβολταϊκά στη στέγη για να γίνουν παραγωγοί οι πολίτες, για να ενισχυθεί το εισόδημα που καταρρέει.

Εσείς δεν τα κάνετε βέβαια αυτά, γιατί αν τα κάνατε τα χρήματα θα πήγαιναν στα νοικοκυριά, θα πήγαιναν στους υδραυλικούς, στους ηλεκτρολόγους, στους αλουμινάδες, στους μπογιατζήδες, στους οικοδόμους κάθε λογής, θα διαμοιράζονταν στην κοινωνία και θα έφερναν μια έκρηξη ανάπτυξης. Εσάς σας ενδιαφέρει η ανάπτυξη μόνο των λίγων εις βάρος των πολλών.

Ακούσαμε και το πιο ανεκδιήγητο, σε επίκαιρη ερώτησή μου, από τον Υπουργό σας, τον κ. Σκρέκα, τη δήλωση της Κυβέρνησης ότι δεν θέλει τα νοικοκυριά να είναι παραγωγοί ρεύματος. Είπε ότι μόνο αυτοπαραγωγοί μπορεί να είναι, να παράγουν την ενέργεια που καταναλώνουν, όχι να παίρνουν εισόδημα από την ενέργεια που παράγουν. Αυτό είναι αδιανόητο. Θέλετε πραγματικά και τα ψίχουλα και στην ενέργεια και τα ψίχουλα παντού να τα παίρνουν οι τρεις, τέσσερις, πέντε όμιλοι που δραστηριοποιούνται σε κάθε κλάδο.

Και για να κάνετε όλα αυτά, για να δώσετε όλα τα χρήματα στον κλάδο των ΑΠΕ στις τρεις κατασκευαστικές των αιολικών -γιατί είναι πολλές οι εταιρείες, αλλά τελικά αν δείτε οι άδειες μαζεύονται σε τρεις- τι κάνετε; Τους δίνετε την άδεια πανευρωπαϊκά παράνομα. Είστε μια Κυβέρνηση καθαρά αντιευρωπαϊκή, που όχι μόνο παραβιάζει την ευρωπαϊκή νομοθεσία, αλλά είμαστε η πρώτη χώρα σε μη συμμόρφωση με ευρωπαϊκές καταδικαστικές αποφάσεις στο Ευρωπαϊκό Δικαστήριο.

Τον Δεκέμβριο του 2020 αποφασίστηκε η καταδίκη της χώρας μας στο Ευρωπαϊκό Δικαστήριο για τα αιολικά στις «NATURA» και ιδιαίτερα για τη μη προστασία ενός προστατευόμενου είδους πανευρωπαϊκά, του λαγόγυρου, ενός είδους σκίουρου. Αυτή τη στιγμή, ενώ είναι σε χειμερία νάρκη, γίνονται εργασίες στο Βέρμιο στον χώρο ακριβώς που διαβιοί, στον μοναδικό ορεινό χώρο που διαβιοί. Χάνουμε ακόμα ένα είδος. Την ίδια στιγμή που στον Ερασίνο χάνουμε ένα είδος στην Αττική, το αττικόψαρο με τις εργασίες που κάνατε εκεί πέρα για τα δήθεν αντιπλημμυρικά, που θα φέρουν μεγάλη καταστροφή και στις πλημμύρες.

Και βέβαια τι άλλο κάνει η Πορτογαλία μέσω του Ταμείου Ανάκαμψης; Προστατεύει την κοινωνική στέγη, αυτό που πρέπει να κάνει αυτή τη στιγμή κάποιος σήμερα.

Εσείς τι κάνατε; Με το σχέδιο «ΗΡΑΚΛΗΣ» δίνετε 23 δισ. στα αρπακτικά ταμεία, που ο ΣΥΡΙΖΑ πλέον τα ονομάζει servicers, δηλαδή αυτούς που προσφέρουν υπηρεσίες. Ποια είναι η υπηρεσία; Είναι η υπηρεσία της ρευστοποίησης της κατοικίας των φτωχότερων ανθρώπων. Τους δίνετε 23 δισ. για να βγάλουν τον κόσμο από τα σπίτια και να τα κρατήσουν, καθώς, λέει, δεν θα μπορέσουν να βρουν να τα πουλήσουν τα σπίτια αυτά σε αρκετά υψηλές τιμές.

Κόψτε αυτά τα 23 δισεκατομμύρια. Καταργείστε το σχέδιο «ΗΡΑΚΛΗΣ». Απευθύνομαι και στον ΣΥΡΙΖΑ. Δεσμευτείτε ότι θα καταργήσετε το σχέδιο «ΗΡΑΚΛΗΣ» και δώστε αυτά τα χρήματα εκεί που χρειάζονται, στους ανθρώπους που χάνουν τα σπίτια τους, στους ανθρώπους που δεν μπορούν να βάλουν ένα πιάτο φαΐ μπροστά στα παιδιά τους στο σπίτι τους, γιατί δεν μπορούν να αγοράσουν τα στοιχειώδη.

Στον αναπτυξιακό επίσης μία λέξη δεν είχατε να πείτε για την ακρίβεια και το κλείσιμο των επιχειρήσεων. Να πούμε βέβαια ότι Ταμείο Ανάκαμψης δίνετε έτσι κι αλλιώς 60 δισ. στις μεγάλες επιχειρήσεις και 1,5 δισ. στις μικρές. Σε ποιες μικρές; Σε αυτές που έχουν πρόσβαση στον τραπεζικό δανεισμό. Ποιες επιχειρήσεις από τις μικρομεσαίες έχουν πρόσβαση στον τραπεζικό δανεισμό σήμερα; Το 5%. Τι επιχειρήσεις είναι αυτές; Μα είναι βέβαια οι επιχειρήσεις των μεγάλων ομίλων, που τεχνηέντως ονομάζονται «μεσαίες» για να έχουν πρόσβαση και σε αυτά τα κονδύλια.

Τίποτα στον αναπτυξιακό, τίποτα στον προϋπολογισμό. Στον προϋπολογισμό για το 2022, όχι μόνο δεν προβλέπετε τίποτα για την ακρίβεια, τίποτε για τις επιχειρήσεις που κλείνουν, αλλά λέτε και τα αδιανόητα, ότι δεν υπάρχει ακρίβεια, μηδενική ήταν η πρόβλεψη για την ακρίβεια στον προϋπολογισμό του 2022. Δεν θα υπήρχε πληθωρισμός λέγατε, όταν όλοι ξέραμε τι γινόταν και τι υπήρχε ήδη. Η ακρίβεια στις τιμές ήταν από τον Μάιο του 2021, αλλά δεν θέλατε να νομοθετήσετε γι’ αυτούς τους ανθρώπους, θέλετε να νομοθετείτε για τους έχοντες.

Και, επίσης, μας λέγατε ότι δεν υπάρχει ανεργία. Η ανεργία που προβλέπετε στον προϋπολογισμό σας, του 2022 τον προϋπολογισμό, προβλέπει τους μισούς ανέργους απ’ ό,τι είναι καταγεγραμμένοι στον ΟΑΕΔ. Στον ΟΑΕΔ αυξήθηκαν τον Γενάρη κατά διακόσιες χιλιάδες, ενώ με τα δικά σας νούμερα η ανεργία βαίνει μειούμενη, ακριβώς για να έχετε όλες τις δικαιολογίες να μη νομοθετείτε τίποτα γι’ αυτούς τους ανθρώπους.

Και, βέβαια, δεν νομοθετείτε το παραμικρό για την ακρίβεια και το κλείσιμο των επιχειρήσεων και στο ΕΣΠΑ, για το κλείσιμο των επιχειρήσεων που γίνεται μέσα από τα καρτέλ του χρηματιστηρίου ενέργειας, που νομοθέτησε ο ΣΥΡΙΖΑ, αλλά εφαρμόζετε εσείς, εμείς ζητάμε να καταργήσετε το χρηματιστήριο ενέργειας και στα δύο κόμματα. Εσείς δεν το κάνατε.

Σας ζητάμε τουλάχιστον, αφού δεν θέλετε να το κάνετε αυτό, να κάνετε αυτό που κάνει η Γερμανία. Τι δηλαδή; Η Γερμανία, για να αποφύγει αυτό που συμβαίνει στην Ελλάδα σήμερα, έχει βάλει δύο μέτρα, την ελάχιστη επιτρεπόμενη ποσότητα που μπορεί να δίνει κάποιος στο σύστημα προκειμένου να έχει το δικαίωμα να συμμετέχει, δηλαδή «πάτωμα», το ελάχιστο που πρέπει να δίνει κανείς, γιατί αν δώσει λιγότερο φεύγει από το σύστημα, και το άλλο είναι το «ταβάνι» στην τιμή.

Εσείς δεν τα κάνετε αυτά τα δύο. Γιατί δεν τα κάνετε; Μα για έναν πολύ απλό, λόγο γιατί ξέρετε πολύ καλά ότι το καρτέλ στην ενέργεια στην Ελλάδα στηρίζεται σε δύο κόλπα, ένα είναι να παράγει λιγότερη ενέργεια απ’ ό,τι μπορεί κάθε επιχείρηση, προκειμένου να υπάρχει μεγαλύτερη κρίση στη ζήτηση και να ανεβαίνουν οι τιμές, και, δεύτερον να υπάρχει συμφωνία για την τιμή της ενέργειας με την οποία θα πληρώσει το σύστημα στον τελευταίο που θα μπει, για να ολοκληρωθούν, να συμπληρωθούν οι ποσότητες που έχουμε ανάγκη σαν χώρα, οι ενεργειακές ποσότητες.

Τι σημαίνει αυτό, σε ακόμα πιο απλά λόγια; Η τιμή του τελευταίου κρίνει την τιμή για όλους. Εξ αιτίας του ότι μπαίνουν τελευταία τα ακριβότερα, τα ιδιωτικά εργοστάσια παραγωγής ρεύματος από φυσικό αέριο, οι πολίτες πληρώνουν την ενέργεια που κοστίζει μηδέν από τα υδροηλεκτρικά, την ενέργεια που κοστίζει λίγο από τους λιγνίτες, την ενέργεια που κοστίζει λιγότερο από τις ΑΠΕ, το ίδιο με την ακριβή ενέργεια από το φυσικό αέριο. Τα κέρδη πάνε στις εταιρείες παραγωγής και το πλιάτσικο το βιώνει το νοικοκυριό. Γι’ αυτό έχουμε τις ακριβότερες τιμές ενέργειας.

Γιατί δεν ακολουθείτε καν το παράδειγμα της Γερμανίας; Πείτε μας, για ποιον λόγο δεν κάνετε στοιχειωδώς αυτό που κάνει η Γερμανία; Εμείς σας ζητάμε να καταργήσετε το χρηματιστήριο ενέργειας. Εσείς μας λέτε ότι δεν σας αφήνει η Γερμανία. Η Γερμανία όμως παίρνει μέτρα στο εσωτερικό της για την αύξηση τιμών. Κάνετε τουλάχιστον αυτό.

Απροσχημάτιστα, δηλαδή, ενισχύετε τις εταιρείες παραγωγής ρεύματος; Και μας λέτε «Μα οι πάροχοι ίσα-ίσα βγαίνουν, δεν βγαίνουν», οι πάροχοι που αγοράζουν το ρεύμα με την τιμή χονδρικής από τους παραγωγούς. Πείτε μας για τα κέρδη των παραγωγών. Διάβαζα δημοσιεύματα για τα υπερμερίσματα των ΕΛΠΕ. Διαβάζω τα δημοσιεύματα για την υπερκερδοφορία των παραγωγών ρεύματος. Γιατί δεν κάνατε κάτι γι’ αυτούς; Μα γιατί δεν θέλετε να κάνετε. Ο στόχος σας είναι αυτή η υπερκερδοφορία τους.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Να μην πούμε, βέβαια, για τη βενζίνη, όπου είναι πάνω από 1,2 ευρώ το λίτρο στη βενζίνη αυτή τη στιγμή ο φόρος καυσίμων. Δεν βάζετε καν πλαφόν. Δεν βάζετε ένα ταβάνι. Έχει αυξήσει τα δημόσια έσοδα από τον φόρο καυσίμων. Ενώ τα νοικοκυριά δεν έχουν να φάνε και να κινήσουν τα αυτοκίνητά τους, αυξήσατε κατά 1 δισεκατομμύριο τα έσοδα του δημοσίου από τον φόρο καυσίμων ανερυθρίαστα.

Πώς προχωράτε στο να εργαλειοποιήσετε και το ΕΣΠΑ υπέρ των λίγων; Κάνετε τη Μονάδα Ελέγχου Περιφερειακών ΕΣΠΑ στο Υπουργείο Ανάπτυξης, ως δερβέναγα, για να μη σας ξεφύγει τίποτα που θα αποφασίζετε στα ΕΣΠΑ. Φέρνετε τη ΜΟΔ, τη Μονάδα Οικονομικής Διαχείρισης, αυτή που διαχειριζόταν το ΕΣΠΑ, σε ασφυξία, έχοντας τριακόσιες αποχωρήσεις και εσείς προσλαμβάνετε εκατό. Κλείνετε το «INTERREG» στη Θεσσαλονίκη και φέρνετε τους εργαζόμενους σε αβεβαιότητα. Φτιάχνετε ένα καινούργιο σχήμα από την αρχή, χωρίς να μας λέτε για ποιον λόγο.

Σχετικά με τους εργαζόμενους, μας είπε ο Υπουργός: «Μα, δεν είναι προφανές ότι τους ίδιους θα προσλάβουμε ξανά; Τι θα κάνουμε; Έχουμε άλλη λύση; Τι θα γίνει; Τους ίδιους θα προσλάβουμε». Δεν το λέτε στον νόμο. Γιατί δεν λέτε ότι θα προσλάβετε τους ίδιους; Γιατί δεν μιλάτε για τη συνέχιση αυτού του φορέα; Γιατί δεν μας λέτε ότι θα μείνει η έδρα στη Θεσσαλονίκη, το μόνο αποκεντρωμένο όργανο διαχείρισης ευρωπαϊκών προγραμμάτων; Γιατί δεν το κάνετε; Ρωτώ και τους Βουλευτές σας από τη Θεσσαλονίκη: Πώς το δέχονται αυτό, πώς θα το ψηφίσουν αυτό.

Θα διαβάσω και τα λόγια από τους εργαζόμενους στην οικονομική διαχείριση του ΕΣΠΑ: «Το νομοσχέδιο αποτελεί μνημείο αδιαφάνειας, με μετακινήσεις, αποσπάσεις, μετατάξεις, αναβαθμίσεις, υποβαθμίσεις, τοποθετήσεις προϊσταμένων κατά το δοκούν. Φέρνει τον «ξαφνικό θάνατο» του γραφείου «INTERREG» στη Θεσσαλονίκη, του μόνου αποκεντρωμένου. Και βέβαια, κάτι μας θυμίζει ο «ξαφνικός θάνατος» δημόσιας υπηρεσίας: Το «μαύρο» στην ΕΡΤ. Και τότε είχατε βάλει την ΕΡΤ, που την κλείσατε με το «μαύρο», να φτιάξει τη ΝΕΡΙΤ.

Τώρα κλείνετε το γραφείο «INTERREG» στη Θεσσαλονίκη και βάζετε τους εργαζόμενους να δουλεύουν μέχρι να κλείσει το προηγούμενο πρόγραμμα και μέχρι να στηθεί με τα χρήματα του «INTERREG», του δικού τους προγράμματος, το επόμενο Γραφείο. Ακριβώς ΝΕΡΙΤ - ΕΡΤ!

Δημιουργείτε νέες υπηρεσίες. Εσείς, Κυβέρνηση του λιγότερου δημοσίου, ξαφνικά δημιουργείτε νέες υπηρεσίες, ξαφνικά δεν σας ενδιαφέρει το δημοσιονομικό κόστος, αρκεί να εξυπηρετηθούν τα συμφέροντα αυτών που θέλετε να εξυπηρετήσετε.

Σχεδιάζετε, στην ουσία, την ιδιωτικοποίηση της διαχείρισης του ΕΣΠΑ. Απλώς, το πρόβλημά σας είναι ότι δεν το επιτρέπει η ευρωπαϊκή νομοθεσία. Προσπαθείτε να το κάνετε με κάθε τρόπο που μπορείτε. Με άλλη νομοθεσία έχετε μπλέξει μέχρι και την ΕΥΠ, την Εθνική Υπηρεσία Πληροφοριών, στη διαχείριση του ΕΣΠΑ. Ανεκδιήγητο πράγμα! Καταργείτε τον διαγωνισμό προϊσταμένων. Μας είπε ο Υπουργός: «Μα, θα γίνει ο διαγωνισμός, απλώς τώρα θα ορίσει ο Υπουργός τούς προσωρινά προϊσταμένους. Μεταβατικοί θα είναι».

Μεταβατικοί δεν είναι οι προϊστάμενοι στα μισά νοσοκομεία, οι διοικητές στις μισές ΥΠΕ; Ξέρουμε ότι, όταν λέτε «μεταβατικό» εσείς, τρία χρόνια μετά ισχύει ακόμα. Τι εννοείτε με το «μεταβατικό» το ξέρουμε.

Υπάλληλοι, επίσης, όλων των ειδών και ιδιώτες με απλή εμπειρία θα ασχολούνται μέχρι και για την κατάρτιση του Μητρώου Εμπειρογνωμόνων. Για τα μητρώα το έχουμε δει, ακόμα και στον νόμο της φιλοζωικής. Τα μητρώα των φιλοζωικών εταιρειών δεν τα έχετε φτιάξει ακόμη, έναν χρόνο μετά σχεδόν. Τα μητρώα δεν τα φτιάχνετε ποτέ. Νομοθετείτε, όμως, για να κάνετε τις εξαιρέσεις.

Λοιπόν, με απλή εμπειρία ιδιώτες θα διενεργούν ελέγχους, ιδιώτες που θα δουλεύουν πιθανόν για τους ελεγχόμενους. Πολύ βολικό! Επίσης, οι υπάλληλοι που θέλουν να αποσπαστούν στην ΕΥΠ θα αξιολογούνται από τον διοικητή, λες και είναι ένστολοι. Επίσης, κατά παρέκκλιση, θα έχουμε δικηγόρους ιδιώτες, χωρίς τις προϋποθέσεις που θέτει ο νομοθέτης και σύμφωνα με τον Δικηγορικό Κώδικα, θα μπορούν δηλαδή αυτοί οι δικηγόροι να ιδιωτεύουν και να είναι ταυτόχρονα δικηγόροι των ελεγχόμενων.

Με δυο λόγια, χρειαζόμαστε να μη μείνουν αυτή τη στιγμή στον αέρα. Σας καλούμε να δεσμευτείτε τι θα κάνετε με τους εργαζόμενους στην «INTERREG» της Θεσσαλονίκης. Πρέπει, επιτέλους, να διασφαλιστεί ότι οι εργαζόμενοι στη διαχείριση των κοινοτικών κονδυλίων θα αμείβονται όλοι το ίδιο. Δηλαδή, δεν μπορεί ένας άνθρωπος να κάνει την ίδια δουλειά με τον διπλανό του και ο διπλανός του να παίρνει 600 ευρώ. Αυτό, επίσης, πρέπει να καταργηθεί. Είναι έμμεση πίεση στους εργαζόμενους.

Το ΜέΡΑ25 καταψηφίζει αυτό το νομοσχέδιο προφανώς. Είναι ένα νομοσχέδιο που έχει σαν στόχο να κλείσει, να σφραγίσει τους αρμούς της εξουσίας, προκειμένου τίποτα να μην εμποδίσει τους πέντε επιχειρηματικούς ομίλους από τη λεηλασία, το πλιάτσικο ενάντια στα νοικοκυριά, στις μικρές επιχειρήσεις και στους αυτοαπασχολούμενους.

Θα μας βρείτε απέναντί σας όχι μόνο στη Βουλή αλλά και στον δρόμο, μαζί με τα κινήματα πολιτών.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, ολοκληρώθηκε ο κύκλος των ειδικών αγορητών και των εισηγητών από τις Κοινοβουλευτικές Ομάδες και εισερχόμαστε στον κατάλογο των ομιλητών, με πρώτο ομιλητή -και τον οποίο, βέβαια, καλούμε στο Βήμα- τον κ. Ταραντίλη Χρήστο από τη Νέα Δημοκρατία. Θα ακολουθήσει ο κ. Αποστόλου Ευάγγελος, η κ. Λιακούλη, ο κ. Συντυχάκης, ο κ. Λιούτας και ο κ. Σαρακιώτης. Αυτή είναι, δηλαδή, η πρώτη εξάδα των ομιλητών.

Έχετε τον λόγο, κύριε Ταραντίλη.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η φρίκη του πολέμου, ο χαμός αμάχων και οι εικόνες ξεριζωμού του ουκρανικού λαού από τη ρωσική εισβολή προκαλούν ανείπωτη θλίψη. Πριν ακόμα κοπάσουν οι οικονομικοί κραδασμοί της διετούς υγειονομικής κρίσης, η παγκόσμια οικονομία κλυδωνίζεται ακόμα μια φορά. Η αύξηση του ενεργειακού κόστους, οι διεθνείς ανατιμήσεις σε καύσιμα, τρόφιμα, πρώτες ύλες επηρεάζουν ήδη το διαθέσιμο εισόδημα των συμπολιτών μας.

Τα άμεσα μέτρα 1,1 δισεκατομμυρίων ευρώ, που εξήγγειλε χθες ο Πρωθυπουργός, απευθύνονται στους εντονότερα πληττόμενους συμπολίτες μας και αποτελούν παρεμβάσεις ανακούφισης στην επέλαση του διεθνούς κύματος ακρίβειας.

Η συζήτηση του προτεινόμενου νομοσχεδίου σχετικά με τη διαχείριση, τον έλεγχο και την εφαρμογή των αναπτυξιακών παρεμβάσεων για την προγραμματική περίοδο 2021 - 2027 αποδεικνύει ότι η Κυβέρνηση, παρά τις έξωθεν προκλήσεις, παραμένει προσηλωμένη στην αναπτυξιακή της στρατηγική και επιχειρεί με νομοθετικές παρεμβάσεις, συντονισμένα και συστηματικά, να δημιουργήσει ένα πλαίσιο που στηρίζει ενεργά την οικονομία και την αναπτυξιακή τροχιά της χώρας.

Το ΕΣΠΑ 2021 - 2027 για την Ελλάδα είναι το πρώτο μεταξύ των ευρωπαϊκών χωρών εγκεκριμένο σύμφωνο από την Ευρωπαϊκή Επιτροπή. Οι συνολικοί επενδυτικοί πόροι που θα κατανεμηθούν στην Ελλάδα στη νέα προγραμματική περίοδο ανέρχονται σε 26,2 δισεκατομμύρια ευρώ και είναι σαφώς αυξημένοι σε σχέση με την αντίστοιχη κατανομή των 23 δισεκατομμυρίων της περιόδου 2014 - 2020.

Από τα χρήματα αυτά 20,9 δισεκατομμύρια ευρώ προέρχονται από τη συμμετοχή των χρηματοδοτικών ταμείων της Ένωσης, ενώ τα υπόλοιπα 5,3 δισεκατομμύρια ευρώ αφορούν στην εθνική συνεισφορά. Η υλοποίηση των αναπτυξιακών παρεμβάσεων θα γίνει με τη χρηματοδότηση εννέα τομεακών και δεκατριών περιφερειακών προγραμμάτων, μέσω των οποίων θα επιτευχθούν οι πέντε στόχοι πολιτικής που θέτουν τα οικεία χρηματοδοτικά ταμεία.

Οι στόχοι αφορούν στην καινοτομία, το περιβάλλον, την ανάπτυξη των ψηφιακών υποδομών και των μεταφορών, τα κοινωνικά δικαιώματα, όπως η απασχόληση και η εκπαίδευση και τη χωρική στρατηγική. Με τις προτεινόμενες διατάξεις θεσπίζεται το πλαίσιο διακυβέρνησης και όλοι οι αναγκαίοι διαδικαστικοί κανόνες σχετικά με τη διαχείριση, τον έλεγχο και τον συντονισμό, καθώς και την υλοποίηση του ΕΣΠΑ στη νέα προγραμματική περίοδο 2021 - 2027.

Η διαμόρφωση του πλαισίου αυτού είναι πρωτίστως απαραίτητη προϋπόθεση για την ενεργοποίηση της χρηματοδοτικής στήριξης, σύμφωνα με το σχετικό ενωσιακό πλαίσιο, όπως αυτό διαμορφώθηκε με τον κανονισμό 1060/2021.

Ωστόσο, οι εν πολλοίς τεχνικές αυτές ρυθμίσεις συνθέτουν τον διοικητικό μηχανισμό μέσω του οποίου θα διασφαλιστεί ο μέγιστος βαθμός απορρόφησης των διαθέσιμων πόρων των χρηματοδοτικών ταμείων που συμμετέχουν τη νέα προγραμματική περίοδο.

Το νομοσχέδιο διατηρεί σε μεγάλο βαθμό τη φιλοσοφία και τη διοικητική προσέγγιση που ακολουθήθηκε στον ν.4314/2014 σχετικά με την προηγούμενη προγραμματική περίοδο 2014 - 2020, η οποία ολοκληρώνεται με τη χώρα μας να συγκαταλέγεται μεταξύ των πρώτων χωρών σε απορρόφηση κονδυλίων.

Με τις νέες διατάξεις επιχειρείται να διατηρηθεί η πετυχημένη βασική δομή διαχείρισης των προγραμμάτων ΕΣΠΑ και να βελτιωθούν όσες διαδικαστικές δυσλειτουργίες εντοπίστηκαν κατά τις προηγούμενες προγραμματικές περιόδους με κύριο στόχο, βέβαια, τη συνέχιση των υψηλών ρυθμών απορρόφησης, την ταχύτερη εκταμίευση των επιχορηγήσεων, την απλοποίηση των πληρωμών και τη διασφάλιση ενός περιβάλλοντος διαφάνειας και ελέγχου.

Οι στόχοι αυτοί επιτυγχάνονται αφ’ ενός, μέσω της συγκέντρωσης των ρυθμίσεων για το σύνολο των χρηματοδοτικών ταμείων σε έναν και μόνο νόμο και αφ’ ετέρου, με στοχευμένες παρεμβάσεις στη στελέχωση των αρμόδιων επιτελικών δομών των Υπουργείων και με απομείωση των περιττών διοικητικών βαρών στα στάδια προληπτικών ελέγχων και των διαχειριστικών επαληθεύσεων από τις διαχειριστικές αρχές.

Στο προτεινόμενο νομοσχέδιο επιχειρείται περαιτέρω η αναβάθμιση του Εθνικού Μητρώου Νεοφυούς Επιχειρηματικότητας, γνωστού ως «Elevate Greece», σε αυτόνομη νομική οντότητα. Το μητρώο αυτό συστάθηκε το 2020 στη Γενική Γραμματεία Έρευνας και Καινοτομίας με σκοπό τη συγκέντρωση των νεοφυών επιχειρήσεων σε μια επίσημη βάση δεδομένων, δίνοντας έτσι τη δυνατότητα μιας ενιαίας υλοποίησης στοχευμένων πολιτικών σε ένα είδος επιχειρηματικότητας με προοπτικές ραγδαίας ανάπτυξης και σημαντικής προστιθέμενης αξίας. Με τις προτεινόμενες διατάξεις του κεφαλαίου αυτού, το Εθνικό Μητρώο Νεοφυούς Επιχειρηματικότητας παίρνει τη μορφή ανώνυμης εταιρείας, ώστε να αποκτήσει τον απαιτούμενο χώρο ευελιξίας και να ενισχύσει τη διείσδυση της νεοφυούς επιχειρηματικότητας στην ελληνική αγορά.

Κυρίες και κύριοι συνάδελφοι, το μείγμα αναπτυξιακής στρατηγικής της προγραμματικής περιόδου 2021 - 2027, όπως έχει άλλωστε διαφανεί και από την προσέγγιση των πρόσφατων νόμων για την ανάπτυξη, βασίζεται στη διαπίστωση ότι η ενίσχυση της ανταγωνιστικότητας της χώρας προϋποθέτει την αναμόρφωση του παραγωγικού μοντέλου και την προώθηση της καινοτομίας.

Η χώρα αναδείχθηκε το 2021 πρωταθλήτρια στην απορρόφηση ευρωπαϊκών πόρων. Παρά τις διεθνείς αντιξοότητες στην οικονομία, έχει στη διάθεσή της το μεγαλύτερο αναπτυξιακό πρόγραμμα των τελευταίων δεκαετιών, στο οποίο συναθροίζονται, πέραν των πόρων της προγραμματικής περιόδου 2021 - 2027, οι πόροι του Ταμείου Ανάκαμψης και Ανθεκτικότητας και του Προγράμματος Δημοσίων Επενδύσεων.

Με αυτά τα δεδομένα το προτεινόμενο νομοσχέδιο έρχεται να συμπληρώσει τις πρόσφατες νομοθετικές πρωτοβουλίες της Κυβέρνησης, όπως ο αναπτυξιακός νόμος και ο νόμος για στρατηγικές επενδύσεις, διαμορφώνοντας μια νέα, σύγχρονη, βιώσιμη αναπτυξιακή στρατηγική βασισμένη σε ένα αποδοτικό παραγωγικό μοντέλο που θα διασφαλίσει την οικονομική πρόοδο και ευημερία.

Γι’ αυτούς τους λόγους σας καλώ να υπερψηφίσετε το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ταραντίλη.

Ζήτησε τον λόγο -και φυσικά θα του τον δώσουμε- ο Υφυπουργός Ανάπτυξης και Επενδύσεων κ. Τσακίρης.

Μετά τον Υπουργό θα μιλήσει, όπως έχουμε ανακοινώσει, ο κ. Αποστόλου, η κ. Λιακούλη, ο κ. Συντυχάκης και μετά ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος.

Ελάτε, κύριε Τσακίρη, έχετε τον λόγο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Αξιότιμοι κυρίες και κύριοι Βουλευτές, η σημερινή συζήτηση για το νέο σχέδιο νόμου του ΕΣΠΑ για πρώτη φορά μετά από χρόνια βρίσκει τη χώρα μας στις πρώτες θέσεις της απορροφητικότητας των πόρων.

Ο κύριος Υπουργός προχθές είπε ότι είμαστε πρώτοι, ο κ. Μαμουλάκης χθες είπε ότι είμαστε τέταρτοικαι σήμερα ότι είμαστε δεύτεροι. Για να κλείσει αυτό το θέμα, εδώ και πάρα πολύ καιρό η χώρα μας βρίσκεται στις πρώτες θέσεις της απορροφητικότητας. Κάθε μέρα τα στοιχεία αλλάζουν και αυτό εξαρτάται από τα αιτήματα πληρωμής που κάθε χώρα καταθέτει στην Ευρωπαϊκή Επιτροπή. Το σημαντικό είναι ότι για πρώτη φορά στα χρονικά όλων των ΕΣΠΑ η χώρα μας βρίσκεται στις πρώτες θέσεις της απορρόφησης.

Με το παρόν, λοιπόν, σχέδιο νόμου που ψηφίζεται σήμερα στην Ολομέλεια της Βουλής ρυθμίζονται τα θέματα που αφορούν τη διαχείριση, τον έλεγχο και την εφαρμογή των αναπτυξιακών παρεμβάσεων για την προγραμματική περίοδο 2021 - 2027, σύμφωνα με τις επιταγές του οικείουενωσιακού κανονιστικού πλαισίου, όπως αυτό διαμορφώθηκε με την έκδοση του κανονισμού από την Ευρωπαϊκή Επιτροπή για τα επιμέρους ταμεία.

Πρέπει να διευκρινίσουμε πως η προσέγγιση των στρατηγικών ανάπτυξης της χώρας μας για τη νέα προγραμματική περίοδο 2021 - 2027 βασίζεται στη διαπίστωση ότι η επιδίωξη της ανταγωνιστικότητας απαιτεί σύνθετη και ολοκληρωμένη δράση για βελτιώσεις στο ευρύτερο πεδίο της οικονομικής και κοινωνικής μας ζωής.

Με το παρόν σχέδιο νόμου επιχειρείται ως πρωταρχικό μας μέλημα η αντιμετώπιση όλων των δυσλειτουργιών που εντοπίστηκαν κατά τις προηγούμενες προγραμματικές περιόδους με την αξιοποίηση και των ευκαιριών που αναδεικνύονται με τους νέους κανονισμούς της Ευρωπαϊκής Επιτροπής. Οι βασικές μας επιδιώξεις είναι η αποτελεσματική διάχυση των ενωσιακών πόρων, η ελαχιστοποίηση των καθυστερήσεων στις διαδικασίες παραγωγής έργων, η έγκαιρη ωρίμανση των έργων, των δράσεων, αλλά και των προγραμμάτων, η μείωση της γραφειοκρατίας και η εφαρμογή μιας συνεκτικής πολιτικής υποστήριξης ειδικών ομάδων δικαιούχων, δήμων ή μεγάλων δικαιούχων σε συγκεκριμένους τομείς υλοποίησης δράσεων.

Κυριότερος στόχος μας, όμως, είναι η ταχύτερη και αποτελεσματικότερη αξιοποίηση των πόρων επιδιώκοντας ταυτόχρονα υψηλότερα επίπεδα διαφάνειας αλλά και απλοποίηση της διαδικασίας αξιολόγησης και εκταμίευσης των επιχορηγήσεων. Στην κατεύθυνση αυτή, λοιπόν, περιλαμβάνονται εθνικές ρυθμίσεις για τη λειτουργία ενός αποτελεσματικού συστήματος αντιμετώπισης των περιστατικών απάτης, ενώ, συγχρόνως, προβλέπεται η συγκρότηση ενός διακριτού μηχανισμού υποδοχής καταγγελιών, αναφορικά με παράνομες δράσεις και επεμβάσεις στο πλαίσιο της λειτουργίας των ταμείων.

Σε ό,τι αφορά το πρώτο, δηλαδή, το σύστημα αντιμετώπισης περιστατικών απάτης, θα ήθελα να μου επιτρέψετε να αναφερθώ στο θέμα των ελεγκτών που έχει ειπωθεί πάρα πολλές φορές. Για τους ελεγκτές -οι οποίοι προβλέπονται στο νομοσχέδιο αυτό, αλλά και στο προηγούμενο νομοσχέδιο του ΕΣΠΑ- θα ήθελα να θυμίσω, για παράδειγμα, τη δράση «Ερευνώ - Καινοτομώ» τον Μάιο του 2017 που υποχρέωνε τους δικαιούχους να πάρουν ελεγκτή. Οι ελεγκτές αυτοί είναι ορκωτοί λογιστές που εμείς υποχρεώνουμε τους δικαιούχους να τους χρησιμοποιήσουν, προκειμένου και αυτοί να πιστοποιήσουν πως ό,τι έχει κάνει ο δικαιούχος είναι σωστό.

Οι ελεγκτές αυτοί, οι ορκωτοί λογιστές, δεν εγκρίνουν καμμία δαπάνη και δεν σημαίνει ότι με την υπογραφή τους ο δικαιούχος παίρνει χρήματα. Απλά αναλαμβάνουν και αυτοί την ευθύνη μαζί με το δικαιούχο πως ό,τι έχει κάνει το έχει κάνει μέσα στο πλαίσιο της νομιμότητας. Είναι αυτό που λέμε «τέσσερα μάτια» και διαμοιρασμός της ευθύνης.

Και σε ό,τι αφορά σε αυτό που είπε ο κ. Μαμουλάκης για την «Arthur Andersen» και το σκάνδαλο στην Αμερική, θυμάμαι πάρα πολύ καλά το τεράστιο πρόστιμο που είχε καταλογιστεί στην «Arthur Andersen», γιατί προφανώς είτε παραποίησε είτε αποδέχτηκε στοιχεία τα οποία δεν ήταν σωστά. Εδώ αυτό το κάνουμε για να διασφαλίσουμε ότι δεν υπάρχει θέμα αναξιοπιστίας.

Συνεχίζω. Η αποτελεσματική εφαρμογή των διαδικασιών θα συναρτάται πλέον και από την επιτυχή συνεργασία των ειδικών υπηρεσιών του ΕΣΠΑ με τους φορείς υλοποίησης και τους φορείς πολιτικής, η οποία θα διασφαλίζεται με τη δημιουργία ειδικών θεματικών δικτύων συντονισμού και επικοινωνίας. Ομάδες εκπροσώπων των διαχειριστικών αρχών, των κατά περίπτωση επιτελικών δομών, των κοινωνικοοικονομικών εταίρων και των μεγάλων δικαιούχων αποτελούν τον δίαυλο επικοινωνίας του εκάστοτε προγράμματος με σκοπό την εφαρμογή οριζόντιων λύσεων και παρεμβάσεων.

Τέλος, στο παρόν νομοσχέδιο περιλαμβάνονται και διατάξεις οι οποίες έχουν σκοπό να διευκολύνουν την ολοκλήρωση των δράσεων της προηγούμενης προγραμματικής περιόδου, αλλά και την ομαλή μετάβαση από την προηγούμενη προγραμματική περίοδο στην τρέχουσα, με την επιτυχημένη λειτουργία όλων των αναδιαρθρωμένων υφιστάμενων και νέων δομών του ΕΣΠΑ.

Για να γίνω πιο σαφής, όσον αφορά τη δομή του νέου σχεδίου νόμου, όπως ορίζει το άρθρο 3, τα προγράμματα της προγραμματικής περιόδου 2021 - 2027 περιλαμβάνουν επτά τομεακά προγράμματα που λαμβάνουν χρηματοδοτική στήριξη από ένα ή περισσότερα ταμεία και τα οποία είναι το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής, δεκατρία περιφερειακά προγράμματα, ένα τομεακό πρόγραμμα που λαμβάνει χρηματοδοτική στήριξη από το Ταμείο Δίκαιης Μετάβασης και ονομάζεται Δίκαιη Αναπτυξιακή Μετάβαση, ένα τομεακό πρόγραμμα που λαμβάνει χρηματοδοτική στήριξη από το Ευρωπαϊκό Ταμείο Θάλασσας, Αλιείας και Υδατοκαλλιέργειας.

Επίσης, υπάρχει το «INTERREG» και εδώ να πω ότι δεν καταργείται καμμία υπηρεσία του «INTERREG», ούτε λέει κανένας ότι δεν θα υπάρξει το «INTERREG» στη Θεσσαλονίκη. Όπως ξέρετε, σε κάθε προγραμματική περίοδο οι υπηρεσίες του ΕΣΠΑ αναδιαρθρώνονται ανάλογα με τους στόχους και τους άξονες του νέου προγράμματος. Έτσι, και το «INTERREG» θα αναδιαρθρωθεί προκειμένου να καλύπτει καλύτερα τις ανάγκες της νέας προγραμματικής περιόδου. Προβλέπουμε ότι η υφιστάμενη υπηρεσία με την υφιστάμενη δομή της υπάρχει μέχρι τις 31-12-2023 και αμέσως μετά ξεκινά η νέα, η οποία θα έχει ήδη προετοιμαστεί και προφανώς και οι εργαζόμενοι θα μεταβούν σε αυτή. Δεν βλέπω πού υπάρχει εδώ το θέμα.

Υπάρχουν και τα Ταμεία Μετανάστευσης και Εσωτερικών Υποθέσεων 2021 - 2027 όπου περιλαμβάνονται τρία προγράμματα, όπως το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το μέσο για τη χρηματοδοτική στήριξη της διαχείρισης των συνόρων και την πολιτική των θεωρήσεων.

Κυρίες και κύριοι Βουλευτές, το νέο σχέδιο νόμου που ψηφίζεται σήμερα δεν είναι ένα νέο νομοθέτημα, αλλά στηρίχθηκε σε βασικές αρχές για να περατωθεί όπως: Στη διατήρηση σε σημαντικό βαθμό των διατάξεων εφαρμογής του θεσμικού πλαισίου για το ΕΣΠΑ 2014 - 2020, ο ν.4314, ο οποίος ψηφίστηκε τον Νοέμβριο του 2014 και έτυχε ευρείας αποδοχής. Ελάχιστες παρεμβάσεις και τροποποιήσεις έγιναν επί του νόμου κατά το διάστημα 2014 - 2022. Στην ενσωμάτωση στο Εθνικό Δίκαιο των απαιτήσεων των κανονισμών που αφορούν στο σύστημα διαχείρισης και ελέγχου της νέας προγραμματικής περιόδου 2021 - 2027. Στην εναρμόνιση με το περιεχόμενο του εγκεκριμένου ΕΣΠΑ 2021 - 2027. Στην άμεση ενεργοποίηση του συστήματος διαχείρισης και ελέγχου μέσω του ορισμού των νέων δομών με διατήρηση ή μετεξέλιξη των υφιστάμενων και της αυτοδίκαιης μετάβασης του προσωπικού. Στην ελαχιστοποίηση του κόστους εγκατάστασης και λειτουργίας των νέων συστημάτων και φυσικά στη συνέχιση της λειτουργίας των ειδικών υπηρεσιών των επιχειρησιακών προγραμμάτων του ΕΣΠΑ.

Κυρίες και κύριοι Βουλευτές, όπως αντιλαμβάνεστε, το νέο σχέδιο νόμου έχει σκοπό να οδηγήσει τη χώρα μας για πρώτη φορά στη νέα ψηφιακή εποχή και επίσης στη νέα «πράσινη» εποχή και να αμβλύνει τις μέχρι σήμερα ανισότητες αλλά και να οδηγήσει στη διαφάνεια όλες τις διαδικασίες, προστατεύοντας με κάθε τρόπο τους δικαιούχους. Στόχος του νομοσχεδίου είναι η γρήγορη και ασφαλής απορρόφηση των νέων πόρων, ώστε η χώρα μας να παραμείνει στις πρώτες θέσεις απορρόφησης των ευρωπαϊκών κρατών αλλά -πιο σημαντικά- να συνεχίσει να βρίσκεται σε αναπτυξιακή τροχιά.

Σας καλώ να υπερψηφίσετε τον νέο νόμο για πιο ασφαλείς, γρήγορες και διαφανείς διαδικασίες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Επόμενος ομιλητής είναι ο κ. Ευάγγελος Αποστόλου από τον ΣΥΡΙΖΑ.

Έχετε τον λόγο, κύριε συνάδελφε.

**ΕΥΑΓΓΕΛΟΣ ΑΠΟΣΤΟΛΟΥ:** Κύριοι συνάδελφοι, θα ξεκινήσω από τις τροπολογίες.

Κύριε Υπουργέ, μου φαίνεται ότι δεν ξέρετε τι σας γίνεται σχετικά με τις τροπολογίες. Άλλα ανακοινώνετε, άλλα στηρίζετε και ιδιαίτερα για ζητήματα που έχουν σχέση με τον αγροτικό χώρο. Γιατί σας το λέω αυτό; Διότι πριν περίπου μια βδομάδα είχε υπάρξει κάποια ανακοίνωση με συγκεκριμένη υπουργική απόφαση που αφορούσε ζητήματα, προβλήματα που έχουν προκύψει μετά την ολοκληρωτική καταστροφή της βόρειας Εύβοιας. Τελικά αυτό το καταθέσατε σε νομοσχέδιο του Υπουργείου Οικονομικών που αυτή την ώρα συζητείται στην Επιτροπή Οικονομικών, αλλά το πήρατε πίσω και το φέρνετε τώρα εδώ ως τροπολογία γιατί; Επειδή αύριο κυβερνητικό κλιμάκιο μεταβαίνει στη βόρεια Εύβοια για να ανακοινώσει υποτίθεται τη λύση ζητημάτων, θέλετε να έχει ήδη περάσει και προηγούμενα από τη Βουλή, δηλαδή καθαρά επικοινωνιακή διαχείριση. Ξεκαθαρίζουμε: Και με τις συγκεκριμένες ρυθμίσεις δεν απαντάτε στην αγωνία των πληγέντων της βόρειας Εύβοιας για να παραμείνουν στα χωριά τους. Αυτό είναι το βασικό ζητούμενο και αυτό δεν το έχετε μέχρι σήμερα προσεγγίσει.

Και έρχομαι και σε αυτές που ανακοινώθηκαν από τον Υπουργό Αγροτικής Ανάπτυξης σήμερα το πρωί. Μιλάτε για την κατάργηση του ειδικού φόρου κατανάλωσης πετρελαίου από την 1η του Γενάρη. Γιατί; Αφού το έχετε εξαγγείλει πριν επτά-οκτώ μήνες, άρα έπρεπε να ξεκινήσει η διαδικασία από την εξαγγελία της. Επίσης, μιλάτε για μείωση του ΦΠΑ των λιπασμάτων από το 13% στο 6%, όταν υπάρχουν λιπάσματα που είναι στο 24% και ιδίως αγγίζουν κηπευτικές καλλιέργειες, υδρολιπάνσεις. Αφορούν το φυτοπροστατευτικό θειάφι και γενικότερα άλλες ευαίσθητες καλλιέργειες. Ξεκαθαρίστε το. Για όλα, λοιπόν, αυτά η συγκεκριμένη παρέμβαση φέρνει τον ΦΠΑ στο 6%.

Κυρίες και κύριοι συνάδελφοι, το νομοσχέδιο που συζητάμε σήμερα αφορά κυρίως σε προβλέψεις και δεσμεύσεις της χώρας μας για τον τρόπο διαχείρισης των κοινοτικών πόρων του Ταμείου Συνοχής της επόμενης προγραμματικής περιόδου. Σε πολύ μεγάλο βαθμό είναι ίδιες με αυτές του ισχύοντος νόμου του ΕΣΠΑ, του 4314/2014, γεγονός που σημαίνει ότι δεν έγινε ουσιαστική προσπάθεια βελτίωσης των γραφειοκρατικών διαδικασιών και των λοιπών αγκυλώσεων που προκαλούσαν στην εφαρμογή των κοινοτικών προγραμμάτων και στην απορρόφηση των πόρων την περίοδο 2014 - 2020.

Και επειδή το 50% αυτών των πόρων αφορούν σε επιδοτήσεις και ενισχύσεις του αγροτικού χώρου, θα αναφερθώ, πριν μπω τις παρατηρήσεις μου για το τωρινό νομοσχέδιο, στον τρόπο που διαχειρίστηκαν τις ανάλογες δεσμεύσεις που ανέλαβαν οι κυβερνήσεις της περιόδου 2008 - 2014. Θα σταθώ σε δύο περιπτώσεις, τις ανακτήσεις και τις δημοσιονομικές διορθώσεις. Οι ανακτήσεις αφορούν σε καταλογισμούς που υποχρεώθηκε από την Ευρωπαϊκή Επιτροπή να κάνει η χώρα μας σε περιπτώσεις που έδωσε ενισχύσεις χωρίς την έγκρισή της. Τέτοιου χαρακτήρα θεωρήθηκαν οι ενισχύσεις του πακέτου Χατζηγάκη το 2008 και το 2009, οι ρυθμίσεις των χρεών των συνεταιρισμών, καθώς και άλλες για τις οποίες η Ευρωπαϊκή Επιτροπή ζήτησε συνολικά την ανάκτηση 1,1 δισεκατομμύριο ευρώ. Σε διαφορετική περίπτωση απειλούσε ότι θα προσφύγει στο γενικό δικαστήριο για να ζητήσει την καταδίκη της Ελλάδας για τη μη συμμόρφωση και την επιβολή σε βάρος της χρηματικής ποινής, απειλώντας μάλιστα ότι θα τη συνδέσει με τις κοινοτικές ενισχύσεις.

Στις δημοσιονομικές διορθώσεις, δηλαδή στα πρόστιμα, που αφορούσαν στην κακή διαχείριση των ενισχύσεων, κυρίως της κτηνοτροφίας, τα πράγματα ήταν χειρότερα. Ειδικά από το 2010 έως το 2014 με τη διαχείριση των βοσκοτόπων, όταν στέλνατε τα κοπάδια από την Ήπειρο στην Πελοπόννησο και από τη Θράκη στη Στερεά Ελλάδα, η Ευρωπαϊκή Επιτροπή επέβαλε πρόστιμα συνολικού ύψους 1,3 δισεκατομμύριο ευρώ. Καταλαβαίνετε, λοιπόν, ότι το αποτέλεσμα για τον αγροτικό χώρο ήταν δυσβάστακτο, όταν το συνολικό κόστος ξεπερνούσε τα 2,4 δισεκατομμύρια ευρώ. Ήταν ένα τίμημα που το επιβαρύνθηκε όλη η ελληνική κοινωνία.

Αυτή την κατάσταση βρήκε η κυβέρνηση ΣΥΡΙΖΑ το 2015. Τι σας παραδώσαμε εμείς το 2019; Στους καταλογισμούς απομειώσαμε το ποσό στα 110 εκατομμύρια ευρώ από 1,1 δισεκατομμύριο ευρώ και το σημαντικότερο όλων ήταν ότι καταφέραμε να διαχειριστούμε αυτά τα προβλήματα, βάζοντας τάξη και στις πληρωμές. Όσον αφορά δε τα πρόστιμα στις δημοσιονομικές διορθώσεις ήταν πρωτοφανές το ότι ήδη 500 εκατομμύρια έχουν επιστραφεί και μάλιστα για τα υπόλοιπα, μέχρι το 1,1 δισεκατομμύριο, θα υπάρξουν αποφάσεις επιστροφής, γιατί τεκμηριώσαμε και τη συγκεκριμένη περίπτωση πάρα πολύ σωστά.

Το νομοσχέδιο αφορά διατάξεις του Υπουργείου Αγροτικής Ανάπτυξης που έχουν σχέση με την υλοποίηση του στρατηγικού σχεδίου της νέας ΚΑΠ 2023 - 2027 και δεν περιλαμβάνονταν στα αρχικά σχέδια που δόθηκαν στη δημοσιότητα προς διαβούλευση. Συνεπώς δεν δόθηκε επαρκής χρόνος στους θεσμικούς φορείς για την εξέταση των συγκεκριμένων άρθρων και τη διατύπωση απόψεων.

Για παράδειγμα προβλέπεται η σύσταση μιας ειδικής υπηρεσίας για την εφαρμογή παρεμβάσεων του πυλώνα 1, γεγονός που δεν τεκμηριώνεται επαρκώς ώστε να αιτιολογείται η σκοπιμότητα σε σχέση με τις υφιστάμενες ανάγκες και αρμοδιότητες των υπηρεσιών του Υπουργείου. Αντίστοιχα, ενστάσεις εγείρονται και για το πλήθος των επιτελικών δομών ΕΣΠΑ στα Υπουργεία, των οποίων η αποτελεσματικότητα έχει έντονα αμφισβητηθεί την τρέχουσα προγραμματική περίοδο, ενώ δημιουργούνται και προβλήματα με τις αρμοδιότητες και τη λειτουργικότητά τους σε σχέση με τις οργανικές μονάδες και τις υπηρεσίες των Υπουργείων.

Οι προβλέψεις του νομοσχεδίου που αφορούν στην επιλογή προϊσταμένων μονάδων και υπηρεσιών του ΕΣΠΑ για τη μεταβατική περίοδο, ουσιαστικά καταργεί την αξιοκρατική διαδικασία που θεσπίστηκε και ξεκίνησε να εφαρμόζεται επί κυβέρνησης ΣΥΡΙΖΑ, δημιουργώντας εύλογα ερωτήματα για τις προθέσεις της σημερινής Κυβέρνησης. «Τακτοποίηση "ημετέρων" σε θέσεις ευθύνης» λέγεται αυτό.

Αλλά για να μην γκρινιάζετε, κύριοι της Νέας Δημοκρατίας, αναφέρω και κάτι θετικό, την πρόβλεψή σας για τον ορισμό της ΕΔΕΛ ως φορέα πιστοποίησης του ΟΠΕΚΕΠΕ, ως οργανισμού πληρωμών της ΚΑΠ. Είναι στη σωστή κατεύθυνση, καθώς πρόκειται για δημόσια αρχή με μεγάλη εμπειρία στους ελέγχους. Είναι η ίδια αρχή ελέγχου για το ΕΣΠΑ. Ενώ ταυτόχρονα εξοικονομούνται και πόροι που αναλώνονται σε συμβάσεις του ΟΠΕΚΕΠΕ με ιδιωτικές εταιρείες για το συγκεκριμένο έργο. Αυτό που χρειάζεται η ΕΔΕΛ είναι να στελεχωθεί με το απαραίτητο προσωπικό.

Εμείς, κυρίες και κύριοι συνάδελφοι της Νέας Δημοκρατίας, καταθέτουμε προτάσεις και λύνουμε προβλήματα. Εσείς τι κάνετε; Συνεχίζετε να χαρακτηρίζετε εποποιία την κυνική ομολογία του Δημάρχου Σπάρτης ότι με το μοίρασμα χρημάτων στην Ηλεία παραμονές των εκλογών του 2007 η Νέα Δημοκρατία γύρισε το παιχνίδι.

Κλείνω με ένα ερώτημα: δεν θα απαντήσει τελικά κάποιος -και ιδιαίτερα ο τότε Πρωθυπουργός- γι’ αυτές τις τακτικές;

Σας ευχαριστώ που με ακούσατε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ιλχάν Αχμέτ από το Κίνημα Αλλαγής.

**ΙΛΧΑΝ ΑΧΜΕΤ:** Κύριε Πρόεδρε, κυρίες και κύριοι συνάδελφοι, χθες ακούσαμε τον Πρωθυπουργό στο διάγγελμά του να υποστηρίζει πως νιώθει τις δυσκολίες και τις αγωνίες των πολιτών όταν ανοίγουν λογαριασμούς ρεύματος στο σπίτι κι όταν το βλέμμα κοιτά το ράφι του σουπερμάρκετ ή τον μετρητή της βενζίνης.

Ο κύριος Πρωθυπουργός χρησιμοποίησε δύο λέξεις: δυσκολίες και αγωνίες. Όχι, κύριε Πρωθυπουργέ, δεν είναι απλώς δυσκολία ή αγωνία. Πρόκειται για απόγνωση και για θυμό. Εγώ θα σας εξηγήσω γιατί οι δύο αυτές λέξεις είναι αυτές που νιώθεις σήμερα Έλληνας.

Πρόκειται για θυμό. Πρώτον, οι πολίτες βρίσκονται σε απόγνωση και είναι βαθιά θυμωμένοι. Θύμωσαν όταν ο Υπουργός Ενέργειας και Περιβάλλοντος τους συμβούλεψε να κλείνουν τους θερμοσίφωνες και να μην αφήνουν ούτε ένα φως αναμμένο. Δεύτερον, θυμώνουν καθημερινά καθώς παρακολουθούν τη ζωή τους να υποβαθμίζεται τη στιγμή που οι λίγοι και εκλεκτοί συνεχίζουν να πλουτίζουν ή να αμείβονται με εξωφρενικά μισθούς. Τρίτον, θύμωσαν όταν άκουσαν πως οι φτωχοί δεν έχουν αυτοκίνητο.

Όμως νιώθουν και σε απόγνωση όταν ο συνταξιούχος των 600 ευρώ λαμβάνει μηνιαίως λογαριασμούς που ξεπερνούν τη σύνταξή του και βρίσκεται σε απόγνωση. Ο μισθωτός του βασικού μισθού βλέπει στην Ελλάδα του 2022 στο σουπερμάρκετ ως πολυτέλεια και είναι σε απόγνωση. Ο Έλληνας αγρότης, ο Έλληνας παραγωγός βλέπει τις τιμές στο πετρέλαιο κίνησης ντίζελ που έφτασε στα 2 ευρώ το λίτρο, την αύξηση τιμών των λιπασμάτων, των ζωοτροφών, την ακραία ακρίβεια στο ρεύμα και τις καταστροφές από τις δυσμενείς καιρικές συνθήκες και είναι σε απόγνωση.

Τέταρτον, η μέση ελληνική οικογένεια νιώθει πως βρίσκεται σε «πόλεμο» και προσπαθεί να στοκάρει μακαρόνια και ρύζι για να προλάβει τις ανατιμήσεις και την ακρίβεια και, ναι, είναι σε απόγνωση. Το δυναμικό κομμάτι της κοινωνίας, οι νέοι εργαζόμενοι, συνεχίζουν να μένουν με τις οικογένειές τους αναβάλλοντας να στήσουν το δικό τους νοικοκυριό, αναβάλλοντας αποφάσεις ζωής, γιατί οι τιμές των ενοικίων είναι εξωπραγματικές και είναι σε απόγνωση.

Αυτή η απόγνωση και ο θυμός είναι βέβαιο πως δεν θα θεραπευτούν από το σχετικό χθεσινό διάγγελμα του Πρωθυπουργού και τα μέτρα που ανακοινώθηκαν, μέτρα που έρχονται με σημαντική καθυστέρηση για την αντιμετώπιση των δυσμενών συνεπειών της ενεργειακής κρίσης, μέτρα που όχι μόνο δεν επαρκούν αλλά μοιάζουν με ασπιρίνη.

Κυρίες και κύριοι της Κυβέρνησης, το Κίνημα Αλλαγής και ο Πρόεδρός του κ. Νίκος Ανδρουλάκης εδώ και εκατό ημέρες, τέσσερις μήνες, συνεχώς σας υποβάλλουν προτάσεις και σας λέμε πως και δημοσιονομικά περιθώρια υπάρχουν και περιθώρια για γενναίες παρεμβάσεις υπάρχουν. Εσείς, όμως, κύριοι της Κυβέρνησης, επιλέγετε να μας ειρωνεύεστε κάνοντας λόγο για περιορισμένες δημοσιονομικές δυνατότητες ή για το πώς βλέπουμε λεφτόδενδρα που δεν υπάρχουν. Όμως τι βλέπουμε εμείς θα σας πούμε σε λίγο.

Αυτό που βλέπουμε εμείς ως Κίνημα Αλλαγής είναι η έκθεση του Γραφείου Προϋπολογισμού της Βουλής και τα στοιχεία του Γενικού Λογιστηρίου του Κράτους, σύμφωνα με τα οποία η υπεραπόδοση ΦΠΑ και ειδικού φόρου κατανάλωσης λόγω της αύξησης των τιμών και πληθωρισμού υπολογίζονται περίπου στο 1 δισεκατομμύριο ευρώ το τελευταίο τετράμηνο. Άρα, δηλαδή, έχουμε αύξηση στα έσοδα 1 δισεκατομμύριο ευρώ.

Αυτό που βλέπουμε εμείς ως Κίνημα Αλλαγής και δεν το βλέπετε εσείς είναι πως συνεχίζετε να αξιοποιείτε τον δημοσιονομικό χώρο που υπάρχει για φοροαπαλλαγές στους λίγους. Το είδαμε με την κατάργηση του συμπληρωματικού ΕΝΦΙΑ που επιβαρύνει τον κρατικό προϋπολογισμό με 280 εκατομμύρια ευρώ και ευνοεί τους λίγους έχοντες μεγάλη ακίνητη περιουσία.

Αν πραγματικά ενδιαφέρεστε για τη μεσαία τάξη, για τους πολλούς, για τους πιο αδύναμους, για τους αγρότες, γι’ αυτούς που πραγματικά βάλλονται από το κύμα της ακρίβειας, υιοθετήστε επιτέλους τις δικές μας προτάσεις, του Κινήματος Αλλαγής και του Προέδρου μας.

Ποιες είναι αυτές οι προτάσεις; Βάλτε πλαφόν στη ρήτρα αναπροσαρμογής με την οποία παραμιλάει όλη η κοινωνία. Φορολογείστε τα υπερκέρδη των ηλεκτροπαραγωγών. Μειώστε τον ΦΠΑ σε βασικά καταναλωτικά αγαθά.

Μειώστε τον ειδικό φόρο κατανάλωσης στα καύσιμα, όχι μόνο με 10 ή 15 σεντς σαν επιδότηση και μόνο για τρεις μήνες. Αυξήστε τον κατώτατο μισθό, δίνοντας προοπτική στους νέους και ξαναδώστε αξιοπρέπεια στους χαμηλοσυνταξιούχους με ένα νέο ΕΚΑΣ. Στηρίξτε αποτελεσματικά τους αγρότες σε όλη την Ελλάδα και ιδίως στη Θράκη. Είναι το ελάχιστο που μπορείτε να κάνετε για να βοηθήσετε τους πιο ευάλωτους της κοινωνίας.

Κυρίες και κύριοι της Κυβέρνησης, το χθεσινό διάγγελμα του Πρωθυπουργού φανερώνει την αγωνία της κυβερνητικής παρατάξεως. Γιατί δεν το βλέπετε εσείς; Τι βλέπετε; Ότι αντιλαμβάνεστε πως η κοινωνία βράζει. Αισθάνεστε και εσείς στην ανασφάλεια, τον φόβο, την απόγνωση, τον θυμό και γι’ αυτό αφήνετε να εξελίσσεται η συζήτηση για πρόωρες εκλογές ή για αλλαγή του εκλογικού νόμου. Δεν θα πέσουμε όμως εμείς στην παγίδα σας. Δεν αποπροσανατολιζόμαστε. Θα συνεχίσουμε να κάνουμε προτάσεις και να δίνουμε λύσεις στα μεγάλα προβλήματα που γονατίζουν σήμερα την κοινωνία. Όποτε κι αν στηθούν οι κάλπες, εμείς θα είμαστε έτοιμοι με προτάσεις συγκεκριμένες προς τους πολίτες για μια προοδευτική διέξοδο.

Για το παρόν νομοσχέδιο που συζητάμε, κύριε Πρόεδρε, θέλω να πω ότι αν και κατά 70% αφορά την τυπική έγκριση κάποιων οδηγιών από την Ευρωπαϊκή Ένωση και γι’ αυτόν τον λόγο συμφωνούμε επί της αρχής, όμως τα ειδικότερα άρθρα αυτού, ιδίως όσον αφορά τους υπαλλήλους και τις εργασιακές τους σχέσεις έχουμε επιφυλάξεις, γι’ αυτό και θα τις καταψηφίσουμε, διότι δεν έγινε επαρκής διαβούλευση και νομίζουμε πως δεν υπάρχει μια σχέση δίκαιη ως προς τους υπαλλήλους.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επικαίρων ερωτήσεων της Παρασκευής 18 Μαρτίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος2τουΚανονισμού της Βουλής)

1. Η με αριθμό 524/14-3-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Την κατάσταση στα νηπιαγωγεία και το ωράριο των νηπιαγωγείων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 525/14-3-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Την ουσιαστική αντιμετώπιση των προβλημάτων στις αποζημιώσεις για αποκατάσταση των ζημίων σε κτήρια από τις κατολισθήσεις του Φεβρουαρίου 2019, σε περιοχές του Δήμου Πλατανιά Π.Ε. Χανίων Κρήτης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2089/7-1-2022 ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Υποδομών και Μεταφορών, με θέμα: «Η νέα προκήρυξη της παράκαμψης Χαλκίδας αυξάνει το κόστος και μειώνει την αποτελεσματικότητα».

Και τώρα καλούμε στο Βήμα τον κ. Συντυχάκη από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Πραγματικά ο λαός μας, οι λαϊκές οικογένειες, δηλαδή η συντριπτική πλειοψηφία του λαού ζει τη δική της τραγωδία. Υπάρχει βέβαια και μια πολύ ισχνή μειοψηφία που «φυσάει τον παρά» και φυσικά δεν την αφορούν. Και αναφέρομαι στις αυξήσεις στις τιμές των καυσίμων και του ρεύματος που μέσα σε έναν χρόνο έχουν ξεπεράσει το 400%, με τον πληθωρισμό πραγματικά να σκαρφαλώνει πριν τη ρωσική εισβολή στην Ουκρανία στο 7,2% κάνοντας στην κυριολεξία φύλλο και φτερό το λαϊκό εισόδημα και βυθίζοντας εκατοντάδες χιλιάδες λαϊκά σπίτια όλο και πιο μέσα στη φτώχεια.

Χθες ο Πρωθυπουργός σε μια απίστευτη τηλεοπτική υποκρισία και για να διασκεδάσει τις εντυπώσεις από τις συνεχείς ανατιμήσεις που έχουν γονατίσει τον λαό, ανακοίνωσε μέτρα κοροϊδίας και μάλιστα, σε αποστροφή του λόγου του, ομολογώντας το ψέμα του και για να προλάβει τις επικρίσεις αποκάλυψε ιδίως την αλήθεια. Τι είπε; Πριν σπεύσουν, λέει, κάποιοι να μιλήσουν για παροχές «ψίχουλα», εγώ σας λέω ότι έβαλα πάνω απ’ όλα τη δημοσιονομική σταθερότητα. Για να μη διαταραχθούν τα κέρδη των ομίλων, λέμε εμείς. Όχι τις ανάγκες του λαού, όχι την προστασία του εισοδήματος των λαϊκών εισοδημάτων, αλλά πάνω από όλα την προστασία και την ανάκαμψη του κεφαλαίου της πράσινης μετάβασης για να προχωρήσουν οι μονοπωλιακοί όμιλοι ανεμπόδιστα, σε ένα κλίμα φορολογικού παραδείσου και κινήτρων για τις νέες πράσινες μπίζνες.

Άνθρακας λοιπόν, ο θησαυρός. Παροχές κοροϊδίας, 22 λεπτά επιδότηση στο λίτρο για εξήντα λίτρα βενζίνης τον μήνα και 27 λεπτά για τα νησιά. Αυτό είναι το μεγάλο όφελος για τους καταναλωτές. Δηλαδή, μόλις 13 ευρώ τον μήνα και 16 ευρώ για τους νησιώτες. Απίστευτη κοροϊδία. Και δεν φτάνει μόνο αυτό αλλά η Κυβέρνηση εμφανίζει αυτές τις αυξήσεις σχεδόν ως ουρανοκατέβατες. Προσπαθείτε να κρύψετε ότι ο λαός καλείται να επωμιστεί ξανά το βάρος των αυξήσεων και τις βαριές θυσίες. Διότι, όλοι σας, οι δικές σας κυβερνήσεις, τόσο του ΠΑΣΟΚ και της Νέας Δημοκρατίας όσο και του ΣΥΡΙΖΑ προηγουμένως εφάρμοσαν πιστά τις κατευθύνσεις αυτής της ληστοσυμμαχίας της Ευρωπαϊκής Ένωσης για την απελευθέρωση της αγοράς ηλεκτρικής ενέργειας, μετατρέποντας ένα δικαίωμα σε πανάκριβο εμπόρευμα, που θα παίζει στα χρηματιστήρια για να θησαυρίζουν οι επιχειρηματικοί όμιλοι.

Αυτό που σήμερα πράττει η Νέα Δημοκρατία, τον δρόμο της τον έστρωσε ο ΣΥΡΙΖΑ. Και ας μην παριστάνει ο ΣΥΡΙΖΑ την αθώα περιστερά. Έχει συμμετοχή στον φόνο και, μάλιστα, ενεργή συμμετοχή. Πάνω στη δική του πολιτική χτίζει σήμερα η Νέα Δημοκρατία. Όλοι μαζί! Νέα Δημοκρατία, ΣΥΡΙΖΑ, ΚΙΝΑΛ, ΠΑΣΟΚ, ενωμένοι σαν μια γροθιά είχατε ψηφίσει το τρίτο μνημόνιο το 2015, με βάση το οποίο το 17% των μετοχών της ΔΕΗ βρέθηκε στο ΤΑΙΠΕΔ προκειμένου να πουληθεί. Συμφωνήσατε να πέσει το μερίδιο της ΔΕΗ στο 50% του συνόλου της αγοράς για να εξασφαλίσετε τα κέρδη των ιδιωτικών εταιρειών. Ας μας πει, λοιπόν, ο ΣΥΡΙΖΑ: επί δικής του κυβέρνησης δεν μπήκε η χώρα στο χρηματιστήριο ενέργειας, δίνοντας πράσινο φως για νέες επιχειρηματικές ευκαιρίες, για να επιτευχθούν κέρδη σε απόδοση και ανταγωνιστικές τιμές, όπως μας έλεγε τότε; Ο ΣΥΡΙΖΑ που κάνει σήμερα το κορόιδο δεν είναι που υποχρέωνε τη ΔΕΗ, με τις ΝΟΜΕ, να πουλά το ρεύμα που παράγει κάτω του κόστους στους ανταγωνιστές της και ακριβά στους καταναλωτές για να καλύψει τη χασούρα της;

Αυτές τις αρπαχτές των ομίλων πληρώνει σήμερα ο λαός που εσείς τότε, όλοι μαζί, τις βαφτίζατε επιχειρηματικές ευκαιρίες. Όλοι, λοιπόν, παρέα μαζί οδηγήσατε τη χώρα στο έγκλημα της απολιγνιτοποίησης και στα πράσινα φέσια, σε μια λογική «ο ρυπαίνων πληρώνει», για να επιδοτηθούν αδρά οι πανάκριβες ΑΠΕ, με τη στροφή στο φυσικό αέριο ως ένα καύσιμο «γέφυρα».

Τις συνέπειες όλων αυτών και τους ανταγωνισμούς των επιχειρηματικών ομίλων, των ιμπεριαλιστικών κέντρων, με επίκεντρο και την ενέργεια, ανταγωνισμούς τους οποίους είναι χωμένη «ως τα μπούνια» και η ελληνική αστική τάξη, πληρώνει τώρα ο λαός και με την ενεργειακή φτώχεια και με μεγάλους κινδύνους για τα κυριαρχικά δικαιώματα της χώρας.

Οι ενεργειακοί σχεδιασμοί που βρίσκονται σε εξέλιξη, με το ξέσπασμα του ιμπεριαλιστικού πολέμου στην Ουκρανία ρίχνουν κι άλλο λάδι στη φωτιά -ακόμα δεν είδαμε τίποτα- που τροφοδοτεί αυτή την τρελή κούρσα των τιμών. Σχεδιασμοί που δεν έχουν να κάνουν με την εξασφάλιση φθηνότερης ενέργειας για τον λαό, αλλά για τη διαμάχη μεταξύ ισχυρών μονοπωλιακών ομίλων για τις αγορές και τους ενεργειακούς διαδρόμους.

Η πολιτική εμπλοκή της χώρας σε αυτό τον ιμπεριαλιστικό πόλεμο στην Ουκρανία, με ευθύνες και της Νέας Δημοκρατίας και του ΣΥΡΙΖΑ είναι η συνέχεια της ίδιας πολιτικής που γίνεται για λογαριασμό των ιδίων συμφερόντων και έχει στόχο να βγουν πιο ισχυροί οι μονοπωλιακοί όμιλοι πάντα σε βάρος του λαού. Ο λαός καλείται να πληρώσει ξανά για τα συμφέροντα του κεφαλαίου. Πλήρωσε την ανάπτυξη, πλήρωσε την οικονομική κρίση, πληρώνει τις επιπτώσεις της πανδημίας, πληρώνει τον πληθωρισμό με την ενεργειακή φτώχεια να απλώνεται όλο και περισσότερο και καλείται να πληρώσει και τις νέες θυσίες και τις πολεμικές ανατιμήσεις. Πληρώνει πανάκριβα την ιατροφαρμακευτική περίθαλψη, για την πρόνοια, για να σπουδάσει τα παιδιά του και εσείς λέτε «Μη μιλάς, μη γελάς, κινδυνεύει η Ελλάς». Δηλαδή, τα κεφάλια μέσα. Του κλέβετε τον ιδρώτα για λογαριασμό της πλουτοκρατίας και την ίδια στιγμή έχετε την αδιαντροπιά να του λέτε ότι πρέπει να δείξει αυτοσυγκράτηση, σύνεση, νηφαλιότητα, χωρίς λαϊκισμούς, βαφτίζοντας τις διαμαρτυρίες, την αγανάκτηση, τις διεκδικήσεις των εργαζομένων, των συνδικάτων ως λαϊκισμό. Πουλάτε, δηλαδή, ψέμα. Πουλάτε απίστευτο ψέμα λέγοντας ότι δεν διαθέτει η χώρα μας απεριόριστους πόρους, όταν όμως για να ενισχύσετε τις «πράσινες» μπίζνες, τους κατασκευαστικούς ομίλους, τους μεγαλοξενοδόχους που ξεχειλίζουν οι τσέπες τους από χρήμα ως διά μαγείας εμφανίζονται με τον τρόπο παντού: 32 δισεκατομμύρια από το Ταμείο Ανάκαμψης, 11 δισεκατομμύρια και βάλε από τον αναπτυξιακό νόμο, αμέτρητος ο κατάλογος με σκανδαλώδη προνόμια και φοροασυλίες.

Πουλάτε στον λαό το παραμύθι του εθνικού συμφέροντος ότι τάχα η χώρα μας πρέπει να ανταποκριθεί στις διεθνείς της υποχρεώσεις. Για ποιον; Για λογαριασμό των ιμπεριαλιστικών συμμαχιών του ΝΑΤΟ και της Ευρωπαϊκής Ένωσης και ως διά μαγείας τα δισεκατομμύρια ρέουν και εδώ!

Τεσσεράμισι δισεκατομμύρια τον χρόνο για τις στρατιωτικές δαπάνες, για τους φονικούς αυτούς σχεδιασμούς του ΝΑΤΟ, φρεγάτες, Ραφάλ, αξίας 7,5 δισεκατομμυρίων. Αμέτρητος ο κατάλογος των φονικών εξοπλισμών, για να ματώνουν τα παιδιά μας στα πεδία των μαχών για λογαριασμό των συμμάχων μας, των σύμμαχών σας!

Οι εργαζόμενοι, λοιπόν, δεν πρέπει να υποκύψουν, δεν πρέπει να φοβηθούν και να πιστέψουν τα ψέματα που τους σερβίρει η Κυβέρνηση της Νέας Δημοκρατίας ούτε τις νέες ψεύτικες ελπίδες του ΣΥΡΙΖΑ ή του Κινήματος Αλλαγής-ΠΑΣΟΚ, που κινούνται στην ίδια ρότα υπεράσπισης των συμφερόντων της πλουτοκρατίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κύριε Πρόεδρε.

Απόδειξη της νέας εξαπάτησης που επιχειρούν, είναι ο νέος εποικοδομητικός διάλογος που έχει ήδη ξεκινήσει μεταξύ τους, έχοντας όλοι τους ως βάση τη στρατηγική συμφωνία με το Ταμείο Ανάκαμψης, την πράσινη μετάβαση, τις δημοσιονομικές δεσμεύσεις για την καπιταλιστική ανάπτυξη σε βάρος του λαού μας.

Πρέπει να πιστέψει, λοιπόν, ο λαός τη δύναμή του και να μη στοιχηθεί κάτω από ξένες σημαίες για τα συμφέροντα των λίγων. Θα πρέπει να βάλει, να διεκδικήσει και να παλέψει για σύγχρονα εργατικά λαϊκά δικαιώματα, να μη σηκώσει λευκή πετσέτα.

Η κατάργηση του ΦΠΑ και των ειδικών φόρων σε καύσιμα και άλλα είδη λαϊκής κατανάλωσης, οι συλλογικές συμβάσεις με αυξήσεις στους μισθούς, για άμεσα μέτρα ενίσχυσης των νοικοκυριών, για να αντιμετωπίσουν την ενεργειακή φτώχεια καθώς και την προστασία των αυτοαπασχολούμενων αγροτών και ανέργων, αυτά είναι τα δίκαια και ρεαλιστικά αιτήματα του σήμερα και προς αυτή την κατεύθυνση θα πρέπει να δώσει τη μάχη ο εργαζόμενος.

Κλείνοντας, αυτός ο αγώνας για τη ζωή με αξιοπρέπεια συνοδεύεται και με τον αγώνα για να σταματήσει τώρα η ελληνική εμπλοκή, να κλείσουν οι βάσεις του ΝΑΤΟ και των Ηνωμένων Πολιτειών, να μη χρησιμοποιείται το ελληνικό έδαφος. Κανένας Έλληνας φαντάρος και αξιωματικός έξω από τα σύνορα της χώρας! Αντίσταση, αντεπίθεση, ανατροπή της καπιταλιστικής βαρβαρότητας, πορεία προς τη νέα κοινωνία που λέγεται σοσιαλισμός. Αυτός είναι ο μονόδρομος των λαών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα ακολουθήσει, όπως έχουμε ανακοινώσει, ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος -τον οποίο καλούμε στο Βήμα- και οι επόμενοι τέσσερις συνάδελφοι είναι ο κ. Λιούτας, ο κ. Σαρακιώτης, ο κ. Λιούπης και ο κ. Πουλάς.

Ελάτε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Αφού ευχηθώ στον Πρωθυπουργό μια γρήγορη και καλή ανάρρωση, θέλω να θυμηθώ τα λόγια του στις 16 Ιουνίου του 2021, όπου είπε ότι τα άστρα για την καλή πορεία της οικονομίας είναι ευθυγραμμισμένα. Και αφού δεν τα πάει καλά με τους οικονομολόγους του, μήπως να αλλάξει τους αστρολόγους του; Γιατί νομίζω ότι ίσως οι αστρολόγοι να έχουν καλύτερες συμβουλές. Μπορεί να του εξηγήσουν οι αστρολόγοι ότι αυτές οι κρίσεις που έχουμε δεν είναι παροδικές. Η κρίση της υγείας θα συνεχιστεί και άρα χρειάζεται επένδυση στο δημόσιο σύστημα υγείας.

Θα μπορούσαν οι αστρολόγοι να του πουν ότι οι τρεις κρίσεις που λέγαμε μέχρι πρόσφατα -η οικονομική, η υγειονομική, η κλιματική- και τώρα μιλάμε για πέντε κρίσεις -γιατί προστέθηκε και η κρίση της ενέργειας και ο πόλεμος, μια δραματική εξέλιξη-, όλες αυτές οι κρίσεις συνδέονται και συνδέονται ακριβώς επειδή στην προηγούμενη περίοδο η οικονομική και κοινωνική πολιτική δημιούργησαν πολλές αντιφάσεις, πολλές κοινωνικές ανισότητες. Αυτές οι ανισότητες έχουν επίπτωση όχι μόνο στην οικονομία, όχι μόνο στην κοινωνία, αλλά και στην ίδια τη δημοκρατία μας, στην ίδια την ποιότητα της δημοκρατίας μας.

Μετά από δυόμισι, σχεδόν τρία, χρόνια Νέας Δημοκρατίας, νομίζω ότι οι διαχωριστικές γραμμές είναι ξεκάθαρες: Είναι οι ανισότητες, είναι ο δημόσιος τομέας. Όμως, υπάρχει μία διαχωριστική γραμμή που πάει πίσω από αυτές τις διαχωριστικές γραμμές σαν τις ανισότητες, τη σημασία του δημόσιου τομέα.

Και αυτή η πιο σημαντική, η πιο βαθιά διαχωριστική γραμμή ανάμεσα στην Αριστερά και στη Δεξιά έχει να κάνει με το ότι στον καπιταλισμό τίποτα δεν εξασφαλίζει ούτε την ποιότητα ούτε την ποσότητα των επενδύσεων που χρειαζόμαστε. Αυτό φάνηκε στο καπιταλιστικό σύστημα, ιδιαίτερα στη νεοφιλελεύθερη εκδοχή και πριν από την κρίση. Φάνηκε δηλαδή και πριν από την κρίση ότι αυτό το σύστημα δεν παράγει την ποσότητα των επενδύσεων που είχε υποσχεθεί. Δεν δημιούργησε την ανάπτυξη που περίμεναν οι νεοφιλελεύθεροι από τις μειώσεις των φόρων. Δημιούργησε ανισότητες, επηρέασε την ποιότητα των θέσεων εργασίας που δημιουργήθηκαν και δεν μπόρεσε να αντιμετωπίσει την κλιματική αλλαγή.

Αυτή η διαχωριστική γραμμή ανάμεσα στην Αριστερά και στη Δεξιά, το κατά πόσο οι ελεύθερες αγορές, ο καπιταλισμός στη νεοφιλελεύθερη εκδοχή μπορεί να εξασφαλίσει την ποιότητα και την ποσότητα των επενδύσεων, ισχύει και εκ των υστέρων και εκ των προτέρων.

Αρχίζω με το «εκ των υστέρων». Έχουμε την ενεργειακή κρίση και χθες και σήμερα ανακοινώθηκαν καινούργια μέτρα. Δεν θα μπω σε αυτή τη συζήτηση, αν είναι ψίχουλα ή δεν είναι ψίχουλα. Κατ’ αρχάς όποια μέτρα γίνονται για να βοηθήσουν τον κόσμο που υποφέρει είναι καλό. Είναι προφανές αυτό. Δεν θεωρώ ότι επαρκούν. Όμως, ο λόγος που δεν γίνονται περισσότερα -είπε ο κ. Μητσοτάκης και η οικονομική ομάδα- έχει να κάνει με τους δημοσιονομικούς περιορισμούς. Και θέλω να σχολιάσω αν ισχύουν αυτοί οι δημοσιονομικοί περιορισμοί.

Ταυτόχρονα με τη συζήτηση που γίνεται εδώ, γίνεται μια συζήτηση για μια άλλη παρέμβαση, για τον ΕΝΦΙΑ. Καταργήσατε τον συμπληρωματικό φόρο στον ΕΝΦΙΑ. Ο συμπληρωματικός φόρος υπολογιζόταν επί της συνολικής αντικειμενικής αξίας των ακινήτων ενός φορολογούμενου. Τώρα εισάγεται μια προσαύξηση στον ΕΝΦΙΑ. Ποιο θα είναι το αποτέλεσμα;

Ας πάρουμε ένα παράδειγμα. Ιδιοκτήτης με τέσσερα ακίνητα αντικειμενικής αξίας 300.000 ευρώ το καθένα, πληρώνει σήμερα συμπληρωματικό ΕΝΦΙΑ 7.500 ευρώ. Με το νέο καθεστώς, που ανακοίνωσε χθες η Κυβέρνηση, ο συγκεκριμένος ιδιοκτήτης δεν θα πληρώνει συμπληρωματικό φόρο. Θα μου πείτε ότι θα πληρώσει προσαύξηση στον ΕΝΦΙΑ που έχει, αλλά πόσο θα είναι αυτό; Λίγο πάνω από τα 1.000 ευρώ; Λίγο κάτω από τα 1.000 ευρώ; Αλλά 7.500 ευρώ δεν θα είναι.

Άρα δεν μπορεί ο Πρωθυπουργός και η οικονομική ομάδα να μας λένε ότι δεν κάνουμε παραπάνω από τα μέτρα που ανακοινώσαμε στην ενέργεια και συγχρόνως να κάνει αυτά τα δωράκια στους ανθρώπους που έχουν μεγάλες περιουσίες.

Το ίδιο θα μπορούσα να σας πω και για άλλα μέτρα που πήρε και για τον φόρο κληρονομιάς και για την εισφορά αλληλεγγύης. Άρα δεν είναι μόνο πόσο ξοδεύεις, αλλά είναι και πού τα παίρνεις και να αποφασίζεις ποιες είναι οι προτεραιότητες που έχεις.

Επίσης, να πω και κάτι άλλο, πιο σημαντικό. Τι μάθαμε από την περίοδο 2010 - 2015; Μάθαμε κάτι πολύ σημαντικό, ότι, αν επιτρέψεις τη φτωχοποίηση της κοινωνίας -και θεωρώ ότι οι κυβερνήσεις ΠΑΣΟΚ και Νέας Δημοκρατίας εκείνη την περίοδο δεν άκουγαν τι γίνεται από τον κόσμο που είχε να αντιμετωπίσει την πτώχευση-, δεν λύνεις τα δημοσιονομικά προβλήματα, δεν λύνεις το πρόβλημα των ελλειμμάτων.

Το 2015 δεν είχατε ολοκληρώσει τη δημοσιονομική αναπροσαρμογή, γιατί ήταν πολύ δύσκολο να το κάνετε αυτό με τέτοια μεγάλη ύφεση. Και βεβαίως, δεν είχατε μειώσει, παρ’ όλο που κόψατε συντάξεις, μισθούς, επενδύσεις, τα πάντα, δεν λύσατε το πρόβλημα του χρέους. Το χρέος ως ποσοστό του ΑΕΠ, ακριβώς γιατί μειώθηκε τόσο πολύ το ΑΕΠ, είχε αυξηθεί.

Άρα λέω ότι αυτό που έχουμε μάθει από την ελληνική κρίση και από πάρα πολλά άλλα παραδείγματα παντού στον κόσμο είναι ότι εκ των υστέρων, όταν δημιουργούνται κρίσεις, πρέπει να παρέμβεις γρήγορα, έγκαιρα και αποφασιστικά. Αν το κάνεις σιγά-σιγά, «βλέπουμε τι θα κάνουμε», τελικά είναι μεγαλύτερο το δημοσιονομικό κόστος. Δεν αντιμετωπίζεις το έλλειμμα, δεν αντιμετωπίζεις το χρέος.

Και γι’ αυτό ήταν η κυβέρνηση του ΣΥΡΙΖΑ που αντιμετώπισε το χρέος ως ποσοστό του ΑΕΠ, τουλάχιστον από την πλευρά των ροών, δηλαδή τις χρηματοδοτικές ανάγκες που έχουμε. Και αυτό δίνει χώρο σε μια κυβέρνηση να μπορεί να αντιμετωπίσει και τις τωρινές κρίσεις. Αυτά για το πώς παρεμβαίνει μια κυβέρνηση εκ των υστέρων. Θα μπορούσα να πω και πολλά άλλα.

Θα το πω πολύ σύντομα και θα επανέλθω: Γιατί δεν μπορεί να υπάρχει ένας έκτακτος εφάπαξ φόρος στα κέρδη των εταιρειών ενέργειας, που έβγαλαν αυτά τα κέρδη που έβγαλαν; Αυτό δεν είναι ένα ποσό που μπορεί να βγει και να μοιραστεί στα πιο ευάλωτα νοικοκυριά;

Σας λέω, λοιπόν, ότι υπάρχουν λύσεις. Δεν σας λέω έτσι γενικά ότι τα λεφτά υπάρχουν, αλλά σας λέω ότι με διαφορετικό μείγμα πολιτικής μπορεί να κάνεις περισσότερα πράγματα απ’ ό,τι νομίζεις.

Όσον αφορά το «εκ των προτέρων», πάλι δεν θα πω για ψίχουλα ή μη ψίχουλα. Όμως, θα ρωτήσω, στην πηγή μπορείτε να κάνετε παρέμβαση; Δηλαδή στη ρύθμιση της αγοράς ενέργειας μπορείτε να κάνετε ενέργειες; Φαίνεται ότι δεν μπορείτε σε δύο μεγάλους τομείς. Δεν θα πω τίποτα για τις τηλεπικοινωνίες, αλλά όποιος έχει συγκρίνει το τηλέφωνο, το ίντερνετ στην Ελλάδα με την Ισπανία, Ιταλία, Πορτογαλία -δεν λέω για Ηνωμένες Πολιτείες και Αγγλία- καταλαβαίνει πόσο είναι καρτελοποιημένη αυτή η αγορά.

Στην ενέργεια, όμως, γιατί μπορεί ο Μακρόν να καλεί τους παραγωγούς κάθε μέρα, να ρωτάει ποιο είναι το κόστος και να δίνει κάποιο περιθώριο κέρδους; Γιατί μπορεί η Κομισιόν να κάνει σύσταση για το τι πρέπει να κάνουν οι χώρες για να αντιμετωπίσουν την κρίση, η οποία ενσωματώνει τη ρύθμιση των αγορών; Δηλαδή εκ των υστέρων ή μάλλον εκ των προτέρων κάλυψε τον Μακρόν, ότι σε μια οικονομική κρίση τουλάχιστον μπορεί να υπάρχει αναστολή στους κανόνες στις αγορές, για να μπορέσει να παρέμβει. Και εδώ έχουμε διαφορές μεταξύ της παραγωγής ενέργειας και του πώς πάει στο χονδρεμπόριο, που είναι τεράστιες. Αυτό δεν είναι εκ των προτέρων μια στρατηγική που πρέπει να κάνετε, μια παρέμβαση για το πώς μπορούμε αυτό να το αλλάξουμε;

Δεν είναι μόνο ότι δεν κάνετε αυτό που θα κάναμε εμείς στον ειδικό φόρο καυσίμων ή το ότι θα αυξάναμε τον κατώτατο μισθό, για να μπορεί να έχει ο κόσμος διαθέσιμο εισόδημα. Είναι ότι δεν θέλετε ποτέ να κάνετε παρέμβαση στις αγορές.

Και αυτό φαίνεται σε αυτό το νομοσχέδιο, κύριε Υπουργέ. Ανέλυσε ο κ. Μαμουλάκης πάρα πολλά πράγματα, που στην ουσία -αν μου επιτρέπει- συνοψίζονται στην έλλειψη σχεδιασμού. Σας είπε για το απίστευτο, ότι έχουμε ένα Υπουργείο για το ΕΣΠΑ και ένα Υπουργείο για την ανάπτυξη. Σας είπε για εξαιρέσεις Υπουργείων από τον σχεδιασμό, χωρίς τεκμηρίωση γιατί πρέπει να γίνουν. Σας είπε ότι, ακριβώς επειδή δεν παίρνετε τη ρύθμιση σοβαρά, κάνετε outsourcing.

Δεν ξέρω, σας άκουσα, κύριε Υπουργέ, και νομίζω ότι δεν του απαντήσατε για το θέμα της «ENRON», που είναι χαρακτηριστικό -χαρακτηριστικότατο- του καπιταλιστικού συστήματος που δημιούργησε την κρίση του 2009.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Του απάντησα.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν το άκουσα εγώ. Πάντως καταλαβαίνετε ποια είναι η φύση του προβλήματος, ότι, όταν επιλέγω κάποιον να με ρυθμίσει και αυτός ο κάποιος ή κάποια έχει τη δυνατότητα να πάρει και άλλες δουλειές από μένα, δεν θα κάνει σωστά τη δουλειά ή ενδεχομένως δεν θα την κάνει.

Άρα σε αυτό το νομοσχέδιο δείχνετε αυτό που έχετε δείξει σε τόσα και τόσα νομοσχέδια, από τα νομοσχέδια του περιβάλλοντος -που δεν ενσωματώνετε την τοπική αυτοδιοίκηση- στο πώς πρέπει να αντιμετωπιστούν τα προβλήματα, από τον τρόπο που έγινε το Ταμείο Ανάκαμψης και Ανθεκτικότητας, που δεν συζητήσατε όπως άλλες χώρες, όπως ο Ντράγκι, με την κοινωνία. Δεν πιστεύετε στον σχεδιασμό, πιστεύετε στην αυτορρύθμιση με κάποια δωράκια, βεβαίως, σε επιλεγμένους επενδυτές και φίλους της Κυβέρνησης. Όμως, δεν πιστεύετε ότι, για να έχουμε -και πάω εκεί όπου άρχισα- την ποιότητα και την ποσότητα των επενδύσεων που χρειάζεται, χρειαζόμαστε παρεμβάσεις στην αγορά και εκ των υστέρων και εκ των προτέρων.

Άρα είναι ώρα -και πρέπει να το συνειδητοποιήσουν όλα τα κόμματα της Αριστεράς- για μια κυβέρνηση να έρθει, μια προοδευτική κυβέρνηση, με πλατιά στήριξη, η οποία πιστεύει στον σχεδιασμό, πιστεύει ότι πρέπει να παρεμβαίνεις και εκ των προτέρων και εκ των υστέρων και η οποία πιστεύει ότι πρέπει να δουλέψεις μαζί με την κοινωνία για την κοινωνία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τσακαλώτο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, κάποια παρέμβαση θέλετε να κάνετε για ένα, δύο λεπτά;

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Κύριε Τσακαλώτο, να ξαναπώ αυτό με τους ορκωτούς ελεγκτές. Επαναλαμβάνω ότι αυτή η πρόβλεψη υπήρχε στον παλαιότερο, στον προηγούμενο νόμο, του ΕΣΠΑ, συνέχισε επί των ημερών σας, δεν άλλαξε, προσκλήσεις βγήκαν χρησιμοποιώντας αυτόν τον όρο και συνεχίζει και σε αυτόν εδώ που ψηφίζουμε σήμερα.

Για να σας το πω με ένα παράδειγμα, εμείς υποχρεώνουμε τους δικαιούχους, μία επιχείρηση, έστω ότι είστε εσείς δέκα άτομα και θέλετε να πάρετε μία επιχορήγηση, σας υποχρεώνουμε να διαλέξετε και να προσλάβετε έναν ορκωτό λογιστή τον οποίο θα τον πληρώσουμε εμείς -όποιος και αν είναι αυτός, υπάρχει ένα πλαφόν σε κάθε δράση- και ο οποίος μαζί με σας θα πιστοποιήσει και αυτός ότι τα έχετε κάνει σωστά. Ούτε θα εγκρίνει κάποια επιχορήγηση ο ίδιος ούτε διευκολύνει την πρόσβαση στη χρηματοδότηση ο ίδιος. Απλά ζητάμε διπλή πιστοποίηση ότι τα έχετε κάνει σωστά. Εάν εσείς, από την άλλη μεριά, δεν τα έχετε κάνει σωστά, ο ορκωτός ελεγκτής θα μας το πει. Αν και οι δύο συνεννοημένα τα κάνατε λάθος, φέρετε και οι δύο την ευθύνη. Αυτό διασφαλίζει περισσότερο ότι δεν γίνονται απάτες και κατάχρηση των πόρων. Δεν εγκρίνει ο ελεγκτής κάποιο ποσό ή δεν απαλλάσσει το Υπουργείο από τον έλεγχο. Οι έλεγχοι από τις υπηρεσίες του Υπουργείου διενεργούνται κανονικά.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε τον κύριο Υπουργό.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Ναι, κύριε Τσακαλώτο, για ένα λεπτό.

**ΕΥΚΛΕΙΔΗΣ ΤΣΑΚΑΛΩΤΟΣ:** Ο λόγος που δεν με καλύπτει αυτό που είπατε είναι ότι δεν καταλαβαίνω γιατί τα κίνητρα είναι ευθυγραμμισμένα υπέρ του να μη γίνονται απάτες ή άλλες ατασθαλίες, γιατί, αφού τον διαλέγω και θα τον ξαναδιαλέξω, τα κίνητρα δεν είναι σωστά.

Η λύση είναι πολύ απλή και την έχουμε εφαρμόσει εμείς σε διάφορες περιπτώσεις. Να υπάρχει μια λίστα από εγκεκριμένους λογιστές, ορκωτούς λογιστές και αυτός που θα έπαιρνα να ήταν τυχαία μεταβλητή, δηλαδή να μην μπορώ να επιλέξω εγώ τον κ. Μαμουλάκη επειδή είναι και φίλος μου και θα του δώσω και άλλα έργα και με συμπαθεί, να υπάρχει η λίστα με δεκαπέντε εταιρείες και με μια τυχαία μεταβλητή, αν μου πέσει ο Χάρης, μου έπεσε, άμα δεν μου πέσει, δεν μου έπεσε.

Νομίζω ότι αυτό ευθυγραμμίζει τα κίνητρα -αυτό που λένε οι οικονομολόγοι- για να προστατευτεί. Και θα μπορούσε το δημόσιο να έχει καλύτερο έλεγχο από τα πράγματα με αυτόν τον τρόπο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο τώρα έχει ο κ. Λιούτας Αθανάσιος από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ρωσική εισβολή στην Ουκρανία και οι δραματικές συνέπειες του πολέμου έχουν διαμορφώσει νέες συνθήκες και νέα δεδομένα. Παρακολουθούμε τη συμφορά που έχει προκληθεί και που συνεχίζει να προκαλείται στο έδαφος της Ουκρανίας. Βλέπουμε τα θύματα, τους πρόσφυγες, την αντίσταση και όλη την οικονομική προέκταση την οποία δημιουργεί παγκοσμίως η εισβολή αυτή.

Οι νέες συνθήκες, πέρα από κάθε αμφιβολία, έχουν οδηγήσει σε μία συλλογική αφύπνιση της Δύσης, τόσο σε επίπεδο άμυνας και ασφάλειας όσο και σε επίπεδο οικονομίας. Ο Έλληνας Πρωθυπουργός, πάντα στην πρώτη γραμμή της μάχης, πρωτοπορεί με τις προτάσεις του σε ευρωπαϊκό επίπεδο. Πρωτοπορεί με σκοπό να δημιουργήσει ασπίδα στήριξης και προστασίας σε ολόκληρη την ελληνική κοινωνία. Σκοπός μας είναι η διαμόρφωση μιας κοινωνικής ασπίδας, ώστε να στηριχθούν οι πολίτες που καλούνται να διαχειριστούν τις μεγάλες οικονομικές συνέπειες της διεθνούς αυτής ενεργειακής κρίσης. Η στήριξη των συμπολιτών μας αποτέλεσε και αποτελεί βασικότατη προτεραιότητά μας μέσα στη διάρκεια της πανδημίας, προτεραιότητα ήδη από την πρώτη κιόλας ημέρα που διεφάνη η ενεργειακή αυτή κρίση. Η στήριξη αυτή, η οποία είναι συνεχής και διαρκής, έχει ως βάση τη σκληρή δουλειά που γίνεται. Και η σκληρή δουλειά φέρνει απτά αποτελέσματα.

Κυρίες και κύριοι συνάδελφοι, σήμερα έχουμε μπροστά μας ένα πάρα πολύ σημαντικό νομοσχέδιο, που εισάγει θεσμικές παρεμβάσεις για τη διευκόλυνση της υλοποίησης των προγραμμάτων του νέου ΕΣΠΑ για την Προγραμματική Περίοδο 2021 - 2027. Η Ελλάδα, η πατρίδα μας, αποτέλεσε την πρώτη χώρα της οποίας εγκρίθηκε το συγκεκριμένο ΕΣΠΑ. Αυτό αποτελεί μία αδιαμφισβήτητη απόδειξη του γεγονότος που μόλις ανέφερα, της δουλειάς δηλαδή που έχει γίνει, γίνεται και θα συνεχίζει να γίνεται. Η ταχύτητα, η ευελιξία, ο προγραμματισμός και η αποτελεσματικότητα αποτελούν από κοινού τους πυλώνες της πολιτικής μας και στον τομέα της ανάπτυξης.

Αναφορικά με το νέο ΕΣΠΑ, οι στόχοι που τίθενται είναι η ενίσχυση της αναπτυξιακής προοπτικής, η ανάπτυξη της επιχειρηματικότητας και η αύξηση της απασχόλησης μέσα στη στρατηγική της πράσινης μετάβασης και του ψηφιακού μετασχηματισμού. Τα κονδύλια και του νέου ΕΣΠΑ αποτελούν μια μεγάλη ευκαιρία, ειδικότερα σήμερα, που καλούμαστε να αντιμετωπίσουμε την εισαγόμενη διεθνή ενεργειακή κρίση.

Η απάντηση στην κρίση από την πλευρά της Κυβέρνησής μας είναι η σκληρή προσπάθεια για άνθιση της επιχειρηματικότητας, για τη στήριξη του κόσμου της εργασίας και για τη δημιουργία νέων θέσεων εργασίας. Για όλα αυτά πάρα πολύ μεγάλη σημασία έχουν και οι έννοιες της ταχύτητας και της αποτελεσματικότητας. Σε ό,τι έχει να κάνει με την έννοια της αποτελεσματικότητας, θα πρέπει ασφαλώς να κατανοήσουμε ότι κρίσιμη σημασία στη συζήτησή μας έχει η έννοια της απορρόφησης των κονδυλίων. Εδώ και δυόμισι χρόνια περίπου έχουμε αυξήσει σε συντριπτικά ποσοστά την απορρόφηση των κονδυλίων και με αυτόν τον ρυθμό θα συνεχίσουμε.

Σε σχέση με το παρελθόν, η σύγκριση έρχεται να πιστοποιήσει τη διαφορά που συντελείται επί των ημερών της δικής μας διακυβέρνησης. Αποδεικνύουμε στην πράξη ότι για εμάς ο στόχος της ανάπτυξης δεν είναι απλά μία θεωρητική έννοια. Η ανάπτυξη είναι ένας συνεχής στόχος, που προσεγγίζεται και επιδιώκεται με πράξεις. Όσο δύσκολες και αν γίνονται οι διεθνείς οικονομικές και γεωπολιτικές συνθήκες, η στόχευσή μας για τη στήριξη της κοινωνίας θα είναι πάντα συνεπής και θα παράγει πάντα απτά αποτελέσματα.

Αναφορικά τώρα με τις ρυθμίσεις που εισάγονται με το παρόν σχέδιο νόμου σχετικά με την υλοποίηση του ΕΣΠΑ, το πλαίσιο είναι μία συζήτηση κρίσιμης σημασίας. Ο σχεδιασμός και η εφαρμογή του πλαισίου αποτελούν μία πολύτιμη συνθήκη για την υλοποίηση των προγραμμάτων αυτών.

Με το σημερινό σχέδιο νόμου εισάγουμε ρυθμίσεις που μπορούν και βελτιώνουν τη συνολική διαδικασία. Προβλέπεται η θέσπιση Συμβουλίου Παρακολούθησης και Συντονισμού ΕΣΠΑ, ενισχύεται η Εθνική Αρχή Συντονισμού, το ποσό που καταβάλλεται στους δικαιούχους δεν υπόκειται σε παρακράτηση ή κατάσχεση λόγω οφειλών προς το δημόσιο, προς φορείς του δημοσίου τομέα, καθώς και στους ασφαλιστικούς οργανισμούς. Επίσης, το ποσό δεν συμψηφίζεται με βεβαιωμένα χρέη στη φορολογική διοίκηση και στο δημόσιο.

Οι πληρωμές στους δικαιούχους καταβάλλονται μόνο με την υποχρεωτική προσκόμιση αποδεικτικών φορολογικής και ασφαλιστικής ενημερότητας, χωρίς παρακράτηση. Δεν απαιτείται η προσκόμιση της ενημερότητας για μέχρι το ποσό των 10.000 ευρώ. Οι διοικητικές επαληθεύσεις θα είναι πια ανάλογες με τους εκ των προτέρων εντοπισθέντες κινδύνους, απλοποιώντας τους δειγματοληπτικούς ελέγχους των δαπανών. Η διαχειριστική αρχή πρέπει κατά την επιλογή των πράξεων να επαληθεύει ότι ο δικαιούχος διαθέτει τους απαραίτητους χρηματοδοτικούς πόρους και τους μηχανισμούς για να καλύψει τα έξοδα λειτουργίας και συντήρησης για πράξεις που περιλαμβάνουν επενδύσεις σε υποδομές ή σε παραγωγικές επενδύσεις.

Κυρίες και κύριοι, ο στόχος της Κυβέρνησής μας με τον μετασχηματισμό του παραγωγικού μας μοντέλου δεν σταματά. Αποτελεί σταθερή και πάγια δέσμευσή μας όλες οι πολιτικές μας να συγκλίνουν προς τον στόχο της ενίσχυσης της εθνικής μας οικονομίας. Συνιστά μια πραγματικότητα το γεγονός ότι εδώ και δυόμισι χρόνια οι κρίσεις που βιώνουμε είναι συνεχείς και ταυτόχρονα σκληρές.

Ωστόσο, την ίδια στιγμή η δέσμευση στο μεταρρυθμιστικό μας πρόγραμμα αποτελεί ακόμα μία βέβαιη πραγματικότητα. Προσεγγίζουμε την οικονομία, τον κόσμο της επιχειρηματικότητας, τον κόσμο της εργασίας, της γεωργικής και κτηνοτροφικής μας παραγωγής και συνολικά της αγοράς με πολιτικές που απελευθερώνουν δυνάμεις, με πολιτικές που αποδεσμεύουν τους συμπολίτες μας από τα υπέρογκα φορολογικά βάρη, που λύνουν χρόνια προβλήματα καθυστερήσεων και γραφειοκρατίας.

Η συζήτηση γύρω από το ΕΣΠΑ είναι μια συζήτηση πάρα πολύ σημαντική. Είναι μια συζήτηση που ακουμπά τον κόσμο της παραγωγής και της εργασίας. Είναι μία συζήτηση που αφορά την ώθηση όλων των παραγωγικών μας κλάδων προς την ανάπτυξη, προς τη σταθερή και θωρακισμένη ανάπτυξη. Είναι γεγονός ότι βάζουμε τα δυνατά μας και δίνουμε έναν μεγάλο αγώνα για την παραγωγική ανασυγκρότηση.

Μέσα σε αυτόν τον σκοπό, το ΕΣΠΑ αποτελεί καταλύτη. Το Υπουργείο Ανάπτυξης και Επενδύσεων εργάστηκε σκληρά, ώστε η Ελλάδα να είναι η πρώτη χώρα με αυτό το εγκεκριμένο πρόγραμμα και αυτό σημαίνει πολλά. Σημαίνει ότι ο στόχος της ανάπτυξης είναι πάρα πολύ σημαντικός για εμάς. Γνωρίζουμε πάρα πολύ καλά πόσα σημαίνει αυτός ο στόχος για όσους επενδύουν σε αυτή εδώ τη χώρα, στη δική μας χώρα, για τους εργαζόμενους, για τους αγρότες και τους κτηνοτρόφους μας, για τα νέα παιδιά που σπουδάζουν, για τα νέα παιδιά που τώρα κάνουν τα πρώτα τους βήματα στον χώρο της εργασίας και του επιχειρείν, για τους ανθρώπους που δραστηριοποιούνται επιχειρηματικά και που προσφέρουν διαχρονικά πάρα πολλά στο ΑΕΠ της χώρας μας.

Για όλους αυτούς τους ανθρώπους, για όλους τους συμπολίτες μας προσπαθούμε και θα προσπαθούμε πάντα σκληρά, ακόμη και κάτω από τις πιο δύσκολες και αντίξοες συνθήκες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Σαρακιώτης Ιωάννης από τον ΣΥΡΙΖΑ.

Μετά θα ακολουθήσει μία τετράδα ομιλητών, δηλαδή ο κ. Λιούπης, ο κ. Πουλάς, η κ. Λιακούλη και ο κ. Φάμελλος.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το Υπουργείο των μεγάλων επιτυχιών, το Υπουργείο Ανάπτυξης, φέρνει σήμερα προς ψήφιση στη Βουλή ένα νομοσχέδιο το οποίο βρίσκεται σε απόλυτη συνέχεια της λογικής η οποία διαπνέει το σύνολο των νομοθετημάτων της Νέας Δημοκρατίας. Μιλάμε για τη λογική, δηλαδή, της αδιαφάνειας, της αναξιοκρατίας, του διορισμού «ημετέρων» μέσω διαδικασιών outsourcing και μέσω μεθοδεύσεων για την ακύρωση προηγούμενων διαφανών διαγωνισμών που είχαν δρομολογηθεί και την εκκίνηση νέων, κομμένων και ραμμένων στα μέτρα της Κυβέρνησης.

Μιλάμε για το Υπουργείο των μεγάλων επιτυχιών, τις οποίες βιώνει η πραγματική οικονομία σήμερα και αποτυπώνονται παντού, στα εμπορικά καταστήματα, σε όλες τις επιχειρήσεις, στα σουπερμάρκετ, στα πρατήρια υγρών καυσίμων και βεβαίως στην πρόβλεψη του Γραφείου Προϋπολογισμού της Βουλής για πληθωρισμό ύψους 11%.

Και δεν μπορούμε εδώ να μη θυμηθούμε τα λόγια του σημερινού Υπουργού Ανάπτυξης, του κ. Γεωργιάδη, το 2014, ότι ο ΣΥΡΙΖΑ θα μας επιστρέψει στη δραχμή και θα χαθούν οι καταθέσεις. Γι’ αυτό προέτρεπε τον κόσμο κι ο ίδιος να αποσύρει τις καταθέσεις του, για να μην τις φάει ο ΣΥΡΙΖΑ.

Προφανώς κινδυνολογούσε ο κύριος Υπουργός, όπως έπραττε πολλές φορές στο παρελθόν, παίζοντας όμως παιχνίδια στην πλάτη της αξιοπιστίας της χώρας. Ο ΣΥΡΙΖΑ δεν έβγαλε τη χώρα από την Ευρωζώνη, την έβγαλε όμως από τα μνημόνια και κανείς δεν έχασε ούτε ένα ευρώ από τις καταθέσεις του. Αντιθέτως, άφησε και 37 δισεκατομμύρια ευρώ στα άδεια μέχρι το 2015 ταμεία της χώρας μας.

Σήμερα, όμως, με τον υψηλό πληθωρισμό εξανεμίζονται καθημερινά και διαρκώς οι οικονομίες των πολιτών.

Και τι κάνετε για να βελτιώσετε αυτή την κατάσταση που βιώνει η αγορά, κύριε Υπουργέ; Ψάχνετε διαρκώς για νέες δικαιολογίες, προκειμένου να διαχειριστείτε επικοινωνιακά και μόνο την παντελή απουσία βούλησης και την ανυπαρξία σχεδίου για την αντιμετώπιση του κύματος των ανατιμήσεων, δικαιολογίες που μόνο «άριστοι» θα μπορούσαν πραγματικά να επικαλεστούν, όπως η σύσταση του αρμόδιου Υπουργού Ενέργειας, του κ. Σκρέκα, να κλείνουμε τους θερμοσίφωνες. Δεν μας ανέλυσε όμως ο κ. Σκρέκας αυτή η ρηξικέλευθη κατά τα άλλα πρότασή του πώς μπορεί να εφαρμοστεί στις επιχειρήσεις ή στους αγρότες. Φαντάζομαι το επόμενο χρονικό διάστημα θα την εξειδικεύσει. Επίσης, υπάρχει και η αμίμητη φράση του Υπουργού Ανάπτυξης, του κ. Γεωργιάδη, ότι η μείωση του ειδικού φόρου κατανάλωσης στα καύσιμα θα ευνοήσει αυτούς που έχουν Porsche. Και αναρωτιέται κανείς: Σαν πολλές Porsche δεν μαζεύτηκαν στην Ευρωπαϊκή Ένωση; Δεκαοκτώ κράτη-μέλη έχουν ήδη μειώσει τον ειδικό φόρο κατανάλωσης. Μάλλον για να ευνοήσουν τους κατόχους τους!

Η μείωση του ειδικού φόρου κατανάλωσης στα καύσιμα είναι μια εύλογη πρόταση, την οποία δυστυχώς αρνείστε εδώ και μήνες -την έχουμε προτείνει από τον Σεπτέμβρη κατά τη διάρκεια της Διεθνούς Έκθεσης Θεσσαλονίκης διά στόματος Αλέξη Τσίπρα- να λάβετε για τη χώρα μας, μένοντας προσκολλημένοι σε ιδεοληψίες, προστατεύοντας όσους κερδοσκοπούν, αρνούμενοι να αποδεχθείτε τα λάθη σας.

Φυσικά και είναι διεθνής η κρίση, αλλά στη διαχείρισή της φαίνεται ότι η συντριπτική πλειοψηφία των κρατών ακολουθεί μια συγκεκριμένη τακτική και η Ελλάδα, σαν ένα γαλατικό χωριό προστασίας συμφερόντων, μία τελείως διαφορετική τακτική.

Πώς αλλιώς θα μπορούσαμε να ερμηνεύσουμε ότι αρνείστε, εκτός από τον ειδικό φόρο κατανάλωσης, να αυξήσετε τον κατώτατο μισθό; Εμείς προτείνουμε κατώτατο μισθό στα 800 ευρώ. Εσείς αποφασίσατε μια πενιχρή αύξηση ύψους 2%, όταν βλέπουμε τι συμβαίνει σε άλλες χώρες. Χαρακτηριστικά στην Ισπανία έφτασε στα 1.167 ευρώ.

Πώς εξηγείται ότι, ενώ σε όλη την Ευρώπη μειώθηκε το μερίδιο του φυσικού αερίου στην ηλεκτροπαραγωγή το 2021, εδώ στην Ελλάδα, κατόπιν πρωτοβουλιών σας, αυξήθηκε κατά 12%;

Πώς άραγε επιτύχατε να προμηθευόμαστε ως χώρα το φυσικό αέριο 30% ακριβότερα από τη Βουλγαρία; «Άριστοι» και στις διαπραγματεύσεις!

Για όλα αυτά βεβαίως δεν φταίει κανένα διεθνές φαινόμενο. Η κρίση είναι παγκόσμια, αλλά το αποτύπωμά της στη χώρα μας είναι πολλαπλάσιο εξαιτίας των πολιτικών σας.

Το παρόν νομοσχέδιο, λοιπόν, βρίσκεται σε απόλυτη συνέχεια της λογικής που έχουμε δει τα τελευταία δυόμισι χρόνια: διαβλητές διαδικασίες, με τον ελεγχόμενο να επιλέγει τον ελεγκτή, κατά πάγια πρακτική της Κυβέρνησης, επιλογή προϊσταμένων στο ΕΣΠΑ με αδιαφανείς διαδικασίες, πρόσληψη εξωτερικών συνεργατών χωρίς κριτήρια, χωρίς περιγραφή του τρόπου υλοποίησης της όλης διαδικασίας, προσλήψεις γενικώς και αορίστως και κατά πλάγιο τρόπο, με παράκαμψη κάθε διαφανούς διαδικασίας και με πλήρη απαξίωση των δημόσιων υπηρεσιών.

Είναι χαρακτηριστικές και οι προβλέψεις σας για το «Elevate Greece». Διοργανώσατε μια επικοινωνιακή φιέστα, για να εγκαινιάσετε την εν λόγω πλατφόρμα, ξεχνώντας ότι υπήρχαν και υπάρχουν δομές που αφήσαμε, κυρίως η ΓΓΕΚ, με πλήρη εικόνα για τα πεδία δραστηριότητας των start up εταιρειών, καθώς και για τη χρηματοδότησή τους. Είναι ένα ισχυρό εργαλείο, το οποίο δημιουργήθηκε επί της προηγούμενης κυβέρνησης σε αυτό το πλαίσιο. Δεν ήταν το μοναδικό. Υπήρχε και το πρόγραμμα «Ερευνώ, Δημιουργώ, Καινοτομώ», μέσω του οποίου συστήθηκαν και χρηματοδοτήθηκαν περί τις διακόσιες νεοφυείς επιχειρήσεις για υλοποίηση έργων σε διάφορους τομείς. Την πλατφόρμα του «Elevate Greece» τη μετατρέπετε σε ανώνυμη εταιρεία και μάλιστα με διευρυμένες αρμοδιότητες, όπως η αξιολόγηση προτάσεων για χρηματοδότηση, η οποία δεν θα βρίσκεται πλέον στον στενό πυρήνα του κράτους, δηλαδή στο Υπουργείο και στις Γραμματείες του. Συστήνετε μία ακόμη Α.Ε. με πανίσχυρο και έμμισθο Δ.Σ., η οποία θα προχωρήσει σε δεκάδες προσλήψεις, εκτός βεβαίως της διαδικασίας προσλήψεων του ΑΣΕΠ. Ποιος χρειάζεται το ΑΣΕΠ στον κόσμο της Νέας Δημοκρατίας! Τέτοιοι θεσμοί συνιστούν εμπόδιο στη θεμελίωση του γαλάζιου κομματικού κράτους. Οπότε, νομοθετείτε και παρακάμπτονται.

Η διοίκηση της εν λόγω ανώνυμης εταιρείας εξαιρείται από το δημόσιο λογιστικό και τις διαδικασίες, τους όρους και τις προϋποθέσεις διαχείρισης δημοσίου χρήματος που ισχύουν κανονικά για ολόκληρο το δημόσιο αλλά και για τα ερευνητικά κέντρα της χώρας. Θα πει κανείς ότι 7 δισεκατομμύρια διαθέσατε με απευθείας αναθέσεις και κλειστούς διαγωνισμούς το προηγούμενο χρονικό διάστημα, άρα γιατί να μη συνεχίσετε;

Η εν λόγω τακτική των νομοθετικών ρυθμίσεων υπέρ του αδιαφανούς πελατειακού συστήματος, εμπνεύσεως της Νέας Δημοκρατίας, έχει προφανείς συνέπειες στις αναπτυξιακές προοπτικές της χώρας μας και στον ουσιαστικό παραγωγικό προσανατολισμό της, εις βάρος και του οικοσυστήματος της έρευνας και της καινοτομίας, το οποίο ανθεί στον υπόλοιπο κόσμο. Είναι πρακτικές οι οποίες φαίνονται και στον τρόπο που αξιοποιείτε και διαχειρίζεστε τους πόρους του Ταμείου Ανάκαμψης.

Αυτές είναι οι πρακτικές σας, οι οποίες ώθησαν έναν άνθρωπο με περγαμηνές, με πλούσιο βιογραφικό, όπως τον κ. Αρταβάνη - Τσάκωνα, τον οποίο εσείς ορίσατε ως Πρόεδρο του Εθνικού Συμβουλίου Έρευνας, Τεχνολογίας και Καινοτομίας, να επισημάνει στην αρμόδια επιτροπή της Βουλής τα εξής: «Έχω δει στο ΕΣΕΤΕΚ προγράμματα που έχουν εγκριθεί a priori, χωρίς να ξέρω ακόμα από πού έχει έρθει αυτή η έγκριση, τα οποία κατά τη γνώμη μου και κατά τη γνώμη συναδέλφων στέκονται σε σαθρές επιστημονικές βάσεις. Πώς είναι δυνατόν αυτό το πράγμα; Λες και έχουμε τόσα λεφτά, ώστε να δίνουμε και σε πράγματα τα οποία δεν αξίζουν τον κόπο.».

Το κατέθεσε με σαφήνεια ο κ. Αρταβάνης και δυστυχώς οι ενστάσεις μας για τον τρόπο κατάρτισης των προτάσεων που συμπεριελήφθησαν στο Εθνικό Σχέδιο για την Αξιοποίηση των Πόρων του Ταμείου Ανάκαμψης και Ανθεκτικότητας επιβεβαιώθηκαν, όπως δυστυχώς επιβεβαιώνονται συνολικά οι φόβοι μας για τις πρακτικές σας εις βάρος του κρίσιμου τομέα της έρευνας, της καινοτομίας και των νεοφυών επιχειρήσεων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Και εμείς ευχαριστούμε τον κ. Σαρακιώτη.

Τον λόγο έχει ο κ. Αθανάσιος Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο θεσπίζεται το πλαίσιο για το επόμενο ΕΣΠΑ 2021 - 2027 και μάλιστα μετά από μια μεγάλη επιτυχία, όπως είναι η διαχείριση του προηγούμενου ΕΣΠΑ 2014 - 2020.

Οι αριθμοί λένε την αλήθεια. Για πρώτη φορά η Ελλάδα βρίσκεται στην πρώτη θέση σε ολόκληρη την Ευρωπαϊκή Ένωση σε απορρόφηση πόρων ΕΣΠΑ. Ξεκινάμε πρώτοι στην Ευρωπαϊκή Ένωση την προετοιμασία του θεσμικού πλαισίου για το νέο ΕΣΠΑ. Φυσικά η πρωτιά δεν είναι αυτοσκοπός, αλλά είναι η καλύτερη απόδειξη ότι η Κυβέρνηση και το Υπουργείο Ανάπτυξης και Επενδύσεων έχουν ξεκινήσει από την πρώτη μέρα την προσπάθεια και συνεχίζουν με αμείωτο ρυθμό, αποδίδοντας τα καλύτερα δυνατά αποτελέσματα για την εθνική οικονομία.

Η ελληνική οικονομία αναμένεται να ενισχυθεί με περισσότερα από 70 εκατομμύρια ευρώ τα επόμενα χρόνια μέσω του Ταμείου Ανάκαμψης, του νέου ΕΣΠΑ και της νέας ΚΑΠ. Βεβαίως όλα αυτά γίνονται σε μια χρονική συγκυρία δύσκολη για την παγκόσμια και φυσικά και για την ελληνική οικονομία. Οι πληθωριστικές τάσεις στην Ευρωπαϊκή Ένωση έχουν ξεπεράσει κάθε προηγούμενο, γεγονός που αναπόφευκτα συμπαρασύρει και τη χώρα μας.

Τα απρόβλεπτα και ακραία αποτελέσματα της ενεργειακής κρίσης και της εμπόλεμης κατάστασης στην Ουκρανία καλείται η Κυβέρνηση να τα ισορροπήσει. Φυσικά είναι δύσκολη η ιδανική ισορροπία, η ισορροπία που θα δώσει ανάσα σε νοικοκυριά και επιχειρήσεις, χωρίς όμως να εκτροχιαστεί ο προϋπολογισμός.

Η Κυβέρνηση κάνει διαρκή αγώνα για τη στήριξη των πολιτών και κυρίως των πιο αδυνάμων, με γενικευμένους ελέγχους, για να διασφαλιστεί η αποφυγή της αισχροκέρδειας, με μέτρα ελάφρυνσης, όπως αυτά που εξήγγειλε ο Πρωθυπουργός και εξειδίκευσαν σήμερα οι Υπουργοί, ύψους 1,1 δισ. ευρώ μέχρι τον Ιούνιο, επιπλέον των 2 δισ. ευρώ που διατέθηκαν μέχρι σήμερα και φυσικά αφορούν τους ευάλωτους και τη μεσαία τάξη.

Στόχος της σημερινής συζήτησης το θεσμικό πλαίσιο για τα χρηματοδοτικά εργαλεία για το νέο ΕΣΠΑ 2021 - 2027. Οι αλλαγές που γίνονται έχουν ως στόχο την καλύτερη αξιοποίηση των πόρων, με ταχύτερες και απλούστερες διαδικασίες, για να μην έχουμε καθυστερήσεις στην υλοποίηση των έργων, να περιοριστεί η γραφειοκρατία, να γίνει καλύτερος συντονισμός και να αντιμετωπιστούν φαινόμενα απάτης.

Πώς επιτυγχάνονται όλα αυτά; Πρώτον, δίνεται ιδιαίτερη έμφαση στον συντονισμό και τη συνεργασία μεταξύ των συναρμόδιων φορέων. Στην Εθνική Αρχή Συντονισμού, που έχει τον συντονισμό των δράσεων, συγχωνεύονται υπηρεσίες και δημιουργούνται νέες, για την καλύτερη δυνατή λειτουργία της.

Δημιουργείται το Συμβούλιο Παρακολούθησης και Συντονισμού Αναπτυξιακών Προγραμμάτων, που αναλαμβάνει τον σημαντικό ρόλο του συντονισμού των ταμείων και των συνεργειών τους.

Μειώνονται οι επιτελικές δομές στα Υπουργεία σε μια δομή ανά Υπουργείο, για να είναι πιο ευέλικτο και συγκεντρωτικό το σχήμα.

Γίνεται πιο απλή η διαδικασία εξειδίκευσης των προγραμμάτων. Η έγκριση της εξειδίκευσης γίνεται από το αρμόδιο εποπτεύον όργανο κάθε αρχής και όχι από την επιτροπή παρακολούθησης του προγράμματος, καθιστώντας τη διαδικασία πιο άμεση.

Η διαχειριστική αρχή ελέγχει εξαρχής αν ο δικαιούχος διαθέτει τα απαραίτητα κεφάλαια, για να καλύψει τα έξοδα που πρέπει να γίνουν, εξασφαλίζοντας με αυτόν τον τρόπο την υλοποίηση του προγράμματος.

Διευρύνεται το πρόγραμμα τεχνικής βοήθειας, ώστε οι περιφέρειες και γενικώς οι ενδιαφερόμενοι να έχουν πρόσβαση σε σημαντική τεχνογνωσία και υποστήριξη.

Αξιοποιείται πλήρως η ψηφιοποίηση στα διάφορα στάδια, με χρήση πολλών πληροφοριακών συστημάτων, όπως το Ολοκληρωμένο Πληροφοριακό Σύστημα. Η Ειδική Υπηρεσία Θεσμικής Υποστήριξης και Πληροφοριακών Συστημάτων επικαιροποιεί την εθνική στρατηγική κατά της απάτης, ώστε να έχουμε την καλύτερη δυνατή εφαρμογή των δράσεων, χωρίς φαινόμενα απάτης.

Απλοποιούνται και γίνονται πιο γρήγορες οι πληρωμές προς τους δικαιούχους. Δεν απαιτείται η προσκόμιση φορολογικής ή ασφαλιστικής ενημερότητας για πληρωμές έως 10.000 ευρώ. Σημαντική είναι η πρόβλεψη ότι οι πληρωμές γίνονται χωρίς παρακράτηση ή συγχώνευση με τυχόν οφειλές προς το δημόσιο και τα ασφαλιστικά ταμεία. Οι πληρωμές στους δικαιούχους γίνονται εντός ογδόντα ημερών.

Στο σημερινό νομοσχέδιο έχει ενταχθεί και η Κοινή Αγροτική Πολιτική για το διάστημα 2023 - 2027. Αξιοσημείωτη η επιτυχία της χώρας χάρη στην πρωτοβουλία του Πρωθυπουργού μας να παραμείνουν αμείωτοι οι πόροι για τη νέα ΚΑΠ, ενώ στο σύνολο των ευρωπαϊκών χωρών υπήρξε μείωση του προϋπολογισμού της νέας ΚΑΠ.

Υπήρξαν κάποιες αντιρρήσεις από την πλευρά της Αντιπολίτευσης σε σχέση με την επιλογή προϊσταμένων των διαχειριστικών αρχών. Κατά γενική ομολογία είναι εξαιρετικά αργοί οι ρυθμοί για την επιλογή των προϊσταμένων, που για το προηγούμενο ΕΣΠΑ ξεκίνησαν από το 2017 και δεν έχουν ακόμη ολοκληρωθεί πλήρως. Γι’ αυτό το Υπουργείο εξασφαλίζει ότι οι υπηρεσίες θα διαθέτουν προϊσταμένους, για να μπορούν να λειτουργήσουν, με έναν αυστηρό ορίζοντα τοποθέτησής τους μέχρι τον Ιούλιο του 2023 και μέχρι τότε με τον ορισμό προσωρινών προϊσταμένων που θα «τρέχουν» τις διαδικασίες. Η επιλογή αυτή γίνεται προκειμένου να μη βρεθούν πάλι ακέφαλες οι καίριες αυτές υπηρεσίες που «τρέχουν» το ΕΣΠΑ και είναι απαραίτητο να είναι σωστά δομημένες.

Το νέο ΕΣΠΑ θα ενισχύσει την ελληνική οικονομία με περισσότερα από 26 δισεκατομμύρια ευρώ, δίνοντας προτεραιότητα στην περιφερειακή ανάπτυξη αφού το 1/3 των πόρων, περίπου 8 δισεκατομμύρια, κατευθύνεται στην περιφέρεια. Η προσπάθεια επικεντρώνεται στις ειδικές ανάγκες κάθε περιοχής, για την τόνωση της τοπικής οικονομίας και της απασχόλησης. Είναι μια μεγάλη ευκαιρία για τη χώρα μας, ώστε να αναπληρώσει τον χαμένο χρόνο της πανδημίας και της προηγούμενης οικονομικής κρίσης, ώστε να αναπτύξει νέες επιχειρηματικές δράσεις και νέες μόνιμες θέσεις εργασίας.

Η Κυβέρνηση και το Υπουργείο Ανάπτυξης και Επενδύσεων αποδεικνύουν διαρκώς τη σταθερή τους προσήλωση στην αναπτυξιακή τροχιά της χώρας και στην πλήρη αξιοποίηση όλων των χρηματοδοτικών εργαλείων. Αυτή την προσπάθεια πρέπει όλοι μας να τη στηρίξουμε με όλες μας τις δυνάμεις, προσβλέποντας σε ένα καλύτερο μέλλον για τη χώρα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λιούπη για τη συνέπεια στον χρόνο.

Θα δώσουμε τώρα τον λόγο στον επικεφαλής της Κοινοβουλευτικής Ομάδας του Κινήματος Αλλαγής, τον κ. Κατρίνη. Μετά ζήτησε να πάρει τον λόγο ο κ. Βεσυρόπουλος, για να τοποθετηθεί για κάποια τροπολογία του Υπουργείου Οικονομικών, που συμπεριλαμβάνεται στο νομοσχέδιο και θα συνεχίσουμε με τους ομιλητές από τον κατάλογο.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η ελληνική κοινωνία βρίσκεται στη δίνη της ακρίβειας, που οδηγεί σε απόγνωση νοικοκυριά και επιχειρήσεις. Ιδιαίτερα οι οικονομικά αδύναμοι συμπολίτες μας μπορούν να επιβιώσουν στοιχειωδώς μόνο τις δεκαεννέα ημέρες του μήνα, όπως κατέδειξε η τελευταία έρευνα του Ινστιτούτου Μικρών Επιχειρήσεων της ΓΣΕΒΕΕ.

Επιπρόσθετα, η πρόσφατη έρευνα της ΓΣΕΕ αποκαλύπτει ότι η ακρίβεια έχει ήδη οδηγήσει στην απώλεια σχεδόν ενάμιση μισθού τον χρόνο για τους εργαζόμενους που αμείβονται με τον κατώτατο μισθό των 663 ευρώ και η αγοραστική δύναμη του μέσου εργαζόμενου μειώνεται μέρα με τη μέρα, βδομάδα με τη βδομάδα, μήνα με τον μήνα, αφού το ίδιο χρονικό διάστημα ακριβαίνουν τα πάντα.

Διαρκείς, λοιπόν, οι ανατιμήσεις, που δεν οφείλονται μόνο στον πόλεμο στην Ουκρανία, όπως θέλει να περνάει στην κοινή γνώμη η Κυβέρνηση. Το πιστοποιούν άλλωστε τα στοιχεία που ανακοίνωσε πρόσφατα η ΕΛΣΤΑΤ για τον Ιανουάριο του 2022, πριν από την εισβολή της Ρωσίας στην Ουκρανία, και δείχνουν αύξηση του δείκτη εισαγωγών στη βιομηχανία 9,7% -σε σύγκριση του Ιανουαρίου 2022 με τον Δεκέμβριο 2021-, αύξηση των συντελεστών παραγωγής στη γεωργία κατά 18,6% σε σχέση με έναν χρόνο πριν. Λιπάσματα αυξημένα 29%, φρούτα 26,6%, ελαιόλαδο 23,4%, βιομηχανικά φυτά 74,2%, κύριε Μπουκώρο, που είστε και από επαρχιακό νομό. Πρόκειται για στοιχεία της ΕΛΣΤΑΤ, όχι του ΠΑΣΟΚ, πριν από την εισβολή της Ρωσίας στην Ουκρανία.

**ΧΡΗΣΤΟΣ ΜΠΟΥΚΩΡΟΣ:** Θα σας απαντήσω.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, ακρίβεια και ανατιμήσεις υπάρχουν εδώ και μήνες, μια πραγματικότητα που βιώνει με αρκετά επώδυνο τρόπο η μεσαία τάξη, οι χαμηλόμισθοι και οι χαμηλοσυνταξιούχοι, οι άνεργοι, οι αγρότες και οι κτηνοτρόφοι, το σύνολο σχεδόν της μικρομεσαίας επιχειρηματικότητας στη χώρα, αλλά και η βιομηχανία, η οποία έχει αφεθεί κυριολεκτικά στην τύχη της. Όταν όμως εμείς στο ΠΑΣΟΚ επισημαίναμε και αναδεικνύαμε το πρόβλημα, ζητώντας την άμεση λήψη μέτρων, η Κυβέρνηση τι έκανε; Πολύ απλά υποτιμούσε το πρόβλημα.

Στις 8 Σεπτεμβρίου ο Υπουργός Ανάπτυξης διαβεβαίωνε με δημόσιες δηλώσεις του ότι μέχρι τα Χριστούγεννα θα αρχίσουν να πέφτουν οι τιμές και θα ομαλοποιηθεί η αγορά, δήλωση που έγινε λίγες ημέρες πριν ο ίδιος ο Πρωθυπουργός στην ομιλία του στη ΔΕΘ, κύριοι Υπουργοί, διαβεβαιώσει την ελληνική κοινωνία ότι με την επιδότηση 9 ευρώ τη μεγαβατώρα θα εξαλείψει τα φαινόμενα ακρίβειας στην ενέργεια. Δήλωση που έγινε τρεις μήνες πριν από την επίσημη εκτίμηση του οικονομικού επιτελείου και της Κυβέρνησης τον Δεκέμβριο, που έλεγε ότι ο πληθωρισμός το 2022, ο μέσος πληθωρισμός -αυτή είναι η εκτίμηση του Δεκεμβρίου- θα κυμανθεί στο 1%, κυρίες και κύριοι συνάδελφοι, με την πιο μετριοπαθή εκτίμηση σήμερα να κάνει λόγο τουλάχιστον για πέντε φορές υψηλότερο πληθωρισμό σε ετήσια βάση. Μάλιστα ο Υπουργός Οικονομικών, κύριε Τσακίρη, την 1η Φλεβάρη του 2022, δηλαδή ενάμιση μήνα πριν, έλεγε ότι ο μέσος ετήσιος πληθωρισμός στην Ελλάδα θα είναι 1,5% με 2%, εκτίμηση που έγινε ενάμιση μήνα πριν από τον Υπουργό Οικονομικών της Ελληνικής Δημοκρατίας.

Όλες αυτές οι δηλώσεις διαψεύστηκαν από την πραγματικότητα, όπως η Κυβέρνηση έχει διαψευστεί σε όλες σχεδόν τις εκτιμήσεις της. Έχει πέσει έξω στις εκτιμήσεις για την πανδημία, την πανδημία που δεν έφυγε ούτε τελείωσε, αλλά είναι εδώ, με τους σκληρούς δείκτες της πανδημίας να παραμένουν ψηλά, με τη μετάλλαξη «Όμικρον 2» να επεκτείνεται, με χιλιάδες κρούσματα κάθε μέρα, με αύξηση των κρουσμάτων και των εισαγωγών την τελευταία εβδομάδα στη χώρα μας, από τη μία, και, από την άλλη, την Κυβέρνηση να ακολουθεί τις ελαφρύνσεις άλλων χωρών, να αποφεύγει να αναφερθεί στην πανδημία, να έχει καταργήσει σχεδόν όλα τα υγειονομικά μέτρα.

Τι θα κάνετε άραγε, κύριοι της Κυβέρνησης, για την ασφαλή μεταφορά των συμπολιτών μας με τα μέσα μαζικής μεταφοράς, ειδικά τώρα που περιορίζονται οι μετακινήσεις με τα ΙΧ, λόγω της ακρίβειας στη βενζίνη; Τι θα γίνει με όσους συμπληρώνουν προσεχώς έξι μήνες από τη χορήγηση της τρίτης δόσης του εμβολίου; Γιατί δεν έχει γίνει ακόμα εισαγωγή φαρμακευτικών σκευασμάτων εγκεκριμένων από τον EMA με κλινική αποτελεσματικότητα 90% έναντι του COVID;

Το ίδιο ακριβώς που συμβαίνει με την πανδημία συμβαίνει και με την ακρίβεια. Η υποτίμηση του φαινομένου, που χαρακτηρίστηκε ως παροδικό, πολύ φοβάμαι ότι αποτυπώνει τη γενικότερη αντίληψη που διέπει την κυβερνητική πολιτική και συνίσταται στην κάλυψη και την απόκρυψη των προβλημάτων.

Η Κυβέρνηση κρύβει πολλά προβλήματα κάτω από το χαλί και όλη αυτή η αντίληψη συνδέεται με τον σχεδιασμό της για εκλογές. Τα μεγάλα και πραγματικά προβλήματα σύμφωνα με αυτή την αντίληψη πρέπει να μείνουν κρυμμένα μέχρι τις εκλογές. Είναι η αντίληψη για την οποία πάντα φταίει κάποιος άλλος, αλλά ποτέ δεν φταίει η Κυβέρνηση. Για την ακρίβεια φταίει ο πόλεμος στην Ουκρανία, φταίει η Αντιπολίτευση. Για την πανδημία και την αδυναμία ελέγχου και διαχείρισής της φταίνε οι πολίτες, φταίνε οι νέοι. Διαλέγετε και παίρνετε.

Ποτέ όμως και για τίποτα δεν έχει καμμία ευθύνη η Κυβέρνηση, μια Κυβέρνηση που, αντί να αναζητά λύσεις, δυστυχώς αναζητά δικαιολογίες, μια Κυβέρνηση που σε κάθε πρόταση του Κινήματος Αλλαγής, αλλά και συνολικά της Αντιπολίτευσης, αντιτείνει το επιχείρημα των λεφτόδεντρων που δεν υπάρχουν -αλλά τον Μάιο του ’20 άλλοι έλεγαν ότι θα βρέχει δισεκατομμύρια στην αγορά από το ΤΕΠΙΧ, το Ταμείο Εγγυοδοσίας, με τη γνωστή κατάληξη για το 95% των μικρομεσαίων επιχειρήσεων που δραστηριοποιούνται στην ελληνική επικράτεια- και μια Κυβέρνηση που δεν μπαίνει ποτέ στη συζήτηση για το πού πηγαίνουν τα χρήματα και για την ακρίβεια πού πήγαν τα δεκάδες δισεκατομμύρια ευρώ που διατέθηκαν την περίοδο της πανδημίας, αν αξιοποιήθηκαν παραγωγικά, με κοινωνικά δίκαιο τρόπο ή αν διατέθηκαν γενικώς και αδιακρίτως.

Αλήθεια, με ποια κριτήρια δόθηκαν αυτά τα χρήματα; Δόθηκαν σε αυτούς που είχαν πραγματική ανάγκη; Κάποια στιγμή δεν θα πρέπει να γίνει μια αξιολόγηση και ένας απολογισμός, από τη στιγμή μάλιστα που η συντριπτική πλειοψηφία των μικρών επιχειρήσεων στερήθηκε και συνεχίζει να στερείται πρόσβαση στη ρευστότητα; Ας γίνει ένας απολογισμός -αλλά όχι όπως τον εννοεί η Κυβέρνηση, δηλαδή ένας απολογισμός μονόλογος δικός της-, απολογισμός και δημόσια συζήτηση με τη συμμετοχή των κοινωνικών εταίρων, με στοιχεία και αριθμούς. Και να μάθει η Κυβέρνηση να ακούει και την αντίθετη άποψη, να αποδέχεται την πραγματικότητα, να αναγνωρίζει επιτέλους τα λάθη της.

Ακούσαμε, κυρίες και κύριοι συνάδελφοι, χθες και σήμερα τα μέτρα που με μεγάλη καθυστέρηση εξήγγειλαν ο Πρωθυπουργός και οι Υπουργοί του και σαφέστατα δεν είναι πρόθεσή μας να μηδενίσουμε κανένα μέτρο και καμμία παρέμβαση για την ανακούφιση των πολιτών, ιδιαίτερα των πιο ευάλωτων ομάδων του πληθυσμού, που πλήττονται βάναυσα από τις μεγάλες αυξήσεις στην ενέργεια, για την ακρίβεια που καλπάζει κυριολεκτικά στα είδη λαϊκής κατανάλωσης. Τα μέτρα αυτά ύψους 1,1 δισεκατομμυρίου ευρώ είναι όχι απλά αναποτελεσματικά, αλλά ενδέχεται να έχουν απωλέσει και αυτή την ισχνή δυναμική τους μετά από λίγες μόνο ημέρες.

Εμείς είμαστε μακριά από κάθε είδους λαϊκισμό ή διαγωνισμό υποσχέσεων, αλλά η επιδότηση των 22 λεπτών το λίτρο της βενζίνης, με ανώτατο όριο τα εκατόν ογδόντα λίτρα, σημαίνει 39 ευρώ το τρίμηνο, δηλαδή 13 ευρώ τον μήνα για τον πολίτη. Δίνει κάποια ουσιαστική λύση στην εκτόξευση του κόστους καυσίμων;

Από το επίδομα του Πάσχα των 200 ευρώ, που υποτίθεται ότι στοχεύει να ενισχύσει μπροστά στο κύμα της ακρίβειας τους οικονομικά αδύναμους, εξαιρούνται οι μακροχρόνια άνεργοι κι αυτοί οι οποίοι έχει λήξει το επίδομα ανεργίας και είναι χωρίς καμμία, μα καμία, εισοδηματική κάλυψη. Είναι ένα επίδομα που θα δοθεί μία φορά, ενώ η ακρίβεια υπάρχει εδώ και πάρα πολλούς μήνες και η ενέργεια θα παραμείνει σε πάρα πολύ υψηλά επίπεδα όλο το 2022, σύμφωνα με επίσημες ανακοινώσεις και εκτιμήσεις, τόσο της Ευρωπαϊκής Ένωσης όσο και των διεθνών οίκων.

Με τον πληθωρισμό να καλπάζει και να οδεύει προς διψήφιο ποσοστό, το ρεύμα να έχει αυξηθεί 71%, τη βενζίνη να έχει αυξηθεί 31%, το πετρέλαιο κίνησης να έχει αυξηθεί 44%, το πετρέλαιο θέρμανσης 64% και το φυσικό αέριο να έχει εκτοξευθεί πραγματικά σε δυσθεώρητα ύψη, αφήνω στην κρίση όλων σας αν τα μέτρα αυτά που ανακοινώθηκαν είναι αποτελεσματικά και πόσο αποτελεσματικά μπορούν να φανούν στην πράξη.

Η έκθεση του Γραφείου Προϋπολογισμού της Βουλής, για όσους τη μελέτησαν σε βάθος, δείχνει μια ζοφερή κατάσταση. Αναδεικνύει, όμως, και την ανάγκη συναίνεσης και συνεννόησης των πολιτικών δυνάμεων για την αντιμετώπιση της κρίσης. Πώς αντιλαμβάνεται, όμως, άραγε τη συναίνεση η Κυβέρνηση; Το είδαμε με την απαξίωση ενός άτυπου, αλλά ουσιαστικού, θεσμού, όπως είναι το συμβούλιο των πολιτικών Αρχηγών για μεγάλα εθνικά ζητήματα.

Ο κύριος Πρωθυπουργός μάς είπε ούτε λίγο ούτε πολύ ότι τις αποφάσεις για αυτά τα ζητήματα τις λαμβάνει ο ίδιος και η ίδια αντίληψη κυριαρχεί στην Κυβέρνηση για όλα τα ζητήματα, από τη διαχείριση της πανδημίας ως την αντιμετώπιση της ακρίβειας, και τα αποτελέσματα είναι πλέον ορατά. Για να αντιμετωπιστούν, όμως, οι συνέπειες της ακρίβειας, για να αντιμετωπιστεί η ίδια η ακρίβεια, κυρίες και κύριοι συνάδελφοι, το πρώτο βήμα που πρέπει να γίνει είναι η αναγνώριση των λανθασμένων επιλογών της Κυβέρνησης. Και αυτές είναι ευδιάκριτες πλέον, δεν κρύβονται.

Είναι η ενίσχυση της εξάρτησης της χώρας από το φυσικό αέριο. Είναι η καθυστέρηση στην ανάπτυξη ανανεώσιμων πηγών ενέργειας και η στέρηση της δυνατότητας στον απλό πολίτη αλλά και σε συλλογικότητες να παράγουν ενέργεια από ανανεώσιμες πηγές ενέργειας, για να καλύπτουν τις δικές τους ανάγκες. Γιατί; Γιατί στον σχεδιασμό της Κυβέρνησης στο πεδίο της ενεργειακής μετάβασης υπάρχει χώρος για τα μεγάλα επιχειρηματικά συμφέροντα και όχι για την κοινωνία των πολιτών. Είναι η έλλειψη πολιτικής βούλησης, για να απορροφήσουν μέρος του κόστους στην ενέργεια οι προμηθευτές, οι οποίοι έχουν υπερκέρδη και μάλιστα τα διαφημίζουν κιόλας, γιατί είμαστε από τις λίγες χώρες της Ευρώπης που οι εταιρείες παροχής ενέργειας δεν κλήθηκαν έμπρακτα να απορροφήσουν ένα μέρος των αυξήσεων. Είναι ο δογματισμός αλλά και η άρνηση της Κυβέρνησης απέναντι στα ουσιαστικά μέτρα, όπως είναι η μείωση του ειδικού φόρου κατανάλωσης στα καύσιμα και του ΦΠΑ στα βασικά είδη διατροφής. Είναι η διάθεση των 43 δισεκατομμυρίων χωρίς κριτήρια κοινωνικής δικαιοσύνης ή η διάθεση χρημάτων για την ακρίβεια με ετεροβαρή κριτήρια. Είναι η αδυναμία, για να μην πω η απροθυμία, πάταξης αισχροκέρδειας αλλά και διενέργειας ελέγχων.

Κυρίες και κύριοι συνάδελφοι, θα καταθέσω εβδομήντα ένα δελτία Τύπου της αρμόδιας υπηρεσίας της Διυπηρεσιακής Μονάδας Ελέγχου Αγοράς από την 1η Ιουλίου μέχρι σήμερα. Μόλις την ημέρα που ψηφίστηκε η τροπολογία για το πλαφόν στο μεικτό περιθώριο κέρδους, στις 3 Μαρτίου, βγαίνει ένα δελτίο Τύπου που λέει ότι έχουν γίνει πολλοί έλεγχοι και έχουν επιβληθεί πρόστιμα ύψους εκατοντάδων χιλιάδων ευρώ και το ίδιο μία εβδομάδα μετά πρόστιμο 140.000 ευρώ σε αλυσίδα σουπερμάρκετ.

Κύριε Υπουργέ, κύριε Τσακίρη, προσέξτε το φοβερό. Ψηφίζετε νόμο στις 3 Μαρτίου, ο οποίος εφαρμόζεται από τις 14 Μαρτίου και μετά, αλλά στις 10 Μαρτίου η ΔΙΜΕΑ ως διά μαγείας επιβάλλει πρόστιμο με το προηγούμενο, με το υπάρχον θεσμικό πλαίσιο. Άρα για ποιον λόγο ψηφίσατε την τροπολογία για το μεικτό περιθώριο κέρδους, αφού ήδη υπήρχε και ο Υπουργός επέβαλε πρόστιμο 140.000 ευρώ; Άρα υπήρχε θεσμικό πλαίσιο και δεν γίνονταν έλεγχοι στην αγορά.

Θα καταθέσω τα εβδομήντα ένα δελτία Τύπου της ΔΙΜΕΑ, η οποία κάθε εβδομάδα δημοσιεύει δύο δελτία Τύπου με τη δράση της. Και αφού έκανε ελέγχους η ΔΙΜΕΑ και επιβάλλει πρόστιμα, που περιμένουμε πραγματικά με αγωνία να τα δούμε, γιατί το έκρυβε και δεν το δημοσιοποιούσε, αφού η ίδια υπηρεσία εκδίδει κάθε εβδομάδα δύο δελτία Τύπου σχετικά με τη δράση της;

Τελικά, κύριε Υπουργέ, τι ισχύει; Έγιναν έλεγχοι ή δεν έγιναν; Επιβλήθηκαν πρόστιμα, όπως λέει η τελευταία ανακοίνωση της ΔΙΜΕΑ, ή δεν παρατηρούνται φαινόμενα αισχροκέρδειας, όπως δήλωνε ο Υπουργός Ανάπτυξης τον Οκτώβριο του ’21 και θα το καταθέσω στα Πρακτικά;

Γιατί δεν δημοσιοποιείτε αυτά τα πρόστιμα, όχι τώρα, εδώ και καιρό, αφού λέτε ότι κάνατε ελέγχους, ώστε να φαίνεται ότι γίνονται έλεγχοι στην αγορά και να αποτραπούν φαινόμενα αισχροκέρδειας; Όμως, την ίδια στιγμή που μας κρύβατε τους ελέγχους που έκανε η υπηρεσία που έχει επιβάλει, όπως λέτε, πρόστιμα εκατοντάδων χιλιάδων ευρώ, δημοσιοποιήσατε δύο φορές, παρακαλώ πολύ, τη συνάντηση του Υπουργού Ανάπτυξης με εκπροσώπους των σουπερμάρκετ σε μια κίνηση-ορισμό της αντιανταγωνιστικής πρακτικής. Και θα είχε πράγματι ενδιαφέρον να ενημερωθούμε ποιο ήταν το περιεχόμενο της συζήτησης ή εάν υπήρχε κάποια συμφωνία με τους εκπροσώπους των σουπερμάρκετ σε αυτές τις δύο συναντήσεις και αν υλοποιήθηκαν αυτά που συμφωνήσατε, πάντα υπό το πρίσμα του οφέλους των καταναλωτών.

Εσείς εκδώσατε τρεις μέρες πριν τη σχετική υπουργική απόφαση για τον έλεγχο του μεικτού περιθωρίου κέρδους και περιμένουμε πραγματικά να εφαρμοστεί. Δεν ξέρω αν έχει ήδη εφαρμοστεί. Εμείς όμως θέλουμε να εφαρμοστεί αυτή η διάταξη, γι’ αυτό και την ψηφίσαμε, για να μπορέσουν να προστατευθούν οι καταναλωτές.

Αλήθεια, όμως, κυρίες και κύριοι συνάδελφοι, γιατί αφήνετε στη διακριτική ευχέρεια του Υπουργού να αποφασίσει το ύψος του προστίμου που θα επιβληθεί σε μια επιχείρηση που παραβιάζει τον νόμο; Ο Υπουργός Ανάπτυξης αποφασίζει αν θα επιβληθεί πρόστιμο μεταξύ 5.000 ευρώ και 1 εκατομμυρίου ευρώ, προσέξτε, χωρίς στην υπουργική απόφαση να είναι σαφής και αντικειμενικός ο τρόπος προσδιορισμού του προστίμου από τις αρμόδιες υπηρεσίες. Δεν φαίνεται παράβαση ποιου μεγέθους οδηγεί σε πρόστιμο ποιου ύψους. Ο Υπουργός αποφασίζει μεταξύ 5.000 και 1 εκατομμυρίου, εν λευκώ, να επιβάλλει πρόστιμο σε όποια επιχείρηση παραβιάζει τον νόμο. Να επιβάλλει πρόστιμο, αλλά θα πρέπει, νομίζω, να είναι σαφώς προσδιορισμένος ο τρόπος με τον οποίο καθορίζεται αυτό το πρόστιμο, ακριβώς για να μην αφήνεται στη διακριτική ευχέρεια του εκάστοτε Υπουργού να αποφασίζει αν μια επιχείρηση θα πληρώσει το άλφα πρόστιμο και άλλη μία το 10 άλφα πρόστιμο, χωρίς να υπάρχει και αντικειμενικό σύστημα.

Κυρίες και κύριοι συνάδελφοι, το μείζον ερώτημα είναι όμως για ποιους αξιοποιείται ο όποιος διαθέσιμος δημοσιονομικός χώρος. Αναφέρεται η Κυβέρνηση στη μείωση του ΕΝΦΙΑ, που έχει όντως κάποια θετικά στοιχεία, τα οποία δεν αμφισβητούνται. Έχει όμως και γκρίζες ζώνες, όπως η κατάργηση του συμπληρωματικού φόρου ΕΝΦΙΑ για τη μεγάλη ακίνητη περιουσία, δηλαδή για τους έχοντες και κατέχοντες, το γεγονός ότι υπάρχουν ακόμα περιοχές σε όλη τη χώρα που δεν έχουν ενταχθεί στο σύστημα αντικειμενικών αξιών και ιδίως σε σχετικά προνομιακές περιοχές και αν είχε γίνει αυτό θα μπορούσε να υπάρχει ελάφρυνση για όλους.

Το τρίτο και σημαντικότερο είναι ότι η αύξηση αντικειμενικών αξιών αντιμετωπίζεται μόνο στην περίπτωση του ΕΝΦΙΑ. Υπάρχουν όμως και άλλοι φόροι που συνδέονται με αντικειμενικές αξίες και καθορίζονται από αυτές. Και αν συνυπολογίσουμε ότι στο 60% των ζωνών σε όλη τη χώρα επήλθε αύξηση αντικειμενικών αξιών, μιλάμε για μια αντίστοιχη αύξηση σε μια σειρά άλλους φόρους που συνδέονται με τα ακίνητα, δεκαέξι ή δεκαεπτά αν δεν κάνω λάθος. Άρα όλοι αυτοί οι φόροι, οι υπόλοιποι, θα υπολογιστούν με τις νέες, αυξημένες αντικειμενικές αξίες και θα είναι αυξημένοι.

Κυρίες και κύριοι συνάδελφοι, τα μέτρα που ανακοίνωσε η Κυβέρνηση συνοψίζονται με τέσσερις μόνο λέξεις: πολύ λίγα, πολύ αργά. Δεν ακούσαμε τίποτα για πλαφόν στις τιμές στην ενέργεια και στα καύσιμα, όπως έγινε στη Γαλλία και στην Ισπανία.

Δεν ακούσαμε τίποτα για τη φορολόγηση υπερκερδών ηλεκτροπαραγωγών με μια ειδική εισφορά, όπως έχει προτείνει ο Πρόεδρος του Κινήματος Αλλαγής Νίκος Ανδρουλάκης.

Δεν ακούσαμε τίποτα για τη μείωση του ειδικού φόρου κατανάλωσης και της φορολογίας στα καύσιμα. Να σας θυμίσω ότι ήδη έχουν ανακοινώσει μειώσεις στον ειδικό φόρο κατανάλωσης στην ενέργεια και στα καύσιμα χώρες, όπως η Γαλλία, η Πορτογαλία, η Κύπρος, η Ολλανδία, το Βέλγιο, και είναι βέβαιο ότι θα ακολουθήσουν και άλλες, ενώ η Ελλάδα, που έχει τον τέταρτο πιο υψηλό ειδικό φόρο κατανάλωσης στην Ευρώπη, δεν το συζητά καν.

Και το 1,1 δισ., που συνιστά το ανεπαρκές πακέτο στήριξης της Κυβέρνησης, από πού προήλθε, αλήθεια, κυρίες και κύριοι συνάδελφοι; Προήλθε πολύ απλά από τις αυξήσεις των κρατικών εσόδων από τον ειδικό φόρο κατανάλωσης και τον ΦΠΑ στα καύσιμα, από εκεί προήλθε το 1,1 δισ.. Δηλαδή η Κυβέρνηση με το ένα χέρι παίρνει τα λεφτά από τους πολίτες μέσα από τις αυξήσεις και με το άλλο χέρι τούς επιστρέφει ένα πολύ, μα πολύ, μικρότερο μέρος. Διότι η αύξηση των εσόδων από τον ΦΠΑ στα καύσιμα κίνησης μόνο στο διάστημα από 23 Φλεβάρη μέχρι και σήμερα είναι της τάξης του 37%. Το ξαναλέω, σε λιγότερο από έναν μήνα η αύξηση των εσόδων από τον ΦΠΑ στα καύσιμα κίνησης είναι 37%. Και ας έρθει εδώ ο Υπουργός Οικονομικών να δώσει τα σχετικά στοιχεία.

Και κλείνω αυτό το κεφάλαιο, επισημαίνοντας ότι δηλώσεις όπως αυτές του Υπουργού Επικρατείας κ. Σκέρτσου, ότι η μείωση του ειδικού φόρου κατανάλωσης θα ωφελήσει μόνο τους πλούσιους, που καταναλώνουν περισσότερη βενζίνη, νομίζω ότι προκαλούν πολύ απλά τους πολίτες.

Κυρίες και κύριοι συνάδελφοι, είναι δεδομένο ότι κανείς δεν υποτιμά την ανάγκη δημοσιονομικής σταθερότητας. Οι συνθήκες όμως έχουν αλλάξει. Οι κανόνες του δημοσιονομικού Συμφώνου Σταθερότητας δεν μπορεί να είναι γραμμένοι σε πέτρα και αυτή η συζήτηση έχει αρχίσει ήδη να γίνεται στις Βρυξέλλες, ιδίως μετά την πανδημία, τον πόλεμο, την ακρίβεια, που απειλεί την κοινωνική συνοχή σε όλη την Ευρώπη.

Σ’ αυτή τη συζήτηση η Ελλάδα δεν μπορεί να είναι απούσα. Δεν μπορεί να επαφίεται απλά στο τι θα αποφασίσουν όλοι οι υπόλοιποι.

Κανείς δεν αγνοεί ότι η κατάσταση στη χώρα και τα μεγάλα προβλήματα στην οικονομία, το δημόσιο χρέος και το πρωτογενές έλλειμμα, το έλλειμμα στο εμπορικό ισοζύγιο, που διπλασιάστηκε τον Γενάρη του 2022 σε σχέση με τον Γενάρη του 2021, το υπέρογκο ιδιωτικό χρέος απαιτούν υπερβάσεις, συνεννόηση και ευρεία στόχευση για την ενίσχυση της ανάπτυξης μέσω της ορθής αξιοποίησης των πόρων του Ταμείου Ανάκαμψης.

Ο Πρωθυπουργός είπε ότι δεν θα προχωρήσει σε μεγαλύτερου εύρους μέτρα στήριξης, για να μην υπονομεύσει την αναπτυξιακή πορεία της χώρας. Η διάθεση των 43,3 δισ. κατά την πανδημία, χωρίς ουσιαστικά, καθολικά κριτήρια, με αποτέλεσμα ένα μέρος να πάει σ’ αυτούς που είχαν αντικειμενικά μικρότερη ανάγκη την περίοδο της πανδημίας, δεν υπονομεύει άραγε τη δημοσιονομική σταθερότητα; Δεν υπονομεύεται, αλήθεια, η δημοσιονομική σταθερότητα, όταν από το κυβερνητικό σχέδιο για την αξιοποίηση ευρωπαϊκών πόρων -που μείζον κριτήριο είναι η απορρόφηση και όχι η αξιοποίηση των πόρων, όπως θα έπρεπε- απουσιάζει δραματικά ουσιαστική στήριξη της εγχώριας παραγωγής των αγροτών μας, των μικρομεσαίων, αλλά και του κοινωνικού κράτους;

Το Κίνημα Αλλαγής έχει προτάσεις και τις έχει καταθέσει. Πλαφόν στη ρήτρα αναπροσαρμογής του ηλεκτρικού ρεύματος. Φορολόγηση υπερκερδών των ηλεκτροπαραγωγών και προμηθευτών ενέργειας. Μείωση του ΦΠΑ στα βασικά είδη διατροφής. Μείωση του ειδικού φόρου κατανάλωσης στα καύσιμα.

Και μη χρησιμοποιείτε πολύ το επιχείρημα ότι θα μειωθούν τα φορολογικά έσοδα, κύριοι της Κυβέρνησης, γιατί με αυτές τις αυξήσεις θα μειωθούν δραματικά, πολύ πιο γρήγορα απ’ ό,τι περιμένετε, αφού σύντομα πολύ πιθανόν να μειωθεί η κατανάλωση.

Προτείνουμε αύξηση κατώτατου μισθού στα 751 ευρώ, με ταυτόχρονη μείωση ασφαλιστικών εισφορών για τις επιχειρήσεις στο 2% για το 2022 και βεβαίως ένα νέο ΕΚΑΣ για τριακόσιες πενήντα χιλιάδες χαμηλοσυνταξιούχους.

Προτάσεις στοχευμένες, προτάσεις ρεαλιστικές, προτάσεις κοστολογημένες, προτάσεις που επιδιώκουν να μετριάσουν τις συνέπειες της ακρίβειας, που σαρώνει τη χώρα και διαβρώνει νοικοκυριά και επιχειρήσεις.

Προτάσεις που αποδεικνύουν ότι το πολιτικό σύστημα μπορεί να αισθάνεται, να αξιολογεί και να θέτει σε προτεραιότητα τα πραγματικά προβλήματα της πλειοψηφίας των πολιτών.

Διότι αυτό που διακυβεύεται σήμερα, κυρίες και κύριοι συνάδελφοι, δεν είναι ο εκλογικός σχεδιασμός της Κυβέρνησης. Αυτό που διακυβεύεται είναι η κοινωνική συνοχή της χώρας.

Σας ευχαριστώ.

(Στο σημείο αυτό ο επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κατρίνη.

Στη συνέχεια θα δώσω τον λόγο στον κ. Μπουκώρο, Κοινοβουλευτικό Εκπρόσωπο της Νέας Δημοκρατίας, για δύο λεπτά. Μετά έχει ζητήσει τον λόγο ο κ. Βεσυρόπουλος για την τροπολογία, μετά ο κ. Χήτας, Κοινοβουλευτικός Εκπρόσωπος, ο κ. Πουλάς από το Κίνημα Αλλαγής και ο κ. Γρηγοριάδης, Κοινοβουλευτικός Εκπρόσωπος του ΜέΡΑ25.

Κύριε Μπουκώρο, έχετε τον λόγο για δύο λεπτά.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Ακούμε πάντα με ενδιαφέρον την κριτική από το Κίνημα Αλλαγής και πραγματικά σήμερα ο επικεφαλής της Κοινοβουλευτικής Ομάδας έθεσε ορισμένα ζητήματα.

Κατ’ αρχάς, κανείς μας ούτε ο ίδιος ο Πρωθυπουργός αμφισβήτησε ότι υπάρχει κύμα ακρίβειας, ενεργειακής κρίσης και ότι, εν πάση περιπτώσει, τα όποια μέτρα δεν δύνανται να καλύψουν το σύνολο της ζημιάς που έχει υποστεί το νοικοκυριό και η επιχείρηση στην Ελλάδα. Αυτό που κάνουμε είναι να αμβλύνουμε τις επιπτώσεις, να περιορίζουμε τις επιπτώσεις, σε μια άσκηση ισορροπίας, προκειμένου να μη διαταραχθεί η δημοσιονομική σταθερότητα της χώρας και να μη γίνουμε εκ νέου στόχος των κερδοσκόπων.

Βεβαίως, ακούμε την κριτική ότι τα μέτρα θα μπορούσε να είναι και πιο ενισχυμένα, αλλά δεν δίδονται πειστικές απαντήσεις για τις πηγές αυτών των μέτρων. Δεν μπορεί να λέμε, από τη μία, ότι είναι λίγα τα μέτρα, από την άλλη, να μειώσουμε τους αιμοδότες των δημοσίων εσόδων και να αυξήσουμε τα μέτρα.

Πώς θα γίνει αυτό; Υπάρχει αύξηση φορολογικών εσόδων από τις αυξήσεις, αλλά υπάρχει και μείωση της κατανάλωσης και δεν μπορεί να βλέπουμε εικόνα της στιγμής ή του μήνα, γιατί μπροστά μας έχουμε κρίση και τα μέτρα που ανακοινώθηκαν σήμερα είναι για ένα τρίμηνο. Αυτό τι σημαίνει; Σύμφωνα με την πορεία της κρίσης, θα πρέπει να εκπονηθούν και άλλα επιπρόσθετα μέτρα και πρέπει να κρατάμε δυνάμεις. Δεν μπορεί να βάζουμε όλα τα πολεμοφόδια στο τραπέζι. Το έχουμε πει και με αφορμή άλλων κρίσεων.

Άκουσα με προσοχή τον επικεφαλής του Κινήματος Αλλαγής να λέει ότι η ακρίβεια στα φρούτα, στο ελαιόλαδο και σε άλλα είδη υπήρχε και πριν από τον πόλεμο.

Βεβαίως, υπήρχε και πριν από τον πόλεμο, γιατί η παγκόσμια ενεργειακή κρίση ήρθε πριν από τον πόλεμο. Ο πόλεμος επιτείνει την κρίση και χειροτερεύει τα πράγματα έτι περαιτέρω. Γι’ αυτό και η Κυβέρνηση είχε σχεδιάσει και είχε εκπονήσει μέτρα από τον προηγούμενο Σεπτέμβριο και όχι με την έναρξη του πολέμου.

Τα μέτρα ενίσχυσης είναι πράγματι 1,1 δισεκατομμύριο και με τα 2,4 δισεκατομμύρια που έχουν δοθεί για τις ενισχύσεις των λογαριασμών μέχρι σήμερα έχουμε έναν λογαριασμό αρκετά αυξημένο και η Κυβέρνηση θα συνεχίσει. Ακούσατε χθες τον Πρωθυπουργό να λέει ότι ο ίδιος θα ήθελε να έχει πιο εκτεταμένα μέτρα και να εξαγγείλει πιο εκτεταμένα μέτρα, αλλά πρέπει να δούμε τι θα γίνει και στους επόμενους μήνες.

Ποιο είναι το χαρακτηριστικό αυτών των μέτρων; Ότι ενισχύονται οι πιο ευάλωτοι συμπολίτες, οι οικογένειες που έχουν εισόδημα κάτω των 30.000 ευρώ.

Ενισχύεται και ο πρωτογενής τομέας, κύριε Κατρίνη. Ενισχύεται, περισσότερο ίσως από άλλους τομείς αυτή την ώρα, γιατί είναι αναγκαίο. Είναι οι ζωοτροφές το 4% του τζίρου της προηγούμενης χρονιάς, είναι το 80% κάλυψης της ρήτρας αναπροσαρμογής για τους αγρότες…

(Θόρυβος στην Αίθουσα)

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, τοποθετείται με ομιλία;

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Ναι, βεβαίως, ομιλία, αλλά θα είναι σύντομη, γι’ αυτό δεν ανεβαίνω στο Βήμα. Θα είναι λιγότερη από επτά λεπτά. Γι’ αυτό.

**ΚΩΝΣΤΑΝΤΙΝΟΣ ΧΗΤΑΣ:** Τι είναι αυτά;

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Κοινοβουλευτικός Εκπρόσωπος είναι. Ζήτησε να κάνει μια παρέμβαση.

**ΧΡΗΣΤΟΣ ΜΠΟΥΚΩΡΟΣ:** Δεν κατάλαβα!

**ΠΡΟΕΔΡΕΥΩΝ (Γεώργιος Λαμπρούλης):** Έχει δικαίωμα να μιλήσει δώδεκα λεπτά. Αντί να αξιοποιήσει το δωδεκάλεπτο συν τον άλλον χρόνο, ζήτησε τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Πρέπει να εξηγήσουμε, κύριε Πρόεδρε, ακριβώς επειδή ήταν η αρχική ομιλία την οποία είχα ζητήσει και θα ήταν μικρότερη των επτά λεπτών, μιλώ από το έδρανο.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, όμως, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Μπορώ να συνεχίσω, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, αλλά ολοκληρώστε κιόλας!

**ΧΡΗΣΤΟΣ ΜΠΟΥΚΩΡΟΣ:** Μάλιστα.

Τα μέτρα ενίσχυσης, λοιπόν, για τους αγρότες, η μείωση του ΦΠΑ στα λιπάσματα από το 13% στο 6% είναι κάποιες δεκάδες εκατομμύρια, στις ζωοτροφές το ίδιο, ο ΦΠΑ από το 13% στο 6%, η επιστροφή του ειδικού φόρου κατανάλωσης του αγροτικού πετρελαίου για το 2020. Αθροιστικά αυτά τα μέτρα πιστεύουμε ότι δεν λύνουν το πρόβλημα, αλλά δίνουν μια ανάσα στον πρωτογενή τομέα.

Από εκεί και πέρα, για να ολοκληρώσω, με το να υποβάλλουμε τώρα τον ελληνικό λαό σε ένα ανταγωνιστικό πλαίσιο ποιος θα κάνει τη μεγαλύτερη πρόταση, χωρίς να εξηγούμε επακριβώς από πού θα προέλθουν οι πόροι, δεν προσφέρουμε υπηρεσία.

Η Κυβέρνηση είναι εδώ, εκπονεί μέτρα. Η κρίση είναι έντονη, είναι μεγάλη, είναι παγκόσμια. Πρέπει να κατανοήσουμε γιατί ο Πρωθυπουργός χθες μίλησε και για την ανάγκη όσο το δυνατόν μεγαλύτερης ενεργειακής απεξάρτησης της χώρας. Μίλησε για την επέκταση των ΑΠΕ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, ελάτε! Είπατε για μια παρέμβαση, αλλά πάμε για…

**ΧΡΗΣΤΟΣ ΜΠΟΥΚΩΡΟΣ:** Μίλησε για το ελληνικό, φυσικά, αέριο και τις εξελίξεις τις οποίες περιμένουμε και, εν πάση περιπτώσει, με την προσοχή μας στραμμένη στην πορεία της χώρας εκπονούμε τα αναγκαία μέτρα, προκειμένου να αμβλύνουμε τις επιπτώσεις της κρίσης.

Όσο για την ενημέρωση των πολιτικών Αρχηγών, νομίζω ότι μετά τη συνάντηση με τον κ. Ερντογάν, ο Πρωθυπουργός ενημέρωσε όλους τους πολιτικούς Αρχηγούς.

Κατά συνέπεια -και κλείνω έτσι, κύριε Πρόεδρε- σε μια πρωτόγνωρη κατάσταση η Κυβέρνηση κάνει χρήση όλων των δυνατοτήτων της ελληνικής οικονομίας, προκειμένου να ξεπεράσουμε την κρίση, αμβλύνοντας τις επιπτώσεις της.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Έχουμε ανατροπή στον προγραμματισμό που είχαμε ανακοινώσει προηγουμένως. Ζήτησε τον λόγο ο Υπουργός Ανάπτυξης και Επενδύσεων, ο κ. Γεωργιάδης.

Θα σας δώσουμε τον λόγο για την ομιλία σας, κύριε Υπουργέ, προφανώς, για το νομοσχέδιο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα χρησιμοποιήσω τώρα πέντε-έξι λεπτά και θα επανέλθω μέχρι το τέλος.

**ΠΡΟΕΔΡΕΥΩΝ (Γεώργιος Λαμπρούλης):** Παρέμβαση θα κάνετε; Συγγνώμη, δεν συνεννοηθήκαμε. Θα κάνετε τη βασική σας ομιλία, για να σας βάλω τον αντίστοιχο χρόνο -γι’ αυτό το ρωτώ- ή μικρή παρέμβαση;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θέλω να απαντήσω, επειδή οι ώρες είναι πάρα πολύ κρίσιμες ως προς την αντιμετώπιση της ακρίβειας. Έθεσε κάποια θέματα, δεν ξέρω το αξίωμα, αν είναι Κοινοβουλευτικός Εκπρόσωπος ή εκπρόσωπος του Αρχηγού του ΠΑΣΟΚ -δεν θέλω να το υποτιμήσω, δεν ξέρω ποιο είναι- ο κ. Κατρίνης, εν πάση περιπτώσει εκ μέρους του ΚΙΝΑΛ και θέλω να τα απαντήσω, για να μη μένουν…

**ΠΡΟΕΔΡΕΥΩΝ (Γεώργιος Λαμπρούλης):** Είναι Πρόεδρος της Κοινοβουλευτικής Ομάδας.

Λοιπόν, εντάξει, κύριε Υπουργέ. Θα σας δώσω δέκα λεπτά, για να τοποθετηθείτε για κάποια θέματα που θέλετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα προσπαθήσω να απαντήσω επί του συγκεκριμένου. Ίσως να καταφέρουμε να συνεννοηθούμε ανθρώπινα, για να μην επανέρχεται διαρκώς ο κ. Κατρίνης σε όλες του τις συνεντεύξεις μονότονα με το ίδιο πράγμα και με αυτό που έκανε πριν εδώ.

Διότι, κυρίως, θα πίστευα ότι από την καλή μας συνεργασία στο Υπουργείο Υγείας, κύριε Κατρίνη, όταν σας είχα διορίσει Διευθύνοντα Σύμβουλο στον ΟΚΑΝΑ, θα γνωρίζατε ότι είμαι εξαιρετικά επιμελής όταν εργάζομαι και δεν μπορεί να μην το θυμάστε. Είναι περίεργο να έχουμε δουλέψει μαζί, στενοί συνεργάτες, και να κάνετε ότι το ξεχνάτε στο ΚΙΝΑΛ και στο ΠΑΣΟΚ.

Εγώ θα είμαι εδώ να σας το θυμίζω και πως ήρθαμε μαζί στη Βουλή και σας πρότεινα και μπήκατε στον ΟΚΑΝΑ και πως ερχόσασταν στο γραφείο μου και συνεργαζόμασταν και πως ελέγχαμε όλα τα θέματα.

Άρα θα πρέπει να δείχνετε έναν σεβασμό στην παλαιά μας συνεργασία, όταν ασκείτε κριτική σε μένα εσείς. Μπορεί να αφορά τον κ. Πάνα να ασκεί την κριτική, την κ. Λιακούλη, τον κ. Σκανδαλίδη, που δεν είχα προσωπική συνεργασία. Με εσάς το εκλαμβάνω πια προσωπικά και εκεί γίνομαι κακός.

Πάμε, λοιπόν. Πρώτα από όλα, ως προς την κριτική για τη διάταξη για τα πρόστιμα, «ο Υπουργός χωρίς διαδικασία». Αυτή είναι μια συζήτηση που, αν το ΚΙΝΑΛ ήθελε να τη θέσει, είχε κάθε δικαίωμα να τη θέσει όταν συζητήσαμε τη διάταξη, την οποία ψηφίσατε. Πολύ ωραία. Άρα ασκείτε κριτική σε μια διάταξη που ψηφίσατε. Καλοδεχούμενη η κριτική.

Να το συζητήσουμε, αν η διάταξη χρειάζεται κάποιου είδους διόρθωση. Καμμία αντίρρηση. Όμως, να ξεκαθαρίσουμε στον ελληνικό λαό που άκουσε ότι όλη αυτή τη διάταξη ως έχει την έχει ψηφίσει και το Κίνημα Αλλαγής και, κατά τη γνώμη μου, πολύ σωστά έκανε. Η διάταξη ψηφίστηκε με πολύ μεγάλη πλειοψηφία από τη Βουλή και από τον ΣΥΡΙΖΑ.

Πάμε ως προς τα συγκεκριμένα, γιατί δεν μου αρέσει να δημιουργείται στον κόσμο κάποια εικόνα ότι δεν κάνει η ΔΙΜΕΑ τη δουλειά της. Είμαι πολύ περήφανος για τη δημιουργία της ΔΙΜΕΑ.

Η ΔΙΜΕΑ από την ίδρυσή της έχει συμβάλει, αγαπητοί κύριοι συνάδελφοι, σχεδόν στο να εξαφανίσει το παρεμπόριο από τους δρόμους των μεγάλων πόλεων. Ποτέ δεν είχαμε τόσο μεγάλα και καλά αποτελέσματα ως προς την πάταξη του παρεμπορίου όσο επί της δικής μου θητείας στο Υπουργείο Ανάπτυξης και Επενδύσεων και του κ. Νίκου Παπαθανάση, με τη δημιουργία της ΔΙΜΕΑ, και είμαι πάρα πολύ περήφανος για αυτό.

Ήταν πάντα στην πολιτική μου διαδρομή ένα πολύ μεγάλο κομμάτι της ατζέντας μου η πάταξη του παρεμπορίου και δεν μπορώ να ακούω να υποτιμώνται άνθρωποι που δουλεύουν εκτός ωραρίου -οι υπερωρίες ψηφίστηκαν μόλις φέτος, από το 2022 και μετά, δεν είχαν πάρει ούτε ένα ευρώ υπερωρίες μέχρι τώρα- και που έχουν φέρει τόσο μεγάλα αποτελέσματα.

Θέσατε, όμως, ορισμένα ερωτήματα που πρέπει να απαντηθούν. Ερώτημα πρώτο: Πώς βάλατε πρόστιμο 140.000 ευρώ σε αλυσίδα σουπερμάρκετ για την αισχροκέρδεια και το πρόστιμο προηγείται κατά τέσσερις ημέρες από την ενεργοποίηση του νόμου που ψηφίσαμε; Εύλογο ερώτημα. Περίπου το απαντήσατε. Η διάταξη που έχουμε χρησιμοποιήσει είναι του προηγούμενου νόμου, του νόμου δηλαδή για την πανδημία, και όχι του νόμου που ψηφίσαμε για την Ουκρανία και τον πόλεμο.

Ερώτηση σε αυτό, επειδή το θέσατε: Άρα είχατε διάταξη; Γιατί ψηφίσατε νέα διάταξη; Διότι με την προηγούμενη διάταξη δεν ήταν σαφές νομικά ότι συμπεριλάμβανε τα καύσιμα, που ήταν αυτό το οποίο άρχισε να μας νοιάζει πολύ περισσότερο κατά τη διάρκεια του πολέμου.

Θυμίζω ότι την εποχή της πανδημίας, όταν επίσης σχεδιάστηκε η προηγούμενη διάταξη, τα καύσιμα είχαν πέσει πάρα πολύ και δεν ήταν το κύριο σημείο των ελέγχων μας.

Το κύριο σημείο των ελέγχων μας στα καύσιμα είναι το τελευταίο διάστημα. Για να έχουμε εδώ πιο ξεκάθαρη νομική εξουσιοδότηση, ψηφίσαμε την επιπλέον διάταξη. Τα είχα εξηγήσει αυτά, μπορεί να μην τα είχατε ακούσει.

Και έρχομαι τώρα στο γιατί το πρόστιμο μπαίνει και ανακοινώνεται τότε, ενώ οι έλεγχοι έχουν γίνει πολύ πριν. Αφού κάνατε τόση νομική δουλειά, θα ξέρατε ότι από την ώρα που γίνεται ο έλεγχος μέχρι την ώρα του καταλογισμού του προστίμου από την υπηρεσία μεσολαβεί καμμιά φορά ένα μεγάλο χρονικό διάστημα. Ποιο είναι αυτό το διάστημα; Το διάστημα που αυτός ο οποίος ελέγχεται και πρόκειται να υποβληθεί στο πρόστιμο έχει δικαίωμα να παράσχει εξηγήσεις, συμπληρωματικά στοιχεία και να πάρει προθεσμίες.

Πράγματι -και σας ευχαριστώ που το αναδείξατε- το πρόστιμο των 140.000 ευρώ σε μεγάλη αλυσίδα σουπερμάρκετ μπήκε βάσει της αγορανομικής διάταξης που είχαμε ψηφίσει για την πανδημία. Για τι πράγμα; Για προϊόντα που ενέπιπταν στον έλεγχο της προηγούμενης διάταξης και στα οποία η συγκεκριμένη αλυσίδα είχε ξεπεράσει το πλαφόν του κέρδους που είχαμε ορίσει στη συγκεκριμένη διάταξη.

Δεν έχω αναφέρει δημόσια το όνομα της αλυσίδας -επειδή και γι’ αυτό έχω κατηγορηθεί-, διότι έχει προσωπικά δεδομένα και δεν θέλω να μπλέξουμε σε δικαστικές διαμάχες προσωπικών δεδομένων. Είναι ο μοναδικός λόγος που δεν έχω αναφέρει ποια είναι η αλυσίδα. Από το μέγεθος, όμως, του προστίμου που βάλαμε -που είναι το μεγαλύτερο πρόστιμο σε αλυσίδα σουπερμάρκετ στην ιστορία της Γενικής Γραμματείας Καταναλωτή- μπορείτε να καταλάβετε και αν διστάζουμε να βάλουμε πρόστιμα και αν εξυπηρετούμε ή όχι τα μεγάλα συμφέροντα. Την επόμενη δε μέρα, βάλαμε 157.000 ευρώ πρόστιμο για ανάλογο λόγο σε μεγάλη χονδρεμπορική αλυσίδα του λιανικού εμπορίου.

Άρα έχουν γίνει πάρα πολλοί έλεγχοι και πράγματι δεν είχαμε βρει παραβιάσεις -και σε αυτό θέλω να απαντήσω- ούτε τον Οκτώβριο ούτε τον Νοέμβριο. Όλες οι παραβιάσεις που βρήκαμε είναι από τον Δεκέμβριο και μετά και όλα τα πρόστιμα τα οποία βάζουμε αφορούν στην περίοδο από τον Δεκέμβριο και μετά. Οι έλεγχοι συνεχίζονται και πρόστιμα θα εξακολουθήσουν να μπαίνουν όποτε η υπηρεσία καταλήγει στο πρόστιμο.

Και θα πω και κάτι ακόμα, για να μην αιωρείται. Εγώ δεν έχω παρέμβει ποτέ σε πρόστιμο που εισηγήθηκε η υπηρεσία, ούτε για να το αυξήσω ούτε για να το μειώσω. Κάνω πάντοτε δεκτή την πρόταση της υπηρεσίας, γιατί υπάρχει μια διαδικασία, όπου ο κάθε ελεγχόμενος προσέρχεται στην υπηρεσία με τους δικηγόρους του, καταθέτει τα υπομνήματά του, τα βλέπουν οι υπηρεσιακοί παράγοντες, καταλήγουν στο πρόστιμο και εγώ δεν έχω πειράξει κανένα από αυτά τα πρόστιμα. Τα υπογράφω όπως μου τα στέλνουν.

Και θέλω να στείλω κι ένα μήνυμα, λοιπόν, από εδώ μια και μου δίνετε την ευκαιρία. Θέλω να πω σε όλους όσοι δραστηριοποιούνται στην αγορά αυτό που είπα και σε προηγούμενη μου ομιλία: Πρόκειται για μια δύσκολη στιγμή για όλους. Εμένα γενικώς δεν μου αρέσουν τα πλαφόν και προτιμάω η αγορά να λειτουργεί με τους νόμους της αγοράς. Όμως, στην προκειμένη περίπτωση στην οποία βρισκόμαστε θα πρέπει να είμαστε όλοι πολύ περισσότερο προσεκτικοί, διότι ο κόσμος είναι πολύ πιεσμένος, ο ελληνικός λαός υποφέρει από την άνοδο του πληθωρισμού και δεν υπάρχουν περιθώρια να δώσουμε τη λανθασμένη εντύπωση ότι υπάρχει κάποιου είδους ανοχή σε κάποιον να αξιοποιήσει αυτή τη συγκυρία, για να βγάλει υπερβάλλον κέρδος.

Επιτρέψτε μου τώρα να πω και κάτι τελευταίο πάνω σε όλο αυτό. Οι έλεγχοι συνεχίζονται. Αποδίδουν; Ο κ. Κατρίνης είπε κάτι σωστό, δηλαδή, να υπάρχει ένα μήνυμα, για να συγκρατείται η αγορά. Έχετε κάποιο στοιχείο ότι στην Ελλάδα έχουμε ασυγκράτητη αγορά;

Προ δύο ωρών βγήκαν τα επίσημα αποτελέσματα της EUROSTAT για τον μήνα Φεβρουάριο και ο εναρμονισμένος πληθωρισμός της Ευρωζώνης είναι 6,2 και ο εναρμονισμένος πληθωρισμός της Ελλάδας είναι 6,3. Είμαστε, δηλαδή, στον ευρωπαϊκό μέσο όρο. Συγκεκριμένα, στις είκοσι επτά χώρες είμαστε το νούμερο δεκατέσσερα. Άρα πιο πολύ στη μέση δεν γίνεται! Είμαστε ακριβώς στη μέση, σύμφωνα με τα επίσημα στοιχεία τα οποία ανακοινώθηκαν προ ολίγου.

Σημειώστε ότι στην πραγματικότητα είναι πολύ καλύτερο το αποτέλεσμα από αυτό που φαίνεται. Για ποιον λόγο; Διότι λόγω του ότι η Ελλάδα είχε τον μεγαλύτερο αποπληθωρισμό σε όλη την Ευρώπη τον Φεβρουάριο του 2021 -και συγκεκριμένα μείον 1,1%, η δική μας αύξηση του πληθωρισμού ξεκινάει από πολύ χαμηλότερη βάση. Καταλαβαίνετε τι εννοώ. Εφόσον ξεκινάμε από το μείον 1,1%, το όποιο συν (+) παίρνει επιπλέον και το 1,1%. Άρα στην πραγματικότητα το αποτέλεσμά μας του 6,3 είναι πολύ καλύτερο από τον μέσο όρο.

Για να έχουμε στην Ελλάδα τον μέσο όρο να πω εγώ, ας αφήσουμε τον πολύ καλύτερο, του ευρωπαϊκού πληθωρισμού, τι πιστεύετε; Έχει δουλέψει το κράτος; Έχουν κάνει οι υπηρεσίες τη δουλειά τους ή είμαστε μια χώρα ανεξέλεγκτου κέρδους και καρτέλ;

Ισχυρίζομαι, λοιπόν, κύριε Κατρίνη -και ευχαριστώ για την παρέμβαση- ότι ο λόγος που συγκρατείται ο πληθωρισμός στην Ελλάδα και η αγορά γενικώς είναι μαζεμένη -να πω φυσικά ότι οφείλεται και στην υπευθυνότητα των ίδιων των συμμετεχόντων στην αγορά, δεν θέλω να πω ότι είναι όλοι ασυνείδητοι και άνθρωποι που θέλουν να πάνε να κάνουν πράγματα που δεν πρέπει αυτή τη στιγμή- είναι ότι πιάνουμε και βάζουμε πρόστιμα σε αυτούς οι οποίοι πάνε να ξεφύγουν και πάνε να κάνουν αυτό που δεν πρέπει, ενώ ξέρουν και πάρα πολύ καλά ότι σε αυτό είμαι εξαιρετικά αυστηρός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και κλείνω, κύριε Πρόεδρε -και ευχαριστώ για την παρέμβαση- με το παράδειγμα με αυτές τις ωραίες μάσκες αυξημένης προστασίας. Όταν βγήκε το Υπουργείο Υγείας και είπε ότι πρέπει υποχρεωτικά να τις έχουμε σε ορισμένους χώρους ή αλλιώς να έχουμε διπλή νοσοκομειακή μάσκα -Πέμπτη ήταν-, μέχρι την άλλη μέρα το πρωί διάφορα site είχαν ανεβάσει την τιμή 60% και 70%. Την Παρασκευή το πρωί βγήκα και είπα: «Τη Δευτέρα στέλνω έλεγχο και θα βάλω 1 εκατομμύριο πρόστιμο». Εκεί ήταν η χρήση της τροπολογίας, κύριε Κατρίνη, και η χρησιμότητά της. Τη Δευτέρα, λοιπόν, πήγε η ΔΙΜΕΑ να κάνει έλεγχο και όχι μόνο είχαν επιστρέψει την τιμή σε αυτό που ήταν πριν την ανακοίνωση του Υπουργείου Υγείας, αλλά τα δώδεκα από τα δεκαέξι site που είχαν αυξήσει την τιμή την Παρασκευή την κατέβασαν και λίγο χαμηλότερα από την τιμή της Πέμπτης. Έτσι, λοιπόν, συγκρατήθηκε η τιμή της μάσκας αυξημένης προστασίας στην Ελλάδα.

Άρα και τα εργαλεία φτιάξαμε -άλλωστε τα έχουμε ψηφίσει από κοινού τα κόμματα στη Βουλή και σας ευχαριστώ πολύ γι’ αυτό- και τη ΔΙΜΕΑ είχαμε προλάβει να φτιάξουμε από το παρεμπόριο, αλλά τη χρησιμοποιούμε ιδιαίτερα τώρα μέσα στον πληθωρισμό και δουλεύει ευρύθμως -ουδέποτε η αγορά είχε να δει τόσο μεγάλους ελέγχους εδώ και δεκαετίες-, και πρόστιμα βάζουμε χωρίς να έχουμε φεισθείή να έχουμε φοβηθεί το οποιοδήποτε μεγάλο συμφέρον, όσο μεγάλο κι αν αυτό, για να πάρει πρόστιμο αν έχει παραβιαστεί ο νόμος.

Και στέλνω μήνυμα στον ελληνικό λαό: Δεν πρόκειται αυτή η Κυβέρνηση και εγώ προσωπικά να σας αφήσουμε μόνους σας σε αυτό το κύμα της ακρίβειας. Όλα τα εργαλεία που μπορεί να χρησιμοποιήσει το κράτος, θα τα χρησιμοποιήσουμε και τα χρησιμοποιούμε.

Θα έχουμε αύξηση τιμών; Θα έχουμε, διότι όταν έχουμε διεθνείς αυξήσεις των πρώτων υλών και της ενέργειας, είναι αδύνατο να αποφύγουμε τον εισαγόμενο πληθωρισμό. Για την αντιμετώπιση της μειώσεως του εισοδήματος από τον εισαγόμενο πληθωρισμό, εκεί έρχεται η Κυβέρνηση, όπως, παραδείγματος χάριν, με τις σημερινές ανακοινώσεις του Υπουργού Οικονομικών, του Υπουργού Ενέργειας και του Υπουργού Αγροτικής Ανάπτυξης, για να ενισχύσει το εισόδημα και να βοηθήσει τους πολίτες της χώρας μας να αντιμετωπίσουν τις συνέπειες του εισαγόμενου πληθωρισμού.

Όσον αφορά, όμως, την εύρυθμη λειτουργία της εγχώριας αγοράς, είμαι πολύ υπερήφανος για όσα κάνει η ΔΙΜΕΑ και το Υπουργείο Ανάπτυξης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γεωργιάδη.

Ζήτησε τον λόγο ο κ. Κατρίνης για να κάνει και ο ίδιος μια σύντομη παρέμβαση.

Κύριε Κατρίνη, έχετε τον λόγο για δύο λεπτά, για να μπούμε μετά και στη ροή, σας παρακαλώ.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Βεβαίως, κύριε Πρόεδρε.

Είναι σαφές, κύριε Πρόεδρε, ότι όταν κάποιος έχει ένδεια επιχειρημάτων, καταφεύγει σε προσωπικές επιθέσεις, ενίοτε και σε κακία, όπως διατυπώθηκε ακριβώς από το Βήμα της Βουλής.

Ο κ. Γεωργιάδης μπορεί να έχει τη δική του άποψη. Εξάλλου, εγώ όντως τον κ. Γεωργιάδη τον γνώρισα όταν ήμουν Πρόεδρος στον ΟΚΑΝΑ. Γιατί, όχι μόνο εγώ, αλλά νομίζω το σύνολο της Κοινοβουλευτικής Ομάδας του ΠΑΣΟΚ την περίοδο 2007-2011 δεν επιδιώκαμε να έχουμε την οποιαδήποτε σχέση με τον κ. Γεωργιάδη που καθόταν στα πάνω Έδρανα με τη γνωστή πολιτική στάση και φρασεολογία, η οποία είναι ευρέως γνωστή. Άρα δεν θα μπω σε αυτό.

Και, όντως, οφείλω να ομολογήσω -για να είμαι δίκαιος- ότι ως Υπουργός Υγείας με εξέπληξε σε σχέση με την ταχύτητα και τα αντανακλαστικά που είχε, κάνοντας μια εντελώς διαφορετική παρέμβαση. Πιθανόν τον βοήθησε και η άμεση μετάβασή του από τον έναν πολιτικό χώρο στον άλλον. Πιθανόν μπαίνοντας σε έναν πολιτικό χώρο, έχεις και άλλα αντανακλαστικά και προσλαμβάνουσες και άλλη στάση.

Εγώ τώρα, κύριε Πρόεδρε, δεν μπορώ να αναφερθώ στη μία από τις δύο αρμοδιότητες που άφησε ο Πρωθυπουργός στον κ. Γεωργιάδη. Η μία από τις δύο αρμοδιότητες είναι η νομοθετική εργασία - κοινοβουλευτικός έλεγχος. Εξάλλου, ο ίδιος έχει τη δυνατότητα, διαθέτοντας ρητορική δεινότητα, να έρχεται στη Βουλή -με τον δικό του ιδιαίτερο τρόπο πάντα- και να παρεμβαίνει, δημιουργώντας γεγονότα ή εντυπώσεις. Τέλος πάντων, αυτή είναι η μία αρμοδιότητα.

Εγώ θα ασχοληθώ με την άλλη αρμοδιότητα, που είναι η εποπτεία και ο έλεγχος της αγοράς και αφορά τον κόσμο που μας παρακολουθεί τώρα. Και θα το κάνω όχι για τις εντυπώσεις, αλλά για την ουσία. Διότι όσο δεν ελέγχεται η αγορά, κύριε Πρόεδρε, κάποιοι άνθρωποι οι οποίοι είναι χαμηλόμισθοι, χαμηλοσυνταξιούχοι ή μακροχρόνια άνεργοι, δεν μπορούν δυστυχώς να βρουν τα προς το ζην.

Και λέω, γιατί εδώ μιλάμε με δεδομένα, δεν μιλάμε γενικά και αόριστα. Ερωτώ, λοιπόν, ευθέως: Υπήρχαν ή δεν υπήρχαν έλεγχοι από τη ΔΙΜΕΑ από την 1η Ιουλίου μέχρι και την 3η Μαρτίου; Όποιος ανατρέξει, κύριε Πρόεδρε, στην ιστοσελίδα του Υπουργείου Ανάπτυξης θα δει ότι η συγκεκριμένη υπηρεσία κάθε βδομάδα αναρτά δύο δελτία Τύπου με τη δράση της. Υπάρχει, λοιπόν, ένα δελτίο Τύπου για έλεγχο στις μάσκες ΚΝ95 χωρίς επιβολή κύρωσης και καταλογισμό προστίμων τέλη Δεκεμβρίου του ΄21. Υπάρχει ένα πρόστιμο στις τράπεζες 50.000 ευρώ, αν δεν κάνω λάθος, για κάποια παράβαση του παρελθόντος και υπάρχει και ένας έλεγχος σε επιχειρήσεις χονδρικής τροφίμων και υγρών καυσίμων χωρίς καταλογισμό προστίμων. Όλα τα υπόλοιπα είναι παράνομο εμπόριο, έλεγχος μέτρων πανδημίας.

Τι βρίσκουμε λοιπόν; Στις 3 Μαρτίου, όλως τυχαίως, φοβερή σύμπτωση -κύριε Πρόεδρε, δώστε μου λίγο χρόνο, πρέπει να το ακούσει ο ελληνικός λαός αυτό- όλως τυχαίως την ημέρα που ψηφίστηκε η σωστή τροπολογία –μην το ψάχνετε, κύριε Υπουργέ, είναι ακριβώς όπως σας το λέω- 3 Μαρτίου, την ημέρα που ψηφίζεται η τροπολογία του πλαφόν -σωστή διάταξη, εμείς την ψηφίσαμε- εκείνη την ημέρα η ΔΙΜΕΑ, κύριε Πρόεδρε, ανακαλύπτει και ενημερώνει αναδρομικά τον ελληνικό λαό ότι έχει πραγματοποιήσει δεκάδες ελέγχους, εκατοντάδες, χιλιάδες και έχει επιβάλει πρόστιμα πολλών χιλιάδων ευρώ, τα οποία εμείς δεν τα έχουμε δει και δεν καταλαβαίνω για ποιον λόγο αυτό δεν είχε γίνει γνωστό, ώστε να λειτουργήσει προληπτικά και αποτρεπτικά.

Επίσης, η κριτική δεν είναι στη διάταξη, η κριτική είναι στο εφ’ όσον υπήρχε διάταξη. Και μάλιστα διαβάζω, κύριε Πρόεδρε, ακριβώς τη διάταξη του προηγούμενου νόμου, του 4818. Ειρήσθω εν παρόδω, στην υπουργική απόφαση έχετε γράψει λάθος τον νόμο, έχετε γράψει 4858 στην πρώτη σελίδα. Προσέξτε μην έχει κάποια ακυρότητα. Στην πρώτη σελίδα στην 11.885 αναφέρετε έναν ν. 4858/21, ενώ ο σωστός νόμος είναι 4818. Το λέω για να μην έχουμε κάποιο πρόβλημα στην ακυρότητα.

Λέει, λοιπόν, η διάταξη του νόμου, βάσει του οποίου επιβλήθηκε το πρόστιμο των 140.000 χιλιάδων ευρώ -είναι το άρθρο 55 του 4818/21- ότι απαγορεύεται η συνομολόγηση κ.λπ. κ.λπ., πώληση οποιουδήποτε προϊόντος που είναι απαραίτητο για υγεία, διατροφή, διαβίωση, μετακίνηση και ασφάλεια. Στη μετακίνηση δεν είναι τα καύσιμα, κύριε Υπουργέ; Δεν είναι τα καύσιμα στη μετακίνηση; Ναι ή όχι; Δεν διαβάζω σωστά; Δεν ξέρω καλά ελληνικά; Άρα υπήρχε η διάταξη που έδινε τη δυνατότητα στη ΔΙΜΕΑ, όπως επέβαλε το πρόστιμο των 140.000 σε σουπερμάρκετ, να επιβάλλει και ανάλογα πρόστιμα και στα πρατήρια καυσίμων με τη διάταξη του 4818. Τη διαβάζω, μπορείτε να τη διαβάσετε και να με διαψεύσετε, αν λέω κάτι που δεν ισχύει.

Εδώ λοιπόν -και τελειώνω, κύριε Πρόεδρε- μπορεί να κάνω λάθος, με επιφύλαξη το λέω. Κάποια στιγμή είχατε σβήσει ένα πρόστιμο σε μια ασφαλιστική εταιρεία και είχε γίνει και ιστορία στη Βουλή. Το θυμάστε, κύριε Υπουργέ. Επειδή είπατε ότι ποτέ δεν έχετε αλλάξει πρόστιμο. Εσείς το είπατε, όχι εγώ. Είπατε στη Βουλή των Ελλήνων, σε αυτό το Βήμα το ιερό, ότι δεν έχετε αλλάξει ποτέ πρόστιμο. Νομίζω ότι είχατε παραδεχτεί και μάλιστα είχατε εξηγήσει και τους λόγους που είχατε σβήσει το πρόστιμο σε μία ασφαλιστική εταιρεία.

Εδώ λοιπόν είναι το μείζον ζήτημα. Ολοκληρώνω, κύριε Πρόεδρε. Γιατί αυτό ενδιαφέρει τον κόσμο. Δεν ενδιαφέρουν, κύριε Υπουργέ, τα προσωπικά μας που εκπορεύονται από εσάς. Για ποιον λόγο δεν υπάρχει σαφής προσδιορισμός; Και ενδιαφέρει και τον κόσμο της αγοράς, τους επαγγελματίες να ξέρουν για ποιον λόγο δεν προσδιορίζονται με σαφήνεια, που αν κάνει υπέρβαση τόσο τοις εκατό στο μικτό περιθώριο κέρδους και προσδιορίσει η ΔΙΜΕΑ, ο κ. Αναγνωστόπουλος, ο οποιοσδήποτε ότι έχει γίνει αυτή η αισχροκέρδεια, ότι υπάρχει αυτός ο προσδιορισμός του ύψους του προστίμου και αυτό αφήνεται στη διακριτική ευχέρεια τελικά του Υπουργού να επιβάλει ένα πρόστιμο από 5.000 έως 1 εκατομμύριο χωρίς να υπάρχει διαβάθμιση. Αυτό νομίζω ότι θα πρέπει -καλόπιστα το λέω- να το διορθώσετε, ακριβώς για να καταλάβουν όλοι στην αγορά ότι υπάρχουν κανόνες και να πειστούν οι πολίτες ότι όντως, έστω και μετά από δέκα μήνες ράλι ακρίβειας, υπάρχει μια υπηρεσία που θα κάνει σωστά τη δουλειά και θα προστατεύσει τους πολίτες από φαινόμενα αισχροκέρδειας που δεν υπήρχαν, σύμφωνα με τον Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Θα δώσουμε τον λόγο τώρα στον κ. Γεωργιάδη. Θα κλείσουμε εδώ τα ζητήματα αυτά που αναπτύξατε και οι δύο για να συνεχίσουμε. Περιμένουν στη σειρά Υπουργοί να υποστηρίξουν τροπολογίες, Κοινοβουλευτικοί και φυσικά Βουλευτές που περιμένουν με χαρακτηριστική, θα έλεγα, ηρεμία σήμερα να τοποθετηθούν.

Κύριε Γεωργιάδη, σας παρακαλώ κι εσείς σύντομα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ελάχιστα επί του προσωπικού και πολλά για να ξεκαθαρίσουμε τα υπόλοιπα.

Κύριε Κατρίνη, χαίρομαι πού που θυμηθήκατε την περίοδο 2007-2011, όταν ήμουν Βουλευτής του Λαϊκού Ορθοδόξου Συναγερμού -εγώ δεν έχω αμνησία πολιτική, όπως πολλοί στην Αίθουσα- όπου πράγματι οι περισσότεροι από εσάς, όχι όλοι, δεν μας κάνατε καν παρέα, όπως καλά είπατε. Αυτό ενισχύει το επιχείρημά μου για το ΠΑΣΟΚ, διότι από εκεί που δεν μας κάνατε παρέα, μας βάλατε στην κυβέρνηση. Και δεν μας βάλατε όταν πήγαμε στη Νέα Δημοκρατία, μάλλον δεν θυμάστε καλά. Εγώ Υπουργός στη συγκυβέρνηση με το ΠΑΣΟΚ ήμουν ως Βουλευτής του Λαϊκού Ορθοδόξου Συναγερμού.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Για τρεις μήνες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το τρεις μήνες το επέλεξα εγώ που παραιτήθηκα, όχι εσείς.

Άρα, λοιπόν, αγαπητέ κύριε Κατρίνη, η επί του προσωπικού αναφορά που κάνατε ενισχύει το δικό μου επιχείρημα. Γιατί αν πράγματι δεν μας να θέλατε και δεν μας κάνατε παρέα στη Βουλή, αν δηλαδή δεν μας θέλατε για το ήσσον, πόσω μάλλον δεν θα μας θέλατε για το μείζον, που είναι να είμαστε στα ίδια υπουργικά Έδρανα. Εγώ θα είμαι εδώ για να θυμίζω στο ΠΑΣΟΚ πάντα ότι όσο και να φαίνεται να έχετε αμνησία, έχουμε υπάρξει μαζί στην ίδια κυβέρνηση και πάνω από μία φορά. Άρα όποτε το γυρνάτε επί προσωπικού, θα με αναγκάζετε πάντα να το θυμίζω. Και είπα: Πέραν του γενικώς πολιτικού τώρα, υπήρχε και το προσωπικό το δικό μας, το οποίο κανονικά θα έπρεπε να σας κάνει να σέβεστε.

Πάμε στο δεύτερο. Όσον αφορά το πρόστιμο που αναφέρατε της ασφαλιστικής, ενισχύει το επιχείρημά μου. Όλα τα πρόστιμα ανεβαίνουν στη «ΔΙΑΥΓΕΙΑ» και φαίνεται αν εγώ έχω κάνει παρέμβαση ή όχι. Η μία εκείνη περίπτωση έχει εξηγηθεί στον κοινοβουλευτικό έλεγχο με πολύ μεγάλη ενάργεια. Έχετε να βρείτε άλλη; Όχι.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Είπατε «καμμία».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το «καμμία» είπαμε τώρα ότι το έχουμε εξηγήσει στη Βουλή. Στη Βουλή έχει εξηγηθεί.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Δεν άκουσα καλά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ωραία, εκτός αυτής της μίας.

Όλα τα πρόστιμα, λοιπόν, αναρτώνται. Φαίνεται ότι έχω κάνει δεκτή την εισήγηση της υπηρεσίας.

Τρίτον, έχετε πει και άλλη ανακρίβεια τρίτη φορά, ότι είναι από το μηδέν έως το ένα εκατομμύριο στη διακριτική ευχέρεια του Υπουργού. Λάθος. Έχει εκδοθεί υπουργική απόφαση που έχει ακριβώς τη διαβάθμιση και τον τρόπο που μπαίνει το πρόστιμο. Άρα και αυτό που λέτε δεν ισχύει.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Εδώ είναι, κύριε Υπουργέ. Πού το λέει στην απόφαση;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και τρίτον και κυριότερον, σας είπα: Η ένστασή σας έρχεται ετεροχρονισμένα. Ψηφίσατε τη διάταξη. Σε λάθος συνεδρίαση μπήκατε να κάνετε σχετική κριτική. Έπρεπε να την είχατε κάνει τότε, όταν ψηφιζόταν. Και εκεί θα μπορούσα να απαντήσω και να το συζητήσω.

Όσον αφορά τα πρόστιμα, εγώ προκαλώ όχι μόνο εσάς, τον οποιονδήποτε, να βρει από την ιστοσελίδα της Γενικής Γραμματείας Καταναλωτού ένα προηγούμενο πρόστιμο 50.000 ευρώ σε τράπεζα, ένα. Ποτέ. Επί της δικής μου θητείας μπήκε το πρώτο πρόστιμο σε τράπεζα. Να βρείτε από την ιστοσελίδα «ΔΙΑΥΓΕΙΑ» ένα ποσό πάνω από 140.000 σε σουπερμάρκετ. Για βρείτε. Επί ΠΑΣΟΚ. Για βρείτε ένα. Ποτέ. Το μεγαλύτερο πρόστιμο σε σουπερμάρκετ επί της δικής μου θητείας. Να βρείτε πρόστιμο σε χονδρεμπορική αλυσίδα 157.000 ευρώ επί ΠΑΣΟΚ. Όχι. Τώρα τα θυμηθήκατε. Όσο κυβερνούσατε τίποτα.

Άρα επειδή ο καθένας μας κρίνεται από αυτά που κάνει και όχι αυτά που θα έκανε αν κυβερνούσε, για να είμαστε μεταξύ μας συνεννοημένοι, το ξαναλέω: Η ίδρυση της ΔΙΜΕΑ και ο τρόπος που λειτουργεί αυτά τα δυόμισι χρόνια έχει φέρει υπαρκτά οφέλη για τον κόσμο του εμπορίου. Αυτά όλα που αναφέρατε για το παραεμπόριο πρέπει να ξέρετε ότι είναι πολύ σημαντική εργασία για το εμπόριο. Με αυτόν τον τρόπο και με αυτά τα πρόστιμα που απαξιώσατε και με αυτούς τους ελέγχους έχουμε σχεδόν εκμηδενίσει το παραεμπόριο στην Ελλάδα. Και επειδή έχουμε βρεθεί πολλές φορές σε ομιλίες των επιμελητηρίων, ακούτε πάντα να το λένε για τη μεγάλη διαφορά επί της δικής μου θητείας σε αυτό το θέμα.

Και επαναλαμβάνω, ως προς την ακρίβεια τώρα που αφορά περισσότερο στον κόσμο, το γεγονός ότι παραμένουμε σε πολύ καλή θέση ως προς τον πληθωρισμό στο σύνολο ως χώρα σε όλη την Ευρωπαϊκή Ένωση. Αποδεικνύει ότι η αγορά μας λειτουργεί.

Γιατί εάν το πρόβλημά μας ήταν η λειτουργία της αγορά μας, δεν θα ήμασταν από τις τελευταίες, θα ήμασταν από τις πρώτες θέσεις. Άρα δεν είναι εκεί το πρόβλημά μας. Το πρόβλημά μας είναι ο εισαγόμενος πληθωρισμός, αυτός δηλαδή που δεν μπορούμε να αποφύγουμε. Για όλα τα άλλα απάντησα.

Σας είπα πριν, αλλά δεν έγινε αντιληπτό, ότι η Νομική Υπηρεσία του Υπουργείου Ανάπτυξης, της Γενικής Γραμματείας Καταναλωτή, ήθελε μία πιο σαφή διάταξη ως προς τα καύσιμα, γιατί η μετακίνηση είναι γενική έννοια. Και κρίθηκε από την υπηρεσία ότι για να είναι τα πράγματα που βάζουμε έγκυρα και να στέκουν στα δικαστήρια, θα πρέπει να υπάρχει ειδική διάταξη. Αυτή την ειδική διάταξη φέραμε και αυτή την ειδική διάταξη ψηφίζουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ, κύριε Υπουργέ.

Θα δώσουμε τον λόγο τώρα στον Υφυπουργό Οικονομικών κ. Βεσυρόπουλο για την τροπολογία με αριθμό 1237.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο για να αναφερθώ στην τροπολογία με γενικό αριθμό 1237 και με ειδικό 122 που κατατέθηκε από το Υπουργείο Οικονομικών και δίνει λύση σε ζητήματα που έχουν ως σημείο αναφοράς το πεδίο εφαρμογής των διατάξεων του νόμου για την κρατική αρωγή.

Υπενθυμίζω ότι για πρώτη φορά δημιουργήθηκε στη χώρα μας ένα ευέλικτο και αποτελεσματικό θεσμικό πλαίσιο για τη στήριξη επιχειρήσεων και επαγγελματιών που πλήττονται από τις επιπτώσεις θεομηνιών και φυσικών καταστροφών. Στόχος του νέου αυτού πλαισίου είναι η υιοθέτηση αυτοματοποιημένων και ευέλικτων διαδικασιών για την αντιμετώπιση έκτακτων φαινομένων και καταστάσεων, καθώς και η βέλτιστη προσαρμογή και λειτουργία του κράτους με άμεσα μέτρα στήριξης σε όσους πλήττονται. Η Κυβέρνησή μας παραμένει σε εγρήγορση ώστε να βελτιώνεται διαρκώς αυτό το πλαίσιο και αυτόν τον στόχο υπηρετεί και η τροπολογία που κατατέθηκε από το Υπουργείο Οικονομικών.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Συγκεκριμένα, με το άρθρο 1 της τροπολογίας διενεργείται μια αναγκαία τροποποίηση στο άρθρο 5 του ν.4797/2021 που σχετίζεται με τη διαδικασία επιχορήγησης επιχειρήσεων και μη κερδοσκοπικού χαρακτήρα φορέων οι οποίες έχουν ασφαλιστήριο συμβόλαιο. Στις περιπτώσεις αυτές η ενίσχυση που χορηγείται υπολογίζεται επί του ποσού της ζημίας το οποίο δεν καταβάλλεται ως αποζημίωση από την ασφαλιστική εταιρεία. Με την τροποποίηση που επέρχεται στο συγκεκριμένο άρθρο, διευκρινίζεται ότι για τον υπολογισμό της επιχορήγησης αφαιρείται από την εκτίμηση της ζημίας το τελικό ποσό που προσδιορίζεται και καταβάλλεται από την ασφαλιστική εταιρεία και η επιχορήγηση υπολογίζεται επί του υπολοίπου, σύμφωνα με τα ήδη οριζόμενα στις ισχύουσες κανονιστικές πράξεις που έχουν εκδοθεί, προς άρση κάθε ασαφής και παρερμηνείας.

Η συγκεκριμένη διαδικασία δεν είναι κάτι νέο, αφού ακολουθείται όλα αυτά τα χρόνια για τον υπολογισμό των επιχορηγήσεων για αντιμετώπιση ζημιών από θεομηνίες, σύμφωνα με τις ισχύουσες κανονιστικές πράξεις. Αποτελεί ένα κίνητρο για τις επιχειρήσεις προκειμένου να ασφαλίζονται αφού για ένα μέρος της ζημιάς θα καλυφθούν από την ασφαλιστική εταιρεία, ενώ για το υπόλοιπο θα λάβουν ενισχύσεις από το δημόσιο.

Με το άρθρο 2 της τροπολογίας τροποποιείται το άρθρο 11 του ν.4797/2021 αναφορικά με την επιχορήγηση των αγροτικών εκμεταλλεύσεων. Ουσιαστικά πρόκειται για αναγκαίες νομοτεχνικές βελτιώσεις αναφορικά με την επιχορήγηση των κατά κύριο επάγγελμα αγροτών και των κατόχων αγροτικών εκμεταλλεύσεων και διευκρινίζεται ότι αναφορικά με τις υποχρεώσεις τους ισχύουν οι εξαιρέσεις που ορίζει ο ν.3877/2010 για την ασφάλιση του ΕΛΓΑ.

Συγκεκριμένα, διευκρινίζεται σε ό,τι αφορά στην προϋπόθεση της υποχρέωσης υποβολής δήλωσης ενιαίας ενίσχυσης στο ολοκληρωμένο σύστημα διαχείρισης ελέγχου και στην εκπλήρωση της υποχρέωσης καταβολής της ειδικής ασφαλιστικής εισφοράς στον Οργανισμό Ελληνικών Γεωργικών Ασφαλίσεων. Ακόμη εξακολουθούν και ισχύουν οι εξαιρέσεις που καθορίζει ο ν.3877/2010 για την ασφάλιση του ΕΛΓΑ περί μη υποχρέωσης ασφάλισης κτηνοτροφικών και χοιροτροφικών επιχειρήσεων, εκμεταλλεύσεων ανθοκομικών και καλλωπιστικών προϊόντων και φυτώριων.

Σε ανάλογη κατεύθυνση κινείται και το άρθρο 3 της τροπολογίας με το οποίο επέρχεται νομοτεχνική βελτίωση στο άρθρο 12 του ν.4797/2021 αναφορικά με την επιχορήγηση των κατόχων των αγροτικών εκμεταλλεύσεων που δεν είναι κατά κύριο επάγγελμα αγρότες. Συγκεκριμένα διευκρινίζεται ότι εξακολουθούν και ισχύουν οι εξαιρέσεις που καθορίζει ο ν.3877/2010 για την ασφάλιση του ΕΛΓΑ σε ό,τι έχει σχέση με την προϋπόθεση της υποχρέωσης υποβολής δήλωσης της ενιαίας ενίσχυσης στο ολοκληρωμένο σύστημα διαχείρισης ελέγχου και την εκπλήρωση της υποχρέωσης καταβολής της ειδικής ασφαλιστικής εισφοράς στον Οργανισμό Ελληνικών Γεωργικών Ασφαλίσεων.

Το άρθρο 4 της τροπολογίας που στοχεύει στην ακόμα ταχύτερη διεκπεραίωση των αιτημάτων για τη χορήγηση ενισχύσεων μέσω της κρατικής αρωγής. Συγκεκριμένα προβλέπει σε εξαιρετικές περιπτώσεις θεομηνιών με μεγάλο αριθμό πληγέντων την ανάθεση άσκησης επιπλέον αρμοδιοτήτων στα Τμήματα Β και Γ της Διεύθυνσης Κρατικής Αρωγής του Υπουργείου Οικονομικών, οι οποίες μέχρι σήμερα ασκούνταν από το Τμήμα Α. Ουσιαστικά με αυτόν τον τρόπο διαμοιράζεται ο όγκος της διεκπεραίωσης των αιτημάτων κρατικής αρωγής και στα τρία τμήματα και επιταχύνεται η σχετική διαδικασία καταβολής των επιχορηγήσεων στους πληγέντες.

Τέλος, με το άρθρο 5 της τροπολογίας τροποποιείται το άρθρο 12β του ν.4797/2021 αναφορικά με τη διαδικασία προκαταβολής επιχορήγησης σε αγροτικές εκμεταλλεύσεις για την αντιμετώπιση ζημιών σε φυτικά μέσα παραγωγής. Πρόκειται για μία ακόμη νομοτεχνική βελτίωση που στοχεύει στην απλοποίηση των διαδικασιών, αφού προβλέπεται ότι η καταβολή στους δικαιούχους τόσο της προκαταβολής όσο και της τελικής επιχορήγησης θα πραγματοποιείται από τον Οργανισμό Ελληνικών Γεωργικών Ασφαλίσεων που διαθέτει τα απαραίτητα στοιχεία και την εμπειρία για την καταβολή ενισχύσεων σε αγροτικές εκμεταλλεύσεις. Ουσιαστικά ο ΕΛΓΑ θα λειτουργεί ως ενδιάμεσος φορέας για την πληρωμή.

Καθορίζεται, επίσης, σαφέστατα ότι η επιχορήγηση είναι αφορολόγητη ακατάσχετη και ανεκχώρητη στα χέρια του δημοσίου. Τρίτον, δεν υπόκειται σε οποιοδήποτε τέλος, εισφορά ή άλλη κρατήσεις υπέρ του δημοσίου, δεν δεσμεύεται και δεν συμψηφίζεται με βεβαιωμένα χρέη προς το δημόσιο.

Κυρίες και κύριοι συνάδελφοι, όπως ανέφερα και πριν, το σύνολο των άρθρων της συγκεκριμένης τροπολογίας βελτιώνει το κανονιστικό και θεσμικό πλαίσιο της κρατικής αρωγής. Έχουν αναμφισβήτητα θετικό πρόσημο και πληρούν όλες τις προϋποθέσεις ώστε να τύχουν ευρείας συναίνεσης και θετικής ψήφου από όλες τις πτέρυγες της Βουλής.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πάρα πολύ, κύριε Υπουργέ.

Τον λόγο τώρα έχει ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, ευχαριστώ πολύ.

Κύριοι συνάδελφοι, να χαίρεστε που ανέβηκαν στο Βήμα και επιστρέφουμε στην κανονικότητα μετά την άσχετη κόντρα για τον ελληνικό λαό μεταξύ των υπόλοιπων πολιτικών εδώ, του Υπουργού και του κ. Κατρίνη. Να χαίρεστε γιατί επιστρέφουμε στην κανονικότητα του Κοινοβουλίου.

Δεν θα μπορούσαμε την ώρα που πραγματικά η κατάσταση έξω είναι πάρα πολύ άσχημη για τις Ελληνίδες και τους Έλληνες, να μην ξεκινήσουμε τη σημερινή μας τοποθέτηση με αυτό το καινούργιο στυλάκι που υιοθέτησε ο Πρωθυπουργός χθες. Ξέρετε η επικοινωνία λένε ότι είναι το ήμισυ του παντός. Βγήκε αλά Μακρόν, αλά Ζελένσκι, αξιόπιστος, ατημέλητος, από το σπίτι του με μια κάμερα μπροστά να μας δείξει πόσο υποφέρει με τους υπόλοιπους συνέλληνες. Εντάξει, τα έκανε ο Μακρόν, τα έκανε ο Ζελένσκι, να και ο Κυριάκος Μητσοτάκης χθες να μας πει τι; Βασικά -το χειρότερο απ’ όλα- τι βγήκε να διαβάσει; Γιατί ο Πρωθυπουργός της χώρας δεν βγήκε να μιλήσει χθες στις Ελληνίδες και στους Έλληνες. Βγήκε να διαβάσει ένα κείμενο από τους λογογράφους του με ένα autocue μπροστά που φαινόταν ότι διάβαζε και απευθυνόταν στους ταλαιπωρημένους Έλληνες.

Τι βγήκε να μας πει λοιπόν; Τι ακούσαμε χθες; Εχθές ακούσαμε ότι πάλι με την ίδια χρεοκοπημένη συνταγή, δηλαδή με επιδόματα, με λεφτά τα οποία θα κληθούν οι Έλληνες να τα επιστρέψουν πίσω, θα προσπαθήσει να ανακουφίσει κάπως τις Ελληνίδες και τους Έλληνες. Αυτό που θα πρέπει να καταλάβει βέβαια ο Έλληνας Πρωθυπουργός και η Κυβέρνηση της Νέας Δημοκρατίας –αλλά νομίζω ότι δεν σας καίγεται δεκάρα- είναι ότι πέρα από τα δακρύβρεχτα αυτά λόγια που είπε χθες, αυτά τα ωραία κείμενα, τα έντονα συγκινησιακά, υπάρχει ένα άλλο δράμα εκτός από τα κείμενα που διαβάζει ο Πρωθυπουργός. Υπάρχει το δράμα που ζουν οι Ελληνίδες και οι Έλληνες εκεί έξω με την οικονομική πραγματικότητα που βιώνουν καθημερινά στο πετσί τους.

Και με βάση λοιπόν τις σχετικές χθεσινές ανακοινώσεις, τι καταλάβαμε; Ότι επτά εκατομμύρια Έλληνες ζουν άνετα και τρώνε με χρυσά κουτάλια. Εμείς αυτό καταλάβαμε χθες. Ότι τα μέτρα που πήρατε με δανεικά πάλι, αφορούν σε τρία εκατομμύρια Έλληνες και οι υπόλοιποι επτά εκατομμύρια τρώνε με χρυσά κουτάλια. Αυτό μας είπατε χθες. Προφανώς, τα μέτρα δεν αφορούν την πραγματικότητα την κανονική, αφορούν την πραγματικότητα τη δική σας. Εμείς αυτό καταλάβαμε, την πραγματικότητα τη δική σας. Η κατάσταση πλέον είναι δραματική.

Πάμε, θα επανέλθω στην οικονομία σε λιγάκι. Τι άλλο ακούσαμε χθες από τον Πρωθυπουργό, για να δούμε πόσο σοβαρή μπορεί να είναι η πολιτική του Κυριάκου Μητσοτάκη και της Νέας Δημοκρατίας. Είδαμε έναν Πρωθυπουργό της χώρας -και πείτε μου εσείς πόσο σοβαρό μπορεί να είναι αυτό- να αδειάζει τον Υπουργό Εξωτερικών της ίδιας κυβέρνησης. Ο Έλληνας Πρωθυπουργός να αδειάζει τον Νίκο Δένδια μέσα σε δύο λεπτά. Γιατί –το έχουμε αναφέρει πάρα πολλές φορές- ο κ. Δένδιας ήταν αυτός ο οποίος μας είπε πέρυσι στις 22 Απριλίου του 2021 ότι η Ελλάδα πιστεύει στις ανανεώσιμες πηγές ενέργειας και όλο αυτό το παραμύθι και ότι δεν πρόκειται να κάνουμε τη Μεσόγειο κόλπο του Μεξικού και ότι η χώρα μας δεν θα γίνει μια χώρα παραγωγής υδρογονανθράκων. Υπουργός Εξωτερικών. Τα ίδια υποστήριζε μέχρι πρότινος και ο κ. Μητσοτάκης. Και χθες κάνοντας μια τεράστια πολιτική ανακυβίστηση μας είπε ότι η Ελλάδα θα προχωρήσει σε εξορύξεις, κάτι που χαιρόμαστε αν το κάνετε, κάτι φωνάζουμε χρόνια και είναι πάγια θέση μας και κυρίως είναι πάγια θέση του Προέδρου της Ελληνικής Λύσης ο οποίος έχει αφιερώσει τον πολιτικό του βίο στο κομμάτι αυτό και το γνωρίζετε πάρα πολύ καλά.

Για μας το χθεσινό διάγγελμα του Πρωθυπουργού ήταν ακόμη μία δικαίωση και μία απόδειξη ότι είμαστε η φωνή της λογικής, ότι είμαστε ένα κόμμα σοβαρό, με προτάσεις τις οποίες αργείτε χαρακτηριστικά, αλλά τελικά υιοθετείτε, γιατί το κομμάτι των εξορύξεων είναι ένα θέμα στο οποίο αναφερόμαστε τα τελευταία τρία χρόνια που είμαστε μέσα στο Κοινοβούλιο. Δεν μας είπε βέβαια, ο Πρωθυπουργός πού θα κάνει εξορύξεις. Διότι θα το συνδέσουμε τώρα κάπως αλλιώς. Δεν μας ξεκαθάρισε πού θα κάνουν εξορύξεις. Θα κάνει στο Ιόνιο, όπως είναι η δική μας ενημέρωση-πληροφόρηση; Θα πάει να κάνει εξορύξεις στο Αιγαίο; Γιατί η Κυβέρνηση αυτή –και το ζητάμε επίσημα πλέον- οφείλει να διαψεύσει άμεσα τους προκλητικούς ισχυρισμούς του Ακάρ η οποία έγινε πριν από λίγη ώρα. Προκλητικά ο Ακάρ είπε κάτι. Εμείς λέμε ότι δεν είναι έτσι τα πράγματα. Οφείλει όμως η Κυβέρνηση να το διαψεύσει επισήμως, να διαψεύσει τους τουρκικούς ισχυρισμούς και να ανακοινώσει επίσημα το περιεχόμενο της συνομιλίας του Κυριάκου Μητσοτάκη με τον Ερντογάν. Είναι αδιανόητο το ελληνικό Κοινοβούλιο, εμείς οι Βουλευτές, οι πολιτικοί Αρχηγοί να ενημερωνόμαστε για τη συνάντηση από τα τουρκικά μέσα μαζικής ενημέρωσης.

Σε δηλώσεις του λοιπόν μετά την έκτακτη Σύνοδο Υπουργών Άμυνας του ΝΑΤΟ, ο Υπουργός Άμυνας Χουλούσι Ακάρ ισχυρίστηκε, κυρίες και κύριοι συνάδελφοι, πως μετά την πρόσφατη συνάντηση Μητσοτάκη - Ερντογάν ετέθη ευθέως θέμα συνεκμετάλλευσης του Αιγαίου το οποίο μάλιστα ως συνομιλητής, λέει, είδε θετικά. Αυτό είναι πολύ σοβαρό. Αυτό είναι πάρα πολύ σοβαρό. Είναι επίσημη δήλωση του Τούρκου Υπουργού Άμυνας και θα πρέπει η Κυβέρνηση να πάρει επίσημα θέση, σήμερα, τώρα, μέσα στη μέρα. Δεν υιοθετούμε τι λέει. Μην βγείτε και πείτε: «Ακούτε την τουρκική πλευρά». Τα ακούμε και ανησυχούμε. Ισχύει; Διάψευση τώρα αν δεν ισχύει.

Η Κυβέρνηση είναι στον αυτόματο πιλότο. Δεν έχει σχέδιο, δεν έχει πλάνο. Έχει αφήσει τους πολίτες τους στην τύχη και αυτή πορεύεται όπως τη φωτίσει ο Θεός. Βλέποντας και κάνοντας. Και το αποδεικνύουμε γιατί το λέμε αυτό. Κλείνει τους λιγνίτες, χωρίς να έχει σχέδιο. Λέει: «θα τους κλείσω», «από τώρα θα τους κλείσω», «ενώ ήταν για το 2028, 2029, 2030, εγώ θα τους κλείσω από τώρα». Μετά διαπιστώνει ότι τελικά δεν είναι και πολύ βολικό να τους κλείσει, γιατί δεν προέβλεψε τίποτα από αυτό που λέγεται ενεργειακή κρίση και λέει: «Θα τους ανοίξω ξανά». Πολύ σοβαρή στάση. Μετά προχωράει, λέει: «Δεν θα κάνω εξορύξεις ούτε θα κάνω τη Μεσόγειο, Μεξικό» ούτε τίποτα. Μετά βλέπει ότι έχει πρόβλημα και είναι ενεργειακά εξαρτώμενη και αν δεν έχει και η ίδια τον ορυκτό της πλούτο θα έχει πρόβλημα και λέει: «Θα κάνω εξορύξεις». Συγγνώμη, να ρωτήσω κάτι: Αυτό είναι σοβαρή Κυβέρνηση; Κλείνει τους λιγνίτες και τους ανοίγει, είναι ένθερμη υποστηρίκτρια, ένθερμη κατά των εξορύξεων και τώρα πάει σε εξορύξεις; Πόσο σοβαρή μπορεί να είναι η Κυβέρνηση αυτή; Πραγματικά, ας αναρωτηθεί ο ελληνικός λαός.

Κάτι άλλο που μας ενόχλησε από τη χθεσινή ομιλία, το χθεσινό διάγγελμα, όπως θέλετε πείτε το. Είπε για άλλη μια φορά -είναι η δεύτερη φορά που το είπε ο ίδιος και το έχει πει ήδη μία φορά η Πρόεδρος της Δημοκρατίας και είναι τραγικό- ότι μετά από οκτώ δεκαετίες έχουμε πόλεμο στην Ευρώπη. Είναι η δεύτερη φορά που το λέει και πραγματικά ντροπιάζει την Ελλάδα και τους Έλληνες αυτή η φράση. Ο πόλεμος στην Κύπρο τι ήταν; Ο βομβαρδισμός της Γιουγκοσλαβίας τι ήταν; Δεν μπορείς να ακυρώνεις σφαγές αμάχων Κυπρίων, αδερφών σου και να λες ότι μετά από δεκαετίες έχουμε πόλεμο στην Ευρώπη και να βγαίνεις να το ξαναλές.

Είμαστε ιδιαίτερα χαρούμενοι -όχι για την κατάσταση της χώρας, για την οποία είμαστε πολύ στενοχωρημένοι- για τη στάση που κρατάμε μέσα στο ελληνικό Κοινοβούλιο και τις προτάσεις που δίνουμε στην ελληνική Κυβέρνηση, στον Έλληνα Πρωθυπουργό και στους Έλληνες και τις Ελληνίδες που ακούνε τις ομιλίες μας μέσα από το ελληνικό Κοινοβούλιο. Ό,τι λέγαμε βγαίνει και το λέγαμε πριν από πολλούς μήνες και στο κομμάτι της ενέργειας, ότι έρχεται ενεργειακή κρίση πολύ πριν ξεσπάσει ο πόλεμος -καμμία σχέση με τον πόλεμο, αφήστε τον πόλεμο στην άκρη- και για τους λιγνίτες και τις εξορύξεις και την επισιτιστική κρίση που έρχεται και την ενεργειακή κρίση που έρχεται, σε όλα. Ξέρετε, η Ρωσία βάζει τέλος στο σιτάρι στην Ευρώπη. Δεν στέλνει πλέον σιτάρι. Καταλαβαίνετε τι θα πει αυτό; Και αυτό έχει αντανάκλαση και αλλού όχι μόνο σε αυτά που θα φάμε, αλλά και στα λιπάσματα, στις ζωοτροφές, σε όλα. Έρχεται τεράστιο πρόβλημα και ξέρετε η ακρίβεια στην Ελλάδα δεν μαζεύεται. Δεν μαζεύεται σε μια χώρα όταν δεν παράγεις τίποτα και μόνο εισάγεις, με μεταφορικά κόστη, με χίλια δυο. Κι αυτό είναι πρόβλημα τεράστιο.

Πάμε να δούμε τώρα όλοι μαζί, κυρίες και κύριοι, και προφανώς απευθύνομαι στις Ελληνίδες και τους Έλληνες, πώς μας κλέβουν. Πάμε να δούμε πώς βάζουν το χέρι στην τσέπη, τη δικιά μας, και μας κλέβουν. Σύνολο λογαριασμού ρεύματος 213 ευρώ. Χρέωση κατανάλωσης ηλεκτρικού ρεύματος 88,73 ευρώ από τα 213. Τα 58,35 του λογαριασμού είναι χρεώσεις που δεν αφορούν το ρεύμα. Το καταλαβαίνουμε τώρα αυτό; ΑΔΜΗΕ-ΔΕΔΔΗΕ: 9,65, έναντι ΥΚΩ: 3, 25, έναντι ΕΤΜΕΑΡ: 10,65, έναντι διάφορα: 2, 55, έναντι ΦΠΑ: 8,5, έναντι χρεώσεων δήμου: 20,9, ΕΡΤ: 2,85. Το χέρι κανονικά στην τσέπη.

Και πάμε σε μία ακόμη άσκηση, να κάνουμε μαζί. Πάμε να δούμε πώς κάποιοι βγάζουν δισεκατομμύρια στην πλάτη του ελληνικού λαού. Συγγνώμη, τον Μάιο του 2008, δεκατέσσερα χρόνια πριν, θυμάται κάποιος εδώ μέσα πόσο ήταν η τιμή βαρελιού, το βαρέλι, το πετρέλαιο; Ήταν 127 δολάρια. Τον Μάιο του 2008 είχε τόσο. Η τιμή αγοράς βέβαια στην αμόλυβδη ήταν 1,20 παρά του ότι το βαρέλι είχε τόσο. Το πετρέλαιο κίνησης 1,18, το πετρέλαιο θέρμανσης 0,82 και τώρα με την τιμή βαρελιού στα 117 ευρώ, η αμόλυβδη έχει 2,1, το πετρέλαιο 1,7-1,8, το θέρμανσης 1,4. Πώς γίνεται αυτό, ενώ η τιμή στο βαρέλι είναι περίπου ίδια;

Επειδή οι Έλληνες πεινάνε και έχουμε μια διαφορετική άποψη για την αντιμετώπιση της ακρίβειας, έχουμε προτείνει πάρα πολλές φορές –άκουσα τον Κοινοβουλευτικό Εκπρόσωπο της Νέας Δημοκρατίας προηγουμένως να αντικρούει το επιχείρημα αυτό που θα πω τώρα- άμεση μείωση φόρων, ΦΠΑ σε τρόφιμα, είδη πρώτης ανάγκης -το έχουμε πει πολλές φορές το παράδειγμα- το κράτος να εισπράξει αυτά που θα εισέπραττε πριν από την άνοδο των τιμών. Δεν λέμε κάτι άλλο. Όσα θα εισέπραττε πριν εκτοξευθούν οι τιμές, να τα εισπράξει και τώρα, να μην έχουμε έλλειμμα δημοσιονομικό, να μη χάσει το κράτος φόρους, αλλά ρίξε το υπόλοιπο κάτω, για να μπορέσει ο κόσμος να ζήσει.

Γιατί η Πολωνία μηδένισε τον ΦΠΑ σε τρόφιμα, για παράδειγμα και στο φυσικό αέριο; Γιατί το Βέλγιο πήγε από το 21% στο 6% τον φόρο στο ρεύμα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί η Γαλλία έβαλε πλαφόν στις αυξήσεις ρεύματος; Γιατί η Γερμανία κατήργησε το ΕΤΜΕΑΡ; Γιατί η Ιταλία μείωσε κατά 5% τον ΦΠΑ στο φυσικό αέριο; Και υπάρχει μια σειρά ακόμα πολλών παραδειγμάτων -που με πιέζει πλέον ο χρόνος- για το πώς αντέδρασαν ευρωπαϊκές χώρες.

Και στο κομμάτι της ενέργειας θα πρέπει να γνωρίζουν όλοι ότι το φιρμάνι του πολέμου δεν έχει έρθει ακόμη. Αυτό που λαμβάνουμε όλοι στο σπίτι και που παθαίνουμε εγκεφαλικά και ο κόσμος έχει πλέον σηκώσει τα χέρια ψηλά, «παραδίνομαι, δεν μπορώ να τα πληρώσω, δεν μπορώ να πληρώσω, φίλε, τελείωσε, 800 ευρώ και 900 ευρώ και 1.000 ευρώ από εκεί που πλήρωνα 100 ευρώ και 150 ευρώ», είναι προ πολέμου αυτά. Τις συνέπειες του πολέμου θα τις δούμε τώρα, από τις επόμενες μέρες και μετά. Εκεί να δείτε τι έχει να γίνει!

Ποια είναι η λύση; Το φωνάζαμε, θα το πούμε και πάλι, να ανοίξουν τώρα όλα τα λιγνιτικά εργοστάσια, τώρα! Είναι κωμικό που το συζητάμε τώρα, ενώ πριν έναν μήνα ψηφίζατε τη βίαιη απολιγνιτοποίηση και τώρα ανοίγουμε τα λιγνιτικά εργοστάσια. Θα πρέπει να γίνει τώρα και να γίνει –και το έχουμε πει πάρα πολλές φορές, ακούω τον συνάδελφό μου, τον Βασίλη Βιλιάρδο, το έχει πει εκατό φορές- με εκσυγχρονισμό των υφιστάμενων λιγνιτικών μονάδων. Υπάρχουν τρόποι, τεχνολογίες που εφαρμόζουν και άλλες χώρες για λιγότερους ρύπους, να επενδύσουμε σε αυτό. Είναι το μοναδικό στο οποίο μπορούμε να επενδύσουμε και στον πρωτογενή τομέα, στον οποίο από τα 2,2 δισεκατομμύρια ευρώ του Ταμείου Ανάκαμψης δίνουμε μόνο 144 εκατομμύρια ευρώ στον πρωτογενή τομέα μας. Γιατί; Είναι εγκλήματα!

Και τι χώρα είναι αυτή, η Ελλάδα, τι χώρα είναι αυτή, η οποία δεν έχει αυτάρκεια πουθενά, ούτε στο πετρέλαιο ούτε στο κρέας που θα φάμε ούτε στο σιτάρι ούτε στη ζάχαρη, σε κανένα είδος πρώτης ανάγκης; Σε ένα είχαμε, στον λιγνίτη και το κλείσαμε. Ένα είχαμε και το κλείσαμε, τον λιγνίτη! Φοβερό!

Ακούστε λίγο –και θα κλείσω, κυρία Πρόεδρε- η εκρηκτική αύξηση των τιμών και ο πληθωρισμός και τα λοιπά, η ΕΛΣΤΑΤ -τα είδαμε, τα ακούσαμε- όλα αυτά ήταν και πριν τον πόλεμο. Πριν τον πόλεμο το φυσικό αέριο είχε ανέβει 78,5%, το ρεύμα 71%, το πετρέλαιο θέρμανσης 41,5%, τα λίπη, έλαια 16%, τα λαχανικά 15%, αυτά ήταν πριν τον πόλεμο. Υπάρχει πλέον νέα συσσώρευση ληξιπρόθεσμων υποχρεώσεων του ανθρώπου εκεί έξω που δεν μπορεί να πληρώσει. Μιλάμε, τον Δεκέμβριο του 2021 αυξήθηκε στα 86,3 δισεκατομμύρια ευρώ το ποσό ληξιπρόθεσμων υποχρεώσεων προς την εφορία. Μιλάμε για ασύλληπτα πραγματικά νούμερα.

Και κυρία Πρόεδρε, με τον πόλεμο, την ακρίβεια, την ενεργειακή κρίση, την επισιτιστική κρίση και όλα αυτά, κυρίως με τον πόλεμο, όμως, αλλά και με την τσέπη μας που έχει αδειάσει -των Ελλήνων βασικά, εμείς δεν έχουμε κανέναν λόγο να παραπονιόμαστε- ξεχάστηκε ένα θέμα, το θέμα της υγείας. Δεν θα μείνω ούτε θα πάω σε θανάτους ούτε σε μάσκες ούτε σε ευθύνες, δεν θα πάω πουθενά.

Ένα πράγμα θα πω μόνο και θα κλείσω, ότι εκεί έξω, τώρα που χαλάρωσε το θέμα και ο ιός πλέον δεν είναι τόσο φονικός όσο ήταν και εν πάση περιπτώσει, έχουμε δει και καμιά τριανταριά μεταλλάξεις και δείχνει να φθίνει αυτό το πράγμα, το ότι ασχολούμαστε με τον πόλεμο, με την ακρίβεια, με την ενέργεια δεν σημαίνει ότι εκεί έξω δεν εξακολουθούν να υπάρχουν επτάμισι, οκτώ χιλιάδες υγειονομικοί, γιατροί και υγειονομικό προσωπικό, το οποίο εξακολουθεί να είναι σε αναστολή και να πεινάει. Αυτοί οι άνθρωποι είναι μέρα-νύχτα έξω από το Υπουργείο Υγείας σε βάρδιες με σόμπες, με γκαζάκια να ζεσταθούν, με κουβέρτες, λες και είναι -να μην χαρακτηρίσω τι είναι- και η πολιτεία, αυτή η Κυβέρνηση, αυτός ο Υπουργός πώς κοιμάται το βράδυ πραγματικά; Τους γυρνάει την πλάτη! Δίνουν μάχη γιατροί και υγειονομικοί που τους είχαμε πρώτη γραμμή για να σώσουν τους Έλληνες στο πρώτο μεγάλο κύμα της πανδημίας και τώρα τους γυρνάμε την πλάτη. Γιατί; Δεν εμβολιάζονται. Μα, τελείωσε το παραμύθι, κάντε τους δύο τεστ την εβδομάδα και να γυρίσουν στη δουλειά τους οι άνθρωποι.

Κλείνω, λέγοντας και καλώντας όλα τα κόμματα να πάρουν δημόσια θέση για αυτό. Εμείς είμαστε μαζί τους όχι για ψηφοθηρικούς λόγους, δεν είμαστε τέτοιο κόμμα, όχι, γιατί το πιστεύουμε από την πρώτη στιγμή ότι είναι αντιδημοκρατικό, γιατί είναι λάθος αυτό που συμβαίνει και πρέπει αυτοί οι άνθρωποι να επιστρέψουν στη δουλειά τους, εκεί όπου ανήκουν, εκεί όπου έσωζαν ζωές μέχρι πριν από κάποιους μήνες.

Και αυτοί οι άνθρωποι, λοιπόν, που στις 31 Μαρτίου εκπνέει η προθεσμία και ή θα τους απολύσει ο κ. Πλεύρης ή θα τους βάλει ακόμη εννιά μήνες σε αναστολή και θα πεθάνουν –που τους έχουμε εξευτελίσει τελείως- από τη Δευτέρα, κύριε Υπουργέ -και ξέρω ότι είστε πολύ ευαίσθητος άνθρωπος- ξεκινάνε απεργία πείνας έξω από το Υπουργείο Υγείας, ένα Υπουργείο το οποίο το υπηρετήσατε και εσείς. Αυτοί οι άνθρωποι, λοιπόν, οι επτάμισι, οκτώ χιλιάδες από την ερχόμενη Δευτέρα ξεκινάνε απεργία πείνας έξω από το Υπουργείο Υγείας. Να δω πώς θα αντιδράσει η Κυβέρνηση!

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ναι, κύριε Υπουργέ, για την τροπολογία θέλετε να μιλήσετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για νομοτεχνικές.

**ΠΡΟΕΔΡΕΥΟΥΣΑ (Σοφία Σακοράφα):** Ναι, ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για τις τροπολογίες θα αναφερθώ λίγο αργότερα. Θα καταθέσω τις νομοτεχνικές βελτιώσεις.

Ευχαριστώ πολύ.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων-Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 191)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Τον λόγο τώρα έχει ο κ. Πουλάς από το Κίνημα Αλλαγής.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η Νέα Δημοκρατία ήρθε στην εξουσία εκμεταλλευόμενη τις προσδοκίες όσων ήλπιζαν σε αλλαγή του παραγωγικού μοντέλου της εθνικής οικονομίας, σε αύξηση επενδύσεων, σε προώθηση της ανάπτυξης, στο άνοιγμα της κάνουλας των τραπεζικών χρηματοδοτήσεων και στην επιτάχυνση του ΕΣΠΑ και των υπολοίπων ευρωπαϊκών χρηματοδοτικών εργαλείων. Παρά, όμως, τις υποσχέσεις για ανάπτυξη, η πραγματικότητα σάς διέψευσε.

Και ενώ το γεγονός της παγκόσμιας πανδημίας που γκρέμισε τις προσδοκίες για ανάπτυξη δεν αποτελεί κυβερνητική ευθύνη, δεν μπορεί να ειπωθεί το ίδιο για την πρωτοφανή ακρίβεια και αισχροκέρδεια που έχει ισοπεδώσει το εισόδημα της ελληνικής οικογένειας. Βιώνουμε έναν μοναδικό στα ευρωπαϊκά χρονικά πληθωρισμό σε χώρα του ευρώ. Έχετε αφήσει τους πολίτες ανοχύρωτους και απροστάτευτους με συγκεκριμένες πολιτικές σας επιλογές, με τις οποίες ξεπεράσατε την κόκκινη γραμμή της ανοχής και της αντοχής τους.

Προβήκατε σε βίαιη απολιγνιτοποίηση, κάτι που ούτε η Γερμανία δεν τόλμησε, με τρόπο που διέλυσε οικονομικά μεγάλες λιγνιτοπαραγωγικές περιοχές, αποδυνάμωσε εθνικά τη χώρα και μόνο τα μεγάλα ιδιωτικά συμφέροντα ευεργέτησε.

Αυξήσατε μέσα στην πανδημία κατά 25% την ενεργειακή εξάρτηση της χώρας από το φυσικό αέριο και σε μεγάλο βαθμό από την ευρωπαϊκή αγορά του ηλεκτρικού ρεύματος. Την ώρα που το τσουνάμι της ακρίβειας πλησίαζε, εσείς απλά κοιτούσατε άπραγοι να έρχεται κατά πάνω μας. Ενώ η επισιτιστική και η ενεργειακή κρίση ήταν προ των πυλών, εσείς αφήνατε τους αγρότες μας απροστάτευτους απέναντι στη δραματική αύξηση του ενεργειακού κόστους, χωρίς να υπάρχει πια κανένα χρηματοδοτικό εργαλείο, όπως υπήρχε παλιά η Αγροτική Τράπεζα, το οποίο θα σηκώσει το βάρος της χρηματοδότησης της παραγωγής στις δύσκολες αυτές περιστάσεις.

Ενώ η αγορά βοά για την αισχροκέρδεια των παρόχων της ηλεκτρικής ενέργειας, των προμηθευτών πετρελαίου, των πρατηρίων της βενζίνης και για αδικαιολόγητες ανατιμήσεις σε βασικά προϊόντα και αγαθά, κανένας ελεγκτικός μηχανισμός δεν ενεργοποιήθηκε.

Αντί δε για μείωση του ειδικού φόρου κατανάλωσης στα καύσιμα και το φυσικό αέριο, για πλαφόν στα τιμολόγια ενέργειας, για μείωση του ΦΠΑ σε βασικά είδη διατροφής, για καταπολέμηση της αισχροκέρδειας με ελέγχους και με υψηλά πρόστιμα, για φορολόγηση των υπερκερδών των εταιρειών ενέργειας, του ρεύματος, τη στιγμή που άλλες χώρες της Ευρωπαϊκής Ένωσης έχουν λάβει ακόμη πιο προωθημένα μέτρα, ο κύριος Πρωθυπουργός στέλνει επιστολές και ψάχνει δικαιολογίες.

Σήμερα υπό την πίεση της κοινής γνώμης επιχειρήσατε να αλλάξετε το κλίμα με ανακοίνωση επιμελώς ατημέλητων μέτρων κατά της ακρίβειας. Επικοινωνία αντί ουσίας! Οι αγρότες έχουν βαρεθεί εδώ και καιρό να ακούνε για μέτρα, αλλά δεν έχουν πάρει ούτε 1 ευρώ. Οι ίδιοι λένε χαρακτηριστικά: «Πολλά δις με γιώτα, αλλά ακόμα να τα δεις με έψιλον γιώτα». Σας έχουν πάρει χαμπάρι.

Όμως όλη η κοινωνία υποφέρει από την ακρίβεια και κυρίως η μεσαία τάξη που πια δεν είναι μεσαία.

Όσον αφορά δε τους αγρότες, έχετε αντιληφθεί ότι έχουν τιναχθεί όλα στον αέρα. Το κόστος των λιπασμάτων, των ζωοτροφών έχει φτάσει στα ουράνια, οπότε η μείωση του ΦΠΑ στο 6% από 13% δεν προσφέρει ουσιαστικά καμμία βοήθεια. Αντίθετα, θα εισπράξετε περισσότερο ΦΠΑ. Τα λιπάσματα και οι ζωοτροφές για το 2022 έχουν ήδη αγοραστεί από τους αγρότες και από τους κτηνοτρόφους. Για το αγροτικό πετρέλαιο περιμένουμε να δούμε την απόφαση εφαρμογής, για να δούμε εάν λέτε αλήθεια, γιατί τα 50 εκατομμύρια ευρώ που ανακοινώθηκαν τον Σεπτέμβριο από τον Πρωθυπουργό ακόμα δεν τα έχει δει κανένας.

Συνεχίζετε δε το ανέκδοτο της ρήτρας αναπροσαρμογής στο ρεύμα, παρά τις καταγγελίες ότι σε πολλές περιπτώσεις κυμαίνεται σε πολύ χαμηλότερα ποσοστά.

Εν τω μεταξύ, οι πολίτες πληρώνουν το μάρμαρο της κυβερνητικής ανεπάρκειας, καθώς ομολογήσατε δημόσια την αδυναμία σας να εκτιμήσετε αν η πρωτοφανής έκρηξη των τιμών είναι πρόσκαιρο φαινόμενο ή αποτέλεσμα κερδοσκοπίας, προκαλώντας οργή και αγανάκτηση.

Αναφορικά με το παρόν σχέδιο νόμου, που ασχολείται μεν με το σοβαρότατο ζήτημα της διαχείρισης, του ελέγχου και της εφαρμογής των αναπτυξιακών παρεμβάσεων για την προγραμματική περίοδο 2021-2027, θα ήθελα να επισημάνω ότι το ζήτημα της ανάπτυξης δεν είναι μόνο η απορρόφηση των κονδυλίων.

Είναι κυρίως ζήτημα στρατηγικής τοποθέτησής, με άλλα λόγια, ποιοι θα χρηματοδοτηθούν και πόσο, ώστε να δημιουργηθεί ανάπτυξη και να στηριχθεί η μικρομεσαία επιχειρηματικότητα που είναι η ραχοκοκαλιά της εθνικής μας οικονομίας, να στηριχθούν εκείνοι που παράγουν όπως οι αγρότες μας, που ακόμα να εισπράξουν τις ενισχύσεις περασμένων ετών, και οι αλιείς μας από το Ταμείο των Θαλασσών, να φανούν τα αποτελέσματα του ΕΣΠΑ, των ευρωπαϊκών ταμείων, των φορέων που διαχειρίζονται την Κοινή Αγροτική Πολιτική αλλά και του Ταμείου Ανάκαμψης, το οποίο το αφήνετε εκτός του παρόντος νομοσχεδίου.

Όμως αυτό έχει στην πραγματικότητα ανάγκη η εθνική οικονομία και η ανάπτυξη, δηλαδή όλα τα πιο πάνω ισχυρά χρηματοδοτικά εργαλεία να υπηρετούν ένα συγκεκριμένο, συνολικό, ολιστικό αναπτυξιακό σχέδιο, με στόχο τη βελτίωση του επιπέδου της ζωής των πολιτών της χώρας, ισόρροπα σε όλη την επικράτεια.

Ιδίως στο νευραλγικό τομέα της γεωργίας, τα αποτελέσματα των ευρωπαϊκών προγραμμάτων ήταν ισχνά μέχρι σήμερα. Έγινε αξιολόγηση για τους λόγους στους οποίους οφείλεται αυτό; Είστε διατεθειμένοι να φτάσετε το μαχαίρι στο κόκκαλο και να προστατέψετε ουσιαστικά τους αγρότες μας ή θα μείνετε μόνο σε μεσοβέζικες λύσεις, όπως η αφαίρεση από το Υπουργείο Αγροτικής Ανάπτυξης της αρμοδιότητας εφαρμογής του στρατηγικού σχεδίου της νέας ΚΑΠ και η μετάβασή της στη νέα Ειδική Υπηρεσία Διαχείρισης Κοινοτικών Επιδοτήσεων, μετατρέποντας το Υπουργείο σε ένα κέλυφος χωρίς περιεχόμενο;

Κύριε Υπουργέ, δεν μπορείτε να κυβερνάτε πλέον αφ’ υψηλού. Το να επαίρεστε για την αύξηση της απορροφητικότητας του ΕΣΠΑ δεν σημαίνει τίποτα για τον πολίτη, εάν αυτό δεν έχει αντανάκλαση στην πραγματικότητα που βιώνει.

Το ΠΑΣΟΚ έχει συνδεθεί στη συλλογική συνείδηση ως εκείνη η παράταξη που προστάτεψε τον μέσο πολίτη από την ακρίβεια, που έβαλε πλάτη, ώστε να ανέβει το επίπεδο της ζωής του. Πιστοί στην πολιτική μας παράδοση, σας καλούμε να στρέψετε την πυξίδα της ανάπτυξης στην κοινωνία και στις ανάγκες της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, μισό λεπτό.

Κλείνοντας, θα ήθελα να αναφερθώ στην τροπολογία του Υπουργείου Οικονομικών για την εφαρμογή της αρωγής στους αγρότες και τα θέματα που ανακύπτουν. Με την τροπολογία εισάγεται, επεκτείνεται η αρωγή στους κατά κύριο επάγγελμα αγρότες. Αντί των αγροτικών εκμεταλλεύσεων, εισάγει τις απλοποιημένες προκαταβολές στην καταβολή αποζημιώσεων, με βάση την εισήγηση του Διοικητικού Συμβουλίου του ΕΛΓΑ.

Όμως, τρία θέματα προκύπτουν από αυτό.

Οι προκαταβολές των αποζημιώσεων αφορούν μόνο και κατά κύριο επάγγελμα αγρότες, εξαιρούνται δηλαδή πολλές εκμεταλλεύσεις, όπως οι συνταξιούχοι του ΟΓΑ οι οποίοι πληρώνουν κανονικά εισφορές του ΕΛΓΑ. Ενώ για τις αποζημιώσεις πρέπει να έχει κάποιος να έχει υποβάλει ΟΣΔΕ και να πληρώσει τα ασφάλιστρα στον ΕΛΓΑ, την ίδια στιγμή επιτρέπετε την κατ’ εξαίρεση καταβολή αποζημίωσης, χωρίς να έχει υποβληθεί η δήλωση ΟΣΔΕ και να έχουν πληρωθεί τα ασφάλιστρα. Ανοίγετε το παράθυρο σε ρουσφέτια και αποτρέπετε αυτούς που πληρώνουν ασφάλιστρα να συνεχίσουν να τα πληρώνουν.

Σας έχουμε ζητήσει επανειλημμένως να ανοίξει το σύστημα του ΟΣΔΕ στην αρχή κάθε έτους και όχι με τις καθυστερήσεις που παρουσιάζονται και φέτος.

Και τρίτον –και τελειώνω- για την αποζημίωση της φυτικής παραγωγής, πρέπει να διασφαλιστεί ότι κατά την εκκαθάριση της αποζημίωσης μετά από τον ΕΛΓΑ, δεν θα υπάρξει επιστροφή χρημάτων, όπως έχει γίνει με τις αποζημιώσεις στον «Ιανό» στη Θεσσαλία και με τη «Θάλεια» στην Εύβοια.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο κ. Γρηγοριάδης, Κοινοβουλευτικός Εκπρόσωπος του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πάρα πολύ, κυρία Πρόεδρε, που μόλις μου δώσατε τον λόγο.

Ευχαριστώ πάρα πολύ τον αγαπητό κύριο, που καθάρισε εδώ και μπήκε σε έναν μικρό υγειονομικό κίνδυνο –να τα λέμε και αυτά-, χωρίς να είναι καθόλου υγειονομικός. Αποφάσισε η Βουλή των Ελλήνων ότι αυτοί οι υπάλληλοι της Βουλής μπορεί να ρισκάρουν και τη ζωή τους καμμιά φορά, άμα λάχει.

Λοιπόν, ας περάσουμε στα ουσιαστικά πράγματα που έχουμε να πούμε σήμερα. Κυρίες και κύριοι Βουλευτές, όπως όλοι γνωρίζετε, ο Πρωθυπουργός, ο καταπληκτικός Πρωθυπουργός μας, ο Κυριάκος Μητσοτάκης –και λέω «καταπληκτικός», γιατί όπως όλοι ξέρετε, εκτός από Πρωθυπουργός έχει το σπάνιο, το μοναδικό θα έλεγε κανείς, προνόμιο να είναι την ίδια στιγμή και ανώνυμη εταιρεία- τελευταία, δεν είναι πια ανώνυμη εταιρεία –σας ενημερώνω, ειδικά εσάς της Συμπολίτευσης- είναι θυγατρική εταιρεία. Είναι θυγατρική εταιρεία των ομίλων εταιρειών του κ. Λάτση, του κ. Νιάρχου, του κ. Βαρδινογιάννη, του κ. Περιστέρη και του κ. Μυτιληναίου.

Ο θαυμάσιος Πρωθυπουργός μας λοιπόν, που είναι τόσο πολυσχιδής και πολυποίκιλη προσωπικότητα και είναι και άνθρωπος και εταιρεία και θυγατρική εταιρεία και όλα αυτά μαζί, χθες ξεστόμισε το εικοστό, τριακοστό, εκατοστό, διακοσιοστό του διάγγελμα.

Του λέμε από αυτό το Βήμα, δύο χρόνια τώρα, ότι δεν κυβερνούν έτσι στις δημοκρατίες, με διαγγέλματα. Στις δημοκρατίες έρχονται στη Βουλή και τα λένε αυτά πρώτα, γιατί εδώ υποτίθεται ότι είμαστε μαζεμένοι οι εκπρόσωποι όλου αυτού του έρημου, του ελληνικού λαού.

Διαγγέλματα έβγαζαν οι Ρωμαίοι και οι Βυζαντινοί αυτοκράτορες. Οι κανονικοί Πρωθυπουργοί στις ευνομούμενες πολιτείες του προχωρημένου, του προοδευτικού κόσμου βγάζουν ένα διάγγελμα μια φορά στα δέκα χρόνια, όταν γίνει πυρηνική καταστροφή, όταν γίνει ένα Τσερνόμπιλ ή όταν –εν πάση περιπτώσει- γίνει κάτι εξόχως σημαντικό.

Δεν λέω ότι με διακυβέρνηση του Κυριάκου Μητσοτάκη δεν γίνεται μία καταστροφή το μήνα σε αυτή τη χώρα. Λέω ότι αυτές οι καταστροφές που προκαλεί ο Πρωθυπουργός, δεν είναι αναγκαία αιτία για να υπάρξει διάγγελμα.

Στο χθεσινό του διάγγελμα λοιπόν ο Πρωθυπουργός –και ηγεμόνας αυτής της χώρας- ο καταπληκτικός Κυριάκος Μητσοτάκης είπε πολλά ενδιαφέροντα πράγματα. Το πιο ενδιαφέρον απ’ όλα είναι ότι το υπαινίχθηκε και ο ίδιος, καθώς είπε επί λέξει: «Ξέρω, θα με κατηγορήσει η Αντιπολίτευση ότι δίνω ψίχουλα». Το ξέρει. Ξέρετε πώς το ξέρει; Θα σας πω εγώ. Το ξέρει, γιατί δίνει ψίχουλα. Και θα σας εξηγήσω τι εννοώ «ψίχουλα». Με τον όρο «ψίχουλα» εννοώ πολύ συγκεκριμένα πράγματα που θα σας τα πω στη συνέχεια.

Όμως ακούστε μερικά πράγματα για το γενικό επίπεδο και πεδίο, για το οποίο μιλάμε σήμερα. Κοιτάξτε, όταν η ακρίβεια έχει χτυπήσει ανελέητα τον λαό μας, τον ελληνικό λαό, εδώ και τουλάχιστον έναν χρόνο και μάλιστα έναν χρόνο πριν αρχίσει να σκέφτεται ο Πούτιν την εισβολή στην Ουκρανία, τότε –σε αυτή τη χώρα ζούμε όλοι- οι μη προνομιούχοι, οι φτωχοί άνθρωποι, οι συνάνθρωποί μας έχουν ανάγκη –ξέρετε από τι;- από μόνιμες αυξήσεις. Έχουν ανάγκη από μόνιμες αυξήσεις των πενιχρών εισοδημάτων, αλλά και των επιδομάτων, των φιλοδωρημάτων, που τους δίνουν οι κυβερνήσεις σας οι μνημονιακές. Το έκανε και ο κ. Τσίπρας πριν. Γι’ αυτό λέω: «Όλες το κάνετε».

Τι κάνει ο ηγεμών, ο κ. Μητσοτάκης, που είναι και ανώνυμη εταιρεία; Ανακοινώνει έκτακτο επίδομα, δηλαδή ακόμα ένα φιλοδώρημα στα φιλοδωρήματα, με τα οποία τόσο καιρό μας φιλοδωρεί, τη στιγμή που το πορτοφόλι των ανθρώπων όλων που ζουν με κατώτατο μισθό είναι άδειο ή που δεν έχουν καν κατώτατο μισθό. Γιατί έχετε καταφέρει, όλοι οι μνημονιακοί, ενάμισι εκατομμύριο συνάνθρωποί μας να είναι άνεργοι και αυτοί που ζουν από επιδόματα κοινωνικά –τα δήθεν κοινωνικά, γιατί μόνο κοινωνικά δεν είναι, κατ’ ουσία, αντικοινωνικά είναι τα επιδόματα που δίνετε-, βλέπουν να ροκανίζεται το εισόδημά τους καιρό τώρα από τον πληθωρισμό.

Ξέρετε από ποιο πληθωρισμό; Αυτόν που ανερυθρίαστα, χωρίς ίχνος ντροπής ο κ. Γεωργιάδης, αρμόδιος Υπουργός, Υπουργός Ανάπτυξης, είπε πριν λίγο ότι το 2021 ήταν αρνητικός, ήταν στο μείον 1,5% και γι’ αυτό εμείς οι Έλληνες είμαστε φοβερά τυχεροί, φοβερά προνομιούχοι και αφού είχαμε αρνητικό πληθωρισμό, αυτό θα προσμετρηθεί στα οφέλη που θα δώσει η Κυβέρνηση, στις ελαφρύνσεις θα δώσει η Κυβέρνηση.

Έχω να πω σε όλους σας, κυρίες και κύριοι Βουλευτές της Συμπολίτευσης, αλλά κυρίως στον κ. Γεωργιάδη, τα εξής: Ζείτε σε αυτόν τον κόσμο και πιστεύετε την Εθνική Στατιστική Υπηρεσία; Για την Εθνική Στατιστική Υπηρεσία σας έχουμε κατ’ επανάληψη πει ότι δεν είναι εθνική της Ελλάδας, είναι «εθνική των Βρυξελλών», καθώς τα κρίσιμα μέλη, αυτά που αποφασίζουν τι θα βρει όταν μετράει η Στατιστική Υπηρεσία, διορίζονται από τις Βρυξέλλες. Και δεν ντρέπεται κανένας τους! Δεν ντρέπεται κανένας από την Κυβέρνησή σας που διορίζεται η Εθνική Στατιστική Υπηρεσία από τις Βρυξέλλες!

Πιστεύει, λοιπόν, κ. Γεωργιάδης αυτή την άθλια Στατιστική Υπηρεσία που δεν είναι ελληνική και λέει ότι είχαμε αρνητικό πληθωρισμό, είχαμε αποπληθωρισμό 1,5%. Ξέσκισε η Ελλάδα το 2021!

Έχω να του πω, όπως κάθε φορά του λέω του κ. Γεωργιάδη –απευθυνόμενος στο αφεντικό του, τον κ. Μητσοτάκη- ότι ξέρει ο ελληνικός λαός πολύ καλά αν έζησε στο τομάρι του, στο πετσί του και στην πείνα του πληθωρισμό άγριο, που μπορεί να αγγίξει το 27%, ή αν έζησε αποπληθωρισμό 1,5%.

Ό,τι και να του λέει κάθε Γεωργιάδης ή Γρηγοριάδης ο ελληνικός λαός ξέρει μόνο αυτό που ζει. Και αυτό που ζει είναι αποτρόπαιο και απάνθρωπο και έχετε τεράστια ευθύνη κι εσείς που συνεπικουρείτε τα μνημόνια, δηλαδή εσείς και εσείς.

Έτσι, λοιπόν, ο κ. Μητσοτάκης, δεν κάνει αυτόματη τιμαριθμική αναπροσαρμογή, κάτι το οποίο το ΜέΡΑ25 διά στόματος του Γραμματέα μας, του Γιάνη Βαρουφάκη, σας ζητάμε από το 2021 να κάνετε, γιατί όπως σας είπα, από το 2021 έχει αρχίσει η άγρια πείνα που έχει επιφέρει το ότι δίνετε δωράκια ό,τι παίρνετε από το Ταμείο Χρηματοπιστωτικής Σταθερότητας σε τέσσερις φίλους σας και άλλους δύο έξω από την Ελλάδα, τη «FRAPORT» δηλαδή για να μην ξεχνιόμαστε και την «AMERICAN OIL» που στην Καβάλα παίρνει τα πετρέλαιά μας που δεν θα έπρεπε να τα πάρει κανείς. Όταν, λοιπόν, το πορτοφόλι όλων αυτών ουρλιάζει ότι έχει ανάγκη από αυτόματη τιμαριθμική αναπροσαρμογή του κατώτατου μισθού και των επιδομάτων, τι κάνει ο κ. Μητσοτάκης; Ανακοινώνει ότι όταν, εάν, όποτε το αποφασίσει, θα ευαρεστηθεί ο ηγεμών να αυξήσει τον κατώτατο βασικό μισθό, δηλαδή ένα τίποτα με μπόλικο καθόλου!

Επίσης, ο κ. Μπουκώρος εδώ εξεμάνη προηγουμένως και έλεγε «Μα, τι άλλο θέλετε; Θέλετε, όπως μας λέτε εσείς που είστε έωλοι και θέλετε να ρίξετε τη χώρα στα βράχια, να κινηθούμε εκτός δημοσιονομικών δυνατοτήτων;».

Ποιες είναι, άραγε, κύριε Μπουκώρε, μιας και εκπροσωπείτε τη Νέα Δημοκρατία, ποιες είναι άραγε, κύριε Μητσοτάκη, οι δημοσιονομικές σας δυνατότητες; Θέλετε να σας πούμε εμείς στο ΜέΡΑ25 ποιες είναι; Είναι ανύπαρκτες! Δεν έχετε καμμία. Έχετε χρεωθεί μέχρι τα αυτιά, μέχρι τα ρούχα και μέχρι τα εσώρουχα. Και θα κάνατε λαμπρά αν είχατε χρεωθεί για πάρτη σας. Θα χάνατε τα υπάρχοντά σας και θα σας άξιζε μια τέτοια τιμωρία. Το ότι χρεώνεστε για λογαριασμό όλου του ελληνικού λαού σας καθιστά εθνικά επικίνδυνους εδώ και πάρα-πάρα πολύ καιρό.

Το ρεύμα που φτάνει στον καταναλωτή είναι 50% πιο πάνω από το μέσο κόστος κτήσης του. Να το εξηγήσω, για να καταλάβετε τι εννοώ με αυτό που λέω. Μιλάω σε κάθε Έλληνα που μας ακούει αυτή τη στιγμή. Ακούστε το για να εξεγερθείτε, να βγείτε έξω από το σπίτι σας και να ρίξετε αυτή τη μιαρή Κυβέρνηση. Βγείτε από τα σπίτια σας. Για το ρεύμα, κάθε φορά που πληρώνετε ένα κατοστάρικο, τα 45 ευρώ είναι για το ρεύμα με όλες τις προσαυξήσεις που διάβασαν οι προλαλήσαντες. Δηλαδή, για το ρεύμα είναι τα 25 ευρώ, αλλά εν πάση περιπτώσει φτάνει τα 45 ευρώ. Τα άλλα 55 ευρώ ξέρετε τι είναι; Είναι διά του τέσσερα μοιρασμένο ποσό για κάθε κατοστάρικο για την τσέπη του –εντός πολλών εισαγωγικών- «παμπτώχου» κ. Βαρδινογιάννη, κ. Λάτση, κ. Περιστέρη και βεβαίως του κ. Μυτιληναίου.

Αν καταλάβει ο ελληνικός λαός, κυρίες και κύριοι Βουλευτές της Συμπολίτευσης, ότι για κάθε 100 ευρώ που πληρώνει για να ζεσταθεί, για κάθε 100 ευρώ που πληρώνει για να φωτιστεί το σπίτι του, τα 55 ευρώ τα κλέβετε εσείς με τα ίδια σας τα χέρια τα ματωμένα και τα βάζετε στην τσέπη αυτών των τεσσάρων παρασίτων που προανέφερα, θα σας φάει ζωντανούς. Κι εμείς είμαστε εδώ για να φροντίσουμε να το καταλάβει. Θα βγούμε έξω και θα στήνουμε ένα βαρέλι, θα ανεβαίνουμε στο βαρέλι και θα του το εξηγούμε. Κι όταν δεν το ακούει, θα του το εξηγούμε ξανά. Και θα το εξηγούμε ξανά, θα το εξηγούμε ξανά, μέχρι που θα το καταλάβει και θα σας εκδιώξει, γιατί τον κλέβετε.

Ο ηγεμών αφαίρεσε 0,22 ευρώ από τα 2,5 ευρώ το λίτρο για όλους, και για αυτούς που έχουν ταξί και εργάζονται με αυτό και γι’ αυτούς που έχουν επιχειρήσεις και πάει το βανάκι τα προϊόντα τους ή το προσωπικό τους και για μας που έχουμε ένα αυτοκίνητο. Ξέρετε τι σημαίνουν τα 0,22 ευρώ; Θέλετε να το καταλάβετε; Θέλετε να το κάνουμε λιανά, για να το καταλάβει ο ελληνικός λαός; Σημαίνουν ούτε λίγο ούτε πολύ ότι τολμάτε χωρίς ντροπή να λέτε κάποια πράγματα στον ελληνικό λαό για τα γεμίσματα που θα κάνει όλον τον μήνα. Ξέρετε πόσο χωράει ένα αυτοκίνητο; Χωρά 80 ευρώ, 100 ευρώ εκεί που έχετε φτάσει την τιμή. Δηλαδή, στα τέσσερα γεμίσματα που θα κάνει τον μήνα ένα αυτοκίνητο κάποιου που δουλεύει κανονικά, αυτό σημαίνει τέσσερα κατοστάρικα. Ξέρετε ποιο είναι το όφελος που εξήγγειλε χθες ο ηγεμόνας σας; Είναι 13 ευρώ! Και δεν ντρέπεται κανένας για τα 13 ευρώ! Εγώ ντρέπομαι για λογαριασμό σας.

Ας είμαστε ξεκάθαροι για όλα όσα προτείνουμε εμείς τόσους μήνες. Μιλάμε για την αυτόματη τιμαριθμική αναπροσαρμογή, τη μείωση της τιμής των καυσίμων και όχι την επιδότηση που σημαίνει ότι δανείζομαι και χρεώνω τον ελληνικό λαό για να ξεχρεώσω τους παρασιτικούς τέσσερις που προανέφερα. Μιλάμε για μείωση της τιμής, ώστε όχι να μετατοπιστεί η χασούρα σε αυτούς, αλλά να μειωθούν λίγο τα τεράστια υπερκέρδη τους. Αυτό ζητάμε. Ξέρετε γιατί δεν πρόκειται κανείς σας να τα ενστερνιστεί, ούτε εσείς, ούτε εσείς;

Ούτε εσείς, κύριε Τσακαλώτο –δυστυχώς, εσάς βλέπω τώρα μπροστά μου- γιατί έχετε υπογράψει μνημόνιο. Κύριε Τσακαλώτο, αν δεν κάνω λάθος, έχετε προσωπική εμπλοκή στην εισαγωγή της χώρας μας στο διεθνές χρηματιστήριο ενέργειας. Έχετε πάρει μια τελική ιστορική απόφαση.

Κοιτάξτε, στην πολιτική δύο πράγματα μπορεί να κάνεις. Ή να είσαι με τον λαό ή να είσαι με τους κλέφτες του λαού. Δεν μπορείς να ισχυρίζεσαι: «Θα τακιμιάσω λίγο με τους κλέφτες του λαού για το μακροπρόθεσμο καλό του λαού». Αυτό δεν ίσχυσε ποτέ και πουθενά. Επομένως, κανείς σας δεν μπορεί να υιοθετήσει τις προτάσεις μας.

Ωστόσο, παρά τον βάρβαρο και φασιστικό αποκλεισμό που μας έχετε κάνει από τα μέσα μαζικής ενημέρωσης, ο ελληνικός λαός όλο και περισσότερο ακούει τις προτάσεις μας και όλο και περισσότερο μας αγκαλιάζει. Και θα το δείτε στις εκλογές, όποτε και αν αυτές τις τολμήσετε.

Βεβαίως, ο κ. Μητσοτάκης, όπως σας είπα, παραδέχθηκε κι ο ίδιος με τον τρόπο του ότι είναι ψίχουλα. Κοιτάξτε τώρα μια πάρα πολύ ενδιαφέρουσα αντίστιξη, η οποία δεν πρέπει να διαφεύγει όχι από εσάς –εσείς την ξέρετε καλά, την έχετε μαγειρέψει- αλλά από τον ελληνικό λαό. Τους τελευταίους δεκαοκτώ μήνες χαρίσατε ένα δισεκατομμύριο σε τέσσερα παράσιτα. Θα σας τα πω τα παράσιτα με το όνομά τους. Είναι η «FRAPORT», γερμανικά παράσιτα εισαγωγής. Ο κ. Tσίπρας τα έχει φέρει στην Ελλάδα να μας απομυζούν και να μας να μας πίνουν το αίμα. Είναι η «AEGEAN», δικά σας παράσιτα, ο κ. Βασιλάκης είναι αυτό το παράσιτο. Είναι η «ENERGEAN OIL», νομίζω και ο κ. Τσίπρας και εσείς μαζί συνεπικουρείτε εδώ πέρα σε αυτό το είδος παράσιτου. Είναι μια αμερικανική πολυεθνική που κλέβει τα πετρέλαιά μας από την Καβάλα που δεν θα έπρεπε να βγουν ποτέ από τη γη έτσι κι αλλιώς. Και, βεβαίως, είναι και το αεροδρόμιο «Ελευθέριος Βενιζέλος» -γερμανικό παράσιτο και αυτό- αλλά και οι παραχωρησιούχοι των εθνικών δρόμων που είναι ελληνικό παράσιτο, ελληνικότατο. Ο κ. Μπόμπολας είναι αυτό το παράσιτο. Είναι ευτραφές παράσιτο, παράσιτο καλοθρεμμένο από εσάς.

Αυτά τα παράσιτα, λοιπόν, πήραν ένα δισεκατομμύριο σε δεκαοκτώ μήνες, πάλι ανερυθρίαστα, πάλι χωρίς καμία ντροπή από κανέναν από εσάς. Ξέρετε τι δίνει ο Πρωθυπουργός σε τριάμισι εκατομμύρια Έλληνες; Δίνει ένα δισεκατομμύριο! Σοβαρολογείτε; Δίνετε ένα δισεκατομμύριο σε τέσσερα παράσιτα και ένα δισεκατομμύριο για ένα χρόνο σε τριάμισι εκατομμύρια; Θα σας πάρουν με τις πέτρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θέλω δύο λεπτά ακόμα.

Θα μου επιτρέψετε να κλείσω με το γεγονός ότι αυτή τη στιγμή που μιλάμε στον πόλεμο που μαίνεται ανεξέλεγκτος στην Ουκρανία υπάρχει, όπως γνωρίζετε όλοι σας, ιδιαίτερα οξύ ενδιαφέρον για τη χώρα μας. Εκατό χιλιάδες ομογενείς μας, Έλληνες, ελληνικής καταγωγής άνθρωποι είναι αποκλεισμένοι αυτή τη στιγμή στη Μαριούπολη. Είναι αποκλεισμένοι στη Μαριούπολη βεβαίως από τη φασιστική εισβολή του κ. Πούτιν, αλλά είναι αποκλεισμένοι στη Μαριούπολη και από τα φασιστικά τάγματα Αζόφ, τα οποία σε συνεργασία με την κυβέρνηση της Ουκρανίας τους εμποδίζουν να φύγουν. Και θα είμαι σαφής. Τους έχει προταθεί δίοδος διαφυγής από διάδρομο που οδηγεί σε ρωσικό έδαφος. Όταν πάνε να φύγουν από εκεί, πυροβολούνται από τα φασιστικά τάγματα Αζόφ.

Αυτό που σας έχουμε ρωτήσει και αρνείστε να απαντήσετε, λοιπόν, εδώ και αρκετές μέρες είναι το εξής: Υπάρχει κάποιο καταραμένο σχέδιο της Κυβέρνησής σας για την εκκένωση αυτών των εκατό χιλιάδων ή, τέλος πάντων, όσων από τους εκατό χιλιάδες ομογενείς μας επιθυμούν να σώσουν τη ζωή τους; Υπάρχει; Έχετε μπει στον κόπο τόσους μήνες που ακούγεται ότι θα έρθει πόλεμος και έναν μήνα σχεδόν που υπάρχει ο πόλεμος, να εξασφαλίσετε στοιχειώδεις εγγυήσεις, όπως έκανε η Ινδία, η Γαλλία, το Βέλγιο, η Γερμανία, από την ουκρανική κυβέρνηση για το τι θα σώσει αυτόν τον πληθυσμό μας, πριν σπεύσετε να τους στείλετε είκοσι χιλιάδες καλάσνικοφ; Έχετε σκεφτεί ποτέ την ασφάλεια των πολιτών μας;

Επίσης, μια απάντηση θέλουμε για το εξής: Εμποδίζεται -για τη Νέα Δημοκρατία και τον Πρωθυπουργό-, ναι ή όχι, η διαφυγή και η σωτηρία των εκατό χιλιάδων ομογενών μας προς τον ρωσικό διάδρομο, επειδή δέχονται βολές από τα φασιστικά τάγματα Αζόφ; Θέλουμε να ξέρουμε. Θέλουμε να απαντήσετε.

Κοιτάξτε –θα κλείσω με αυτό, κυρία Πρόεδρε- με αφορμή την ένωση όλων μας ανεξαιρέτως σε αυτήν την Αίθουσα κατά της φρίκης που έφερε η φασιστικότατη εισβολή του φασίστα κ. Πούτιν σε μια χώρα που δεν του έφταιξε σε τίποτα και σε ανθρώπους που είναι εντελώς αθώοι για το αίμα μέσα στο οποίο πνίγονται, με αφορμή, λοιπόν, αυτή τη συνένωσή μας μπροστά στο απροσμέτρητο αυτό ανθρώπινο δράμα αίματος, τι λέτε, βρε παιδιά, ενωνόμαστε έτσι για το καλό και για την Υεμένη; Στην Υεμένη, αν δεν το ξέρει κάποιος σας εδώ μέσα, εδώ και δέκα χρόνια ζουν το ίδιο ακριβώς δράμα, με την ίδια κακοήθεια, με το ίδιο χρώμα αίματος. Κατακόκκινο, ρουμπινί είναι και το αίμα αυτών. Δέκα χρόνια –αυτή είναι η διαφορά- όχι δέκα ημέρες, όχι δεκαοκτώ ημέρες!

Κυρία Πρόεδρε, δέκα χρόνια μαμάδες, παιδάκια ανήλικα πεθαίνουν. Πώς; Από όπλα τα οποία προμηθεύει στα Ηνωμένα Αραβικά Εμιράτα και η Ελλάς. Ντρέπομαι που το λέω γιατί είμαι Έλληνας, αλλά η κυβέρνηση του ΣΥΡΙΖΑ το 2016 με συμφωνία ανταλλαγής βοήθειας αμυντικής και πολεμικού υλικού και στη συνέχεια η Κυβέρνησή σας -και κανείς δεν ντρέπεται, επαναλαμβάνω- το 2020 με παρεμφερή συμφωνία, εξοπλίζετε με όπλα και βλήματα τα Ηνωμένα Αραβικά Εμιράτα, τα οποία δέκα ολόκληρα χρόνια σκοτώνουν παιδάκια, σκοτώνουν τις μαμάδες τους.

Ξέρετε, οι μαύροι άνθρωποι πονάνε και αυτοί επίσης. Ξέρετε και οι μαύροι άνθρωποι, παρά το χρώμα τους, παραμένουν άνθρωποι.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας του ΜέΡΑ25, ο κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το Υπουργείο Ανάπτυξης φέρνει ένα νομοσχέδιο που ουσιαστικά αυτό που κάνει είναι να περνάει όλα τα χρηματοδοτικά εργαλεία των ευρωπαϊκών αναπτυξιακών παρεμβάσεων στο «Ελλάδα 2.0», στο Ταμείο Ανάκαμψης. Πρόκειται για ένα ταμείο, το οποίο εδώ και δύο χρόνια μάς το παρουσιάζετε όπως οι παλιές ασπρόμαυρες ελληνικές ταινίες που μιλούσαν για τον «θείο από την Αμερική»! Έτσι είναι και το Ταμείο Ανάκαμψης για εσάς! Θα μας σώσει από όλα τα προβλήματα που έχουμε.

Εμείς μιλάγαμε από την αρχή -και το ξέρετε- για τη γύμνια του Ταμείου Ανάκαμψης. Ουσιαστικά διακόσιες εταιρείες θα χρηματοδοτηθούν μέσα από τις τράπεζες. Μιλήσαμε για ένα Ταμείο Ανάκαμψης το οποίο -όχι μόνο για την Ελλάδα, αλλά συνολικά- είναι μακροοικονομικά ασήμαντο σε σχέση με το μέγεθος της καθίζησης της συνολικής ζήτησης λόγω της πανδημίας και τώρα είναι ακόμα πιο γυμνό αυτό το Ταμείο Ανάκαμψης, δεδομένου ότι δεν κάνει απολύτως τίποτα ούτε για το δημόσιο χρέος των ιδιαίτερα πιεσμένων χωρών, όπως η Γαλλία, η Ισπανία, η Ελλάδα, και προφανώς δεν μπορεί να στηρίξει τις κυβερνήσεις, ώστε να στηρίξουν τους πολίτες, κάτι που προσπαθείτε να κάνετε, αλλά δεν έχετε και δεν θα έχετε τη δυνατότητα να βασιστείτε γι’ αυτό στο Ταμείο Ανάκαμψης γιατί δεν ήταν ο στόχος του αυτός και δεν ήταν η αρχιτεκτονική του.

Και βέβαια, το Ταμείο Ανάκαμψης το οποίο δεν κάνει τίποτα για να αποτρέψει τα μέτρα που θα πρέπει να έρθουν από την επόμενη κυβέρνηση, όποια και να είναι αυτή, για τον απλούστατο λόγο ότι το χρηματοδοτικό πρόγραμμα που υπέγραψε ο ΣΥΡΙΖΑ το καλοκαίρι του 2018, το οποίο εμείς το ονομάζουμε τέταρτο μνημόνιο, εσείς το ονομάζετε μεταμνημόνιο -δεν έχει καμμία σημασία- είναι μια συμφωνία μέχρι το 2060. Όμως, απλά τα νούμερα δεν βγαίνουν, ιδίως μετά από την πανδημία. Θα κληθεί η επόμενη κυβέρνηση να βρει τρόπους να πάρει και νέες πιστωτικές κάρτες, γιατί αυτό είναι το ακάνθινο μαξιλαράκι, πιστωτικές κάρτες είναι.

Μιλάμε για νομοσχέδιο του Υπουργείου Ανάπτυξης. Δεν υπάρχει ανάπτυξη. Ο κ. Γεωργιάδης θα έπρεπε να λέγεται υπερυπουργός υπανάπτυξης και ακρίβειας. Αυτή είναι η κατάσταση την οποία αντιμετωπίζουμε με αυτή την Κυβέρνηση κάτω από αυτές τις συνθήκες.

Εχθές παρακολούθησα με πολύ ενδιαφέρον την ομιλία του Πρωθυπουργού, όπως και σήμερα τις εξειδικεύσεις αυτών των μέτρων που ανακοίνωσε.

Κοιτάξτε, εδώ υπάρχουν δύο ζητήματα: Το ένα είναι το μέγεθος του ποσού το οποίο είναι πραγματικά πολύ ισχνό, δεδομένης της έκτασης του προβλήματος. Εγώ καταλαβαίνω ότι το ταμείο είναι μείον και δεν υπάρχουν χρήματα. Η δική μας κριτική είναι πολύ πιο έντονη από την κριτική όσων λένε ότι δεν δώσατε αρκετά και δώσατε ψίχουλα. Εμείς λέμε ότι και αυτά που δώσατε είναι ακριβώς το αντίθετο από τη χρήση την οποία θα έπρεπε να έχουν. Όχι μόνο ο κ. Μητσοτάκης αποδεικνύεται ανακόλουθος, αλλά αποδεικνύεται ιδιαίτερα ταλαντούχος στο να κάνει ακριβώς το αντίθετο από αυτό που θα έπρεπε να κάνει.

Θα είμαι πολύ συγκεκριμένος: Η ακρίβεια χτυπάει τα βασικά αγαθά πολύ πριν ο επίσημος πληθωρισμός αρχίσει να ανεβαίνει εν μέσω πανδημίας και οι μη προνομιούχοι έχουν ανάγκη για μόνιμες αυξήσεις του κατώτατου μισθού. Δεν μιλάμε για όλους τους μισθούς, μιλάμε για τον κατώτατο μισθό και μιλάμε για τα κοινωνικά επιδόματα. Ξέρουμε ότι ακόμα και όταν ο επίσημος πληθωρισμός μειωνόταν τα βασικά αγαθά στα σουπερμάρκετ ανέβαιναν 10%, 15%. Λέμε ότι αυτός που παίρνει ένα επίδομα αναπηρίας είναι κάτω από το όριο της φτώχειας. Ο κύριος Υπουργός το γνωρίζει πολύ καλύτερα γιατί έχει μελετήσει τα ποσοστά της φτώχειας στην Ελλάδα. Έχουμε δουλέψει και μαζί σε αυτό. Γνωρίζετε πολύ καλά ότι όποιος ζει με επίδομα αναπηρίας είναι κάτω από το όριο της φτώχειας. Δεν θα έπρεπε να υπάρχει μια αυτόματη τιμαριθμική αναπροσαρμογή αυτού του επιδόματος, του κατώτατου μισθού. Και τι κάνει ο κ. Μητσοτάκης; Αντί για μόνιμες και αυτόματες αυξήσεις σε αυτά τα επιδόματα και στον κατώτατο μισθό, δίνει έκτακτο επίδομα, δηλαδή ένα φιλοδώρημα.

Ακόμα χειρότερα, γνωρίζουμε ότι για όσους ζουν αυτή τη στιγμή στα όρια της φτώχειας οι λογαριασμοί της ΔΕΗ είναι το τελικό χτύπημα. Το ξέρουμε όλοι αυτό. Και τι κάνει η Κυβέρνηση; Αντί να καταργήσει την οριακή τιμολόγηση και να εφαρμόσει αυτά που εμείς προτείνουμε εδώ και βδομάδες τώρα, λέει ότι θα επιδοτήσει μερικώς τους λογαριασμούς της ΔΕΗ. Θα δανειστείτε, δηλαδή, από την Ευρωπαϊκή Κεντρική Τράπεζα. Από εκεί δανείζεστε, αυτό κάνετε τώρα. Έχουμε αυξήσει το χρέος μας κατά 50 δισεκατομμύρια ευρώ τα τελευταία δύο χρόνια και όλο αυτό το χρέος είχε καταλήξει στα βιβλία της Ευρωπαϊκής Κεντρικής Τράπεζας. Θα δανειστείτε για να επιδοτήσετε τους ολιγάρχες.

Θα είμαι πολύ ξεκάθαρος: Τα μέτρα που προτείναμε εμείς -και τα έχουμε καταθέσει κιόλας στη Βουλή- θα είχαν επιφέρει τουλάχιστον 50% μείωση στα τιμολόγια της τέως ΔΕΗ.

Από πού βγαίνει αυτό; Να τα πάρουμε από την αρχή. Ξέρουμε πολύ καλά ότι το 56% -δεν βάζω τις εισαγωγές- της ηλεκτρικής ενέργειας δεν χρησιμοποιεί φυσικό αέριο και παράγεται από υδροηλεκτρικά, από ανανεώσιμες πηγές ενέργειας, από λιγνίτη. Το κόστος αυτό δεν αυξήθηκε. Όμως, κάθε φορά που ανεβαίνει η τιμή του φυσικού αερίου για τη χονδρική τιμή αυτού του 56% της ηλεκτρικής ενέργειας πληρώνουμε περισσότερα, πληρώνουμε σαν να είχε παραχθεί από φυσικό αέριο. Τι άλλο χρειάζεται για να σας εξηγήσουμε ότι αυτό είναι παράλογο;

Και επιτρέψτε μου, συνάδελφοι του ΣΥΡΙΖΑ, το πλαφόν δεν είναι η λύση. Δεν φτάνει ένα πλαφόν. Χρειάζεται ένα πλαφόν ανά μονάδα παραγωγής. Τι εννοώ με αυτό; Έχουμε έναν πόλεμο αυτή τη στιγμή εναντίον της ακρίβειας, τουλάχιστον ο κόσμος εκεί έξω ζει έναν πόλεμο με την ακρίβεια, τον οποίο τον χάνει, ηττάται καθημερινά. Εσείς, η Κυβέρνηση, θα σταθείτε μαζί με τον κόσμο σε αυτόν τον πόλεμο εναντίον της ακρίβειας ή απέναντί του, μαζί με τους ολιγάρχες;

Τι εννοώ με αυτό; Στη διάρκεια του πολέμου -ας χτυπήσουμε ξύλο, δεν θα έρθει εδώ- τι κάνει η κυβέρνηση όταν θέλει να εφοδιάσει το στρατό με σιτηρά, με τρόφιμα; Πηγαίνει σε κάθε παραγωγό και του λέει: Θα σου δώσω τόση τιμή που να είναι λίγο πάνω από το κόστος σου για να μην κλείσεις και θα μου δώσεις όση ποσότητα μπορείς να παράγεις. Σε κάθε παραγωγό ανάλογα με το κόστος του δίνει διαφορετική τιμή, διαφορετικό πλαφόν, και απαιτεί ελάχιστη ποσότητα. Μέγιστη τιμή, ελάχιστη ποσότητα, διαφορετική μέγιστη τιμή και διαφορετική ελάχιστη ποσότητα ανά αγρότη, ανά παραγωγό.

Όταν έχεις, λοιπόν, ένα υδροηλεκτρικό έργο, βρέχει, κυλάει το νερό, γυρνάει η τουρμπίνα, δεν υπάρχει αύξηση του κόστους παραγωγής αυτής της κιλοβατώρας. Πας στην τέως ΔΕΗ, στην «ΙΕΗ», στην Ιδιωτική Επιχείρηση Ηλεκτρικού, που ανήκει τώρα σε ένα hedge fund -γνωρίζουμε ποιο είναι- και λες: Ποιο είναι το κόστος σου; Είναι πολύ χαμηλό. Το πλαφόν για σένα, για τη χονδρική σου είναι τόσο και ελάχιστη ποσότητα παραγωγής θα είναι αυτή. Ο επόμενος έχει φωτοβολταϊκά: Ποιο είναι το κόστος σου; Εσύ θα πάρεις τόσο, ελάχιστη ποσότητα αυτή, αλλιώς θα χάνεις την άδειά σου.

Είμαστε ή δεν είμαστε σε πόλεμο εναντίον της ακρίβειας, κυρίες και κύριοι της Κυβέρνησης; Διαφορετικό, λοιπόν, πλαφόν, λίγο πάνω από το μέσο κόστος για κάθε μονάδα παραγωγής.

Αν το κάναμε αυτό, θα είχε μειωθεί η τιμή στα επίπεδα του συνολικού μέσου κόστους, όχι του οριακού κόστους, χωρίς να χρειαστεί ούτε επιδότηση από τη μεριά του κράτους, δανεικά δηλαδή, από την τρόικα. Θα είχαμε μια πάρα πολύ σημαντική ανακούφιση των καταναλωτών.

Δεν το κάνετε. Και δεν το κάνετε για τέσσερις λόγους: Μυτιληναίος, Περιστέρης, Βαρδινογιάννης, Λάτσης. Αυτοί είναι οι ιδιοκτήτες των επτά εταιρειών που μέσα στο ψευτοχρηματιστήριο – καφενείο που εσείς στήσατε το 2018 προσποιούνται ότι λειτουργούν με κανόνες αγοράς. Με κανόνες καφενείου ολιγαρχών λειτουργούν και εσείς είστε οι ατζέντηδές τους.

Αυτή τη στιγμή αν πραγματικά υπάρχει πόλεμος με την ακρίβεια, κάντε αυτό που θα κάνατε σε έναν πραγματικό πόλεμο: Προμηθευτείτε εκ μέρους του ελληνικού λαού ηλεκτρική ενέργεια από κάθε παραγωγό σε μια τιμή -δώστε τους, εγώ δεν λέω να χάσουν οι άνθρωποι- 5% πάνω από το μέσο κόστος, όχι το οριακό κόστος, όμως.

Κυρίες και κύριοι συνάδελφοι, ξέρω τι θα πείτε. «Μα, δεν λειτουργούμε μόνοι μας. Έχουμε ευρωπαϊκή οδηγία. Μπορεί η Ελλάδα να καταργήσει το ευρωπαϊκό χρηματιστήριο ενέργειας;» αυτό θα μου πείτε. Για άλλη μια φορά οι Έλληνες μαυραγορίτες και οι πολιτικοί τους εκπρόσωποι κρύβεστε πίσω από τις Βρυξέλλες.

Τα μέτρα του ΜέΡΑ25 είναι απολύτως συμβατά με εκείνα που ισχύουν σήμερα στη Γερμανία για το 80% της ηλεκτρικής ενέργειας, το οποίο είναι έξω από το χρηματιστήριο. Εσείς γιατί βάζετε το 100% μέσα, γιατί το κρατάτε το 100% της ηλεκτρικής ενέργειας; Στην Γερμανία είναι 20%. Αυτό το 80% στη Γερμανία που είναι εκτός χρηματιστηρίου ενέργειας πώς λειτουργεί; Για πηγαίνετε να το κοιτάξετε. Θα δείτε ότι υπάρχουν μακροχρόνια συμβόλαια με την κάθε παραγωγική μονάδα, με διαφορετικό πλαφόν τιμής, διαφορετική τιμή, και ελάχιστη ποσότητα παραγωγής του καθενός. Δηλαδή, ακριβώς αυτό που προτείνει το ΜέΡΑ25, ισχύει για το 80% της ηλεκτρικής ενέργειας στη Γερμανία.

Εμείς δεν θα σας επιτρέψουμε να κρύβεστε πίσω από τις Βρυξέλλες με μοναδικό σας στόχο την εξυπηρέτηση του κ. Μυτιληναίου, του κ. Λάτση, του κ. Περιστέρη και του κ. Βαρδινογιάννη!

(Χειροκροτήματα από την πτέρυγα του ΜέΡΑ25)

Είμαστε εδώ για να καταδεικνύουμε ότι η ακρίβεια, τουλάχιστον στο ηλεκτρικό ρεύμα, είναι επιλογή της ολιγαρχίας και πως φθηνό, επαρκές ρεύμα είναι εφικτό τώρα, ακόμα και με τις υψηλές τιμές των ορυκτών καυσίμων. Το καταδείξαμε αυτό πριν ξεκινήσει ο πόλεμος. Σας τα λέγαμε αυτά. Έρχεται ο πόλεμος στην Ουκρανία και βρήκατε άλλοθι, νέο άλλοθι, όπως κρύβεστε για το γεγονός ότι δεν ενισχύσατε το Εθνικό Σύστημα Υγείας πίσω από το γεγονός ότι ο COVID-19 είναι ξενόφερτος. Ναι, ξενόφερτος είναι ο COVID -19. Δεν φταίτε εσείς που ήρθε ο COVID -19. Εσείς φταίτε που δεν ενισχύσατε το Εθνικό Σύστημα Υγείας. Δεν φταίτε εσείς που αυξήθηκε η τιμή του φυσικού αερίου, φταίτε για το γεγονός ότι πληρώνουμε τις κιλοβατώρες που βγαίνουν από τα υδροηλεκτρικά έργα της τέως ΔΕΗ σε τιμές φυσικού αερίου. Γι’ αυτό φταίτε εσείς, δεν σας φταίει κανένας, ούτε οι Βρυξέλλες ούτε ο Πούτιν ούτε η Ουκρανία.

Ερχόμαστε, όμως, στην Ουκρανία, γιατί εδώ έχουμε μια πραγματική τραγωδία. Πέραν της τραγωδίας για τους Ουκρανούς πολίτες που έχουν δεχτεί αυτή τη βάναυση, βαναυσότατη εισβολή από έναν εγκληματία πολέμου, όπως τον έχω χαρακτηρίσει από το 2001, έχουμε και μία Ευρώπη η οποία παραπαίει, δεν υπάρχει αυτή τη στιγμή. Υπάρχει ο Πούτιν, υπάρχει ο Ζελένσκι βεβαίως, και υπάρχει κι ο Μπάιντεν. Η Ευρωπαϊκή Ένωση είναι μια κατακερματισμένη Ευρωπαϊκή Ένωση, η οποία δεν έχει φωνή, δεν έχει άποψη, σέρνεται πίσω από τον κ. Μπάιντεν και το μόνο πράγμα το οποίο μπορεί να κάνει αυτή τη στιγμή είναι ουσιαστικά να λειτουργεί ως μαζορέτα του ΝΑΤΟ. Αυτό κάνει.

Εμείς από την πρώτη στιγμή, από την πρώτη μέρα και από αυτό το Βήμα εδώ, αλλά και εκτός της Βουλής είχαμε πει το εξής: Όποιοι νοιαζόμαστε για τον ουκρανικό λαό ο οποίος βομβαρδίζεται, σκοτώνεται, τραυματίζεται, ο οποίος αντιμετωπίζει έναν στρατό που τον έχει στείλει ένας κ. Πούτιν που αμφισβητεί την εθνική υπόσταση των Ουκρανών, όσοι νοιαζόμαστε γι’ αυτόν τι πρέπει να κοιτάμε; Ρεαλιστικά να κοιτάμε την πραγματικότητα στα μάτια. Τι σημαίνει αυτό; Υπ’ αριθμόν μία προτεραιότητα: Η κατάπαυση του πυρός και η απόσυρση των ρωσικών στρατευμάτων. Πώς μπορεί να γίνει αυτό; Αυτό μπορεί να γίνει μόνο μέσα από έναν συμβιβασμό. Ο συμβιβασμός δεν μπορεί να γίνει μεταξύ του κ. Ζελένσκι και του κ. Πούτιν, θα πρέπει να γίνει μεταξύ του κ. Πούτιν και του κ. Μπάιντεν. Είναι οι μοναδικές δυνάμεις που μπορούν να εγγυηθούν μία λύση. Η ουκρανική κυβέρνηση δεν μπορεί να την εγγυηθεί από μόνη της. Μακάρι να μπορούσε.

Είχαμε προτείνει, λοιπόν, από την αρχή ότι ο στόχος πρέπει να είναι μία ανεξάρτητη, ουδέτερη Ουκρανία, η οποία θα βγάλει από το Σύνταγμα αυτή την ανοησία ότι θέλει να μπει στο ΝΑΤΟ -αυτά δεν πρέπει να μπαίνουν σε κανένα Σύνταγμα- με αντάλλαγμα την κατάπαυση του πυρός και την απόσυρση των ρωσικών στρατευμάτων. Ήταν η πρότασή μας.

Κατέθεσα μια επίκαιρη ερώτηση στον Πρωθυπουργό -δεν θα έρθει να την απαντήσει, ποτέ δεν έρχεται έτσι κι αλλιώς, δεν σέβεται το Κοινοβούλιο ο κ. Μητσοτάκης- στην οποία λέω: «Διαφωνείτε, κύριε Μητσοτάκη, ότι ένας τέτοιος συμβιβασμός, που εξασφαλίζει στους Ουκρανούς την ανεξαρτησία και το δικαίωμα στη δημοκρατία και την προκοπή, είναι εφικτός μόνον εφόσον η Δύση είναι έτοιμη ως αντάλλαγμα για την απόσυρση των ρωσικών στρατευμάτων και την αναγνώριση της ανεξαρτησίας της Ουκρανίας από τη Μόσχα, να εγγυηθεί -η Δύση, οι Ηνωμένες Πολιτείες, η Ευρωπαϊκή Ένωση να εγγυηθούν από κοινού- την ουδετερότητα της Ουκρανίας και ειδικό καθεστώς προστασίας των ρωσόφωνων της Ουκρανίας; Παραδείγματος χάριν μια συμφωνία αντίστοιχη εκείνης που εξασφαλίζει τις δύο κοινότητες της Βόρειας Ιρλανδίας;».

Συνέχιζα ως εξής: «Θεωρείτε, κύριε Μητσοτάκη, ότι αρκούμενος στον ρόλο του ένθερμου χειροκροτητή των θέσεων και ανακοινώσεων του ΝΑΤΟ και της Ευρωπαϊκής Ένωσης βελτιώνετε ή περιθωριοποιείτε την ελληνική διπλωματία, ιδίως στην περιοχή μας;». Ο κ. Γεωργιάδης προσπάθησε να με διακωμωδήσει, να με παρουσιάσει ως τον «χρήσιμο ηλίθιο» του κ. Πούτιν. Το ίδιο έκανε και ο κ. Μητσοτάκης, χωρίς να απαντάνε στην ερώτηση «ποια είναι η δική σας λύση;». Εσείς τι προτείνετε; Να πέσει ο Πούτιν; Θα πρέπει ο ουκρανικός λαός να περιμένει και να υποφέρει και να σκοτώνεται μέχρι να πέσει ο Πούτιν; Και πώς θα τον ρίξετε τον Πούτιν όταν δηλώνετε ότι δεν θα μπει το ΝΑΤΟ στην Ουκρανία, και καλά κάνετε και το δηλώνετε;

«Η μόνη λύση είναι μία λύση τύπου Αυστρίας, τύπου Σουηδίας, τύπου Φινλανδίας» έλεγα. Κορόιδευε ο κ. Γεωργιάδης, παρέα με τον Ακροδεξιό κ. Stubb, τον Φινλανδό, που τον γνωρίζαμε πάρα πολύ καλά, κύριε Τσακαλώτε, μέσα στα Eurogroup που ερχόταν και γέλαγε για τους Έλληνες και έλεγε «εντάξει, τι το θέλετε το ΕΚΑΣ για τους χαμηλοσυνταξιούχους; Κόψτε το». Αυτός είναι ο κύριος με τον οποίο ο κ. Γεωργιάδης τα βρήκε τόσο πολύ ευχάριστα για να διακωμωδήσει τη λύση της ουδέτερης Ουκρανίας.

(Χειροκροτήματα από την πτέρυγα του ΜέΡΑ25)

Χτες στους «FINANCIAL TIMES» -πάρτε και διαβάστε τους, μας τους μοιράζουν κι εδώ, στα γραφεία της Βουλής- ο κ. Μικαΐλο Ποντόγιακ, ανώτατος αξιωματούχος και αντιπρόσωπος του Προέδρου της Ουκρανίας Ζελένσκι, είπε το εξής, το οποίο το μετέφρασα εγώ, αλλά είναι verbatim -πιστέψτε με- από τους «FINANCIAL TIMES»: «Με αντάλλαγμα την απόσυρση των ρωσικών στρατευμάτων» λέει ο εκπρόσωπος του Προέδρου της Ουκρανίας Ζελένσκι «και την αναγνώριση της ανεξαρτησίας της Ουκρανίας από τη Μόσχα, η Ουκρανία είναι διατεθειμένη να δεσμευτεί ότι η χώρα θα μείνει εκτός στρατιωτικών συνασπισμών τύπου ΝΑΤΟ και ότι δεν θα επιτρέψει τη δημιουργία ξένων βάσεων στην επικράτειά της». Και συνεχίζει -για ακούστε το, κύριε Γεωργιάδη- ως εξής: «Μια λύση ουδετερότητας τύπου Αυστρίας ή σκανδιναβικών χωρών θα ήταν μια καλή λύση». Αυτό, δηλαδή, που προτείναμε εμείς από την πρώτη μέρα, για το οποίο τολμήσατε να προσπαθήσετε να μας παρουσιάσετε ως «χρήσιμους ηλίθιους» του Πούτιν.

Ποιοι είναι οι «χρήσιμοι ηλίθιοι» σήμερα του πολέμου; Ποιος γελάει με εσάς, κύριε Άδωνι Γεωργιάδη, αυτή τη στιγμή; Εσείς μας λοιδορούσατε όταν προτείναμε αυτό που σήμερα προτείνει η κυβέρνηση της Ουκρανίας και που αποτελεί την ιδανική λύση τόσο για την Ουκρανία όσο και για την Ευρώπη. Αλλά έχουμε έναν «υπερυπουργό υπανάπτυξης», τον κ. Αδωνι Γεωργιάδη, που πάντα ήταν στη σωστή πλευρά της έξαλλης ακροδεξιάς υστερίας και εκεί παραμένει ο συγκεκριμένος Υπουργός μαζί με τον Πρωθυπουργό του.

(Χειροκροτήματα από την πτέρυγα του ΜέΡΑ25)

Κυρίες και κύριοι συνάδελφοι, αυτούς εδώ της Κυβέρνησης τους παρακολουθούμε. Είναι εμφανές ότι ενοχλεί τους ιδιοκτήτες της «Μητσοτάκης Α.Ε.» η φωνή μας, γιατί εμείς μιλάμε με ονόματα ολιγαρχών. Ξέρετε, τον κ. Βαρδινογιάννη και τον κ. Λάτση δεν τους ενοχλεί ούτε να μιλάμε για αστική τάξη ούτε για ολιγαρχία. Δεν τους αρέσει να ακούγεται το όνομά τους στην Ολομέλεια της Βουλής. Λοιπόν, εμείς είμαστε γι’ αυτό εδώ, για να ακούγονται τα ονόματά τους. Δεν φταίνε οι άνθρωποι. Αυτοί τη δουλειά τους κάνουν. Εσείς φταίτε, που τους δίνετε τη ΔΕΗ, τα υδροηλεκτρικά, να έχουν ποσοστά κέρδους 1.000%.

(Χειροκροτήματα από την πτέρυγα του ΜέΡΑ25)

Ο επιχειρηματίας θα πει «όχι, δεν θα πάρω το κέρδος του 1.000%»; «Ναι» θα πει. Εσείς, όμως, είστε υπόλογοι απέναντι στον ελληνικό λαό. Και εμείς είμαστε εδώ για να αποκαλύπτουμε ποιοι, τι, πώς και γιατί και να προτείνουμε τις δικές μας ρεαλιστικές, ανθρωπιστικές λύσεις για τους δικούς μας ανθρώπους εκεί έξω, για όλους τους λαούς της Ευρώπης, για τους Ουκρανούς, για τους Ρώσους, για τους Παλαιστίνιους, για τους ανθρώπους που ζουν στην Υεμένη δέκα χρόνια τώρα βομβαρδιζόμενοι με δυτικά όπλα.

Και γι’ αυτό να μην έχετε καμμία αμφιβολία, κυρίες και κύριοι συνάδελφοι, στην επόμενη Βουλή θα είμαστε εδώ, περισσότερες και περισσότεροι, για να σας χαλάσουμε την μετεκλογική αριθμητική των συγκυβερνήσεων που μόνο στόχο έχουν να συνεχίσει η λεηλασία των πολλών από τους πολύ λίγους στους οποίους εσείς λογοδοτείτε.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ,κύριε Πρόεδρε.

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, νομίζω ότι τις θέσεις μας πάνω στο σχέδιο νόμου που συζητάμε σήμερα τις έχει διατυπώσει με πολλή σαφήνεια ο Απόστολος Πάνας και δεν θα χρειαστεί εγώ να αναφερθώ σχεδόν καθόλου σε αυτό.

Για μια ακόμα φορά ο Πρωθυπουργός μας εξέπληξε δυσάρεστα. Ακούσαμε ένα ακόμη δραματικό διάγγελμα -έχω χάσει τον αριθμό- μια ακόμη συρραφή μέτρων χωρίς ουσιαστικό αντίκρισμα σε όσους βιώνουν δραματικά την κρίση και την εξοντωτική ακρίβεια. Το μοτίβο παραμένει σταθερό, το ίδιο και απαράλλαχτο. Μόνιμα μέτρα για τους έχοντες, προσωρινά και ανεπαρκή για τους μη έχοντες. Μεγάλες ελαφρύνσεις για τους λίγους, ψίχουλα στους πολλούς και τους πλέον αδύναμους.

Αυτό το μόνιμο και αδιαπραγμάτευτο μοτίβο που αποτελεί την ψυχή της συντηρητικής ιδεολογίας και κατεύθυνσης σε όλες τις πτυχές της κυβερνητικής πολιτικής, ισχύει στο ακέραιο τόσο στα μέτρα που εξάγγειλε ο Πρωθυπουργός όσο και στο χειρισμό του ΕΝΦΙΑ που εισάγει αυτό το σχέδιο νόμου που μπήκε σήμερα στην Επιτροπή Οικονομικών.

Επικαλείται ο κ. Μητσοτάκης την ιλιγγιώδη άνοδο του πληθωρισμού λόγω του πολέμου και της ενεργειακής κρίσης. Υπενθυμίζω ότι το ράλι του πληθωρισμού ξεκίνησε από τον Αύγουστο που εμφάνισε το 6,2%, έφτασε γρήγορα στο 7,2% και καλπάζει προς το 10%.

Όταν εμείς στη συζήτηση για τον προϋπολογισμό λέγαμε ότι οι προβλέψεις σας δεν οδηγούν πουθενά και όλοι θα αναγκαστείτε να φέρετε αναθεώρηση του προϋπολογισμού σε πολύ σύντομο χρονικό διάστημα, δεν μας ακούγατε. Ισχυριζόσασταν ότι τον Απρίλιο, σύμφωνα με τους αναλυτές της Ευρωπαϊκής Ένωσης, ο πληθωρισμός θα είχε τιθασευτεί. Μετά πήγε το όριο στον Ιούλιο και τώρα εντός του 2022 δεν βλέπουμε καμμία δυνατότητα να υπάρχει αποκλιμάκωση σοβαρή.

Τα λέω όλα αυτά, γιατί τα μέτρα δεν είναι απρόσωπα. Τα μέτρα έχουν συγκεκριμένους αποδέκτες, έχουν συγκεκριμένες κοινωνικές τάξεις και έχουν συγκεκριμένη επίπτωση στη ζωή των ανθρώπων. Τα αυξημένα φορολογικά έσοδα προέρχονται κατά κύριο λόγο από τον ΦΠΑ και τον ειδικό φόρο κατανάλωσης στα καύσιμα. Στο τετράμηνο Νοέμβριος, Δεκέμβριος, Ιανουάριος, Φεβρουάριος είναι περίπου 1 δισεκατομμύριο ευρώ. Έναντι αυτού η Κυβέρνηση θα επιστρέψει στους καταναλωτές μόνο 130 εκατομμύρια ευρώ με την επιδότηση στα καύσιμα για τους επόμενους τρεις μήνες, ενώ ταυτόχρονα θα εισπράττει τους αυξημένους φόρους.

Για τα μέτρα που αφορούν στην επιδότηση του κόστους ενέργειας. Δεν ακούσαμε τίποτα για τη φορολόγηση στα υπερκέρδη των ηλεκτροπαραγωγών είτε αναφερόμαστε στη ΔΕΗ είτε στους μεγάλους ιδιοκτήτες αυτών των εταιρειών. Ζητάμε και πλαφόν στη λιανική και άμεση ειδική εισφορά στα υπερκέρδη και προκαταβολή. Την φορολόγηση των υπερκερδών την έχουν κάνει ήδη χώρες, όπως η Ισπανία, η Βουλγαρία και η Ιταλία. Η Ελλάδα κωφεύει.

Δεν είπε για μείωση του ειδικού φόρου κατανάλωσης. Έρχεται πρώτη η Ελλάδα, από τις χώρες του ΟΟΣΑ, στο κόστος γεμίσματος σε σχέση με το μέσο μισθό. Γίνονται έλεγχοι; Όχι. Για παράδειγμα τις τελευταίες μέρες μειώθηκε κατά πάνω από 20 δολάρια το βαρέλι το πετρέλαιο. Η τιμή της βενζίνης έμεινε η ίδια; Μειώθηκε; Αυξήθηκε; Τα γεγονότα μιλούν. Άρα, οι παροχές είναι ανεπαρκείς και σε πολλές περιπτώσεις δεν καταλήγουν στον καταναλωτή.

Δεν ακούσαμε τίποτε από τον Πρωθυπουργό για διαρθρωτικά μέτρα, μόνο επιδόματα. Τι γίνεται με τους ελέγχους στις τιμές ηλεκτρικής ενέργειας; Ο Πρόεδρος της ΡΑΕ ανήγγειλε σειρά ελέγχων σε όλο το φάσμα της ενεργειακής αγοράς στις 24 Ιανουαρίου για παραγωγούς, διαχειριστές δικτύων και προμηθευτές. Τι έγινε με τους ελέγχους; Πού είναι το πόρισμα;

Μιλάμε για τους χαμηλόμισθους. Ουσιαστικά δεν υπάρχει κανένα μέτρο άμεσης ενίσχυσης των χαμηλόμισθων, οι οποίοι σύμφωνα με το Ινστιτούτο ΙΝΕ της ΓΣΕΕ είχαν απώλεια εισοδήματος άνω του 14% το Γενάρη από 12% τον Δεκέμβρη. Η αύξηση του κατώτατου μισθού, που έχει εξαγγείλει η Κυβέρνηση, παραπέμπεται για τον Μάιο, για προεκλογικούς λόγους, όταν ο καλπάζων πληθωρισμός έχει μειώσει ήδη το διαθέσιμο εισόδημα δραματικά. Η επικείμενη αύξηση του κατώτατου μισθού μάλιστα, θα υπολείπεται της πρότασής μας κατά τη γνώμη μας και κατά την πρόβλεψή μας, που ήταν τα 751 ευρώ η Εθνική Γενική Συλλογική Σύμβαση Εργασίας πριν από την κατάργησή της.

Συνεχίζω για τους χαμηλοσυνταξιούχους. Όπως έχουμε επισημάνει χρειάζεται μια θεσμική αντιμετώπιση των συμπολιτών μας, που σύμφωνα με τα στοιχεία του «ΗΛΙΟΣ» η μέση σύνταξη τους δεν ξεπερνά τα 360 ευρώ. Γι’ αυτό έχουμε προτείνει το νέο ΕΚΑΣ.

Ερώτημα προς την Κυβέρνηση: Το περιουσιακό κριτήριο των 200.000 ευρώ για τη χορήγηση του επιδόματος θα είναι με βάση τις παλιές αντικειμενικές αξίες; Γιατί αν γίνει με τις καινούργιες αντικειμενικές θα περιοριστεί δραστικά ο αριθμός των δικαιούχων.

Αγρότες, με καθυστέρηση και μικρή αποτελεσματικότητα τα μέτρα. Η μείωση του ΦΠΑ στα λιπάσματα γίνεται με καθυστέρηση. Οι αγρότες έχουν ήδη προμηθευτεί λιπάσματα με αυξήσεις έως και 400%. Είχαμε προτείνει την επιδότηση στα τιμολόγια αγοράς κατά το ύψος της αύξησης που οφείλεται σε αυξημένο ενεργειακό κόστος για να περάσουν οι μειώσεις απευθείας στους αγρότες. Η επιδότηση των κτηνοτρόφων με βάση τον τζίρο έχει επανειλημμένα εξαγγελθεί, δεν έχει υλοποιηθεί και αφήνει έξω την περίοδο μέχρι τον Απρίλιο.

Για τις επιδοτήσεις της ενέργειας ισχύει ό,τι είπαμε προηγούμενα. Και για το αυξημένο κόστος ζωοτροφών έχουμε προτείνει ό,τι και για τα λιπάσματα. Όσον αφορά αυτό που διατυμπανίζετε για μηδενικό ειδικό φόρο στο αγροτικό πετρέλαιο πρώτα θα πληρώσουν οι αγρότες και μετά θα περιμένουν την επιστροφή όταν αξιωθείτε να βγάλετε την υπουργική απόφαση και με βάση τι περιορισμούς θα βάλετε.

Θέλουμε να σας υπενθυμίσουμε ότι παραδώσαμε έτοιμη την κάρτα για το αγροτικό πετρέλαιο. Δεν τη σκεφτήκατε ποτέ.

Τέλος, σε ό,τι αφορά στην επιστρεπτέα για τα χρέη των επιχειρήσεων, σας έχουμε προτείνει τις εκατόν είκοσι δόσεις με κίνητρο για τους συνεπείς. Φέρνετε ενενήντα έξι δόσεις μόνο για την επιστρεπτέα. Για τα υπόλοιπα χρέη των επιχειρήσεων τι θα γίνει;

Πριν τελειώσω, κυρίες και κύριοι συνάδελφοι, δεν χρειάζεται να επαναλάβω τις προτάσεις μας, τις έχουν πει οι προλαλήσαντες συνάδελφοί μου. Θέλω να ξαναναφερθώ στον Πρωθυπουργό και στα μέτρα. Επαίρεται ο Πρωθυπουργός ότι έδωσαν ένα τεράστιο ποσό σε παροχές για να ανακουφίσουν τα λαϊκά στρώματα. Μιλούσαμε για τα 43 δισεκατομμύρια ευρώ. Τώρα είπε για συν 2,6 δισεκατομμύρια ευρώ. Σήμερα ο Υπουργός Οικονομίας μίλησε για ακόμα 1,7 δισεκατομμύριο ευρώ. Σε λίγο καιρό θα πλησιάσουμε τα 50 δισεκατομμύρια ευρώ.

Μεταξύ ’20 - ’21 το ΑΕΠ αυξήθηκε 13 δισεκατομμύρια ευρώ. Αναρωτιέται κανείς γιατί δεν πήραμε επενδυτική βαθμίδα, που μας έλεγε χθες ο Πρωθυπουργός ότι είναι κάτι αντικειμενικό; Πού πήγαν οι πόροι; Στον πίθο των Δαναΐδων. Ποιο αποτύπωμα άφησαν; Κανένα. Ποια αναπτυξιακή δυναμική πυροδότησαν; Καμμία. Ούτε με τις ανάγκες της κοινωνίας συγκλίνει, όπως λέει ο Πρωθυπουργός, ούτε τις αντοχές της οικονομίας υποστηρίζει. Ούτε αντιμετωπίζει το παρόν και ναρκοθετεί, πραγματικά, το μέλλον. Δεν προστατεύει καν, το παρόν και το μέλλον είναι άδηλο και αδιέξοδο. Οι κερδοσκόποι καραδοκούν, υποστηρίζονται ουσιαστικά, καθώς όλες οι πολιτικές που γίνονται με την παροχή των δεκάδων δισεκατομμυρίων ευρώ δεν υπάρχει κανένας όρος, καμμία προϋπόθεση στο πού θα επενδύσουν, πώς θα έχουν κάποιο αποτύπωμα στην ελληνική οικονομία και στην ανάπτυξη.

Ισχυρίζεται ο Πρωθυπουργός ότι αυξήθηκαν οι καταθέσεις. Βεβαίως. Όταν η επιστρεπτέα αντί να μπαίνει στην επιχείρηση πηγαίνει ως κατάθεση του επιχειρηματία και όταν τα έργα που δίνονται μέσα από το Ταμείο Ανάκαμψης είναι προσδιορισμένα ακριβώς στο πού θα πάνε, με ποιους όρους θα πάνε και με ποιες διαδικασίες και όχι μέσα από ποια κριτήρια θα ενισχυθεί το παραγωγικό μοντέλο της χώρας και θα αλλάξει το παραγωγικό μοντέλο της χώρας φυσικό είναι να υπάρχει όλο αυτό, ότι εμείς δεν θα πάρουμε επενδυτική βαθμίδα.

Με την πολιτική της Κυβέρνησης δεν μπορεί να βρει η Ελλάδα έναν δρόμο ανάπτυξης, με την πολιτική της Κυβέρνησης που γίνεται με αυτή τη διασπάθιση δεν μπορεί να βρει έναν δρόμο προόδου.

Και πού είναι η άλλη μέρα που υποσχέθηκε ο κύριος Πρωθυπουργός; Μιλάει για ενεργειακή επάρκεια, για στρατηγική αυτονομία της Ευρωπαϊκής Ένωσης ο κ. Μητσοτάκης. Και εγώ ρωτώ: Μετά από την ουσιαστική κατάργηση ή, αν θέλετε, την πολιτική που άσκησε για τον λιγνίτη και την υποκατάσταση, κυριολεκτικά, από το φυσικό αέριο και όχι μέσα από μια συντονισμένη προσπάθεια, με αλλαγή της κατανομής των πόρων του Ταμείου Ανάπτυξης προς τις ανανεώσιμες πηγές ενέργειας και τη διάχυσή της στις παραγωγικές τάξεις και στις μικρές επιχειρήσεις -δεν το έκανε αυτό- είναι φυσικό να υπάρχει ουσιαστικά αυτή η αδυναμία να υπάρξει οποιαδήποτε ενεργειακή επάρκεια.

Σε ό,τι αφορά στην αισχροκέρδεια, ας μη μιλήσουμε άλλο. Πιστεύω ότι ο καθένας αντιλαμβάνεται πόσο μεγαλώνουν τα υπερκέρδη.

Και τελειώνοντας, να τελειώσει και αυτή η συζήτηση περί των δύο περισσότερων ή λιγότερων φόρων. Τι σημαίνει «περισσότεροι ή λιγότεροι φόροι»; Το θέμα είναι αν οι φόροι είναι δίκαιοι, γιατί από φόρους έχει ανάγκη η χώρα. Το θέμα είναι πώς κατανέμονται. Το θέμα είναι ποιοι πληρώνουν, όταν γίνονται οριζόντιες πολιτικές και ουσιαστικά, ευνοούνται -όπως γίνεται τώρα και με τη ρύθμιση που κάνετε με τον ΕΝΦΙΑ- μόνο οι πολύ πλούσιοι και δεν ευνοείται σχεδόν καθόλου η μεγάλη συντριπτική πλειοψηφία των φτωχών, των πενήτων και των μικρών επιχειρήσεων κ.λπ.. Όταν γίνεται αυτή η άδικη κατανομή, πώς είναι δυνατόν να μιλάμε μόνον αθροιστικά, τόσους φόρους παίρνουμε, τόσους φόρους δίνουμε. Η Δεξιά μιλάει για λιγότερους φόρους, η Αριστερά μιλάει για περισσότερους φόρους. Δεν είναι αυτό το πρόβλημα.

Το πρόβλημα είναι όσους φόρους χρειάζεται η χώρα πρέπει να τους έχει. Όμως, να υπάρχει πραγματικά φορολογική μεταρρύθμιση προοδευτική, που να κατανέμει δίκαια τα βάρη και όχι να πληρώνει η συντριπτική πλειοψηφία του λαού την κερδοσκοπία των ολίγων. Αυτή είναι, αν θέλετε και η διαφορά ανάμεσα σε μια συντηρητική και σε μια προοδευτική πολιτική. Η συντηρητική πολιτική είστε εσείς, η προοδευτική πολιτική είμαστε εμείς.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει η κ. Λιακούλη εκ μέρους του Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ο πόλεμος συνεχίζεται και η πανδημία δεν τελείωσε. Μεταξύ των δηλώσεων Μπάιντεν και των δηλώσεων Πούτιν, από τη μια πλευρά, για τους εγκληματίες πολέμου και από την άλλη, για την εσωτερική εκκαθάριση της Ρωσίας, η παγκόσμια κοινότητα με κομμένη την ανάσα πορεύεται.

Η πολλά υποσχόμενη Κυβέρνησή σας για τα μέτρα που επρόκειτο να εξαγγείλει, προκειμένου να αντιμετωπίσει το τσουνάμι της ακρίβειας και τη φτώχεια, στην οποία βρίσκονται ήδη ένα στα τρία ελληνικά νοικοκυριά και επιχειρήσεις, τελικώς και καθυστέρησε δραματικά και δεν ανταποκρίθηκε αποτελεσματικά. Στελέχη της Κυβέρνησης και Βουλευτές της Πλειοψηφίας, άλλοι, πραγματικά ομολογουμένως, περισσότερο συγκρατημένοι και άλλοι λιγότερο, δημιούργησαν πάντως τις προηγούμενες ημέρες ένα κλίμα πανηγυρικής προετοιμασίας και έλευσης μεσσία.

Την ανακοίνωση, τελικά, δεν την έκανε ο μεσσίας, αλλά ο Πρωθυπουργός, στον οποίο ευχόμαστε και από αυτό το Βήμα γρήγορη ανάρρωση από τον COVID που τον ταλαιπωρεί.

Ας μου επιτραπεί να σχολιάσω, κυρίες και κύριοι συνάδελφοι, τουλάχιστον στη δική μου πολιτική αισθητική ότι δεν συνάδει ο ανθρωποφάγος σχολιασμός για τη στημένη επικοινωνιακή εικόνα του ασθενή Πρωθυπουργού, διότι ακόμη και αν κάποιος τη θεωρεί στημένη, σε κάθε περίπτωση μεγαλύτερη σημασία έχει πάντα το «ασθενής».

Τελικά, την παράσταση έκλεψε η παραδοχή του καταφανούς από τον κύριο Πρωθυπουργό. Διότι καταφανές είναι ότι ελάχιστα είναι αυτά που δίνονται. Το είπε ο ίδιος. Καταφανές είναι ότι δεν αφορούν και δεν αγγίζουν τον πυρήνα της ανέχειας εκατομμυρίων ανθρώπων. Καταφανές είναι ότι έχουν στρεβλώσεις και αδικίες και καταφανές, επίσης, είναι ότι είναι ανίκανα να αντιμετωπίσουν έστω και δύο ημέρες του μήνα ενός μικρού και μέσου εισοδήματος πολίτη.

Αυτό είναι η ουσία, λοιπόν. Για αυτό συζητάμε σήμερα. Αφού ο κ. Μητσοτάκης, επιτέλους, παραδέχτηκε ότι υπάρχει κερδοσκοπία -κάνατε τρία χρόνια να τη δείτε- ανακοινώνει μέτρα καθυστερημένα και ανεπαρκή για την αντιμετώπιση δυσμενών συνεπειών της ενεργειακής κρίσης. Αποδεικνύεται ότι τα δημοσιονομικά περιθώρια υπήρχαν και υπάρχουν, όπως υποστηρίζουμε εδώ και πολλές εβδομάδες, παρά τις ειρωνείες που εισπράττουμε από την Κυβέρνησή σας και από κυβερνητικά στελέχη και από Υπουργούς. Μας ειρωνεύεστε. Ειρωνεύεστε την Αντιπολίτευση, όταν έρχεστε να παραδεχτείτε αυτά που λέγαμε εμείς τρεις εβδομάδες πριν, τουλάχιστον.

Είστε πιστοί στο σουρεαλιστικό σας σενάριο. Επιμένετε στα βασικά σας επιχειρήματα, ότι η κρίση είναι εισαγόμενη, κατ’ αρχάς. Μας λέτε τους τελευταίους επτά μήνες ότι για την αλόγιστη ακρίβεια φταίνε όλοι εκτός από εσάς. Στην αρχή ισχυριστήκατε ότι επρόκειτο για ένα παροδικό φαινόμενο που θα κρατούσε έναν-δύο μήνες. Άλλοι ήσασταν πιο large. Λέγατε τρεις-τέσσερις μήνες. Μετά, αφού σας διέψευσε η ίδια η πραγματικότητα -αυτή ξέρετε ότι διαψεύδει τους πάντες- στραφήκατε στην πρόφαση της διεθνούς ενεργειακής κρίσης, χωρίς όμως, να μπορέσετε να εξηγήσετε γιατί, αλήθεια, η χώρα μας αυτό το διάστημα είχε τις ακριβότερες τιμές στην Ευρώπη.

Τις τελευταίες εβδομάδες σάς δόθηκε η ευκαιρία να αναπτύξετε μια νέα καραμέλα, τα περί του πολέμου της Ουκρανίας, του εισαγόμενου πληθωρισμού, το ότι δεν ήταν εύκολο το σενάριο αυτό να το διαχειριστείτε, σαν να μην ξέρει ο λαός και να μη βλέπουμε και εμείς ότι ο πληθωρισμός σκαρφάλωσε στο 7,2% τον Φλεβάρη και φυσικά, διαμορφώθηκε ο πληθωρισμός αυτός πριν από τη ρωσική εισβολή στην Ουκρανία, που έγινε στις 24 Φεβρουαρίου. Δεν χρειάζεται κάποιος να είναι καθηγητής πανεπιστημίου και ειδικός αναλυτής στη διεθνολογία ή στην οικονομία για να δει αυτά τα συγκεκριμένα πράγματα! Υποτιμάτε, θεωρώ, τη νοημοσύνη μας, όταν μας λέτε ότι όλα είναι εισαγόμενα.

Όλο αυτό, λοιπόν, το διάστημα αυτό που κάνατε ήταν να πλέκετε το γαϊτανάκι της δικαιολογίας πάνω από την απραξία σας και την ανικανότητά σας να ρυθμίσετε σημαντικούς τομείς της ελληνικής οικονομίας. Όλους αυτούς τους μήνες επιλέξατε να μην επιβάλετε καμμία ρύθμιση, αλλά και κανέναν έλεγχο. Σας τα είπε και ο εισηγητής μας, σας τα είπε ο επικεφαλής μας πώς προέκυψαν όλα αυτά μέσα από τα στοιχεία και τα δικά σας τα δελτία Τύπου, αυτά που εσείς οι ίδιοι λέτε, αλλά που αλλιώς τα λέτε εδώ μέσα.

Στα στελέχη της Νέας Δημοκρατίας και της Κυβέρνησης θέλω να πω ότι εντυπωσιακό, επίσης, είναι το γεγονός ότι πολλές φορές στα δικά μας επιχειρήματα και προτάσεις απαντάτε με το ότι «λεφτόδενδρα δεν υπάρχουν». Είναι, πράγματι, εξαιρετικά προσβλητικό αυτό που λέτε σε εμάς, αλλά κυρίως στην ελληνική κοινωνία. Διότι η αλήθεια είναι ότι έχετε πολιτικές επιλογές, ότι έχετε πυξίδα η οποία καθορίζει τις πολιτικές σας. Λεφτόδενδρα, βεβαίως και δεν υπάρχουν, αλλά έχετε κάνει τη μεγαλύτερη δημοσιονομική επέκταση, με ποιο αποτέλεσμα; Πείτε στον ελληνικό λαό ποιο είναι το αποτέλεσμα. Ένα το κρατούμενο.

Το δεύτερο: Κάνατε μεγάλες φοροαπαλλαγές και συγκεκριμένες επιλογές. Ποιους θα φορολογήσετε περισσότερο, ποιους λιγότερο, μεγάλες γονικές παροχές 800.000 ευρώ από κάθε γονέα σε κάθε παιδί, φορολογείτε λίγο τα εισοδήματα των μεγάλων, όπως είναι οι προπονητές, οι ποδοσφαιριστές. Είναι κίνητρα τα οποία δίνεται εκεί που θέλετε και όχι στα παιδιά της υπαίθρου, στον δικό μας αγροτικό πληθυσμό, που δεν έχει κανέναν λόγο πια να μείνει στα χωριά μας για να καλλιεργήσει τη γη.

Έτσι, λοιπόν, ο διαθέσιμος δημοσιονομικός χώρος υπάρχει, για τον οποίο όλοι συζητούν πια, ειδήμονες και μη, αλλά η Κυβέρνηση επιλέγει να τον αξιοποιεί όπως εκείνη θέλει.

Εμείς καλέσαμε την Κυβέρνηση και μέσω του εισηγητή μας, να υιοθετήσει τα μέτρα που αφορούν στο πλαφόν στη ρήτρα αναπροσαρμογής, στη φορολόγηση των υπερκερδών και στη μείωση του ΦΠΑ σε βασικά καταναλωτικά αγαθά, στη μείωση του ειδικού φόρου κατανάλωσης στα καύσιμα, στην αύξηση του κατώτατου μισθού και ένα νέο ΕΚΑΣ για τους χαμηλοσυνταξιούχους, που το είχατε βάλει προμετωπίδα στο προεκλογικό σας πρόγραμμα. Πρώτη σελίδα αριστερά το είχατε αυτό. Το κατήργησε ο ΣΥΡΙΖΑ. Είναι αυτό μεταρρυθμιστικό μέτρο των δικών μας κυβερνήσεων. Εσείς λέγατε ότι θα το φέρετε. Το ξεχάσατε και αυτό στην πορεία.

Η Κυβέρνησή σας, όμως, η Κυβέρνηση αυτή, έχει την πολύ μεγάλη ευθύνη για την εξάρτηση της χώρας από το φυσικό αέριο, κατά 25% αύξηση μέσα στην πανδημία. Και δείτε: Μέσα σε αυτό τον δημόσιο διάλογο, ενώ μιλάτε για το μέλλον και για την επόμενη μέρα, δεν έχετε ούτε μια μελέτη στα χέρια σας μέσω του ΑΔΜΗΕ που να λέει το δικό μας δίκτυο, το ελληνικό δίκτυο, τι ακριβώς ισχύ έχει και τι αντοχή έχει. Μιλάτε για την επόμενη ημέρα της Ελλάδας, χωρίς να έχετε διασφαλίσει εδώ και τρία χρόνια που κυβερνάτε -γιατί δεν κυβερνήσατε χθες- το μίνιμουμ, δηλαδή τα ελάχιστα εργαλεία, για να ξέρετε πώς θα προχωρήσετε την επόμενη μέρα.

Και τελειώνω, κυρία Πρόεδρε, για να πω το εξής, με την ανοχή σας. Εμείς βλέπουμε τη χώρα, αλλά βλέπουμε και λίγο πιο μακριά από εσάς, λίγο μακρύτερα από εσάς. Βλέπουμε τη χώρα μέσα στην Ευρώπη. Βλέπουμε τις νέες προκλήσεις, βλέπουμε με νέες πρακτικές τις νέες ευκαιρίες. Προσπαθούμε μέσα σε αυτό το ζοφερό κλίμα που έχετε δημιουργήσει -και εσείς, αλλά και η παγκόσμια κοινότητα- να αναδείξουμε τις δυνατότητες και να ενεργοποιήσουμε τις δυνάμεις του ελληνικού λαού, κάτι που μάλλον σας αφήνει παγερά αδιάφορους.

Η Κυβέρνηση περηφανεύεται ότι η χώρα μας είναι η πρώτη σε απορροφητικότητα του ΕΣΠΑ. Σημασία, όμως, δεν έχει πόσα χρήματα παίρνουμε, αλλά τι κάνουμε με αυτά και πού τα κατευθύνουμε.

Είναι σαφές, για εμάς, ότι τα βασικά πεδία της πολιτικής που θα χρηματοδοτηθούν, οφείλουν να υπερασπιστούν τις ευάλωτες κοινωνικές ομάδες. Γι’ αυτές εμείς δουλεύουμε, γι’ αυτές προχωράμε. Αυτά θα υπερψηφίσουμε, όπου γι’ αυτούς είναι ομπρέλα. Θα καταψηφίσουμε αυτά με τα οποία κλείνετε το μάτι σε αυτούς που εσείς έχετε επιλέξει να στηρίξετε.

Εμείς επιλέξαμε τους αδύναμους, τους ευάλωτους, τους σύγχρονους μη προνομιούχους Έλληνες. Γι’ αυτούς θα σχεδιάζουμε, μαζί με αυτούς θα προχωράμε και σε λίγο απ’ αυτούς θα ζητήσουμε να επικυρώσουν το πρόγραμμά μας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κυρία συνάδελφε.

Τον λόγο τώρα έχει ο κ. Χαρίτσης εκ μέρους του ΣΥΡΙΖΑ.

**ΑΛΕΞΗΣ ΧΑΡΙΤΣΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, δεν μπορώ παρά να ξεκινήσω με το βασικό ζήτημα που απασχολεί αυτή τη στιγμή ολόκληρη την ελληνική κοινωνία και βεβαίως, είναι η κρίση της ακρίβειας, μια καταιγίδα που σαρώνει την οικονομία, σαρώνει την κοινωνία.

Ακούσαμε πάλι χθες τον Πρωθυπουργό, τον κ. Μητσοτάκη. Παρεμπιπτόντως, περαστικά να ευχηθούμε για την περιπέτειά του, για τη νόσηση από κορωνοϊό. Τι μας είπε, όμως, ο κ. Μητσοτάκης στο διάγγελμά του; Για μια ακόμα φορά είπε ότι η κρίση αυτή είναι εισαγόμενη, ότι φταίει ο πόλεμος, ότι αυτός και η Κυβέρνησή του δεν έχουν την παραμικρή ευθύνη. Αλήθεια; Στις 24 Φεβρουαρίου, όταν ξεκίνησε η εισβολή της Ρωσίας στην Ουκρανία, αντιμετώπισε για πρώτη φορά η ελληνική κοινωνία την κρίση της ακρίβειας; Για το γεγονός ότι είχαμε υψηλό εικοσιπενταετίας στον πληθωρισμό τον Ιανουάριο, πολύ πριν από τον πόλεμο δηλαδή, ο κ. Μητσοτάκης δεν είχε ενημερωθεί; Για το γεγονός ότι η Ελλάδα είχε την υψηλότερη χονδρεμπορική τιμή ηλεκτρικού ρεύματος ολόκληρο τον μήνα Ιανουάριο και ολόκληρο τον μήνα Φεβρουάριο, πριν από τον πόλεμο δηλαδή, δεν ξέρει τίποτα ο κ. Μητσοτάκης; Για το γεγονός ότι η βενζίνη έφτασε στην υψηλότερη τιμή που είχε ποτέ στην ελληνική αγορά -απόλυτο ιστορικό υψηλό στις 3 Φεβρουαρίου του 2022 και από τότε βεβαίως, συνεχώς ανεβαίνει-, πριν από την έναρξη του πολέμου δηλαδή, το υψηλό ιστορικό, δεν το έμαθε αυτό ο κ. Μητσοτάκης; Για τις αλλεπάλληλες κοινοβουλευτικές μας παρεμβάσεις εδώ και έναν ολόκληρο χρόνο για την αύξηση του κόστους στην αγροτική παραγωγή, στις μεταφορές, στις πρώτες ύλες, στον κατασκευαστικό κλάδο, δεν άκουσε τίποτα ο κ. Μητσοτάκης έναν ολόκληρο χρόνο; Για τα στοιχεία που δείχνουν ότι η Ελλάδα στην αρχή του 2022, πριν από τον πόλεμο δηλαδή και πάλι, ήταν η μόνη χώρα στην Ευρωπαϊκή Ένωση, όπου ο κατώτατος μισθός ήταν χαμηλότερος απ’ ό,τι ήταν το 2010, δεν ξέρει τίποτα ο κ. Μητσοτάκης και μάλιστα, όπως την προηγούμενη εβδομάδα δημοσιοποίησε το ΙΝΕ της ΓΣΕΕ, με την αγοραστική δύναμη του κατώτατου μισθού για τον Ιανουάριο, πάλι πριν από τον πόλεμο, να είναι κατά 14% μειωμένη σε σχέση με τον αντίστοιχο μήνα, έναν μόλις χρόνο πριν; Και βεβαίως -και πάνω από όλα θα έλεγα-, για το κερδοσκοπικό πάρτι στην ενέργεια, για τις ανακοινώσεις των παραγωγικών φορέων, των καταναλωτικών ενώσεων, των ειδικών επιστημόνων, που ήδη τον Σεπτέμβριο του 2021 μιλούσαν για τα ουρανοκατέβατα κέρδη στην αγορά ενέργειας, δεν πληροφορήθηκε τίποτα ο κ. Μητσοτάκης για όλα αυτά;

Η πραγματικότητα, κυρίες και κύριοι συνάδελφοι, είναι ότι η κρίση της ακρίβειας έχει εδραιωθεί στην ελληνική οικονομία εδώ και μήνες και χειροτερεύει δυστυχώς, μήνα με τον μήνα. Είναι χαρακτηριστικά τα στοιχεία που ανακοίνωσε την προηγούμενη Πέμπτη το ΙΜΕ της ΓΣΕΒΕΕ, τα οποία δείχνουν ότι για τα μισά νοικοκυριά ο μισθός, το εισόδημα τελειώνει στις 19 του μήνα και προσέξτε, με στοιχεία μέχρι το τέλος του 2021. Προφανώς, στους πρώτους μήνες του 2022 τα πράγματα έχουν γίνει πολύ χειρότερα.

Έρχεται τώρα και η νέα τραγική εξέλιξη με τον πόλεμο στην Ουκρανία, που χειροτερεύει ακόμα περισσότερο τα πράγματα και που βρίσκει μια ελληνική οικονομία απροετοίμαστη, αθωράκιστη και απολύτως ευάλωτη, με ευθύνη της Κυβέρνησης Μητσοτάκη, χωρίς κανένα σχέδιο για την ενεργειακή ασφάλεια και επάρκεια της χώρας, με αύξηση της εξάρτησης της χώρας και του ενεργειακού μας συστήματος από το εισαγόμενο και εξωφρενικά ακριβό πλέον φυσικό αέριο. Αντί για συγκράτηση των τιμολογίων, όπως πέτυχε η κυβέρνηση του ΣΥΡΙΖΑ για τεσσεράμισι χρόνια, είδαμε το ξεπούλημα της ΔΕΗ και των δικτύων φυσικού αερίου και ηλεκτρισμού. Είδαμε την πλήρη απορρύθμιση και κερδοσκοπία άνευ προηγουμένου στην αγορά ηλεκτρικής ενέργειας. Δυστυχώς, βλέπουμε ότι η ελληνική κοινωνία πληρώνει πάρα πολύ ακριβά τις συνέπειες της αντικοινωνικής πολιτικής της Κυβέρνησης και βεβαίως, την επιλογή της να αγνοήσει όλους τους πρόδρομους δείκτες, να αγνοήσει όλες τις προτάσεις οι οποίες κατατέθηκαν από την Αντιπολίτευση ήδη από το καλοκαίρι του 2021.

Μόλις πριν από δύο μήνες ψηφίσατε προϋπολογισμό, ο οποίος δεν περιλαμβάνει απολύτως τίποτα για τη στήριξη της οικονομίας απέναντι στην κρίση της ακρίβειας, απέναντι σε αυτό το πρωτοφανές κύμα και τώρα τρέχετε πίσω από τις εξελίξεις. Είδαμε και το νέο πακέτο μέτρων, το οποίο ανακοινώθηκε σήμερα από τους Υπουργούς της Κυβέρνησης. Και βεβαίως, έστω και η παραμικρή στήριξη σε μια κοινωνία η οποία υφίσταται αυτή την τρομακτική πίεση, προφανώς είναι μια στήριξη. Δεν μπορούμε να τη δούμε αρνητικά. Είναι θετική. Όμως, το βασικό ζητούμενο εδώ είναι κατά πόσο εδώ που έχουν φτάσει τα πράγματα, με όλη αυτή την αδράνεια των προηγούμενων μηνών, αυτό το φαινόμενο της ακρίβειας με τη μορφή χιονοστιβάδας που έχει πάρει, μπορεί να αντιμετωπιστεί με αυτό το φτωχό, με αυτό το ανεπαρκές πακέτο μέτρων το οποίο ανακοινώσατε σήμερα.

Πρέπει να το κατανοήσουμε όλοι και κυρίως η Κυβέρνηση να σταματήσει να αντιμετωπίζει αυτό το ζήτημα ιδεοληπτικά. Αν δεν υπάρξει σαφής, αποφασιστική κρατική παρέμβαση για τη ρύθμιση επιτέλους της αγοράς ενέργειας, να σταματήσει αυτό το πάρτι της κερδοσκοπίας, καμμία επιδοματική ενίσχυση δεν μπορεί να ανακουφίσει την κοινωνία. Αν δεν υπάρξει μείωση του ειδικού φόρου κατανάλωσης στα καύσιμα και το φυσικό αέριο, όπως κάνει η πλειονότητα των χωρών της Ευρωπαϊκής Ένωσης σήμερα, νοικοκυριά και επιχειρήσεις δεν πρόκειται να δουν ουσιαστική ελάφρυνση.

Όμως, εδώ βεβαίως, επειδή ανοίγει και δημοσιονομικό ζήτημα, είναι και ζήτημα επιλογών. Γιατί ισόποση δημοσιονομικά με τη μείωση του ειδικού φόρου κατανάλωσης στα κατώτατα ευρωπαϊκά επίπεδα για έναν ολόκληρο χρόνο, είναι η δημοσιονομική επιβάρυνση από την ιδιωτικοποίηση της επικουρικής ασφάλισης, που η δική σας η Κυβέρνηση ψήφισε. Δηλαδή, 1,5 δισεκατομμύριο ευρώ στοιχίζει το ένα, 1,5 δισεκατομμύριο ευρώ στοιχίζει το άλλο. Αυτή ακριβώς είναι η επιλογή την οποία κάνετε και την πληρώνει σήμερα η ελληνική κοινωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας για δύο λεπτά, κυρία Πρόεδρε.

Βεβαίως, η ίδια καταστροφική λογική διατρέχει δυστυχώς, και τον σχεδιασμό σας για το ΕΣΠΑ, για το Ταμείο Ανάκαμψης. Αποκλείσατε τη συντριπτική πλειονότητα των ελληνικών επιχειρήσεων από τα κονδύλια του Ταμείου Ανάκαμψης, αλλά δυστυχώς και στον σχεδιασμό του ΕΣΠΑ δεν λαμβάνετε υπ’ όψιν ούτε τις επιπτώσεις της πανδημίας ούτε τη σύνδεση και τον συντονισμό του με το Ταμείο Ανάκαμψης. Δεν υπάρχει ενιαία στρατηγική για το πώς θα αξιοποιηθούν όλοι οι διαθέσιμοι κοινοτικοί πόροι που έχει η χώρα στη διάθεσή της τα επόμενα χρόνια και καταφέρατε μάλιστα -γιατί περί κατορθώματος πρόκειται- σε αυτό το τεχνοκρατικό κατά τα άλλα νομοσχέδιο, να εισάγετε και πάλι τη λογική του πελατειακού κράτους και της αδιαφάνειας -σας τα είπε και ο εισηγητής μας νωρίτερα-, με outsourcing διαδικασιών, με κατάργηση προγραμμάτων, με υποβάθμιση υπηρεσιών. Συνολικά, από το νομοσχέδιο αυτό δυστυχώς, απουσιάζουν παντελώς στοιχεία καινοτομίας που θα αντιμετώπιζαν ζητήματα μείωσης του διοικητικού βάρους, γραφειοκρατίας και διαφάνειας.

Θα μου επιτρέψετε εδώ να υπενθυμίσω, επειδή ακούστηκαν πολλές ανακρίβειες αυτές τις ημέρες και στις επιτροπές, ότι μετά από την ανεύθυνη και μικροκομματική τακτική που είχαν ακολουθήσει οι προηγούμενες κυβερνήσεις Νέας Δημοκρατίας και ΠΑΣΟΚ, φορτώνοντας με υπέρογκες υπερδεσμεύσεις, πάνω από 6 δισεκατομμύρια ευρώ, μία δημοσιονομική βόμβα δηλαδή, στα προγράμματα του ΕΣΠΑ 2007-2013 και στον αναπτυξιακό νόμο τότε, η κυβέρνηση ΣΥΡΙΖΑ κατάφερε να καθαρίσει αυτά τα προγράμματα, να τα ολοκληρώσει χωρίς να χάσει η χώρα ούτε 1 ευρώ και να ενεργοποιήσει πρώτη σε όλη την Ευρώπη τα νέα προγράμματα.

Και ειλικρινά εκπλήσσομαι, κύριε Υφυπουργέ -μιας και είστε παρών, κύριε Τσακίρη- που είπατε το πρωί ότι για πρώτη φορά η χώρα είναι στις κορυφαίες θέσεις. Δεν θα κάτσω τώρα να αναφερθώ, δεν έχει νόημα να δούμε αν είναι στην πρώτη, στη δεύτερη θέση, πότε ήταν κ.λπ.. Εγώ δεν ισοπεδώνω καμμία προσπάθεια που μπορεί να γίνεται και σήμερα, αλλά ειλικρινά το 2015, το 2016, το 2017, όταν η χώρα ήταν στις πρώτες θέσεις και εσείς ως στέλεχος τότε του EIF εκθειάζατε την πορεία των ευρωπαϊκών προγραμμάτων, πώς έρχεστε τώρα και λέτε ότι για πρώτη φορά η χώρα μας είναι στις πρώτες θέσεις; Είναι διαστρέβλωση της πραγματικότητας και της πρόσφατης ιστορίας στη διαχείριση των ευρωπαϊκών προγραμμάτων αυτό το οποίο κάνετε.

Θα έπρεπε, κυρίες και κύριοι συνάδελφοι, να μιλάμε σήμερα με πολύ πιο σοβαρούς όρους για την ουσία του ΕΣΠΑ 2021-2027. Θα έπρεπε να συζητάμε για τη διαχείριση των πόρων. Δεν έχω τον χρόνο να επεκταθώ. Δυστυχώς, η Κυβέρνηση απέφυγε αυτή τη συζήτηση, δεν έκανε διαβούλευση, δεν έκανε διάλογο, όπως δεν έκανε και για το Ταμείο Ανάκαμψης και Ανθεκτικότητας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα εστιάσω μόνο και θα ήθελα να μου δώσετε τριάντα δευτερόλεπτα, κυρία Πρόεδρε, στην πρόταση την οποία κατέθεσε ο Πρόεδρος του ΣΥΡΙΖΑ, ο Αλέξης Τσίπρας, πριν από δύο ημέρες, σε σχέση με τη συγκρότηση διακομματικής κοινοβουλευτικής επιτροπής για την παρακολούθηση της υλοποίησης του προγράμματος του Ταμείου Ανάκαμψης και Ανθεκτικότητας. Είναι μια πρόταση η οποία δεν έχει διαδικαστικό ή γραφειοκρατικό χαρακτήρα. Είναι μια πρόταση η οποία έχει να κάνει με τη λογοδοσία, έχει να κάνει με τη διαφάνεια. Είναι, εν τέλει, ζήτημα δημοκρατίας να γνωρίζει ο ελληνικός λαός αυτά τα πολύ σημαντικά κονδύλια, τα οποία δεν ανήκουν σε κανένα κόμμα, σε καμμία πολιτική παράταξη, ανήκουν στον ελληνικό λαό και πρέπει να τα διαχειριστούμε με όρους κοινωνικά επωφελείς και με ένα εθνικό σχέδιο κοινωνικής και αναπτυξιακής ανασυγκρότησης. Είναι πάρα πολύ σημαντικό και ελπίζω ότι ο Πρόεδρος της Βουλής, στον οποίο επίσης εύχομαι περαστικά για την περιπέτειά του με τον κορωνοϊό, θα αντιμετωπίσει θετικά αυτή την πρόταση, η οποία κατατέθηκε από τον Πρόεδρο του ΣΥΡΙΖΑ, έτσι ώστε να γνωρίζουμε ακριβώς τι συμβαίνει με αυτό το πολύ σημαντικό χρηματοδοτικό πρόγραμμα.

Κλείνω, κυρία Πρόεδρε -και σας ευχαριστώ για την ανοχή σας-, με το εξής: Οι νεοφιλελεύθερες εμμονές της Κυβέρνησης περί αυτορρύθμισης των αγορών έχουν καταρρεύσει. Η στήριξη του κοινωνικού κράτους, οι δημόσιες πολιτικές είναι πλέον το ζητούμενο διεθνώς, στην Ευρώπη και στην Αμερική. Το όραμά σας για φθηνή ανάπτυξη με χαμηλό κόστος εργασίας, συρρίκνωση του κοινωνικού κράτους, αποδυνάμωση της περιβαλλοντικής προστασίας, έχει ξεπεραστεί από την ίδια την πραγματικότητα.

Αυτό το οποίο χρειαζόμαστε σήμερα είναι μια πολιτική αλλαγή, μια προοδευτική διακυβέρνηση, που από την πρώτη κιόλας μέρα θα συγκρουστεί με τα κερδοσκοπικά συμφέροντα, θα βάλει πλαφόν στις τιμές ρεύματος και φυσικού αερίου, θα φορολογήσει τα υπερκέρδη και θα τα αναδιανείμει στην κοινωνία. Μια κυβέρνηση που θα βάλει τις δυνάμεις εργασίας στον πυρήνα της αναπτυξιακής προσπάθειας με αύξηση του κατώτατου μισθού στα 800 ευρώ και θα δώσει ανάσα στις μικρομεσαίες επιχειρήσεις, με ρύθμιση και διαγραφή μέρους του χρέους της πανδημίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Σοφία Σακοράφα):** Ολοκληρώστε, παρακαλώ, κύριε συνάδελφε.

**ΑΛΕΞΗΣ ΧΑΡΙΤΣΗΣ:** Μια κυβέρνηση η οποία θα ασκήσει δημόσιες πολιτικές για αναγέννηση του κοινωνικού κράτους και παραγωγικές επενδύσεις, για να μπουν οι βάσεις για τον μετασχηματισμό του παραγωγικού μοντέλου, που μας οδήγησε στα σημερινά αδιέξοδα, σε μια χώρα η οποία χρειάζεται και θα έχει πάρα πολύ σύντομα μια νέα αρχή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε. Πραγματικά, θα αρχίσω να αναρωτιέμαι πόσα είναι τα τριάντα δευτερόλεπτα.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Κυρία Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υφυπουργέ, έχετε τον λόγο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Θα ήθελα να απαντήσω στον κ. Χαρίτση σχετικά, κατ’ αρχάς, με τη διαβούλευση.

Το συγκεκριμένο νομοσχέδιο, ειδικά σε ό,τι αφορά στη διαβούλευση, τέθηκε υπ’ όψιν όλων των ενδιαφερομένων φορέων και των κοινωνικών εταίρων, τουλάχιστον έξι μήνες πριν να κατατεθεί στη Βουλή για διαβούλευση. Λάβαμε πάρα πολλές προτάσεις και ενσωματώσαμε αρκετές από αυτές τις ιδέες. Δεν δόθηκε για διαβούλευση στα κόμματα, γιατί δεν είναι αυτός ο σκοπός του. Βγήκε στη διαβούλευση όταν έπρεπε να βγει. Αλλά, τουλάχιστον, η συζήτηση επί των βασικών μερών του νομοσχεδίου με τα εμπλεκόμενα μέρη του ΕΣΠΑ έγινε και έγινε σε πάρα πολύ μεγάλη διάρκεια.

Τώρα, σε ό,τι αφορά στο πού βρίσκεται η απορρόφηση του ΕΣΠΑ, αν είναι πρώτη και αν ήταν πρώτη κ.λπ.. Εγώ το μόνο που κρίνω είναι ότι αυτή τη στιγμή, όπως είπα και το πρωί, είμαστε στις πρώτες θέσεις της Ευρωπαϊκής Ένωσης. Τη μία ημέρα είμαστε πρώτοι, την άλλη ημέρα είμαστε δεύτεροι, τρίτοι και ούτω καθεξής. Γιατί, όπως είπα, η θέση εξαρτάται από τα αιτήματα πληρωμής που κάνει κάθε χώρα.

Αυτό, όμως, που θέλω να πω είναι ότι εμείς, όταν λέμε που βρισκόμαστε, μιλάμε για δαπάνες, δεν μιλάμε ούτε για ενεργοποίηση ούτε για εντάξεις. Μιλάμε για πραγματικές δαπάνες, οι οποίες αποτελούν και τα χρήματα που έρχονται από την Ευρωπαϊκή Ένωση και πέφτουν στην οικονομία.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υφυπουργέ.

Τον λόγο τώρα έχει ο κ. Γκόκας από το Κίνημα Αλλαγής.

**ΧΡΗΣΤΟΣ ΓΚΟΚΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, το προηγούμενο διάστημα η Κυβέρνηση αρνήθηκε συστηματικά να αποδεχτεί την πραγματικότητα τόσο για τα νοικοκυριά όσο και για τις επιχειρήσεις και τους παραγωγούς, όπως αυτή άρχισε να διαμορφώνεται, ήδη, από τις αρχές του φθινοπώρου, πριν από τον πόλεμο στην Ουκρανία, με την ακρίβεια σε μια σειρά αγαθών, με τις αυξήσεις στο κόστος της ενέργειας, στα καύσιμα και ιδιαίτερα στο ηλεκτρικό ρεύμα και στο κόστος παραγωγής.

Τα μέτρα που εξαγγέλθηκαν από τον Πρωθυπουργό και από Υπουργούς της Κυβέρνησης έρχονται πολύ καθυστερημένα, ενώ είναι ανεπαρκή να αντιμετωπίσουν τα προβλήματα που έχουν συσσωρευτεί. Το 1,1 δισεκατομμύριο ευρώ για τους αδύναμους είναι τα λιγότερα χρήματα σε σχέση και αναλογικά με τις άλλες ευρωπαϊκές χώρες. Επιμέναμε το τελευταίο διάστημα ότι οι προτάσεις μας για το πρόβλημα της ακρίβειας δεν είναι στον αέρα, αλλά στηρίζονται στα δημοσιονομικά περιθώρια που δημιουργήθηκαν από την υπεραπόδοση φόρων, του ΦΠΑ και του ειδικού φόρου κατανάλωσης, με χαρακτηριστικό στοιχείο το επιπλέον ποσό των 500 εκατομμυρίων ευρώ, περίπου, που εισπράχθηκε από αυτούς τους φόρους το δίμηνο Νοεμβρίου-Δεκεμβρίου 2021.

Η Κυβέρνηση ανακάλυψε, τελικά, δημοσιονομικά περιθώρια, αντίθετα με τα υποτιμητικά και αρνητικά σχόλια για τις δικές μας προτάσεις, όταν μιλούσε για «λεφτόδεντρα» που δεν υπάρχουν, αν και η ίδια συγχρόνως υπερηφανευόταν για τη δημοσιονομική επέκταση των 43 δισεκατομμυρίων ευρώ για την πανδημία. Αλλά και πάλι, δεν εξαντλείται η κερδοσκοπία σε βάρος των πολιτών από την πλευρά του κράτους από τις αυξήσεις, με την άδικη για τους αδύναμους σχέση έμμεσων και άμεσων φόρων να αυξάνεται ακόμα περισσότερο. Ήταν ήδη στο 1,6 το 2021 από 1,15 το 2014.

Δεν εξαντλούνται τα δημοσιονομικά περιθώρια, κυρίες και κύριοι συνάδελφοι, που προκύπτουν από τον πληθωρισμό και τους φόρους.

Επίσης, εμείς δεν αρνηθήκαμε ότι η ενεργειακή κρίση είναι και εισαγόμενη κατά ένα μέρος, αλλά δεν μπορούμε να αγνοήσουμε τις ευθύνες της Κυβέρνησης για το μέγεθος των επιπτώσεων στη χώρα μας. Παράδειγμα είναι το κόστος της ενέργειας, που είναι 5,5 φορές πάνω από την προηγούμενη χρονιά, ενώ ο μέσος όρος στην Ευρωπαϊκή Ένωση είναι 3,2.

Επίσης, πού είναι οι έλεγχοι στην αγορά, όπου με αφορμή και τον πόλεμο στην Ουκρανία η αισχροκέρδεια θεριεύει και γενικότερα η αγορά είναι εκτός ελέγχου; Για πρώτη φορά ο Πρωθυπουργός παραδέχτηκε ότι υπάρχει κερδοσκοπία.

Επίσης, η Ελλάδα είναι η μόνη χώρα στην Ευρωπαϊκή Ένωση όπου αυξήθηκε μέσα στην πανδημία η ηλεκτροπαραγωγή από φυσικό αέριο κατά 25%, όταν στις άλλες χώρες μειώθηκε σημαντικά. Εδώ προχωρήσατε στη βίαιη απολιγνιτοποίηση.

Τα νέα μέτρα δεν απαντούν στην ανάγκη στήριξης των περισσότερο ευάλωτων. Χρειάζονται ολοκληρωμένες παρεμβάσεις και πολιτικές στήριξης και όχι αποσπασματικά μέτρα με την προσοχή στραμμένη στην επικοινωνιακή σας εικόνα. Τι μπορούμε να πούμε στον πολίτη για τα 13 ευρώ το μήνα, δηλαδή 0,22 ευρώ το λίτρο, για 60 λίτρα ανά μήνα στα καύσιμα;

Από την πλευρά μας, όμως, υπάρχουν στοχευμένες προτάσεις και τις έχουμε καταθέσει. Επιγραμματικά, αφορούν στη μείωση του ΦΠΑ στα βασικά καταναλωτικά αγαθά, τουλάχιστον για ένα διάστημα, στη μείωση του ειδικού φόρου κατανάλωσης στα καύσιμα για το 2022, στο πλαφόν στη ρήτρα αναπροσαρμογής για το ρεύμα, στη φορολόγηση των υπερκερδών από την ηλεκτροπαραγωγή, στο νέο ΕΚΑΣ για τριακόσιες πενήντα χιλιάδες χαμηλοσυνταξιούχους, στους εντατικούς ελέγχους στην αγορά, στην αύξηση του κατώτατου μισθού.

Όσο δε αφορά στον ΕΝΦΙΑ, η βασική μείωση που αφορά στον συμπληρωματικό φόρο για περιουσίες άνω των 250 χιλιάδων ευρώ που θα επιβαρύνουν τον κρατικό προϋπολογισμό με 280 εκατομμύρια ευρώ, παράλληλα με τις αλλαγές στις αντικειμενικές αξίες, ώστε οι συνολικές μειώσεις να ανέρχονται για τον ΕΝΦΙΑ στα 360 εκατομμύρια ευρώ, τελικά ελάχιστα ανακουφίζουν τους πιο αδύναμους. Αυτό είναι αποτέλεσμα συγκεκριμένων συντηρητικών επιλογών της Κυβέρνησης που δίνει πολλά στους λίγους και λίγα στους πολλούς και διευρύνονται οι κοινωνικές ανισότητες. Αν, όμως, δεν κρατηθεί, κυρίες και κύριοι συνάδελφοι, όρθια η κοινωνία και ζωντανή η οικονομία, πού και πώς θα αξιοποιηθούν τα χρηματοδοτικά εργαλεία του ΕΣΠΑ, η νέα ΚΑΠ του Ταμείου Ανάκαμψης και Ανθεκτικότητας της νέας περιόδου για την οποία συζητάμε σήμερα; Για ποια οικονομία και ποια ανάπτυξη θα μιλάμε χωρίς να επιβιώσουν οι μικρομεσαίες επιχειρήσεις, χωρίς πρωτογενή τομέα, με το κόστος παραγωγής στα καύσιμα και την ηλεκτρική ενέργεια στα ύψη που οδηγούν τους αγρότες και τους κτηνοτρόφους να εγκαταλείπουν τις δραστηριότητές τους; Πώς, λοιπόν, θα εφαρμοστούν αυτά που πάμε να θεσμοθετήσουμε σήμερα;

Οι δε πόροι για την προγραμματική περίοδο 2021-2027 είναι αυτή τη φορά πολύ περισσότεροι από την προηγούμενη περίοδο και έρχονται σε μια χρονική συγκυρία που η ανάγκη για ένα ολοκληρωμένο στρατηγικό σχέδιο αναπτυξιακής προοπτικής είναι επιβεβλημένη και επιτακτική. Ένα σχέδιο, όμως, που δυστυχώς, μέχρι σήμερα δεν υπήρξε. Η ουσία για τη νέα προγραμματική περίοδο με τα 72 δισεκατομμύρια ευρώ τουλάχιστον, από ΕΣΠΑ, ΚΑΠ και Ταμείο Ανάκαμψης θα έπρεπε να αφορά κυρίως στην ορθή και αποτελεσματική αξιοποίηση αυτών των πόρων για μια βιώσιμη και δίκαιη ανάπτυξη με προοπτική. Αντίθετα, η δική σας προτεραιότητα αφορά στη γρήγορη απορρόφηση των πόρων. Προχωράτε χωρίς ουσιαστική αξιολόγηση για τις μέχρι σήμερα καθυστερήσεις, για τη γραφειοκρατία και για την ποιότητα στην υλοποίηση δράσεων. Προχωράτε χωρίς διαβούλευση με τους παραγωγικούς, επαγγελματικούς και κοινωνικούς φορείς, ούτε με τους φορείς της αυτοδιοίκησης. Αλλά δεν έγινε και καμμιά σοβαρή πολιτική και ολοκληρωμένη συζήτηση για ένα εθνικό σχέδιο και συνεννόηση μέσα από τις κοινοβουλευτικές διαδικασίες -και αυτό είναι δική σας ευθύνη-, για να έχουμε ένα ενιαίο και ολοκληρωμένο σχεδιασμό στον οποίο θα εντάσσονται όλα τα διαθέσιμα χρηματοδοτικά εργαλεία και θα διασφαλίζονται οι μεταξύ τους συνέργειες.

Πριν κλείσω και με δεδομένο ότι ο εισηγητής μας, ο κ. Πάνας έχει αναφερθεί αναλυτικά στα επιμέρους ζητήματα του νομοσχεδίου, θα ήθελα να σταθώ σε δύο ζητήματα. Το ένα αφορά στο ανθρώπινο δυναμικό της ΜΟΔ. Είναι σημαντικό να οριοθετηθεί το πλαίσιο προσόντων, καθηκόντων, των αμοιβών και της εξέλιξης των εργαζομένων σε αυτή. Το άλλο αφορά στην κατάργηση της υφιστάμενης ειδικής υπηρεσίας «INTERREG» που εδρεύει στη Θεσσαλονίκη και η αντικατάσταση από μια νέα υπηρεσία που εύλογα προκαλεί μεγάλη αναστάτωση και στους εργαζόμενους, αλλά και σε παραγωγικούς φορείς και στα επιμελητήρια της περιφέρειας. Ο ίδιος στο παρελθόν έχω καταθέσει σχετική αναφορά μετά από επιστολή του Επιμελητηρίου Άρτας. Θα ήθελα να τονίσω και σήμερα ότι η κατάργηση αυτής της υπηρεσίας δεν αιτιολογείται επαρκώς ούτε είναι αναγκαία, ενώ παρά τις διαβεβαιώσεις του Υπουργού για τη διασφάλιση των εργαζομένων δεν υπάρχει κάποια ρητή πρόβλεψη για ομαλή μετάβαση του προσωπικού στην νέα υπηρεσία.

Κυρίες και κύριοι συνάδελφοι, κλείνοντας -αφού ξεχωρίσουμε το μεγαλύτερο μέρος των νομοτεχνικών ρυθμίσεων στο νομοσχέδιο, στο οποίο είμαστε θετικοί επί της αρχής, παραμένουν ανοιχτά πολλά ζητήματα, ουσιαστικά, για τις αντοχές και τις ανάγκες στήριξης της ελληνικής κοινωνίας και της οικονομίας, όπως και για την ανάγκη μιας ολοκληρωμένης, ιεραρχημένης και αποτελεσματικής αξιοποίησης των πόρων από όλα τα προγράμματα. Για μια ισόρροπη περιφερειακή ανάπτυξη που θα στηρίξει αποφασιστικά το σύνολο των επιχειρήσεων, την παραγωγή, τους επαγγελματίες, την απασχόληση και τους εργαζόμενους, μέσα από βιώσιμη ανάπτυξη με κοινωνική συνοχή. Αυτό είναι το μεγαλύτερο θέμα στο οποίο η κυβέρνηση δεν απαντά θετικά, ούτε με τον ανεπαρκή προγραμματισμό για την ορθή διαχείριση των νέων πόρων ούτε με τα μέτρα στήριξης που εξήγγειλε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Εκ μέρους του ΣΥΡΙΖΑ τώρα τον λόγο έχει η κ. Γκαρά.

**ΑΝΑΣΤΑΣΙΑ ΓΚΑΡΑ:** Ευχαριστώ, κυρία Πρόεδρε.

Με αγωνία περίμεναν οι πολίτες το διάγγελμα του κ. Μητσοτάκη εχθές για να ενημερωθούν για τα μέτρα στήριξης και ανακοπής της φτώχειας και της ακρίβειας, ανακοπής των ανατιμήσεων στα προϊόντα και στα καύσιμα σε μια πολύ δύσκολη συγκυρία για τα περισσότερα νοικοκυριά. Και αντ’ αυτού τι είδαμε, κυρίες και κύριοι συνάδελφοι; Είδαμε ένα καλοστημένο σόου, ως έχουμε συνηθίσει, όπου επιχείρησε να κυριαρχήσει η εικόνα, τα επικοινωνιακά τεχνάσματα και όχι η ουσία, όχι το περιεχόμενο. Μ’ έναν Πρωθυπουργό της δικαιολογίας, που χωρίς ντροπή επιχειρεί να φορτώσει στα θλιβερά πολεμικά γεγονότα των τελευταίων ημερών στην Ουκρανία, τη φτώχεια και την εξαθλίωση που βιώνουν οι πολίτες εδώ και μήνες, λόγω των επιλογών αυτής της Κυβέρνησης. Ένας Πρωθυπουργός που για μία ακόμη φορά δεν είπε κουβέντα, δεν ανακοίνωσε ούτε ένα μέτρο για την πάταξη της αισχροκέρδειας και των καρτέλ που θησαυρίζουν στην πλάτη των Ελλήνων. Αντίθετα, τι ανακοίνωσε; Την επιδότηση της αισχροκέρδειας με κουπόνια. Ένας Πρωθυπουργός που με τις επιλογές του, ξεπουλώντας τη ΔΕΗ, καταδίκασε τη χώρα σε ενεργειακή φτώχεια και τους πολίτες να αδυνατούν ακόμη και να ζεστάνουν τα σπίτια τους στην Ελλάδα του 2022.

Ένας Πρωθυπουργός που κυνικά παραδέχεται ότι δίνει ψίχουλα στους πολίτες. Τουλάχιστον σε αυτό έχει αυτογνωσία. Μόλις 12 ευρώ τον μήνα για καύσιμα και μειωμένο επίδομα Πάσχα στους συνταξιούχους που αφορά στο 27% επί του συνόλου. Αυτό προβλέπει το πολυδιαφημισμένο πακέτο στήριξης. Την ώρα μάλιστα, που η Κυβέρνηση της Νέας Δημοκρατίας δαπανά σε απευθείας αναθέσεις 7 δισεκατομμύρια ευρώ, μοιράζει μπόνους και υψηλούς μισθούς σε γαλάζιο golden boys στην ΕΡΤ, στις ΔΕΚΟ, ξεκοκκαλίζοντας τα δημόσια ταμεία σαν να μην υπάρχει αύριο. Και όταν του ζητάμε από το Βήμα της Βουλής με επίσημα στοιχεία, με επίσημη τεκμηρίωση να μειώσει τον ειδικό φόρο στα καύσιμα και τον ΦΠΑ στα τρόφιμα προκειμένου να υπάρχει άμεση ελάφρυνση στους πολίτες και στα νοικοκυριά ισχυρίζεται ότι δεν υπάρχουν λεφτά και δεν υπάρχουν δημοσιονομικά περιθώρια. Δεν υπάρχουν λεφτά για τους Έλληνες και τις Ελληνίδες πολίτες. Για τα golden boys υπάρχουν.

Κυρίες και κύριοι συνάδελφοι, συζητάμε σήμερα ένα νομοσχέδιο για τις αναπτυξιακές παρεμβάσεις και το μητρώο νεοφυών επιχειρήσεων. Βέβαια, οι παρεμβάσεις για ανάπτυξη από αυτή την Κυβέρνηση μένει μόνο στους τίτλους. Γιατί η Νέα Δημοκρατία ποτέ δεν είχε αναπτυξιακό σχέδιο. Ένα ολιστικό, ένα στρατηγικό σχέδιο που να αφορά στο σύνολο της κοινωνίας, στην ευημερία, στην εργασία, στη στήριξη των επιχειρήσεων, αλλά και στη δημιουργία νέων επενδύσεων. Η ανάπτυξη την οποία σχεδιάζουν αφορά σε λίγους, αφορά σε φίλους, σε κολλητούς, σε ισχυρούς, σε ένα μικρό καρτέλ που βρίσκεται στον περίγυρο της Νέας Δημοκρατίας και του Μαξίμου. Σε ένα πλαίσιο αδιαφάνειας, ξεπουλήματος της δημόσιας περιουσίας, σε ρουσφέτια και εξυπηρετήσεις. Ένα σύστημα παρασιτικό για την οικονομία και τα δημόσια ταμεία. Το έχουμε δει και στο παρελθόν. Ξέρουμε τα αποτελέσματα. Είδαμε που έφτασε η χώρα και η κοινωνία.

Η συζήτηση, κυρίες και κύριοι, μεταξύ των κομμάτων στη Βουλή, για ένα στρατηγικό αναπτυξιακό σχέδιο στη χώρα είναι άμεσα αναγκαίο καθώς διανύουμε μια περίοδο που όλες οι βεβαιότητες, όλα τα δεδομένα, αλλά και οι ανάγκες της κοινωνίας έχουν αλλάξει. Ωστόσο ο κ. Μητσοτάκης συστηματικά αρνείται να κάνει αυτή τη συζήτηση.

Αλλά και τι να παρουσιάσεις; Τι μπορεί να παρουσιάσει; Να παρουσιάσει ένα σχέδιο που αφορά σε λίγους και εκλεκτούς και οδηγεί σε φτωχοποίηση την κοινωνία, αλλά σε πλουτισμό αυτούς που έχει επιλέξει; Ή μήπως να παρουσιάσει το σχέδιο συρρίκνωσης της μεσαίας και της μικρομεσαίας επιχειρηματικότητας; Γιατί -όπως είπε και γνωστός Υπουργός αυτής της Κυβέρνησης- οι περισσότερες μικρομεσαίες επιχειρήσεις στην Ελλάδα αντιμετωπίζονται ως ζόμπι. Υποσχεθήκατε καλές και πολλές δουλειές. Κάνατε σημαία τη μεσαία τάξη. Και πού καταλήξατε; Καταλήξατε να μας ενημερώνουν οι Υπουργοί και να μας λένε ότι πρέπει να τρώμε λιγότερο, να κυκλοφορούμε λιγότερο, να καταναλώνουμε λιγότερο και εν τέλει να πούμε το ψωμί ψωμάκι. Η αξιοποίηση των ευρωπαϊκών κονδυλίων μπορεί να λειτουργήσει ως κίνητρο για επενδύσεις σε μία λογική ανάπτυξης που θα αφορά στο σύνολο της κοινωνίας και της οικονομίας. Ακόμα κι αυτά τα κονδύλια που θα διοχετεύονταν σε στοχευμένες δράσεις, εσείς τα μοιράζετε σαν λάφυρα σε πολύ λίγους.

Τα προγράμματα ΕΣΠΑ της περιόδου 2021-2027, αλλά και το Ταμείο Ανάκαμψης, τα βασικότερα χρηματοδοτικά ευρωπαϊκά εργαλεία οργανώνονται από την Κυβέρνηση με στόχο τον αποκλεισμό πολλών επιχειρηματιών και κυρίως των νέων παιδιών. Είναι κονδύλια και προγράμματα που απαιτούν ολιστικό σχεδιασμό, στόχευση, διαφάνεια, αξιοκρατία, επάρκεια και αποτελεσματικότητα.

Και αντί όλων αυτών τι βλέπουμε και σε αυτό το νομοσχέδιο της Νέας Δημοκρατίας; Έλλειψη συντονισμού, γραφειοκρατία, αποψίλωση δημόσιων υπηρεσιών, αδιαφάνεια, αποκλεισμό, κομματικοποίηση ακόμη και των υπηρεσιών του ΕΣΠΑ, συρρίκνωση εργασιακών δικαιωμάτων, σκιές γύρω από τη δημιουργία μιας ανώνυμης εταιρείας που αφορά στις νεοφυείς επιχειρήσεις μόνο και μόνο για να εξαιρεθούν οι δράσεις από τους κανόνες των δημόσιων συμβάσεων.

Είναι αδιανόητο πως η εμμονή αυτής της Κυβέρνησης για εξυπηρετήσεις καταφέρνει να μετατρέπει ακόμη και το σημερινό διοικητικού χαρακτήρα κυρίως νομοσχέδιο, σε ένα απίστευτο συνονθύλευμα μικροπολιτικής αναποτελεσματικότητας και κομματοκρατίας.

Κυρίες και κύριοι, αντιλαμβανόμαστε όλοι και όλες, οι οποίοι έχουμε επαφή με την καθημερινότητα, με την κοινωνία, με τους συμπολίτες μας ότι αυτή η κατάσταση δεν πάει άλλο. Το αποτυχημένο μοντέλο το οποίο ακολουθείτε δυστυχώς, γυρίζει τη χώρα δεκαετίες πίσω. Το πολυδιαφημισμένο επιτελικό κράτος της Νέας Δημοκρατίας έχει ήδη χρεοκοπήσει, με βασικά του θύματα προφανώς τους νέους και τις νέες της χώρας, τη νέα γενιά που δεν βρίσκει διέξοδο, που μεταναστεύει μαζικά γιατί δεν βλέπει κανένα μέλλον, καμμία εμπιστοσύνη, καμμία προοπτική.

Χαμένη, βέβαια, από την πολιτική του κ. Μητσοτάκη είναι και η περιφέρεια. Το έχουμε δει και στον αναπτυξιακό νόμο, το είδαμε και στις υποδομές και στον τομέα της υγείας και στις δημόσιες υπηρεσίες και στα πανεπιστήμια και στο περιβάλλον με την κατάργηση των φορέων διαχείρισης «NATURA». Το βιώνουν καθημερινά οι κάτοικοι του Έβρου, οι κάτοικοι της Θράκης, οι κάτοικοι της περιφέρειας που νιώθουν ξεχασμένοι από την πολιτεία. Πλήρης εγκατάλειψη, ερήμωση, υποβάθμιση, υποανάπτυξη: Αυτό είναι το αποτέλεσμα της πολιτικής σας για την περιφέρεια. Και το βλέπουμε καθημερινά. Μας το μεταφέρουν οι καθημερινές ιστορίες των συμπολιτών μας στην περιφέρεια. Ακόμη και την υπηρεσία των προγραμμάτων «INTERACT» σχεδιάσατε να μεταφέρετε στην Αθήνα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κυρία Πρόεδρε.

Για ποια αποκέντρωση, αλήθεια, μιλάτε; Για ποια αποκέντρωση; Στους λόγους και στους τίτλους; Δυστυχώς, δεν έχετε κανένα ενδιαφέρον, κανένα σχέδιο για την ανάταση της οικονομίας, για υγιείς επενδύσεις, για τη στήριξη του πρωτογενούς τομέα, για την αντιμετώπιση του brain drain και της δημογραφικής συρρίκνωσης. Ακόμη και ευρωπαϊκά κονδύλια μένουν αναξιοποίητα λόγω της διαχειριστικής ανεπάρκειας και της αδιαφορίας σας.

Έχει γίνει πλέον κατανοητό σε όλο τον ελληνικό λαό, κυρίες και κύριοι, πώς αυτή η Κυβέρνηση αποδεικνύεται καθημερινά καταστροφική για τις ανάγκες και τα συμφέροντα του συνόλου της κοινωνίας. Δεν έχετε τίποτα να προσφέρετε, τίποτα να σχεδιάσετε για το μέλλον της χώρας παρά μόνο επιχειρείτε ήδη να διαχειριστείτε επικοινωνιακά την ήττα σας, το χρεοκοπημένο μοντέλο σας το οποίο ξεζουμίζει και τα δημόσια ταμεία. Για αυτό και πρέπει να φύγετε το συντομότερο, για να ανασάνει η κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Και τώρα εκ μέρους της Νέας Δημοκρατίας τον λόγο έχει ο κ. Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ενώ η διεθνής κοινότητα συνταράσσεται από τη ρωσική εισβολή στην Ουκρανία και η υφήλιος είναι συγκλονισμένη από τον θάνατο εκατοντάδων αμάχων πολιτών, όλοι οι λαοί της Ευρώπης δέχονται την ίδια στιγμή τις οικονομικές επιπτώσεις ως απόρροια αυτού του αδικαιολόγητου πολέμου. Η Ελλάδα στέκεται για ακόμα μια φορά στη σωστή πλευρά της ιστορίας. Διαπραγματευόμαστε από θέση ισχύος τις αναγκαίες μεταρρυθμίσεις στο πανευρωπαϊκό επίπεδο για τη διαχείριση της ακρίβειας και της ανακούφισης των Ελλήνων πολιτών.

Με το υπό συζήτηση σχέδιο νόμου καθορίζεται το πλαίσιο διακυβέρνησης και θεσπίζονται οι κανόνες για την προγραμματική περίοδο 2021 - 2027 σε ό,τι αφορά τη διαχείριση, τον έλεγχο, τον συντονισμό και την υλοποίηση των αναπτυξιακών παρεμβάσεων που λαμβάνουν χρηματοδοτική στήριξη από τα ταμεία της Ευρωπαϊκής Ένωσης.

Το σημερινό νομοσχέδιο πρωτοπορεί καθώς για πρώτη φορά συμπεριλαμβάνει και τα δέκα συνολικά ταμεία. Αυτό αφορά τα οχτώ ταμεία του κανονισμού 2021/1060 που χρηματοδοτούν το ΕΣΠΑ και ο Τομέας Μετανάστευσης και Εσωτερικών Υποθέσεων, αλλά και τα δύο ταμεία που χρηματοδοτούν το στρατηγικό σχέδιο για την κοινή αγροτική πολιτική.

Μέσα από ένα ενιαίο πλαίσιο διακυβέρνησης με συνεκτικό τρόπο αποφεύγει τις αμφισημίες, εναρμονίζει τους κανόνες εφαρμογής επενδύοντας στην ασφάλεια δικαίου, την αποφυγή πολυνομίας ή κακονομίας και εμπνέει την εμπιστοσύνη προς τον κρατικό μηχανισμό.

Ενδεικτικά θα αναφερθώ σε μερικές σημαντικές αλλαγές, οι οποίες εισάγονται με τον εν λόγω εφαρμοστικό νόμο της νέας προγραμματικής περιόδου του ΕΣΠΑ, όπως η απλοποίηση της διαδικασίας ένταξης των πράξεων και η επιτάχυνσή της, ενώ πλέον δεν προβλέπονται δεσμευτικές προθεσμίες ως προς την ένταξη.

Επιπροσθέτως, συντομεύουμε τη φάση αξιολόγησης από αρκετούς μήνες σε λίγες ημέρες, καταργείται οριστικά η υποβολή φυσικού φακέλου και οι διαδικασίες θα εκτελεστούν αυτόματα και πλήρως ηλεκτρονικά, στοιχείο που αναδεικνύει τη διαρκή ψηφιακή αναβάθμιση του δημοσίου.

Τέλος, στο πλαίσιο του εταιρικού συμφώνου περιφερειακής ανάπτυξης, του ΕΣΠΑ δηλαδή 2021 - 2027, ενσωματώνονται βασικές εθνικές στρατηγικές για την επίτευξη στόχων της χώρας στα πεδία της ενέργειας και του κλίματος, στη διαχείριση κινδύνων, στη διαχείριση υδάτων και λυμάτων, στην ευρυζωνικότητα των δικτύων, στο πλαίσιο για τις ενεργειακές πολιτικές απασχόλησης, στην ισότητα των φύλων, καθώς και σχέδιο για τα άτομα με αναπηρία.

Δεύτερο θέμα που ρυθμίζει το παρόν νομοσχέδιο είναι η εξαιρετικά επιτυχημένη ψηφιακή πύλη «Elevate Greece», που μόλις πριν ενάμιση χρόνο έθεσε σε λειτουργία η Κυβέρνησή μας και συνέβαλε δραστικά στην καταγραφή του συνόλου των νεοφυών επιχειρήσεων της χώρας και των τεχνοβλαστών, δίνοντας ταυτόχρονα σημαντικά κίνητρα τόσο από πλευράς δημόσιας πολιτικής όσο και από τη σκοπιά του ιδιωτικού τομέα, κίνητρα όπως η αύξηση στις ενισχύσεις που αφορούν τις δαπάνες έρευνας και κίνητρα για την απόκτηση μετοχών προαίρεσης -τα λεγόμενα stock options-, την ενίσχυση της ρευστότητας των νεοφυών επιχειρήσεων λόγω των επιπτώσεων της πανδημίας, αλλά και κίνητρα προς τους επενδυτές αγγέλους, οι οποίοι είναι φυσικά πρόσωπα που παρέχουν κεφάλαια σε μικρές επιχειρήσεις σε πολύ πρώιμο στάδιο, όπως οι φοροαπαλλαγές στο κεφάλαιο που επενδύουν.

Αξίζει να σημειωθεί ότι για τις εν λόγω εταιρείες μέχρι πριν λίγο καιρό δεν είχαμε καταγεγραμμένες ούτε καν τις απαραίτητες πληροφορίες, όπως τον αριθμό τους, τον αριθμό των εργαζομένων που απασχολούν, τον τομέα των εργασιών που δραστηριοποιούνται ή τον κύκλο εργασιών τους και ακόμα δεν υπήρχαν ούτε κανόνες για τον χαρακτηρισμό μιας επιχείρησης ως νεοφυούς.

Μέσω του «Elevate Greece» εφαρμόζονται ήδη ουσιαστικές ρυθμίσεις για την ενίσχυση αυτών των νεοφυών επιχειρήσεων, οι οποίες ιδρύονται από νέους επιστήμονες σε ερευνητικά κέντρα και πανεπιστήμια της χώρας μας και αποτελούν προστιθέμενη αξία της ελληνικής αγοράς στον παγκόσμιο χάρτη επενδύσεων, αλλά και κίνητρο που ενισχύει δραστικά την αντιστροφή του φαινομένου brain drain σε brain gain επί της ουσίας, ένα στόχο που εξαρχής έθεσε ως προτεραιότητα ο Πρωθυπουργός Κυριάκος Μητσοτάκης για την επιστροφή των νέων του εξωτερικού στην πατρίδα μας.

Είναι η ώρα να κάνουμε ακόμη ένα βήμα μπροστά ώστε να καταστήσουμε τις νεοφυείς επιχειρήσεις και τις επιχειρήσεις τεχνοβλαστούς ακόμα πιο ανταγωνιστικές σε ευρωπαϊκό και σε διεθνές επίπεδο.

Γι’ αυτόν τον λόγο εξελίσσουμε το «Elevate Greece» από πλατφόρμα σε εταιρεία, με την επωνυμία «Εθνικό Μητρώο Νεοφυών Επιχειρήσεων Α.Ε.». και τον διακριτικό τίτλο «ELEVATE GREECE Α.Ε.», διευρύνοντας τις δυνατότητες και το πεδίο των κινήσεών της στη διεθνή αγορά.

Σκοπός της εταιρείας είναι η διαχείριση και λειτουργία του ως άνω μητρώου, η συνέχιση της αναβάθμισης του οικοσυστήματος καινοτομίας και η χαρτογράφηση του οικοσυστήματος -με αυτές να συνθέτουν- αλλά και η δικτύωση τόσο μεταξύ τους όσο και με την ελληνική βιομηχανία, προκειμένου να ανατροφοδοτούνται οι ανάγκες της αγοράς.

Ακόμη, η σύσταση της ανώνυμης εταιρείας «ELEVATE GREECE» θα δημιουργήσει μια βάση δεδομένων για την εύρεση εξειδικευμένων επιστημονικών θέσεων εργασίας σε νεοφυείς επιχειρήσεις, ενώ σημαντικό στοιχείο είναι η περαιτέρω ενίσχυση της εξωστρέφειας των επιχειρήσεων μέσω της πλατφόρμας, η οποία θα λειτουργήσει ως πόλος έλξης επενδυτών.

Κυρίες και κύριοι συνάδελφοι, το παρόν νομοσχέδιο του Υπουργείου Ανάπτυξης και Επενδύσεων κινείται προς την ίδια συνεπή και σταθερή γραμμή, ενισχύοντας τη μεταρρυθμιστική και αναπτυξιακή ατζέντα της Κυβέρνησης, προσθέτοντας νέα όπλα στην αναπτυξιακή φαρέτρα για την ταχύτερη και αποτελεσματικότερη απορρόφηση των ευρωπαϊκών πόρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δευτερόλεπτα, κυρία Πρόεδρε.

Κάνουμε σήμερα ένα βήμα, σε συνέχεια του αναπτυξιακού νόμου, που αλλάζει το τοπίο των επενδύσεων στη χώρα μας, μειώνει τη γραφειοκρατία και επιταχύνει τις διαδικασίες.

Η ηγεσία του Υπουργείου Ανάπτυξης και Επενδύσεων έχει αρχίσει από την πρώτη στιγμή ανάληψης των καθηκόντων της, ως άμεση και ύψιστη προτεραιότητα την τοποθέτηση της χώρας μας ανάμεσα στους πλέον φιλοεπενδυτικούς προορισμούς της Ευρώπης.

Η Κυβέρνηση της Νέας Δημοκρατίας, πραγματοποιώντας το όραμα του Πρωθυπουργού και με τις εξαιρετικές ικανότητες των ηγεσιών κάθε Υπουργείου, θέτει την Ελλάδα αναντίρρητα σε μια τροχιά αναπτυξιακής έκρηξης, σε μια θέση ισχύος στις διεθνείς και περιφερειακές εξελίξεις και αναμφίβολα στη σωστή πλευρά της ιστορίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο κ. Φάμελλος εκ μέρους του ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι Βουλευτές, μιλώντας για το εθνικό σχέδιο ανάπτυξης, μας έκανε ιδιαίτερη εντύπωση ότι χθες στο διάγγελμα του κ. Μητσοτάκη, αλλά και σήμερα το πρωί στη συνέντευξη των Υπουργών δεν βρέθηκε ένας να πει για την καταπολέμηση της ακρίβειας, για τη μείωση της αισχροκέρδειας. Δεν πήρε κανένα μέτρο η Κυβέρνηση για τη μείωση της ακρίβειας ούτε χθες στο διάγγελμα του Πρωθυπουργού ούτε σήμερα στις τοποθετήσεις των Υπουργών.

Συνεχίζει για όγδοο μήνα να μην αντιμετωπίζει τα θέματα αισχροκέρδειας, αλλά πόσο υποκριτικό είναι να ζητάει ο Πρωθυπουργός -και να περηφανεύεστε- μέτρα από την Ευρώπη για την αντιμετώπιση της αισχροκέρδειας και ο ίδιος να μην παίρνει κανένα μέτρο, ούτε καν να ψελλίζει τις λέξεις αισχροκέρδεια, ακρίβεια και ουρανοκατέβατα κέρδη; Η Κομισιόν το ζητάει πλέον, εδώ τσιμουδιά και έξω τάχατες διεκδικείτε μέτρα.

Επί της ουσίας η Κυβέρνηση στηρίζει τα ουρανοκατέβατα κέρδη στην ενέργεια, όπως καταγγέλλει ο ΣΥΡΙΖΑ από τον Αύγουστο του 2021. Ο κ. Κάπρος καθηγητής του Μετσόβιου, εγνωσμένου κύρους, από το Σεπτέμβριο κάνει λόγο για ουρανοκατέβατα κέρδη. Η ελληνική βιομηχανία επισήμως καταγγέλλει και χειραγώγηση των τιμών αλλά και ότι θα σταματήσει την παραγωγή της, αλλά ο κ. Μητσοτάκης συνεχίζει να επιδοτεί την ακρίβεια. Ενώ πολλές ευρωπαϊκές χώρες έχουν εφαρμόσει εδώ και μήνες πλαφόν και στην τιμή της λιανικής και της χονδρικής, αλλά και στο αέριο, ο κ. Μητσοτάκης τίποτα, στέλνει γράμματα στην κ. Φον Ντερ Λάιεν.

Η Γαλλία, η Ισπανία, η Πορτογαλία, η Ρουμανία έχουν εφαρμόσει μέτρα και όριο τιμής. Μάλιστα στη Γαλλία έχει τεθεί 4% όριο στις αυξήσεις των τιμών ρεύματος. Έγινε αύξηση μετοχικού κεφαλαίου στην κρατική EDF και συμμετείχε το δημόσιο, όχι εδώ που την παραδώσατε σε ιδιώτες. Μάλιστα στη Γαλλία υπάρχει και πλαφόν στην τιμή του φυσικού αερίου ως το τέλος του 2022. Σε ακριβώς αντίθετη κατεύθυνση η ιδεοληπτική και νεοφιλελεύθερη Κυβέρνηση της Νέας Δημοκρατίας κάνει αύξηση του μετοχικού κεφαλαίου και δεν συμμετέχει, αλλά θεοποιεί τα κέρδη της ΔΕΗ στο Χρηματιστήριο.

Αναρωτιέμαι, με τα κέρδη της ΔΕΗ στο Χρηματιστήριο θα πληρώσουν τους λογαριασμούς οι κάτοικοι των περιοχών σας ή με τα μπόνους των «γαλάζιων» παιδιών θα πληρώσουν τους λογαριασμούς στο αέριο ή στη ΔΕΗ ή στους οποιουσδήποτε παρόχους ρεύματος;

Την ίδια ώρα που άλλες χώρες ψηφίζουν και φορολόγηση ουρανοκατέβατων κερδών και υποχρεωτικά διμερή συμβόλαια, παράδειγμα στη Ρουμανία, που δίνουν σταθερότητα στην αγορά και στους λογαριασμούς και ενώ η Ρουμανία ψήφισε ακόμα και φορολόγηση των κερδών πάνω από τα 91 ευρώ τη MWh, η Κυβέρνηση Μητσοτάκη παίρνει πόρους από το κλίμα, αλλά και λεφτά από τους λογαριασμούς των καταναλωτών για να επιδοτήσει την ακρίβεια. Γιατί από λεφτά που έπρεπε ήδη να μειωθούν στους λογαριασμούς, όπως είναι τα ΥΚΩ, το ΕΤΜΕΑΡ, πληρώνεται αυτό το λεγόμενο υπερπλεόνασμα και δίνεται μέσα από την επιδότηση, αλλά βάζει πλάτη στη χειραγώγηση των τιμών.

Και οι εξαγγελίες Μητσοτάκη το 2021 στην Έκθεση ότι θα υπάρχει πρώτον αυστηρός έλεγχος του ανταγωνισμού και ότι θα επιδοτηθεί τουλάχιστον το 80% της αύξησης των λογαριασμών είναι ψέματα. Το ξέρετε από τους ψηφοφόρους σας. Δεν έχουν δοθεί τα λεφτά αυτά και δεν το βάζει μόνο ο ΣΥΡΙΖΑ.

Ας ξεκινήσουμε να λέμε νούμερα. Η ΕΒΙΚΕΝ, η Ένωση Βιομηχανικών Καταναλωτών Ενέργειας μιλάει για ολιγοπωλιακή αγορά και χειραγώγηση τιμών. Ρωτήστε τους. Η Κομισιόν -επίσημο έγγραφο- μιλάει για αυξανόμενη εξάρτηση της Ελλάδας από το φυσικό αέριο, παρ’ ότι γίνεται μείωση του ποσοστού εξάρτησης και χρήσης φυσικού αερίου στις υπόλοιπες ευρωπαϊκές χώρες.

Ο Πρόεδρος της ΡΑΕ, της Ρυθμιστικής Αρχής Ενέργειας από εσάς τοποθετήθηκε. Μιλάει για εξάρτηση από το φυσικό αέριο, απουσία της προθεσμιακής αγοράς και των διμερών συμβολαίων. Κάναμε ερώτηση στον Υπουργό, δεν δέχεται να τα εφαρμόσει.

Η ψευτοπράσινη Κυβέρνηση της Νέας Δημοκρατίας έχει προσδέσει την ηλεκτροπαραγωγή στο ορυκτό εισαγόμενο και πανάκριβο φυσικό αέριο για να κλείσει τα δημόσια λιγνιτικά εργοστάσια και όχι για να πάμε στις ανανεώσιμες πηγές ενέργειας και το ξέρει πολύ καλά η δυτική Μακεδονία, που ήδη μετράει τέσσερις χιλιάδες ανέργους.

Και μάλιστα –προσέξτε!- τους πόρους από το κλίμα, αλλά και τα λεφτά που μπορεί να πάνε στους καταναλωτές, παραδείγματος χάριν από τη μείωση των ΥΚΩ λόγω των ηλεκτρικών διασυνδέσεων, τα χρησιμοποιείτε για να χρηματοδοτήσετε την αισχροκέρδεια που καθοδηγείται από τις μονάδες φυσικού αερίου. Δηλαδή από πόρους για το κλίμα, χρηματοδοτείτε μονάδες ορυκτού καυσίμου! Τα λέω για να καταλάβετε πόσο ψέματα είναι το «πράσινο προσωπείο».

Εδώ και μήνες έχουμε αναδείξει το θέμα του κόστους, κυρία Πρόεδρε, σε πολλές επαγγελματικές ομάδες, αρτοποιεία, εστίαση, μικρές επιχειρήσεις. Έρχεται η Κυβέρνηση σήμερα και ανακοινώνει μέτρα για τον Απρίλιο, που θα έρθουν στους λογαριασμούς τον Μάιο. Εγώ ρωτώ πώς θα ζήσουν μέχρι τότε οι επαγγελματίες; Χθες η Ομοσπονδία Αρτοποιών μάς είπε ότι κλείνουν τα μαγαζιά, το ίδιο και η Ένωση των Δημοτικών Επιχειρήσεων Ύδρευσης- Αποχέτευσης.

Όμως προσέξτε: Ποια είναι η επιδότηση; Με ρήτρα αναπροσαρμογής του Απριλίου περίπου στα 300 ευρώ, με τις τιμές μέχρι τώρα, δίνετε εσείς αύξηση και πάει στα 130. Δηλαδή σε έναν αγρότη ή σε μια δημοτική επιχείρηση ύδρευσης τι θα γίνεται; Θα έρχεται 1.000 ευρώ το ρεύμα στον αγρότη, 2.700 η ρήτρα και εσείς θα δίνετε επιδότηση 1.000 ευρώ. Αντίστοιχα και στη δημοτική επιχείρηση ύδρευσης 10.000 το ρεύμα, 30.000 η ρήτρα αναπροσαρμογής, επιδότηση 10.000.

Και πώς θα ζήσουν; Πώς θα λειτουργήσουν; Θα κλείσουν; Εκτός αν θέλετε έτσι να πουλήσετε και τις ΔΕΥΑ από την πίσω πόρτα και να αφανίσετε και τον κλήρο του μικρού αγρότη. Αυτό είναι ο λόγος για τον οποίο η Κυβέρνηση αυτή πρέπει να φύγει το συντομότερο, γιατί κάνετε κακό πλέον σε όλη την οικονομία και σε όλη την κοινωνία.

Θέλω όμως να σχολιάσω και το σημερινό νομοσχέδιο.

Κύριε Υφυπουργέ, δεν αναφέρεστε στο νέο ΕΣΠΑ, ας μην κοροϊδευόμαστε. Δεν έχετε κανέναν αναπτυξιακό προγραμματισμό, καμμία στρατηγική κατεύθυνση επενδύσεων. Έχετε το οργανωτικό πλαίσιο των υπηρεσιών. Και πάλι όμως στα διοικητικά θέματα έχετε μια περίεργη διάσπαση. Φεύγει ένα κομμάτι για το Υπουργείο Ψηφιακής Διακυβέρνησης. Αναρωτιέμαι, θέλει ο κ. Πιερρακάκης να διαχειριστεί μόνος του τους πόρους του ΕΣΠΑ; Όλοι οι άλλοι Υπουργοί γιατί δέχονται να είναι στην ομπρέλα του Υπουργείου Ανάπτυξης; Δεν σας θίγει εσάς αυτό προσωπικά; Εκτός αν θέλει ο κ. Πιερρακάκης να πετύχει το Βατερλό του Κτηματολογίου. Έχει καταστραφεί το Κτηματολόγιο σε όλη την Ελλάδα με δική του ευθύνη, γιατί έχετε Βατερλό στο Κτηματολόγιο.

Υπάρχουν κι άλλα θέματα, όπως το Ταμείο Ανάκαμψης εκτός του Υπουργείου Ανάπτυξης, ο πολιτικός έλεγχος και ο κομματικός διορισμός προϊσταμένων, η ιδιωτικοποίηση των ελέγχων, η έλλειψη ισοτιμίας των εργαζομένων, η περίεργη εξαίρεση από τις δημόσιες συμβάσεις του «ELEVATE GREECE».

Θέλω να αναφερθώ λίγο και στην ειδική υπηρεσία του «INTERREG» στη Θεσσαλονίκη. Με το νομοσχέδιο αυτό η Κυβέρνηση θέλει να καταργήσει την ειδική υπηρεσία του «INTERREG» στη Θεσσαλονίκη. Είπε ο Υπουργός όχι, μόνο με δική του δήλωση. Δεν το λέει το νομοσχέδιο μέσα. Γιατί; Ενώ υπάρχει ήδη μια υπηρεσία του «INTERREG», δημιουργείται μια άλλη για το επόμενο. Δεν προβλέπεται όμως ούτε ότι θα έχει περιφερειακή έδρα ούτε ότι θα μείνουν οι εργαζόμενοι.

Αν, λοιπόν, είστε αληθινός στις δηλώσεις σας, εμείς καταθέτουμε μία πρόκληση. Κάντε τώρα νομοτεχνική διόρθωση και γράψτε ότι θα υπάρχει συνέχεια των εργαζομένων στη νέα υπηρεσία και ότι θα έχει περιφερειακές έδρες η νέα υπηρεσία, γιατί υπάρχουν έδρες του «INTERREG» και σε άλλες περιοχές.

Σημειώνω, κυρίες και κύριοι Βουλευτές, ότι από το 2005 ουδέποτε υπήρξε απώλεια πόρων σε αυτή την υπηρεσία και με χιλιάδες ελέγχους ποτέ δεν καταγράφηκε ένα εύρημα που να δείξει ότι κάτι πάει στραβά.

Άρα, υπάρχει μία αρνητική βούληση της Κυβέρνησης πίσω από αυτό το σχέδιο και, μάλιστα, είναι κακοπροαίρετη και κατά των εργαζομένων που δουλεύουν εκεί. Γιατί η ρύθμιση αυτή αφήνει μόνο έξω αυτούς τους εργαζόμενους δεν αναφέρεται σε άλλη ειδική υπηρεσία.

Θέλουμε, λοιπόν, ρητή τροποποίηση ότι θα υπάρχει παραμονή της υπηρεσίας στη Θεσσαλονίκη -τώρα πρέπει να το κάνετε αυτό, κύριε Υφυπουργέ- και ότι θα υπάρχει ομαλή μετάβαση των εργαζομένων στη νέα υπηρεσία.

Θεωρώ ότι πέρα από την διάθεσή σας να τακτοποιήσετε «γαλάζια» παιδιά ως διευθυντές -γιατί αυτό κάνετε σε αυτό το νομοσχέδιο- πρέπει να εξασφαλίσετε, τουλάχιστον, ότι δεν είναι μέλημά σας να απολύσετε τους εργαζόμενους στο «INTERREG» Θεσσαλονίκης. Για να το αποδείξετε, λοιπόν, θα κάνετε τώρα νομοτεχνικές τροποποιήσεις. Και για την έδρα, κυρία Πρόεδρε, ζητάμε τροποποίηση και για την παραμονή των εργαζομένων. Γιατί οι εργαζόμενοι ήρθαν εδώ στη συζήτηση και κατέθεσαν ένα πολύ συγκεκριμένο υπόμνημα, το οποίο το καταθέτω και εγώ, κυρία Πρόεδρε, που μπορεί ξεκάθαρα να υιοθετηθεί.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι δύο άρθρα. Τα έχουμε σημειώσει. Είναι πολύ σωστά. Είναι το άρθρο 9 και το άρθρο 65, που εξασφαλίζουν και τη συνέχεια της υπηρεσίας, που μας ενδιαφέρει όλους και ενδιαφέρει και όλους τους φορείς της αυτοδιοίκησης και της ανάπτυξης στη Θεσσαλονίκη και τους εργαζόμενους.

Έτσι, λοιπόν, θα εξασφαλίσουμε ότι θα έχουμε τεχνογνωσία και ότι οι άνθρωποι αυτοί θα έχουν ένα εχέγγυο για την επόμενη περίοδο και για την υπηρεσιακή τους ζωή αλλά και για την οικογενειακή τους ζωή. Εκτός αν ενδιαφέρεστε μόνο για τα «γαλάζια» παιδιά που θα γίνουν διευθυντές. Είναι κι αυτός ένας λόγος για τον οποίο πρέπει να τα «μαζεύετε» το συντομότερο.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο εκ μέρους της Νέας Δημοκρατίας έχει ο κ. Κωτσός.

**ΓΕΩΡΓΙΟΣ ΚΩΤΣΟΣ**: Κυρία Πρόεδρε, ευχαριστώ πολύ.

Κύριε Υπουργέ, αγαπητές και αγαπητοί συνάδελφοι, παρακολουθώ εδώ και ώρα την αγωνιώδη προσπάθεια των ομιλητών της Αντιπολίτευσης να απαξιώσουν τα πολύ γενναία, αλλά και στοχευμένα μέτρα που έχει πάρει η Κυβέρνησή μας προκειμένου να σταθεί στο πλευρό της κοινωνίας, στο πλευρό των ευάλωτων νοικοκυριών, στο πλευρό των επιχειρήσεων, στο πλευρό των αγροτών.

Αγαπητές και αγαπητοί συνάδελφοι, δεν αναγνωρίζετε ότι βιώνουμε μια πρωτόγνωρη ενεργειακή κρίση που εν πολλοίς σχετίζεται και με την εμπόλεμη κατάσταση στην Ανατολική Ευρώπη; Δεν αναγνωρίζετε ότι από τον Σεπτέμβρη - Οκτώβρη που οι αγορές προεξοφλούσαν αυτή την πολεμική εμπλοκή και είχαν προχωρήσει σε ανατιμήσεις των τιμών ενέργειας, με κορύφωση, βεβαίως, τη σύρραξη, η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη έχει πάρει γενναία μέτρα και, μάλιστα, στοχευμένα μέτρα, προκειμένου να σταθεί στο πλευρό της κοινωνίας; Πάνω από 3,7 δισεκατομμύρια ευρώ στοχευμένων μέτρων έχουν ανακοινωθεί προς αυτή την κατεύθυνση.

Επίσης, πολύς λόγος γίνεται, λέει, για την ιδιωτικοποίηση της ΔΕΗ, ιδιαίτερα από την πλευρά του ΣΥΡΙΖΑ.

Συνάδελφοι, ξεχνάτε τι ΔΕΗ παραδώσατε το 2019; Ζημιές το 2018 πάνω από 800 εκατομμύρια ευρώ, ζημιές το 2019 1.100.000.000 ευρώ, μία ΔΕΗ έτοιμη να καταρρεύσει, μία ΔΕΗ που δεν είχε τη δυνατότητα να αντικαταστήσει ούτε έναν μετασχηματιστή ούτε έναν στύλο. Αυτή η ΔΕΗ είχε μέλλον, είχε προοπτική; Θα μπορούσε με αυτή τη λογική που εσείς διοικήσατε τη ΔΕΗ σήμερα να σταθεί απέναντι σε αυτή την εξαιρετικά δύσκολη ενεργειακή κρίση; Μήπως ξεχνάτε ότι φέτος η ΔΕΗ αναφορικά με τα κέρδη της οριακά βρίσκεται στις ζημιές, διότι διέθεσε όλο της το πλεόνασμα προκειμένου να στηρίξει την ενεργειακή φτώχεια;

Αγαπητές και αγαπητοί συνάδελφοι, κατανοώ ότι ο ρόλος της Μειοψηφίας, της Αντιπολίτευσης, είναι η προσπάθεια να απαξιώσει την Κυβέρνηση. Λόγοι ελάχιστης αξιοπιστίας, όμως, και αξιοπρέπειας επιβάλλουν, αν μη τι άλλο, να υπάρχει μια μίνιμουμ αναγνώριση αυτής της προσπάθειας, της πολύ σκληρής προσπάθειας που κάνει η Κυβέρνηση της Νέας Δημοκρατίας, του Κυριάκου Μητσοτάκη τριάντα μήνες όντας στη διακυβέρνηση της χώρας και έχοντας να αντιμετωπίσει τέσσερις, και μαζί με την πολεμική κρίση, πέντε πολύ σοβαρές κρίσεις:

Την κρίση των μεταναστών τον Μάρτη του 2020 στον Έβρο, όπου το όλο ζήτημα αναδείχθηκε ως ευρωτουρκικό και όχι ως ελληνοτουρκικό, φέρνοντας στην Ελλάδα ο Κυριάκος Μητσοτάκης, με το διεθνές κύρος και τη διεθνή αναγνώριση που έχει, το σύνολο της ηγεσίας της Ευρωπαϊκής Ένωσης.

Την υγειονομική κρίση, την κρίση της πανδημίας, όπου και εκεί η Κυβέρνησή μας δαπάνησε 43 δισεκατομμύρια ευρώ προκειμένου να σταθεί στο πλευρό των νοικοκυριών, των ανέργων, των εργαζομένων, των επιχειρήσεων, των αγροτών, στηρίζοντας τους αποφασιστικά.

Την κλιματική κρίση, που έχει δημιουργήσει πλείστα όσα προβλήματα, και κατά τη διάρκεια του χειμώνα και κατά τη διάρκεια του καλοκαιριού με την απορρύθμιση του περιβάλλοντος.

Την ενεργειακή κρίση, που, όπως ανέφερα, ξεκίνησε από τις αρχές του φθινοπώρου, λόγω του ότι οι αγορές προεξοφλούσαν αυτή τη σύρραξη στην Ανατολική Ευρώπη. Και, βεβαίως, πλέον την επιδείνωση όλης αυτής της διαδικασίας μέσα από την εμπόλεμη σύρραξη.

Και, βέβαια, η Κυβέρνηση της Νέας Δημοκρατίας και ο Κυριάκος Μητσοτάκης στάθηκαν επάξια απέναντι σε αυτές τις προκλήσεις. Και ξέρετε τι λέει ο Έλληνας πολίτης και η ελληνική κοινωνία: «Ευτυχώς όλα αυτά τα ζητήματα έπεσαν στα χέρια του Μητσοτάκη και της Νέας Δημοκρατίας και μπορούμε και στεκόμαστε όρθιοι».

Έρχομαι τώρα στο σημερινό νομοσχέδιο.

Αγαπητές και αγαπητοί συνάδελφοι, ως Δήμαρχος για είκοσι ένα χρόνια έχω ζήσει τέσσερα κοινοτικά πλαίσια στήριξης. Κοινός παρονομαστής όλων αυτών ήταν η έλλειψη θεσμικής μνήμης από το κράτος, αγαπητέ Υπουργέ. Καθ’ όλη τη διάρκεια υλοποίησης αυτών των προγραμμάτων διαπίστωνα τις ίδιες παθογένειες, τις ίδιες αδυναμίες να επαναλαμβάνονται και πολλές φορές τις καλές πρακτικές να μην αξιοποιούνται.

Δεν θα ξεχάσω ποτέ τι μου είπε ένας εξαιρετικός τεχνοκράτης όταν ως μέλος της ΚΕΔΕ συμμετείχα στην Εθνική Επιτροπή Παρακολούθησης Προετοιμασίας του Τρίτου Κοινοτικού Πλαισίου Στήριξης και έβλεπα ξανά τις ίδιες παθογένειες να αναμοχλεύονται. Τότε μου είχε πει ο Πάνος Μαΐστρος, για όσους τον ξέρουν: «Μη στεναχωριέσαι, Δήμαρχε. Δυστυχώς, το public management, η δημόσια διοίκηση, στην Ελλάδα βασίζεται σε δύο μεθόδους και ένα αξίωμα. Η πρώτη μέθοδος είναι ότι όσο είναι νωρίς τα πράγματα, ιδιαίτερα στις αρχές των προγραμματικών περιόδων, έχει ο Θεός: Ραστώνη, καθυστερήσεις, γραφειοκρατία. Η δεύτερη μέθοδος, όσο πλησιάζουμε προς το τέλος και αρχίζουν και πιέζουν οι απορροφητικότητες, όσο πλησιάζουμε στο ν+2, είναι το «γιούρια να προλάβουμε», ό,τι προλάβουμε την τελευταία στιγμή να κάνουμε». Και επίσης μου είπε ότι «το αξίωμα που εδράζεται όλη αυτή η διαδικασία του public management στην Ελλάδα έχει να κάνει με το ότι πιστεύουμε ότι η Ελλάδα ποτέ δεν πεθαίνει».

Να, λοιπόν, που η Ελλάδα από το 2010 και μετά η Ελλάδα βρέθηκε σε πολύ δύσκολη κατάσταση και πρέπει να εξορθολογίσουμε και να εκσυγχρονίσουμε τις διαδικασίες μας, προκειμένου η επόμενη προγραμματική περίοδος να είναι εξόχως παραγωγική, εξόχως αποτελεσματική και να δώσει το καλύτερο δυνατό αποτέλεσμα στην κοινωνία, τους πολίτες, την τοπική αυτοδιοίκηση, συνολικά στο κράτος μας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. **ΑΠΟΣΤΟΛΟΣ ΑΒΔΕΛΑΣ**)

Και αυτό επιχειρεί μέσα από το νομοσχέδιο που παρουσιάζουμε σήμερα η Κυβέρνησή μας: Αντιμετώπιση δυσλειτουργιών και προσαρμογής στους νέους κανονισμούς της Ευρωπαϊκής Ένωσης, ελαχιστοποίηση των καθυστερήσεων και, κυρίως, στις διαδικασίες παραγωγής έργων. Έγκαιρη ωρίμανση έργων, ένα μεγάλο ζήτημα που πάντα ταλαιπωρούσε την ελληνική δημόσια διοίκηση, όπου συνήθως προσπαθούσαμε να κάνουμε μελέτες σε πολύ σύντομο χρονικό διάστημα για να απορροφήσουμε έργα, ενώ ο κανόνας ποιος είναι; Μακρά μελέτη ενός έργου και σωστή υλοποίηση του έργου, μείωση της γραφειοκρατίας, μεγάλο ζήτημα που επιτέλους θα πρέπει να το καταπολεμήσουμε, προφανώς εφαρμογή συνεκτικής πολιτικής των δικαιούχων και, βεβαίως, τελικά αποτελεσματική αντιμετώπιση των περιστάσεων που απαιτούν οι συνθήκες.

Είμαι βέβαιος ότι κι εσείς κατά βάθος συμφωνείτε με αυτές τις διαδικασίες και είμαι βέβαιος ότι θα θέλατε να μπορείτε να ψηφίσετε το σημερινό νομοσχέδιο. Σας καλώ να υπερβείτε τις όποιες μικροκομματικές και μικροπολιτικές αγκυλώσεις και σκοπιμότητες και να το κάνετε. Θα είναι ελάχιστο δείγμα αξιοπρέπειας, αξιοπιστίας και γενναιότητας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Γεώργιος Αμανατίδης από τη Νέα Δημοκρατία και να ετοιμάζεται η κ. Γιαννακοπούλου από το Κίνημα Αλλαγής.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, η χώρα μας βαδίζει μπροστά με όραμα, με στρατηγική, με στόχους, με πρόγραμμα, με τα αναγκαία μέσα και με διασφαλισμένους πόρους.

Το ζητούμενο είναι η γρήγορη, η ταχεία μετεξέλιξη αυτών των δεδομένων σε έργο, με εστίαση στα συγκριτικά πλεονεκτήματα και στις εγγενείς δυνατότητες της χώρας. Αυτό μπορεί να γίνει πράξη με την κινητοποίηση των συντελεστών της ανάπτυξης, χωρίς περιορισμούς και με ξεκάθαρους κανόνες που θα υποστηρίζονται από ένα σύστημα διοίκησης, το οποίο θα υπακούει βέβαια στο ευρωπαϊκό θεσμικό πλαίσιο το οποίο και θα το εξειδικεύει και θα το προσαρμόζει στα τοπικά, στα εθνικά δεδομένα.

Βασικό εργαλείο είναι ο ολιστικός σχεδιασμός ο οποίος παίρνει υπεραξία από ένα συνεπές σύστημα διακυβέρνησης, ένα συνεπές σύστημα διοίκησης, με κανόνες, διαδικασίες, διεπαφές, χρήση σύγχρονης τεχνολογίας και, κυρίως, μέσα από τη συμπληρωματική διατομεακή και διαταμειακή δράση. Είναι ένας σχεδιασμός που ενισχύει την άποψη -και πιστεύω κι εγώ ακράδαντα- ότι η αγροτική ανάπτυξη, η ανάπτυξη της υπαίθρου αλλά και της αλιείας, αποτελούν δράσεις περιφερειακής και τοπικής ανάπτυξης.

Στο πλαίσιο, λοιπόν, αυτό ζητούμενο είναι η ενίσχυση της ανταγωνιστικότητας των τομέων παραγωγής και της χώρας μας γενικότερα. Επομένως, ο σχεδιασμός και η χρήση των πόρων θα πρέπει να εξυπηρετούν αυτόν ακριβώς τον στόχο, να κινητοποιούν όσο το δυνατόν περισσότερους ανθρώπινους και υλικούς πόρους και, κυρίως, την ιδιωτική οικονομία ως ένα μέσο για περισσότερες και καλύτερα αμειβόμενες θέσεις εργασίας.

Αυτά τα παραπάνω, λοιπόν, εξυπηρετεί το παρόν σχέδιο νόμου με συνέπεια, επιτρέψτε μου να πω με συνοχή, με δυνατότητα αναπροσαρμογής στα πραγματικά δεδομένα -ευέλικτο επομένως- και με τον τρόπο αυτό ενισχύει τη χρησιμότητά του.

Επιπρόσθετα, προωθεί και τη συμπληρωματική δράση με την αξιοποίηση χρηματοδοτικών πόρων, ακόμη κι αν έχουν διαφορετικούς βαθμούς επιλεξιμότητας, έτσι ώστε να κατευθύνονται προς μία συνισταμένη, το ζητούμενο, δηλαδή, της τοπικής και περιφερειακής ανάπτυξης. Ειδικότερα, τα προγράμματα τα οποία περιλαμβάνονται στο σχέδιο νόμου εξυπηρετούν έναν κοινό στόχο όπως είπα νωρίτερα και βρίσκονται κάτω από την ομπρέλα του εταιρικού συμφώνου περιφερειακής ανάπτυξης, του γνωστού ΕΣΠΑ και έχουμε επίσης και τα αντίστοιχα των Ταμείων Μετανάστευσης και Εσωτερικών Υποθέσεων.

Δεύτερον, ο διαχωρισμός σε εθνικά και περιφερειακά προγράμματα είναι σαφής στο κείμενο. Οδηγεί στην κατανομή ρόλων ανάλογα με τη συνδετότητα των έργων και την ικανότητα των φορέων υλοποίησης. Με τον τρόπο αυτό τι πετυχαίνουμε; Ενισχύουμε την επικουρικότητα και τον σημαντικό ρόλο της τοπικής εταιρικής σχέσης στη μετεξέλιξη των περιοχών τους.

Η ανάγκη τώρα για διασυνοριακή συνεργασία στηρίζεται από δεκατρία προγράμματα θεματικού χαρακτήρα, ενώ διακριτή θέση κατέχει το τομεακό πρόγραμμα της δίκαιης αναπτυξιακής μετάβασης με δικούς του πόρους και δική της διαχειριστική αρχή.

Όπως ανέφερα και εισαγωγικά, η αγροτική ανάπτυξη αποτελεί επί της ουσίας δράση περιφερειακής ανάπτυξης. Γι’ αυτόν το λόγο συναρθρώνεται στο ίδιο σύστημα διακυβέρνησης αλλά με δικούς του κανόνες επιλεξιμότητας. Επομένως, η Κοινή Αγροτική Πολιτική αποκτά υπεραξία στο πλαίσιο μιας υπαίθρου σε κινητικότητα ως αλληλοσυμπληρούμενη και με τους πόρους των άλλων ταμείων. Ο στόχος, λοιπόν, για μία πολύ λειτουργική, περιβαλλοντικά βιώσιμη και οικονομικά αποδοτική ελληνική περιφέρεια εξυπηρετείται από την ένταξή της σε αυτόν ακριβώς τον συνολικό σχεδιασμό.

Τέταρτον, καθορίζονται με σαφή τρόπο οι αρμόδιες διαχειριστικές αρχές των προγραμμάτων, αξιοποιώντας την αποκτηθείσα εμπειρία, τις κανονιστικές προβλέψεις και τους περιορισμούς. Καθορίζονται με σαφήνεια οι διαχειριστικές αρχές και ο ρόλος τους. Με σκοπό τώρα την αποκεντρωμένη εφαρμογή των προγραμμάτων προβλέπεται η ύπαρξη και λειτουργία ενδιάμεσων φορέων διαχείρισης, οι οποίοι με την απόφαση ορισμού τους αναλαμβάνουν τμήματα του του ρόλου των διαχειριστικών αρχών.

Ρυθμίζονται, επίσης, ζητήματα λογιστικής παρακολούθησης των προγραμμάτων καθώς και οι κανόνες λειτουργίας τους. Προβλέπονται οι αρχές ελέγχων, οι αρμοδιότητές τους και η εσωτερική τους οργάνωση.

Οι αρμόδιες αρχές και δράσεις για τον συντονισμό και την εφαρμογή του ΕΣΠΑ περιγράφονται επίσης και στο πλαίσιο αυτό είναι πολύ σημαντικός ο ρόλος της Εθνικής Αρχής Συντονισμού.

Προβλέπονται, επίσης, ρυθμίσεις για τον συντονισμό και τη διαχείριση των χρηματοδοτικών μέσων κατά την εφαρμογή των ολοκληρωμένων χωρικών επενδύσεων, των γνωστών ΟΧΕ και των ΟΧΕ της βιώσιμης αστικής ανάπτυξης. Η ορθή χρήση αυτών, όπως είναι λογικό και η εμπειρία έχει δείξει, βελτιώνει κατά πολύ την αποτελεσματικότητα των διαθέσιμων πόρων.

Το ίδιο ισχύει και για το επιτυχημένο μοντέλο της τοπικής ανάπτυξης με πρωτοβουλία των τοπικών κοινοτήτων, όπως εκφράζεται στη χώρα μας, κυρίως, μέσω της εφαρμογής του προγράμματος «LEADER». Η περιγραφή των εφαρμοστέων διαδικασιών ακολουθεί, όπως είναι φυσικό, τις προβλέψεις του κοινοτικού κανονισμού. Το μοντέλο αυτό είναι σημαντικό γιατί συμβάλλει στην ανάπτυξη της εταιρικής σχέσης, στην ενεργοποίηση των τοπικών κοινωνιών και των οικονομικών πόρων, στη διασύνδεση των τομέων παραγωγής μεταξύ τους, στη δικτύωση, στην παροχή επί τόπου υπεραξίας στην τοπική παραγωγή, στις συνεργασίες μέσα από έναν ολιστικό σχεδιασμό και μέσα από ένα αποτέλεσμα που επέρχεται με σχεδιασμό από τη βάση προς τα επάνω. Τέλος, με τον τρόπο αυτό προωθείται η τοπική εφαρμογή των πολιτικών με μεγαλύτερο αποτέλεσμα.

Επιπρόσθετα, ενισχυτικά των δράσεων και τα προβλεπόμενα θεματικά δίκτυα στο σχέδιο νόμου που θα συνδέουν μεταξύ τους περιοχές, πολιτικές, πόρους και στρατηγικές, με σκοπό τη διάχυση των επιτευγμάτων και των καλών πρακτικών σε ένα περιβάλλον συνοχής, συναντίληψης, συντονισμού, ανταλλαγής εμπειριών και γνώσης.

Οι επιτροπές παρακολούθησης θα μεριμνούν για την ομαλή και αποτελεσματική υλοποίηση των πραγμάτων.

Η ρύθμιση για το προσωπικό στο άρθρο 42 εξασφαλίζει την ομαλή υλοποίηση των προγραμμάτων, την ισότιμη μεταχείριση και τις προϋποθέσεις ενεργότερη συμβολής των στελεχών. Προβλέπονται επιπρόσθετα και παρουσιάζονται αναλυτικά οι ρυθμίσεις για την εξειδίκευση, την ένταξη των πράξεων, τις υπερδεσμεύσεις, τους ελέγχους των δημοσίων συμβάσεων, τις παρατυπίες, τις δημοσιονομικές διορθώσεις και μία σειρά άλλων ρυθμίσεων.

Αγαπητοί συνάδελφοι, επιτρέψτε μου στο σημείο αυτό να τονίσω και λόγω της μακρόχρονης εμπειρίας μου στα αντίστοιχα ζητήματα ότι θέλει μεγάλη προσοχή το δευτερογενές πλαίσιο το οποίο θα εφαρμόζει τον νόμο που ψηφίζουμε σήμερα. Πολλές φορές μιλούμε για απλοποίηση αλλά δημιουργούμε διαδικασίες προκειμένου να ελέγξουμε την απλοποίηση και οδηγούμαστε σε συνθετότητα.

Κλείνοντας, αγαπητοί συνάδελφοι, να πω ότι από τα παραπάνω γίνεται αντιληπτό ότι το παρόν σχέδιο νόμου είναι ένα πλαίσιο με συνοχή και με ρυθμίσεις που αποτελούν προϊόν ολιστικού σχεδιασμού. Είναι στοχοπροσηλωμένο στο αποτέλεσμα μέσα από διαδικασίες και ελέγχους. Αποτελεί ένα γόνιμο περιβάλλον ενίσχυσης των πολιτικών για την ανάπτυξη και επομένως των αναμενόμενων επιπτώσεων. Είναι ένα όχημα για τη μετάβαση της χώρας μας στη νέα εποχή, σύνθετο και δύσκολο στη διαμόρφωσή του αλλά φιλικό στην εφαρμογή του.

Αφού, λοιπόν, αποδώσω τα εύσημα σε όσους δούλεψαν γι’ αυτό, έχω λόγους να πιστεύω ότι θα τύχει της έγκρισης από μία σημαντική πλειοψηφία του ελληνικού Κοινοβουλίου. Με τις σκέψεις αυτές υπερψηφίζω το παρόν σχέδιο νόμου και σας καλώ να κάνετε το ίδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αμανατίδη, όπως πάντα στο χρόνο σας.

Καλείται στο Βήμα η κ. Κωνσταντίνα Γιαννακοπούλου από το Κίνημα Αλλαγής. Να ετοιμάζεται ο κ. Μαραβέγιας από τη Νέα Δημοκρατία.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, με την ακρίβεια να καλπάζει, με τις επιπτώσεις του πολέμου να είναι εμφανείς και με έναν κορωνοϊό εκ νέου σε έξαρση, το μέλλον της χώρας και δη των πολιτών τουλάχιστον το άμεσο, αν μη τι άλλο προοιωνίζεται δυστυχώς δυσοίωνο.

Παγκόσμια Ημέρα του Καταναλωτή προχθές και ο καταναλωτής υποφέρει. Η κατανάλωση πέφτει σε μια χώρα με μισθούς Βαλκανίων και τιμές Λουξεμβούργου, το εισόδημα του Έλληνα πολίτη εξαϋλώνεται ανάμεσα σε αυξήσεις βασικών προϊόντων, καυσίμων, ενέργειας και ενοικίων. Τα μέσα νοικοκυριά πλέον όχι απλά και μόνο τα ευάλωτα δεν μπορούν να τα βγάλουν πέρα. Σειρά επιχειρήσεων δεν τα καταφέρνουν να ανταποκριθούν κατ’ αρχάς στους λογαριασμούς της ενέργειας και ταλαντεύονται αν θα απολύσουν κόσμο ή αν θα αναστείλουν τη λειτουργία τους. Δύσκολη κατάσταση και η κατάσταση επιδεινώνεται ακόμη περισσότερο, αφού υπάρχει μια πλήρης ασάφεια όσον αφορά τον χρονικό ορίζοντα, όσον αφορά τη διάρκεια αυτής της κρίσης.

Χθες, μάλιστα, ακούσαμε για τα μέτρα στήριξης, για παροχές στήριξης από τη μεριά του κυρίου Πρωθυπουργού. Τα μέτρα όμως της Κυβέρνησης, κυρίες και κύριοι της Συμπολίτευσης, έρχονται με πολύ μεγάλη καθυστέρηση και πάντως σίγουρα δεν αρκούν για την αντιμετώπιση των δυσμενών των δυσμενέστατων συνεπειών της ενεργειακής κρίσης. Γιατί κοινωνικό κράτος σημαίνει ολοκληρωμένες και όχι αποσπασματικές πολιτικές στήριξης όσων έχουν πραγματικά ανάγκη. Και για αυτό εμείς στο Κίνημα Αλλαγής καλούμε την Κυβέρνηση να αφήσει τα ημίμετρα, να υιοθετήσει επιτέλους τις προτάσεις μας για άμεση ανακούφιση και για στοχευμένη στήριξη των πλέον ευάλωτων πολιτών με πλαφόν στη ρήτρα αναπροσαρμογής, με φορολόγηση των υπερκερδών των ηλεκτροπαραγωγών.

Και αν ο κ. Πρωθυπουργός εννοεί ότι πρέπει και η αγορά να συμμετέχει σε όλο αυτό το ζοφερό κλίμα το οποίο υπάρχει, ας το κάνει επιτέλους. Τι φοβάστε; Γιατί διστάζετε; Με μείωση του ΦΠΑ στα βασικά καταναλωτικά αγαθά και με μείωση του ειδικού φόρου κατανάλωσης στα καύσιμα, όπως κάνουν και άλλες ευρωπαϊκές χώρες, όπως η Ιταλία παραδείγματος χάριν. Γιατί δεν αρκεί, κυρίες και κύριοι της Κυβέρνησης, να επικαλούμαστε το τι συμβαίνει στις υπόλοιπες χώρες της Ευρωπαϊκής Ένωσης αλά καρτ. Δείτε τι γίνεται, λοιπόν, και μειώστε τον ειδικό φόρο κατανάλωσης.

Και, βεβαίως, αύξηση του κατώτατου μισθού τώρα όχι μετά από δυόμισι μήνες. Όταν θα το κάνετε τον Μάιο, πολύ απλά με τις διαρκείς ανατιμήσεις που υπάρχουν, -οι προβλέψεις λένε για 9% πληθωρισμό το επόμενο δίμηνο και για ανατιμήσεις των βασικών προϊόντων της τάξεως του 35% με 40%- θα έχει φαγωθεί οποιαδήποτε αύξηση και δεν θα έχει καμμία απολύτως σημασία. Κάντε το τώρα, λοιπόν, όπως επίσης και με ένα νέο ΕΚΑΣ για τους χαμηλοσυνταξιούχους.

Κυρίες και κύριοι συνάδελφοι, όπως είναι απολύτως λογικό οι οικονομικές εξελίξεις και ο πόλεμος μονοπωλούν το ενδιαφέρον όλων μας. Όμως σήμερα εδώ πέρα η Εθνική Αντιπροσωπεία έχει κληθεί για να συζητήσει και να συζητήσουμε για ένα άλλο νομοσχέδιο του Υπουργείου Ανάπτυξης ειδικά όσον αφορά την διαχείριση, τον έλεγχο και την εφαρμογή των αναπτυξιακών παρεμβάσεων για την προγραμματική περίοδο 2021 - 2027 ή αλλιώς πιο απλά για το νέο ΕΣΠΑ. Το παρόν, λοιπόν, νομοσχέδιο είναι διαχειριστικό για τους ευρωκοινοτικούς πόρους που προέρχονται από τα ευρωπαϊκά διαρθρωτικά και επενδυτικά ταμεία για τη νέα χρονική περίοδο 2021 ως το 2027.

Κατ’ αρχάς, είναι απολύτως ξεκάθαρο ότι η ορθή διαχείριση και η αξιοποίηση των κονδυλίων του νέου ΕΣΠΑ θα πρέπει να είναι αυτοσκοπός για όλους μας, για όλο το πολιτικό σύστημα. Γιατί το ζητούμενο, κυρίες και κύριοι συνάδελφοι, δεν είναι απλά και μόνο η απορρόφηση των πόρων. Το μεγάλο ζητούμενο και το μεγάλο στοίχημα βλέποντας και κοιτώντας και όλη την ιστορική διαδρομή μέχρι στιγμής είναι η στρατηγική, είναι η δίκαιη και η έξυπνη αξιοποίησή τους, είναι η ευελιξία με κανόνες διαφάνειας προκειμένου να μπορέσουμε να επιτύχουμε το μέγιστο δυνατό αναπτυξιακό αποτέλεσμα. Και προκειμένου να μπορέσει αυτό το αποτέλεσμα να αποτυπωθεί στην πραγματική οικονομία, η δημιουργία μιας γενικής αρχής συντονισμού συμφωνούμε ότι ναι κρίνεται και είναι αναγκαία στην εξέλιξη των προγραμμάτων και στην σοβαρή εκπροσώπηση της χώρας μας όσον αφορά το νέο ΕΣΠΑ. Υπό αυτή την οπτική το φερόμενο νομοσχέδιο κρίνεται κατ’ αρχάς ότι κινείται προς την σωστή κατεύθυνση.

Όλοι μας θα συμφωνήσουμε ασφαλώς ότι είναι θετικό, είναι θετικό να καθορίζεται το πλαίσιο διακυβέρνησης και να θεσπίζονται κανόνες για την προγραμματική περίοδο 2021 - 2027, κάτι το οποίο είναι άλλωστε περισσότερο από επιτακτικό αλλά και επιβεβλημένο από τη συμφωνία μας με την Ευρωπαϊκή Επιτροπή.

Αναφορικά τώρα με τη σύσταση της ανώνυμης εταιρείας με την επωνυμία Εθνικό Μητρώο Νεοφυών Επιχειρήσεων, αυτό αποτελεί προφανώς μία σημαντική εξέλιξη προκειμένου να μπορέσει να υπάρξει μια αξιόπιστη καταγραφή των νεοφυών επιχειρήσεων στη χώρα μας και να μπορέσει να υποστηριχθεί μια στοχευμένη τεχνολογική πολιτική και πολιτική καινοτομία τεκμηριωμένη για τη στήριξη του τεχνολογικού οικοσυστήματος.

Προσωπικά επίσης θα ήθελα να σταθώ σε ένα άλλο σημαντικό ζήτημα που τουλάχιστον θεωρητικά θα μπορούσαμε να πούμε ότι υλοποιείται. Και μιλάω για τη δημιουργία τεχνικής βοήθειας και δράσεων προς τους πιο αδύναμους δικαιούχους, δίνοντας μία λύση σε όλους τους δικαιούχους οι οποίοι αντιμετωπίζουν το θέμα υλοποίησης μετά την ένταξη στα προγράμματα ΕΣΠΑ και όλοι γνωρίζουμε ότι αυτό είναι κάτι επίσης πάρα πολύ σημαντικό για το οποίο πρέπει να δοθεί λύση και το οποίο κινείται στη σωστή κατεύθυνση. Μένει βέβαια –και εκεί κρίνονται όλα- να δούμε και την υλοποίηση όλων αυτών στην πράξη.

Εμείς στο Κίνημα Αλλαγής επιζητούμε και χαιρετίζουμε την απορρόφηση των πόρων από το ΕΣΠΑ. Αλλά ως πάντα θιασώτες της ουσίας και όχι του φαίνεσθαι ή της επικοινωνίας, η απορρόφηση αυτή θα πρέπει πάντα να μπορεί να συνδέεται και από αναπτυξιακό αποτέλεσμα. Αυτό είναι το μεγάλο στοίχημα. Απορρόφηση μετά αξιοποιήσεως, λοιπόν, με ουσιαστικό αποτέλεσμα στην οικονομία της χώρας και στην ευημερία των Ελλήνων πολιτών.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ την κ. Γιαννακοπούλου.

Τον λόγο έχει ο κ. Κωνσταντίνος Μαραβέγιας από τη Νέα Δημοκρατία και να ετοιμάζεται ο κ. Μπούμπας από την Ελληνική Λύση.

Ορίστε, κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ, πολύ κύριε Πρόεδρε.

Κυρίες και κύριοι συνάδελφοι, το αντικείμενο της σημερινής συζήτησης είναι εξαιρετικά σημαντικό για το μέλλον της εθνικής οικονομίας αλλά και για την πρόοδο της κοινωνίας μας. Το ΕΣΠΑ της προγραμματικής περιόδου 2021 - 2027 και το στρατηγικό σχέδιο της Κοινής Αγροτικής Πολιτικής 2023 - 2027 σε συνδυασμό με το Ταμείο Ανάκαμψης που ήδη τρέχει, συναποτελούν έναν νέο ευρωπαϊκό μηχανισμό χρηματοδότησης με κονδύλια σχεδόν 100 δισ. ευρώ για την τρέχουσα πενταετία. Πρόκειται για ένα πραγματικά κολοσσιαίο αναπτυξιακό πρόγραμμα που όμοιό του δεν έχει ξαναγνωρίσει η πατρίδα μας.

Η εξασφάλιση αυτών των πόρων πιστώνεται στην Κυβέρνηση της Νέας Δημοκρατίας και προσωπικά στον Πρωθυπουργό Κυριάκο Μητσοτάκη, ο οποίος διαπραγματεύτηκε με σοβαρότητα, με γνώση και με αξιοπιστία, στοιχεία που είχαν λείψει, αν μου επιτρέπετε, την προηγούμενη περίοδο διακυβέρνησης 2015 -2019 και φαίνεται, δυστυχώς, ότι ακόμα λείπουν από τον ΣΥΡΙΖΑ. Αναφέρομαι φυσικά στην προχθεσινή πρόταση του κ. Τσίπρα για τη δημιουργία ειδικής κοινοβουλευτικής επιτροπής για την εποπτεία και τον έλεγχο των χρηματοδοτήσεων του Ταμείου Ανάκαμψης και των πόρων του ΕΣΠΑ 2021 - 2027.

Αφήνω στην άκρη το γεγονός ότι ήδη υπάρχουν στη Βουλή δύο επιτροπές που ασχολούνται ακριβώς με αυτά τα αντικείμενα. Ελπίζω ότι ο κ. Τσίπρας γνωρίζει την ύπαρξη των Διαρκών Επιτροπών Παραγωγής Εμπορίου και Οικονομικών Υποθέσεων και είμαι βέβαιος ότι τουλάχιστον τις έχει ξανακούσει. Ας υποθέσουμε όμως ότι αυτές οι δύο επιτροπές δεν ήταν από μόνες τους αρκετές και ότι χρειάζεται και τρίτη. Μας λέει, λοιπόν, ο κ. Τσίπρας ότι υπάρχουν μεγάλα, έκτακτα πακέτα χρηματοδοτήσεων για τα οποία θέλει και εκείνος να έχει λόγο για το πώς θα αξιοποιηθούν. Ας πούμε, λοιπόν, ότι αυτός είναι ο πιθανός στόχος του ΣΥΡΙΖΑ να μπει, δηλαδή, σαν ενός είδους συνδιαχειριστής μέσω αυτού του μηχανισμού στα κοινοτικά κονδύλια. Θα πρέπει όμως να εξετάσουμε σε αυτό το σημείο τι έκανε ακριβώς ο ΣΥΡΙΖΑ σε αντίστοιχες περιστάσεις όταν είχε την ευθύνη της διακυβέρνησης της χώρας.

Και ξεκινώ με την επίδοση της κυβέρνησης Τσίπρα στο προηγούμενο ΕΣΠΑ και σας παραπέμπω στους πίνακες απορρόφησης των επιχειρησιακών προγραμμάτων του ΕΣΠΑ που κατέθεσε και εδώ, στα Πρακτικά της Βουλής, ο αρμόδιος Υπουργός κ. Γεωργιάδης τον περασμένο Δεκέμβριο. Εκεί αποκαλύπτεται ανάγλυφα η τραγική κατάσταση που επικρατούσε στην απορρόφηση ευρωπαϊκών πόρων τον Ιούλιο του 2019, λίγες μέρες πριν από τις εθνικές εκλογές. Ήμασταν, λοιπόν, τότε στη δέκατη ένατη θέση σε όλη την Ευρωπαϊκή Ένωση στην αξιοποίηση των κονδυλίων του ΕΣΠΑ. Σήμερα η Ελλάδα από τη δέκατη ένατη θέση έχει ανέβει στην πρώτη, κυρίες και κύριοι συνάδελφοι. Κι όταν λέμε απορρόφηση μιλάμε για πληρωμές, μιλάμε για λεφτά, που πέφτουν στην πραγματική οικονομία και θα συνεχίσουν να χρηματοδοτούν αναπτυξιακές δράσεις μέχρι το 2023. Πρόκειται, λοιπόν, για μια τεράστια επιτυχία της Νέας Δημοκρατίας, που όχι μόνο κατάφερε να γυρίσει το τιμόνι, αποφεύγοντας τα βράχια στα οποία ο ΣΥΡΙΖΑ οδηγούσε με μαθηματική ακρίβεια το ΕΣΠΑ αλλά και για την απόλυτη αντιστροφή του ναυαγίου, αφού η Κυβέρνηση Μητσοτάκη πέτυχε την κορυφαία επίδοση απορροφητικότητας στην Ευρωπαϊκή Ένωση για το 2021.

Υπάρχει και άλλο στοιχείο όμως που αποδεικνύει όχι μόνο την αναποτελεσματικότητα αλλά και την αδιαφάνεια που επικρατούσε επί ΣΥΡΙΖΑ στη διαχείριση των κοινοτικών κονδυλίων. Αυτές είναι οι έκτακτες χρηματοδοτήσεις που έλαβε η πατρίδα μας για το μεταναστευτικό ύψους περίπου 1,6 δισεκατομμυρίων ευρώ. Τι συνέβη λοιπόν την περίοδο 2015 - 2019 με την εποπτεία και τον έλεγχο των ευρωπαϊκών χρηματοδοτήσεων από την κυβέρνηση Τσίπρα;

Θα θυμίσω την έρευνα της Ευρωπαϊκής Υπηρεσίας Καταπολέμησης της Απάτης, της OLAF, περί κακοδιαχείρισης των πόρων για το μεταναστευτικό που διατέθηκαν τότε στη χώρα μας και τις ιστορίες άγριας δύσης, θα μπορούσαμε να πούμε, στο Υπουργείο Εθνικής Άμυνας, που ως τότε ήταν συναρμόδιο για τη φιλοξενία και τη σίτιση των μεταναστών. Αυτή ήταν επομένως η καλή διαχείριση του κ. Τσίπρα που προσδοκά να επαναλάβει και σήμερα με τις νέες κοινοτικές χρηματοδοτήσεις για την πατρίδα μας.

Φυσικά τα πάντα σε σχέση με το ΕΣΠΑ ή την ΚΑΠ δεν αφορούν τη λειτουργία της κυβέρνησης, κύριε Πρόεδρε. Υπάρχει και ο διοικητικός μηχανισμός, που είναι αρμόδιος για την καθημερινή διαχείριση των προγραμμάτων και τη γρήγορη υλοποίηση των δράσεων που περιλαμβάνουν. Και είναι γεγονός ότι σε πάρα πολλές περιπτώσεις ο μηχανισμός αυτός παρουσίασε προβλήματα, το γνωρίζουμε καλά, όπως ράθυμη και υπερβολικά γραφειοκρατική λειτουργία, πολύπλοκες και βαριές δομές και ούτω καθεξής.

Έτσι πλέον με σκοπό την απλοποίηση και την επιτάχυνση της διαδικασίας ένταξης πράξεων στο ΕΣΠΑ δεν προβλέπονται δεσμευτικές προθεσμίες ως προς την έγκρισή τους, ενώ επιπλέον οι διαχειριστικές αρχές δεν απαιτείται να εξασφαλίζουν πριν την ένταξη των πράξεων την ύπαρξη διοικητικής και επιχειρησιακής ικανότητας των δυνητικών δικαιούχων.

Σε αντιστάθμισμα της έλλειψης τέτοιων εκ των προτέρων ελέγχων προβλέπεται η επαλήθευση από τη διαχειριστική αρχή ότι ο δικαιούχος διαθέτει τους απαραίτητους χρηματοδοτικούς πόρους για να καλύψει τα έξοδα λειτουργίας και συντήρησης υποδομών ή παραγωγικών επενδύσεων, ώστε να διασφαλιστεί η οικονομική τους βιωσιμότητα στο μέλλον.

Επομένως με αυτό το νομοσχέδιο το αρμόδιο Υπουργείο Ανάπτυξης έρχεται όχι μόνο να απλοποιήσει το οργανωτικό σχήμα αλλά και να ελαφρύνει τις διαδικασίες, κοιτώντας περισσότερο το τελικό αποτέλεσμα και την ουσία. Ξεχωρίζω την καινοτόμο διάταξη περί επιλεξιμότητας του ΦΠΑ για πράξεις των οποίων το συνολικό κόστος είναι λιγότερο από 5 εκατομμύρια ευρώ συμπεριλαμβανομένου του ΦΠΑ με σκοπό την αποφυγή καθυστερήσεων στην υλοποίηση των πράξεων ελλείψει πόρων των δικαιούχων για την απόδοση του ΦΠΑ.

Κυρίες και κύριοι συνάδελφοι, το συζητούμενο νομοσχέδιο συμπυκνώνει σειρά επιλογών της Νέας Δημοκρατίας, όπως είναι η στήριξη της υγιούς και της εξωστρεφούς επιχειρηματικότητας, την ανάπτυξη της έρευνας και της καινοτομίας, την εισαγωγή νέων μεθόδων παραγωγής, αλλά και νέων προϊόντων με ελληνική προστιθέμενη αξία. Καθοριστικό εργαλείο για την επίτευξη των παραπάνω στόχων αποτελεί η ταχύτερη και αποτελεσματικότερη αξιοποίηση όλων των διαθέσιμων πόρων με εγγυήσεις διαφάνειας και χρηστής διοίκησης. Αυτές ακριβώς τις προτεραιότητες υπηρετεί και το νέο ΕΣΠΑ.

Στόχος μας παραμένει η επιτάχυνση της ανάπτυξης της χώρας που το 2021 έφτασε σε επίπεδα ρεκόρ. Όμως η ανάπτυξη και η οικονομική μεγέθυνση δεν είναι για τη Νέα Δημοκρατία αυτοσκοπός. Σκοπός της Κυβέρνησης είναι η εξασφάλιση της ευημερίας για όλους. Μιας ανάπτυξης δίκαιης, με καλύτερες δουλειές και προοπτικές προόδου για κάθε Ελληνίδα και κάθε Έλληνα. Και σε αυτή την ανοδική πορεία η Νέα Δημοκρατία θα συνεχίσει να βρίσκεται δίπλα στους πολίτες, στηρίζοντας σταθερά την κοινωνία και την πραγματική οικονομία. Γι’ αυτόν το λόγο στηρίζουμε οι Βουλευτές της Νέας Δημοκρατίας αυτή τη νομοθετική πρωτοβουλία της Κυβέρνησης υπερψηφίζοντας το νέο πλαίσιο διαχείρισης του ΕΣΠΑ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Μαραβέγια.

Καλείται στο Βήμα ο κ. Κωνσταντίνος Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ανάπτυξη, αν το δούμε ετυμολογικά, από το ανά και πτύσσω, που σημαίνει διπλώνω, άρα ανάπτυξη με βάση την ετυμολογία της λέξης σημαίνει ξεδιπλώνω. Άρα εμείς πρέπει να ξεδιπλώσουμε, αν θέλουμε να έχουμε μια ουσιαστική ανάπτυξη, για τα επόμενα χρόνια. Γιατί το λάθος που γίνεται στην Ελλάδα και στην παρούσα Κυβέρνηση είναι ότι άλλο είναι η οικονομική μεγέθυνση και άλλο η οικονομική ανάπτυξη. Είναι διαφορετικές οι έννοιες.

Η οικονομική μεγέθυνση μπορεί να γίνει βραχυπρόθεσμα. Η οικονομική ανάπτυξη θέλει το χρόνο της. Αν πάμε ιστορικά να αναγάγουμε την ανάπτυξη, και οι δύο θεωρίες, δηλαδή και η νεοκλασική θεωρία αλλά και η μαρξιστική θεωρία, απέτυχαν. Γιατί απέτυχαν; Η πρώτη ήθελε τον άνθρωπο να παράγει εξατομικευμένα με απώτερο σκοπό να αυξηθεί το ακαθάριστο εγχώριο προϊόν. Η μαρξιστική τον ήθελε να είναι σε ομάδες. Γιατί αποτύχανε; Διότι η μία άφηνε εντελώς άναρχα την παραγωγή και η άλλη έβαζε αυστηρούς όρους στον έλεγχο, όπου δεν μπορούσε να γίνει το προϊόν ανταγωνιστικό.

Άρα, λοιπόν, η έννοια της ανάπτυξης κατά τους επιστημονικούς όρους, αν τους μελετήσουμε, εννοιολογικά έχει αλλάξει. Πρέπει να πορευτούμε διαφορετικά. Αλλά όσα νομοσχέδια και αν φέρετε, αν δεν πάμε σε μία ορθή, λελογισμένη αξιοποίηση των ανθρώπινων πόρων, το αποτέλεσμα δεν θα έχει επιτυχία, διότι όλα έχουν έναν ανθρωποκεντρικό χαρακτήρα στον τομέα της ανάπτυξης.

Κάποτε ο Έσεν έλεγε ότι, για να βγει ένα πουλάκι από το αυγό, πρέπει να σπάσει το αυγό. Το αυγό είναι ο κόσμος του. Άρα, λοιπόν, για να γεννηθεί κάποιος, πρέπει να σπάσει, να καταστρέψει δηλαδή τον κόσμο του. Ποιος είναι ο κόσμος; Είναι η παλιά ιδεολογική έννοια στην Ελλάδα; Η γραφειοκρατία; Είναι οι πεπαλαιωμένες αντιλήψεις; Είναι, αν θέλετε, αυτές οι αντιπαραθέσεις, οι κοινωνικές αντιξοότητες που αναπτύσσονται; Άρα, λοιπόν, αυτά πρέπει να τα σπάσουμε.

Πώς πρέπει να πορευτούμε; Απλά πράγματα. Ένας προπονητής βλέπει το έμψυχο δυναμικό του, εντοπίζει τα λάθη, τις αδυναμίες και τα προτερήματα του. Ποιο είναι το προτέρημα, μιας και είναι εδώ ο Υπουργός Αγροτικής Ανάπτυξης; Είναι ο πρωτογενής τομέας. Τι λέμε εμείς στην Ελληνική Λύση; Πορευόμεθα με πυρήνα τον πρωτογενή τομέα.

Να δούμε, λοιπόν, τώρα τι σημαίνει ΕΣΠΑ. Παλιά η έννοια του όρου ήταν Εθνικό Σχέδιο Πλαισίου Ανάπτυξης. Τώρα έχει αλλάξει. Είναι Εθνικό Σχέδιο Περιφερειακής Ανάπτυξης. Και μόνο η λέξη περιφέρεια σημαίνει ότι ενδυναμώνουμε τους δορυφόρους νομοτελειακά, για να λειτουργήσει ο πυρήνας. Χωρίς τη μαγνητική επιρροή της Σελήνης, δεν λειτουργεί ο πλανήτης μας, η Γη, σε τροχιά και βαρύτητα. Πώς θα γίνει αυτό; Λέτε για νεοφυείς επιχειρήσεις. Το να δίνεις 45 ή 50 ή 55 εκατομμύρια στους νέους αγρότες ηλικίας μέχρι σαράντα ενός ετών, για να επενδύσουν στην ύπαιθρο και να μειωθεί το φαινόμενο της αστυφιλίας, από μόνο του δεν λέει κάτι.

Άρα, λοιπόν, εδώ πρέπει να δούμε τι έχουμε και τι πρέπει να αλλάξουμε. Πρέπει τάχιστα η Κυβέρνηση να πάει να εκμεταλλευθεί κάποια ευρωπαϊκά προγράμματα και να βάλει σε συνδεδεμένες καλλιέργειες, όπως είναι ο αραβόσιτος. Σε λίγο θα έχουμε μεγάλο πρόβλημα, διότι η Βουλγαρία προφασίζεται πολλά και δεν μας αφήνει να εισάγουμε αραβόσιτο για ζωοτροφές. Το βρίσκουμε μπροστά μας.

Εγώ θα περίμενα σήμερα κάτι, που το ξέρει ο κ. Στύλιος. Με βάση το Εθνικό Σχέδιο Πλαισίου Ανάπτυξης, το περιβόητο ΕΣΠΑ, κύριε Υπουργέ, η επένδυση γίνεται στη λεγόμενη αγροδιατροφή: από το αγρόκτημα στο πιάτο. Τι διαβάζω, λοιπόν, από ευρωπαϊκές πηγές; Διαβάζω ότι υπάρχει το Ταμείο Αγροτικής Επιχειρηματικότητας και ότι υπάρχει η αρμόδια επιτροπή, που λέγεται Επιτροπή Επισιτιστικής Ασφάλειας. Η επιτροπή αυτή συνεδρίασε τον Ιούνιο του 2021 και λέει ότι πρέπει να αλλάξουμε τα ποιοτικά χαρακτηριστικά, προκειμένου να γίνει αυτό που λέει το επιστημονικό προσωπικό, το 25% να είναι πλέον βιολογικά προϊόντα σε ένα πεδίο Γηραιάς 400 εκατομμυρίων καταναλωτών.

Η οικονομική ανάπτυξη με την ευρύτερη έννοια δεν σημαίνει, για παράδειγμα -μια και είναι επί των ημερών η ενεργειακή κρίση-, ότι, αν μια χώρα πάει σε αύξηση πετρελαίου, θα κάνει αναδιάρθρωση στην παραγωγή και σύνθεση του προϊόντος. Δεν γίνεται τώρα εδώ.

Θα πρέπει, λοιπόν, για παράδειγμα, να ενισχυθεί ο πρωτογενής τομέας μέσα από την αγροδιατροφή στο τυποποιητικό στάδιο. Αυτό προβλέπεται μέσα από το συγκεκριμένο πρόγραμμα με χρονικό ορίζοντα το 2027. Πρέπει να αδράξουμε, όμως, τώρα την ευκαιρία, διότι ο χρόνος για τον αγροτοκτηνοτροφικό και τον αλιευτικό τομέα περνάει γρήγορα. Θα πρέπει να δούμε πώς πρέπει να πορευθούμε με βιολογικά προϊόντα, για να έχουμε ένα ανταγωνιστικό προϊόν, να αποσυνδεθούμε, να υπερκεράσουμε γραφειοκρατικά εμπόδια. Θα είναι μύρτιλα, αρώνια, κράνα, βουβαλίσιο γάλα που έχουμε και στο Νομό Σερρών, ή γαϊδουρινό γάλα; Αυτές είναι καινοτόμες προσπάθειες σε νεοφυείς αγροτοκτηνοτροφικής φύσεως επιχειρήσεις.

Ένα μεγάλο ζήτημα είναι το λεγόμενο κουπόνι λιπάσματος που πρέπει να κάνετε. Διότι η Ιρλανδία μελετά, ανάλογα με τον τύπο λιπάσματος και την ανάλογη καλλιέργεια, να υπάρχει ένα εκπτωτικό κουπόνι στο λίπασμα, για να συγκρατήσει τις τιμές. Η κάρτα του αγρότη. Μόνο μία τράπεζα την εκδίδει αυτή τη στιγμή. Οι τράπεζες κρατούν τις επενδύσεις των αγροτών σαν εγγυητικό κεφάλαιο. Αλλά δώστε και ένα χαμηλότοκο δάνειο. Πιέστε και τις υπόλοιπες τράπεζες να εκδώσουν επιτέλους το κουπόνι του αγρότη.

Να πάμε στους κτηνοτρόφους; Δεν φτάνει ο χρόνος. Το να επιδοτείτε τα μοσχάρια και όχι η γέννα της αγελάδας ευτυχώς δεν έχει γίνει, αλλά, κύριε Στύλιο, να το δείτε, διότι θα ανοίξει η κερκόπορτα, για να επιδοτείται κάθε εισαγωγή μόσχου από έξω, ενώ πρέπει να προστατέψουμε τις ελληνικές ράτσες.

Βέβαια για να είμαστε ρεαλιστές, πρέπει να ξεκαθαρίσει ένα μητρώο εκεί. Δηλαδή, δεν είναι μόνο το καθαρόαιμο μητρώο αγροτών. Να δούμε και την πραγματική καλλιέργεια. Δηλώνει ο ένας των άλλων, τα στρέμματα γυρνάνε, κάνουν βόλτες, χωρίς να έχουμε, όμως, μια πραγματική καλλιέργεια του προϊόντος.

Στο λίγο χρόνο, κύριε Πρόεδρε, που απομένει, θέλω να πω το εξής. Τίθεται ένα πάρα πολύ μεγάλο ζήτημα, κύριε Στύλιο, -δράττομαι της ευκαιρίας- με τους μελισσοκόμους. Γι’ αυτό έχει μερίδιο ευθύνης και ο ΣΥΡΙΖΑ, κύριοι. Διότι υπάρχει μια υπουργική απόφαση, η υπ’ αριθμόν 104/7056/2015, που δημοσιεύτηκε στο ΦΕΚ και τι κάνει; Τους μελισσοκόμους στο μέτρο 11 τους πετάει απ’ έξω, τους παλιούς μελισσοκόμους, μόνο αυτούς που κάνανε αίτηση για ενιαία ενίσχυση το 2021. Διότι κάποιοι μελετητές και καθηγητές πανεπιστημιακοί λένε ότι σύμφωνα με το Ευρωπαϊκό Κοινοβούλιο υπάρχει το άρθρο 2 και το άρθρο 3 που τι λέει; Όταν υπάρχει μια έκταση άνω του 50% που ενδείκνυται για βόσκηση και καλλιέργεια και δεν γίνεται καμμία γεωργική εκμετάλλευση, δεν θεωρούνται ενεργοί αγρότες. Προσέξτε, όμως, τώρα αυτό σημαίνει ότι οι μελισσοπαραγωγοί δεν εμφανίζονται ως ενεργοί αγρότες. Δεν εμφανίζονται ενεργά ότι ασχολούνται με την μελισσοκομία και χάνονται 22 εκατομμύρια ευρώ και η επιδότηση για τις κυψέλες και τις παραφυάδες που είναι 26,39 ευρώ.

Δείτε το σας παρακαλώ, κύριε Υπουργέ, μια και είστε εδώ. Ξέρετε το ελληνικό μέλι: ανθόμελο, θυμαρίσιο. Μπράβο, ο Υπουργός θα το δει. Γιατί υπάρχει αγωνία στους μελισσοκόμους να αλλάξει τώρα αυτή η τροπολογία, αυτή η υπουργική απόφαση. Αυτό λέει ο κ. Γιάννης Περουλάκης, ο κ. Γιώργος Δημόκας, που είναι καθηγητές πανεπιστημιακοί. Το έχουν εντοπίσει, κύριε Υπουργέ. Ωραία, θα το δείτε αυτό και είναι ευχάριστο, για να μπορέσουν οι μελισσοκόμοι να μην είναι αδικημένοι στον τομέα αυτό.

Κλείνοντας, κάποτε ο Ντρούκερ, που είναι ένας γκουρού -από την Αυστρία- του μάνατζμεντ, έλεγε ένα σοφό ρητό. Tι έλεγε αυτός: Απώτερος σκοπός στην ανάπτυξη, δεν είναι να δούμε, λέει, τις κατευθυντήριες γραμμές που θα ακολουθήσουμε. Πρέπει να δούμε από ποιες θα απενταχθούμε. Δηλαδή, μία επιχείρηση δεν βάζει σκοπό το πώς θα πορευθεί μόνο αναπτυξιακά, αλλά πρέπει να διώξει από μέσα της όλα τα ελλείμματα, όλη αυτή την κακοδιαχείριση, όλους αυτούς τους παράγοντες που δεν την βοηθούσαν.

Άρα, λοιπόν, για να έχουμε ανάπτυξη, πρέπει πρώτα να δούμε τι θα ξεφορτωθούμε. Όχι να βάζουμε απλά κατευθυντήριες γραμμές. Είναι σοφή αυτή η ρήση του Ντρούκερ, αυτού του Αυστριακού γκουρού στο μάνατζμεντ, που έχει φιλοσοφημένο χαρακτήρα.

Εν κατακλείδι, μέσα από αυτό το εθνικό σχέδιο περιφερειακής ανάπτυξης έπρεπε να είναι στοχευμένος περισσότερο ο πρωτογενής τομέας: αλιείς, κτηνοτρόφοι και αγρότες. Δείτε το, για να διορθώσουμε αδυναμίες και λάθη του παρελθόντος και να πορευθούμε γιατί υπάρχει και ένα άλλο πρόγραμμα, το «HORIZON EUROPE», που μας δίνει τη δυνατότητα να δημιουργήσουμε ταμιευτήρες νερού. Δείτε το και αυτό, για να εκμεταλλευτούμε το βρόχινο νερό.

Σας ευχαριστώ θερμά.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μπούμπα, και καλό ταξίδι, μια που θα φύγετε για Σέρρες.

Καλείται στο Βήμα ο κ. Δημήτριος Κωνσταντόπουλος από το Κίνημα Αλλαγής. Να ετοιμάζεται ο κ. Ζαχαριάδης από τον ΣΥΡΙΖΑ - Προοδευτική Συμμαχία και στη συνέχεια να δώσω τον λόγο στον Υφυπουργό, τον κ. Γεώργιο Στύλιο για πέντε λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα ένα νομοσχέδιο για το νέο ΕΣΠΑ της περιόδου 2021 - 2027 και μάλιστα, θα έλεγα σε μια κρίσιμη διεθνή συγκυρία. Είναι δε πασιφανές σε παγκόσμιο επίπεδο ότι οι κοινωνίες βιώνουν με τραγικό τρόπο την πανδημία, την ενεργειακή κρίση και τέλος, θα έλεγα την παράνομη ρωσική εισβολή στην Ουκρανία.

Σε αυτό το δύσκολο περιβάλλον η ελληνική κοινωνία, εξουθενωμένη από τις διαδοχικές κρίσεις αναμένει, κύριε Υπουργέ, τις διορθωτικές παρεμβάσεις της Κυβέρνησης, παρεμβάσεις που θα μειώσουν τις ανισότητες, παρεμβάσεις που θα δημιουργήσουν συνθήκες ανάπτυξης και συνθήκες ευημερίας.

Κύριε Υπουργέ, υπάρχει μπροστά μας μια μεγάλη ευκαιρία που, δυστυχώς, βλέπουμε να μην αξιοποιείται από την Κυβέρνηση και εν τέλει η χώρα, θα έλεγα, μπορεί να αξιοποιήσει το Ταμείο Ανάκαμψης, τα κονδύλια του μεσοπρόθεσμου προϋπολογισμού της Ένωσης, το νέο ΕΣΠΑ και τη νέα Κοινωνική Αγροτική Πολιτική. Έχουμε, δηλαδή, διαθέσιμους ευρωπαϊκούς πόρους ύψους περίπου 70 δισεκατομμυρίων και αυτό για τα εναπομείναντα έξι-επτά χρόνια.

Αυτό σημαίνει, κύριε Υπουργέ, ότι οι επενδύσεις που θα γίνουν, είτε δημόσιες είτε ιδιωτικές, χρειάζεται να γίνουν με στρατηγικό σχεδιασμό και αυτό φυσικά προς όφελος της θέσης που θέλουμε να έχει η χώρα μας στα επόμενα χρόνια.

Από την άλλη πλευρά, οι διαθέσιμοι ευρωπαϊκοί πόροι στη δύσκολη συγκυρία που βιώνουμε, καλούνται να στοχεύσουν άμεσα στους πολίτες και στις επιχειρήσεις που πλήττονται από την ενεργειακή κρίση και υφίστανται τις ζημιές της πανδημίας.

Κύριε Υπουργέ, μπροστά σε αυτές τις δίδυμες –θα έλεγα- προκλήσεις, τις επενδύσεις και την κοινωνική στήριξη, η Κυβέρνηση φαίνεται παντελώς απροετοίμαστη.

Μάλιστα, εδώ πρέπει να τονισθεί ότι δεν αρκεί η απορρόφηση και μόνο των πόρων. Η ουσία βρίσκεται στη στρατηγική αξιοποίησή τους, ώστε να παράγουν το μέγιστο –θα έλεγα- κοινωνικό αποτέλεσμα. Άλλωστε, είδαμε αρκετές λανθασμένες στοχεύσεις στην αξιοποίηση των πόρων του Ταμείου Ανάκαμψης. Ας μη δούμε, λοιπόν, το ίδιο και στο ΕΣΠΑ.

Αγαπητοί συνάδελφοι, το σημερινό νομοσχέδιο περιέχει, κυρίως, ρυθμίσεις για τη διαχείριση και παρακολούθηση των προγραμμάτων του ΕΣΠΑ της προγραμματικής περιόδου 2021 - 2027, αγαπητέ κύριε Τσακαλώτε.

Θα σταθώ εδώ, λοιπόν, σε δύο σημεία. Πρώτον, στο πώς αντιμετωπίζει το νομοσχέδιο τους χίλιους είκοσι εργαζομένους στη «ΜΟΔ Α.Ε.».

Να ξεκαθαρίσουμε εδώ, κύριε Υπουργέ, ότι για εμάς, για το Κίνημα Αλλαγής, για το ΠΑΣΟΚ, είναι ουσιαστικό να δημιουργηθεί ένα πλαίσιο προσόντων, καθηκόντων, αμοιβών της εξέλιξης των εργαζομένων, ένα πλαίσιο που δεν θα έχει «γκρίζες» γραμμές για όσους είναι επιφορτισμένοι με σημαντικούς στόχους.

Για εμάς, για το ΠΑΣΟΚ, για το Κίνημα Αλλαγής είναι αναγκαίο όλοι οι υπάλληλοι που υπηρετούν τον μηχανισμό του ΕΣΠΑ να έχουν ένα συγκεκριμένο καθεστώς τοποθέτησης και απόσπασης και όλοι φυσικά να τυγχάνουν ισότιμης μεταχείρισης.

Κύριε Υπουργέ, έρχεστε και καταργείτε –θα έλεγα αναιτιολόγητα- την Ειδική Υπηρεσία Διαχείρισης Προγραμμάτων Ευρωπαϊκής Εδαφικής Συνεργασίας «INTERREG» του Υπουργείου Ανάπτυξης και Επενδύσεων που εδρεύει στη Θεσσαλονίκη και τούτο φυσικά χωρίς καμμία πρόβλεψη για το προσωπικό.

Κύριε Υπουργέ, λυπάμαι, αλλά η ενσυναίσθηση που επιβάλλεται γι’ αυτούς τους εργαζόμενους δεν σας διακατέχει και αυτό είναι ορατό.

Δεύτερον. Να σταθώ στο Εθνικό Μητρώο Νεοφυών Επιχειρήσεων.

Κύριε Υπουργέ, μιας και, όπως λένε στο χωριό μου, στη Ναύπακτο, «τα στερνά τιμούν τα πρώτα» και το λέει αυτό ο σοφός λαός, να θυμίσω ότι η πλατφόρμα «Startup Greece» δημιουργήθηκε το 2009 επί ΠΑΣΟΚ. Ανήκε στις τότε πρωτοποριακές μεταρρυθμίσεις της κυβέρνησης του Γιώργου Παπανδρέου, για να καταγραφεί και να υποστηριχθεί η κοινότητα νεοφυών επιχειρήσεων.

Εσείς σήμερα τι κάνετε; Αλλάζετε το όνομα, αλλά η ουσία είναι η ίδια. Έ, λοιπόν, δεν βλάπτει, κύριε Υπουργέ, και μια αναφορά στην τότε κυβέρνηση και αυτό ας κρατηθεί.

Αγαπητοί συνάδελφοι, σήμερα η κατάσταση στη χώρα είναι κρίσιμη. Μάλιστα η Ελλάδα, θα έλεγα εδώ, κύριε Υπουργέ, βρέθηκε αθωράκιστη σε όλες τις κρίσεις των τελευταίων ετών και αυτό, φυσικά, οφείλεται αποκλειστικά στη στρατηγική σας. Κατ’ αρχάς βρέθηκε αθωράκιστη μπροστά στην πανδημία. Το ΕΣΥ δεν στηρίχθηκε και δεν υποστηρίχθηκε όπως θα έπρεπε με προσωπικό και υποδομές για να μπορέσει να σηκώσει το βάρος της πανδημίας. Δεν υπήρξε αποτελεσματική –θα έλεγα- επικοινωνιακή πολιτική για την αναγκαιότητα του εμβολιαστικού προγράμματος.

Λέτε για την τέταρτη μεγαλύτερη στον κόσμο δημοσιονομική επέκταση ύψους 43 δισεκατομμυρίων ευρώ για την αντιμετώπιση της πανδημίας. Όμως, η επέκταση αυτή έγινε με κριτήρια που δεν άφησαν κοινωνικό αποτύπωμα. Παράδειγμα είναι τα 6,3 δισεκατομμύρια επιστρεπτέες προκαταβολές, χρήματα που δεν υπηρέτησαν, πραγματικά, τις ανάγκες και εν τέλει δεν θα επιστραφούν στο δημόσιο, χρήματα που αντί να πάνε στην αγορά, έγιναν καταθέσεις και αυτό ας κρατηθεί.

Με την ίδια ελαφρότητα σήμερα, κύριε Υπουργέ, αντιμετωπίζετε και την ενεργειακή κρίση. Η αγορά ενεργείας παραμένει χωρίς ρύθμιση. Αφήσατε χωρίς έλεγχο το «αόρατο χέρι» της αγοράς να δημιουργεί κέρδη στους ισχυρούς εις βάρος των αδυνάμων.

Κύριε Υπουργέ, δεν αξιοποιήσατε το Ταμείο Ανάκαμψης για την αναβάθμιση του δικτύου ηλεκτροδότησης της χώρας, έτσι ώστε να έχουμε τη δυνατότητα να αυξήσουμε την παραγωγή ενέργειας από ανανεώσιμες πηγές ενέργειας. Δεν δώσατε τη δυνατότητα στα νοικοκυριά να παράγουν μέρος της ενέργειας που καταναλώνουν μέσω της τοποθέτησης φωτοβολταϊκών στις στέγες τους, όπως κάνει η Πορτογαλία. Δεν στηρίχθηκε όσο θα έπρεπε ο κόσμος στον πρωτογενή τομέα, ώστε να δημιουργηθούν ζώσες ενεργειακές κοινότητες για να επωφελούνται οι παραγωγοί και να μειώνεται το υψηλό κόστος της παραγωγικής διαδικασίας.

Σήμερα αγρότες και κτηνοτρόφοι βρίσκονται σε απόγνωση λόγω της ενεργειακής κρίσης, γι’ αυτό και χρειάζονται άμεσα, θα έλεγα, κύριε Υπουργέ, αντισταθμιστικά μέτρα του κόστους παραγωγής που αφορούν το λίπασμα, τις ζωοτροφές, τα καύσιμα, το ρεύμα. Χαρακτηριστικά αναφέρω ότι σε σχέση με πέρυσι το κόστος των λιπασμάτων είναι τρεις φορές επάνω, οι δε ζωοτροφές έχουν εκτοξευθεί.

Κλείνοντας, κυρίες και κύριοι συνάδελφοι, θα πω ότι το κύμα της ακρίβειας και γενικότερα οι κρίσεις δεν αντιμετωπίζονται με ευκαιριακά μέτρα. Τα επιδόματα, δηλαδή, δεν αρκούν. Τα μέτρα που ανακοινώθηκαν σήμερα από την Κυβέρνηση δεν αρκούν, γιατί δεν βοηθούν κάθετα τους αδύναμους. Χρειάζονται περισσότερη ενίσχυση, αγαπητοί συνάδελφοι, τα λαϊκά ασθενέστερα στρώματα. Τα μέτρα σας είναι πολύ λιγότερα από τα μέτρα που πήραν άλλες ευρωπαϊκές χώρες λόγω της κρίσης.

Σας το είπε και ο Πρόεδρός μας Νίκος Ανδρουλάκης: Το 1,1 δισεκατομμύριο που δίνει σήμερα η Κυβέρνηση ως μέτρα, δεν είναι δημοσιονομικό περιθώριο. Είναι κερδοσκοπία του κράτους σε βάρος της ελληνικής κοινωνίας και των πολιτών, λόγω φυσικά του αυξημένου πληθωρισμού.

Οι προτάσεις μας είναι κάθετες και ξεκάθαρες.

Σας είπαμε: Βάλτε πλαφόν στη λιανική τιμή ενέργειας, ώστε να περιοριστούν οι συνέπειες στις αυξήσεις σε ηλεκτρικό ρεύμα και φυσικό αέριο που επωμίζονται οι ιδιώτες καταναλωτές και οι μικρές επιχειρήσεις.

Σας προτείναμε: Φορολογήστε τα υπερκέρδη των παραγωγών ενέργειας με την επιβολή ειδικής εισφοράς στα κέρδη τους, βάζοντας προκαταβολή φόρου, για να ενισχυθεί έτσι άμεσα η ρευστότητα.

Σας προτείναμε: Μειώστε τον ΦΠΑ σε βασικά καταναλωτικά αγαθά.

Σας είπαμε: Μειώστε τον ειδικό φόρο κατανάλωσης στα καύσιμα. Αυξήστε τον κατώτατο μισθό στα 751 ευρώ και δώστε ένα νέου τύπου ΕΚΑΣ στους χαμηλοσυνταξιούχους που πραγματικά το έχουν ανάγκη.

Κύριε Υπουργέ, ήρθε η ώρα να διαμορφώσετε ένα δίχτυ στήριξης των λαϊκών ασθενέστερων τάξεων και εδώ θα πρέπει να προταχθεί η πραγματική ρύθμιση της αγοράς ενέργειας, διότι αφορά τους πολλούς και τους αδύναμους. Άλλωστε, όπως λέει και ο σοφός λαός: «Όποτε και να φύγει κανείς από τον δρόμο του λάθους, ωφέλεια είναι».

Ακούστε, λοιπόν, τις προτάσεις μας, υιοθετήσετε τες, κύριε Υπουργέ, κάντε τες πράξη.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Κωνσταντίνος Ζαχαριάδης από τον ΣΥΡΙΖΑ - Προοδευτική Συμμαχία.

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Κύριοι της Νέας Δημοκρατίας, είπατε πάρα πολλά, όχι σαν αντιπολίτευση κατά την προηγούμενη κοινοβουλευτική περίοδο –αυτό θα το συζητήσουμε μετά-, αλλά ως Κυβέρνηση.

Από την αρχή της θητείας σας προσπαθήσατε να αντιμετωπίσετε όλα τα ζητήματα τα οποία αντιμετώπιζε η χώρα με επικοινωνία ευθυνοφοβία και στοχοποίηση του αντιπάλου. Όποια κρίση και αν διαχειρίζεστε, αν είναι έκτακτη, τα πάτε πάντα χειρότερα από τη στοχοθεσία που εσείς οι ίδιοι έχετε θέσει. Αν είναι κρίση διαρκείας ή διεθνής κρίση, όπως η ακρίβεια, η οικονομία ευρύτερα, η πανδημία, τα πάτε χειρότερα και πολύ χειρότερα συγκρινόμενοι με το τι γίνεται σε άλλες ευρωπαϊκές χώρες.

Δείτε για παράδειγμα σήμερα την πανδημία. Δραματικά τα αποτελέσματα: είκοσι τέσσερις χιλιάδες διακόσια πενήντα έξι κρούσματα, τριακόσιοι σαράντα οκτώ διασωληνωμένοι, πενήντα εννέα νεκροί. Κάθε μέρα σαράντα, πενήντα, εξήντα, εβδομήντα νεκροί. Πριν από είκοσι μέρες, εκατό νεκροί. Αυτά έχουν πάψει να συμβαίνουν στις άλλες ανεπτυγμένες δυτικές ευρωπαϊκές χώρες εδώ και έξι μήνες. Το φαινόμενο έχει ελεγχθεί, μόνο στην Ελλάδα η κατάσταση είναι τόσο κακή.

Σχετικά με την οικονομία είπατε πάρα πολλά. Ο ίδιος ο αρμόδιος Υπουργός είπε πάρα πολλά και βγαίνει σήμερα κ. Γεωργιάδης και γράφει στο Twitter «τα νέα μας μέτρα για τη στήριξη των Ελλήνων εν μέσω κρίσης του πληθωρισμού λόγω του πολέμου». Λόγω του πολέμου! Ο πόλεμος φταίει. Φταίει ο κ. Γεωργιάδης; Όχι, φταίει ο πόλεμος. Φταίει ο κ. Μητσοτάκης; Όχι, φταίει ο πόλεμος. Για όλα φταίει ο Πούτιν και ο πόλεμος.

Άλλωστε μέχρι τις 24 Φεβρουαρίου που ξεκίνησε ο πόλεμος, η άθλια απαράδεκτη και βάρβαρη ρωσική εισβολή, δεν είχαμε κανένα πρόβλημα ακρίβειας. Τον Γενάρη δεν είχαμε ακρίβεια, τον Δεκέμβρη δεν είχαμε ακρίβεια. Το φθινόπωρο δεν είχαμε ακρίβεια.

Εμείς είμαστε δίκαιοι. Βεβαίως ο πόλεμος επιβαρύνει και επιταχύνει μια κρίση η οποία προϋπήρχε. Σας το είπαμε με επίκαιρη ερώτηση το καλοκαίρι. Κάναμε ειδική εκτενή αναφορά στη Διεθνή Έκθεση Θεσσαλονίκης. Σας τα είπαν οι δήμαρχοι στο συνέδριο της ΚΕΔΕ τον Οκτώβρη. Σας τα είπαμε στον προϋπολογισμό. Σας τα είπαμε στην πρόταση δυσπιστίας τον Γενάρη. Όλα αυτά πριν από τον πόλεμο. Τίποτα! Δεν ακούσατε τίποτα, δεν νιώθετε τίποτα. Τώρα φταίνε πάλι οι άλλοι.

Τώρα, λέει, δεν υπάρχουν λεφτόδεντρα. Βέβαια είχατε λεφτόδεντρο για να ιδιωτικοποιήσετε την επικουρική ασφάλιση, 1,5 δισεκατομμύριο κατ’ έτος. Είχατε λεφτόδεντρο για τα στελέχη του ΕΦΚΑ, από τον ιδιωτικό τομέα μικτές αποδοχές και 4.500 και 8.000 ευρώ τον μήνα, ένας γαλάζιος-μπλε στρατός golden boys.

Είχατε λεφτόδεντρα όταν αυξάνεται το αφορολόγητο όριο στις γονικές παροχές από τις 150.000 ευρώ ως 800.000 ευρώ ανά γονέα και ανά παιδί για ακίνητα και κινητές αξίες. Είχατε λεφτόδεντρα όταν μειώνατε τον ΕΝΦΙΑ για ακίνητες περιουσίες μεγαλύτερες του 1 εκατομμυρίου ευρώ, ωφελώντας με 25 εκατομμύρια ευρώ περίπου δεκατεσσερισήμισι χιλιάδες φορολογούμενους. Κάνατε συγκεκριμένη επιλογή όταν μειώσαμε τον συμπληρωματικό ΕΝΦΙΑ γι’ αυτούς που είχαν αντικειμενική αξία 250.000 ευρώ -ρίχνω το βάρος στο «αντικειμενική», διότι αντικειμενική αξία 250.000 ευρώ μπορεί να έχει μια εμπορική αξία 450.000 ευρώ-, ευνοώντας ουσιαστικά μεγαλοϊδιοκτήτες. Και αυτό μπορεί να έχει ένα δημοσιονομικό χώρο περίπου 300 με 350 εκατομμύρια ευρώ.

Μειώσατε στο μισό τον φόρο για τη συγκέντρωση κεφαλαίου και στο μισό τον συντελεστή φορολογίας στα μερίσματα και μειώσατε έξι ποσοστιαίες μονάδες τον φόρο κερδών στις ΑΕ, που ευνοούν τις μεγαλύτερες ΑΕ.

Κι έρχεστε τώρα και ανακοινώνετε τα χθεσινά και λέτε «τόσο μπορούμε». Ε, βέβαια τόσο μπορείτε, αφού δώσατε 6,7 δισεκατομμύρια σε απευθείας αναθέσεις και κλειστούς διαγωνισμούς, αφού δώσατε 43 δισεκατομμύρια με εύνοια κυρίως σε ισχυρούς οικονομικούς παράγοντες και με μικρή ενίσχυση γι’ αυτούς που πραγματικά το είχαν ανάγκη -δεν λέω ότι δεν πήρανε τίποτα-, αφού διπλασιάσατε τον προϋπολογισμό του Υπουργείου Άμυνας εμπροσθοβαρώς μέσα στην κρίση, τώρα λέτε «δεν έχει». Ε, βέβαια, έτσι όπως τα κάνατε, δεν έχει.

Μας πάτε για δεύτερη φορά μέσα σε δεκαπέντε χρόνια σε οικονομικό αδιέξοδο. Δεν βλέπετε τι γράφει ο Τύπος για τα χθεσινά σας μέτρα; Δεν βλέπετε τι γράφεται στα σόσιαλ μίντια; Δεν ακούτε τα τηλέφωνα από τους ψηφοφόρους στα πολιτικά σας γραφεία; Αυτή είναι η αγάπη σας για τη μεσαία τάξη; Αυτή είναι η αγάπη σας για την επιχειρηματικότητα;

Κι έχετε θράσος. Ήταν εδώ πριν από τρεις Απρίληδες, που όταν εμείς δώσαμε αυτό το τμήμα της δέκατης τρίτης σύνταξης, λέγατε «ψίχουλα». Για να συγκρίνουμε το διαθέσιμο εισόδημα τον Απρίλη του 2019 και το διαθέσιμο εισόδημα του Απρίλη του 2022. Ήταν ψίχουλα, λέει, αυτά που δόθηκαν τον Δεκέμβρη του 2016, του 2017 και του 2018.

Είπατε πάρα πολλά και τώρα έρχεται η ώρα πολιτικά να πληρώσετε για όλα. Διότι με αυτήν την κρίση ακριβείας, με το ρεύμα να έχει αυξηθεί κατά 70%, τη βενζίνη κατά 50%, το πετρέλαιο κίνησης κατά 40%, το θέρμανσης κατά 64%, το φυσικό αέριο να έχει εκτοξευθεί, εσείς λέτε «αυτά μπορούμε». Συγκρίνετε αυτό το πακέτο ενίσχυσης της οικονομίας με το τι κάνουν σε άλλες ευρωπαϊκές χώρες και όχι με τις προοδευτικές κυβερνήσεις, με το τι κάνουν οι συντηρητικές κυβερνήσεις, οι κυβερνήσεις που είστε στην ίδια πολιτική οικογένεια στο ευρωπαϊκό λαϊκό κόμμα, για να καταλάβετε πόσο λάθος έχουν πάει τα πράγματα.

Έχετε ή δεν έχετε ευθύνη που προσδέσατε το ενεργειακό μείγμα της χώρας στο φυσικό αέριο; Ποιος σας είπε να πάτε να προσδέσετε το ενεργειακό μείγμα της χώρας και να κλείσετε όλο τον λιγνίτη μέχρι το 2023; Δηλαδή όλοι οι υπόλοιποι στην Ευρώπη που άλλοι πάνε το 2030, άλλοι το 2035, άλλοι το 2040 δεν ξέρουν και ξέρετε εσείς που το πήγατε στο 2023; Έχετε ευθύνη γι’ αυτήν την κατάσταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμη, κύριε Πρόεδρε.

Και μην αρχίζετε να λέτε πάλι για γκρίζες πολιτικές. Όλοι θέλουμε να φύγουμε από τον λιγνίτη. Εσείς όμως δεν θέλατε να φύγετε από τον λιγνίτη. Εσείς θέλατε να πάτε και να προσδέσετε την οικονομία στο φυσικό αέριο. Γι’ αυτό δεν έχετε σχέδιο.

Δεν σας κάνουμε μόνο εμείς κριτική. Διαβάστε τη συνέντευξη του κ. Σαμαρά στα «ΝΕΑ ΣΑΒΒΑΤΟΚΥΡΙΑΚΟ» ή τον Οκτώβρη ή τον Νοέμβρη του 2021 τι λέει. Ότι κλείνετε πριν εξοφλήσει το κόστος κατασκευής του το σύγχρονο ατμοηλεκτρικό εργοστάσιο που επί κυβερνήσεώς του έγινε. Ποιοι είναι; Είναι ΣΥΡΙΖΑ ο Σαμαράς;

Ο Τίμπερμανς, ο πράσινος υποψήφιος με τους σοσιαλιστές, για τη θέση της κ. φον ντερ Λάιεν που είπε «δεν είναι ταμπού η κατανάλωση του άνθρακα» δεν είναι πράσινος πολιτικός, δεν είναι οικολόγος; Μόνο ο κ. Μητσοτάκης είναι οικολόγος που μας έφτασε και μας προσέδεσε σε αυτή την τιμή; Έχετε ευθύνες και τις πληρώνει ο ελληνικός λαός.

Το μόνο που μπορείτε να κάνετε αυτή τη στιγμή είναι να αλλάξετε τον εκλογικό νόμο και να προκηρύξετε εκλογές. Έχετε το δικαίωμα να αυτοεξευτελιστείτε ελεύθερα. Έχετε την επιλογή να γίνετε το πρώτο κόμμα που αναθεωρεί δικό του εκλογικό νόμο. Γιατί αποδεικνύεται κάτι που σας λέμε εδώ και καιρό. Δεν νομοθετείτε με αρχές, δεν νομοθετείτε με πιστεύω και αξίες. Νομοθετείτε με το στενό μικροκομματικό συμφέρον.

Να το πω πιο σωστά, νομοθετείτε με το συμφέρον του Μαξίμου. Να το πω πιο σωστά, νομοθετείτε με το συμφέρον του κ. Μητσοτάκη. Να το πω ακόμα πιο σωστά, νομοθετείτε με το προσωπικό συμφέρον του κ. Μητσοτάκη.

Εκλογές για να πάρει ανάσα η χώρα!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο Υφυπουργός Αγροτικής Ανάπτυξης και Τροφίμων κ. Γιώργος Στύλιος για πέντε λεπτά, για να αναφερθεί στο νομοσχέδιο, διότι το νομοσχέδιο το υπογράφει και ο Υπουργός Αγροτικής Ανάπτυξης κ. Γεωργαντάς.

Στη συνέχεια, να ετοιμάζεται ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νικόλαος Καραθανασόπουλος.

Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Θα μου δώσετε, αν χρειαστεί, και λίγο χρόνο παραπάνω. Θα προσπαθήσω κι εγώ να είμαι πολύ σύντομος.

Η χώρα έρχεται αντιμέτωπη με ένα πρωτοφανές κύμα ακρίβειας στις τιμές του ρεύματος, των καυσίμων και των πρώτων υλών, αυξήσεις που επηρεάζουν και το κόστος παραγωγής.

Η Κυβέρνηση από την πρώτη στιγμή, από το προηγούμενο φθινόπωρο, πήρε μέτρα, στηρίζοντας νοικοκυριά, επιχειρήσεις και παραγωγούς. Σήμερα, ανακοίνωσε νέα μέτρα στήριξης, νέες παρεμβάσεις ύψους 1,1 δισεκατομμυρίου ευρώ που θα ανακουφίσουν τρία εκατομμύρια διακόσιες χιλιάδες ευάλωτους πολίτες, αλλά και νοικοκυριά με εισόδημα έως 30.000 ευρώ τον χρόνο.

Οι συνολικές παρεμβάσεις που έχουν γίνει κατά τον προηγούμενο χρόνο ανέρχονται στα 3,7 δισεκατομμύρια ευρώ. Τα μέτρα έχουν ανακοινωθεί, έχουν εξειδικευθεί από τους αρμόδιους Υπουργούς. Στο δικό μας Υπουργείο, ο Υπουργός κ. Γεωργαντάς έχει κάνει τις σχετικές ανακοινώσεις. Η Κυβέρνηση ήταν και είναι δίπλα στους αγρότες.

Κυρίες και κύριοι συνάδελφοι, σε αυτό το κλίμα και σε αυτήν την κατάσταση ερχόμαστε να συζητήσουμε το σημερινό νομοσχέδιο, ένα νομοσχέδιο ουσιαστικό για τη δημιουργία ενός νέου μοντέλου παραγωγής που θα ενισχύσει τον ατομικό πλούτο και θα δώσει ευκαιρίες. Προς αυτήν την κατεύθυνση, το Υπουργείο μας έχει βάλει ως κεντρική πολιτική στόχευση να θεμελιώσουμε την κοινωνική, περιβαλλοντική και οικονομική βιωσιμότητα των αγροτικών περιοχών της ελληνικής περιφέρειας.

Το σημερινό νομοσχέδιο δημιουργεί τις κατάλληλες τεχνικές και οργανωτικές δομές, για να επιτευχθούν αυτοί οι στόχοι, εισάγοντας ένα νέο πλαίσιο το οποίο εγγυάται την επισιτιστική ασφάλεια της χώρας, δηλαδή την επάρκεια σε τρόφιμα για να θρέψουμε τον λαό μας. Προκρίνει τις επενδύσεις αγροτών και επιχειρήσεων, προκειμένου ο πρωτογενής τομέας να γίνει ανταγωνιστικός. Παράγει ασφαλή και υγιεινά προϊόντα με σύγχρονες μεθόδους που σέβονται το περιβάλλον και απαντούν στις προκλήσεις της κλιματικής κρίσης και προσφέρει μέσω όλων των παραπάνω υψηλότερα εισοδήματα στους παραγωγούς μας.

Το στρατηγικό σχέδιο της νέας Κοινής Αγροτικής Πολιτικής αναμορφώνει τον πρωτογενή τομέα και ταυτόχρονα εξυπηρετεί τις εθνικές μας στοχεύσεις για δημογραφική ανανέωση των απασχολούμενων στον πρωτογενή τομέα, αύξηση της συμμετοχής των γεωργών σε συλλογικά σχήματα, ενίσχυση της παραγωγικότητας του αγροτοδιατροφικού τομέα, βελτίωση των δεξιοτήτων των απασχολουμένων.

Πιο συγκεκριμένα, η επένδυση στην εκπαίδευση και την καινοτομία αποτελεί το κλειδί, προκειμένου η ελληνική γεωργία να μεταβεί στη νέα εποχή, η οποία οριοθετείται από το στοίχημα της πράσινης μετάβασης και της 4ης Βιομηχανικής Επανάστασης. Συνολικά, με τη νέα Κοινή Αγροτική Πολιτική επιχειρούμε να δημιουργήσουμε μια περισσότερο ανθεκτική, πράσινη και ψηφιακή γεωργία.

Κυρίες και κύριοι συνάδελφοι, το σημερινό σχέδιο νόμου εισάγει ένα νέο πλαίσιο διακυβέρνησης και διαχείρισης που αφορά τα αναπτυξιακά προγράμματα που υλοποιούνται στη χώρα μας και χρηματοδοτούνται από την Ευρωπαϊκή Επιτροπή. Επιπλέον, θεσπίζει τους κανόνες με τους οποίους θα λειτουργήσει το στρατηγικό μας σχέδιο 2023-2027, κανόνες που αφορούν τη διαχείριση, τον έλεγχο, τον συντονισμό και την υλοποίηση όλων των μέτρων.

Ρωτώ: Είναι πρώτη φορά που συμβαίνει αυτό; Φυσικά και όχι. Γίνεται πάντοτε στην έναρξη κάθε προγραμματικής περιόδου. Έτσι είχε συμβεί το 2014-2020 για το προηγούμενο πρόγραμμα. Το ίδιο πράττουμε και σήμερα για την επόμενη περίοδο 2023-2027.

Στο σχέδιο νόμου εισάγεται ένα πλαίσιο διακυβέρνησης, εντός του οποίου το ΥΠΑΑΤ διατηρεί τον ρόλο που είχε σε όλα τα προηγούμενα προγράμματα που υλοποιήθηκαν και σε όλες τις προγραμματικές περιόδους. Αυτό επιτυγχάνεται κρατώντας τη δική του διαχειριστική αρχή, τις ειδικές υπηρεσίες, καθώς και το δικό του σύστημα διαχείρισης και ελέγχου. Με το σχέδιο νόμου ορίζονται κανόνες εφαρμογής για μια σειρά από τεχνικά ζητήματα, όπως είναι η ένταξη πράξεων, θέματα επιλεξιμότητας δαπανών, μορφές στήριξης, εφαρμογή κρατικών ενισχύσεων, δικαιώματα και υποχρεώσεις.

Θεσπίζονται ειδικά θέματα, όπως η καταπολέμηση της απάτης και η προστασία δεδομένων προσωπικού χαρακτήρα. Θεσπίζονται διατάξεις που αφορούν το πληροφοριακό σύστημα του ΥΠΑΑΤ και τη διασύνδεσή του με άλλα πληροφοριακά συστήματα. Αυτά έχουν συμβεί και στις προηγούμενες προγραμματικές περιόδους.

Δύναται και τώρα, όπως και στην προηγούμενη περίοδο, να γίνει εκχώρηση μέτρων και προγραμμάτων στις αρμόδιες διευθύνσεις του Υπουργείου μας, του Υπουργείου Αγροτικής Ανάπτυξης και Τροφίμων, ούτως ώστε να αξιοποιηθεί η εμπειρία και η γνώση των στελεχών του Υπουργείου, στην οργάνωση, στην υλοποίηση και στην ολοκλήρωση όλων αυτών των προγραμμάτων.

Ποιες είναι οι αλλαγές που φέρνει το συγκεκριμένο νομοσχέδιο; Πρώτη αλλαγή είναι ότι μια ενιαία διαχειριστική αρχή θα διαχειρίζεται και τα τομεακά προγράμματα, τις άμεσες ενισχύσεις, τον πυλώνα 1 δηλαδή και τα αναπτυξιακά προγράμματα, τον πυλώνα 2, τα επενδυτικά προγράμματα. Αυτό είναι μια κανονιστική απαίτηση, η οποία δεν χωρεί αμφισβήτησης.

Το νέο στρατηγικό σχέδιο εισάγει ένα νέο delivery model που βασίζεται σε ένα σύστημα αξιολόγησης των επιδοτήσεων βάσει αποτελεσμάτων. Αξιοποιεί μετρήσιμους δείκτες.

Τρίτο και τελευταίο, η Επιτροπή Δημοσιονομικού Ελέγχου αξιοποιείται και αναλαμβάνει ρόλο οργανισμού πιστοποίησης, εξοικονομώντας για κάθε διετία από 150.000 έως 300.000 ευρώ, μια διαδικασία η οποία υλοποιούνταν στα προηγούμενα προγράμματα από ιδιωτικές εταιρείες.

Κυρίες και κύριοι συνάδελφοι, η απορρόφηση των κοινοτικών πόρων από μόνη της δεν είναι αυτοσκοπός. Πραγματικός στόχος της πολιτικής μας είναι η αξιοποίηση των ευρωπαϊκών κονδυλίων κατά τρόπο παραγωγικό, εξειδικευμένο, στοχευμένο και αναπτυξιακό, για εμάς, η Κοινή Αγροτική Πολιτική, το στρατηγικό μας σχέδιο με το οποίο επιδιώκουμε την ανάπτυξη του πρωτογενούς τομέα και των αγροτικών περιοχών της χώρας.

Οφείλω να σας θυμίσω το εξής: Στην Κοινή Αγροτική Πολιτική, ο προϋπολογισμός μειώθηκε στο σύνολο στην Ευρωπαϊκή Ένωση κατά 10%. Η μοναδική χώρα στην οποία δεν μειώθηκε ο προϋπολογισμός για την ΚΑΠ ήταν η Ελλάδα και αυτό είναι ένας στόχος ο οποίος επιτεύχθηκε από τον Πρωθυπουργό της χώρας, τον Κυριάκο Μητσοτάκη. Το ίδιο ποσό, δηλαδή 19,3 δισεκατομμύρια ευρώ, όπως και στην προηγούμενη περίοδο, θα έχουμε στη διάθεσή μας και για τα επόμενα χρόνια.

Εκτιμούμε ότι με τη σωστή αξιοποίηση αυτών των προγραμμάτων μπορούμε να δώσουμε νέες δυνατότητες, νέα δυναμική στους παραγωγούς μας και στους αγρότες μας και με αυτόν τον τρόπο να πετύχουμε την ανάκαμψη και την ανάπτυξη, που τόσο πολύ έχουμε ανάγκη και θέλουμε στη χώρα μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, στη συζήτηση μονοπώλησε το ζήτημα της ακρίβειας και τα μέτρα-κοροϊδία της Κυβέρνησης, που εξήγγειλε χθες με μήνυμά του ο κύριος Πρωθυπουργός και εξειδίκευσαν σήμερα το πρωί οι Υπουργοί. Η συζήτηση, η διαπάλη η οποία έγινε, έγινε με επίκεντρο το αν η ακρίβεια είναι εισαγόμενη ή δεν είναι εισαγόμενη, αν φταίνε δηλαδή οι διεθνείς συγκυρίες ή η κυβερνητική ανικανότητα ή και αναλγησία ακόμη της Κυβέρνησης.

Αυτή η συζήτηση είναι απλά και μόνο επιφανειακή, η οποία επικεντρώνει στο δέντρο, δηλαδή την ακρίβεια, για να κρύψει το δάσος, να συσκοτιστεί δηλαδή η μεγάλη εικόνα. Ποια είναι αυτή η μεγάλη εικόνα; Είναι ότι η ακρίβεια δεν είναι ένα τυχαίο φαινόμενο. Δεν ήρθε έτσι ξαφνικά, δεν προέκυψε από κάτι το άγνωστο, αλλά αντίθετα είναι το αποτέλεσμα των πολιτικών που είχαν ασκηθεί τα προηγούμενα χρόνια. Τις πολιτικές αυτές τις είχαν ασκήσει όλες οι κυβερνήσεις και η σημερινή Κυβέρνηση της Νέας Δημοκρατίας και η προηγούμενη των ΣΥΡΙΖΑ-ΑΝΕΛ και η πιο προηγούμενη της Νέας Δημοκρατίας και του ΠΑΣΟΚ. Επί της ουσίας, η ακρίβεια δεν είναι τίποτα άλλο, παρά παιδί του συστήματος το οποίο εσείς υπερασπίζεστε.

Ας δούμε ορισμένες από τις βασικές αιτίες για μία ακόμη φορά: Είναι ή δεν είναι αποτέλεσμα της ακρίβειας η επεκτατική πολιτική –νομισματική- που ακολουθεί η Ευρωπαϊκή Κεντρική Τράπεζα, που αποτελεί σημαία των σοσιαλδημοκρατών, του Κινήματος Αλλαγής–ΠΑΣΟΚ, του ΣΥΡΙΖΑ, όπου διασφαλίζει φθηνό χρήμα για τους επιχειρηματικούς ομίλους, διευκολύνοντας έτσι τις επενδύσεις τους και αυτό που είναι φάρμακο για τις εταιρείες και τις επιχειρήσεις αποτελεί φαρμάκι για τους λαούς; Γιατί; Γιατί μειώνει το πραγματικό λαϊκό εισόδημα και αυξάνει τον πληθωρισμό, ο οποίος κατ’ εξοχήν πλήττει τα πιο χαμηλά εισοδήματα με πιο βαρύ τρόπο.

Δεύτερη αιτία. Είναι ή δεν είναι αιτία της ακρίβειας στην ενέργεια η πολιτική απελευθέρωσης της αγοράς ηλεκτρικής ενέργειας, που εφαρμόστηκε στο σύνολο της Ευρωπαϊκής Ένωσης και η πράσινη μετάβαση; Και σ’ αυτήν την πολιτική η οποία ασκήθηκε τα τελευταία χρόνια δεν είναι συνυπεύθυνα όλα αυτά τα κόμματα τα οποία κυβέρνησαν τα προηγούμενα χρόνια και σήμερα; Δεν είχαμε από όλα τα κόμματα σκανδαλώδεις επιδοτήσεις στους επιχειρηματικούς ομίλους που δραστηριοποιούνται στον τομέα των ΑΠΕ; Δεν είχαμε τη συρρίκνωση και ιδιωτικοποίηση της ΔΕΗ; Δεν καθορίσατε εγκεφαλικά, με πολιτική απόφαση, σε επίπεδο Ευρωπαϊκής Ένωσης τα τέλη ρύπων, για να γίνει πιο ακριβό το ρεύμα που παράγεται από λιγνίτη σε σχέση με αυτό που παράγεται από τις ΑΠΕ, ούτως ώστε να διευκολυνθεί η στρατηγική επιλογή της απολιγνιτοποίησης; Αυτή η πολιτική της απολιγνιτοποίησης ξεκίνησε να εφαρμόζεται από το 2011 και όλες οι κυβερνήσεις σχεδίασαν αυτήν την πολιτική. Δεν ήταν όλες οι κυβερνήσεις -και η κυβέρνηση του ΣΥΡΙΖΑ, αλλά και η σημερινή Κυβέρνηση- στο πλαίσιο των κατευθύνσεων της Ευρωπαϊκής Ένωσης, που μεταβατικό καύσιμο για την πράσινη μετάβαση θα ήταν το εισαγόμενο φυσικό αέριο; Και τα αποτελέσματα τα βλέπουμε. Δεν είναι το χρηματιστήριο της ενέργειας, που η κυβέρνηση ΣΥΡΙΖΑ το 2018 έφερε στην αγορά ενέργειας, για να μπορέσει να υπάρξει η ενοποίηση της αγοράς της ηλεκτρικής ενέργειας; Όλα αυτά δεν είχαν οδηγήσει τα προηγούμενα χρόνια, πριν την εκτόξευση της ακρίβειας, σε ενεργειακή φτώχεια για ένα πλατύ στρώμα του ελληνικού λαού και ταυτόχρονα διασφαλισμένα κέρδη στους επιχειρηματικούς ομίλους-αρπακτικά, των ΑΠΕ;

Αυτό είναι το αποτέλεσμα, που σήμερα με ακόμη πιο τραγικό τρόπο το πληρώνει ο ελληνικός λαός, τα φτωχά λαϊκά στρώματα στη χώρα μας. Έτσι, λοιπόν, διαμορφώσατε ένα μείγμα που εξαρτάται από τις εισαγωγές και ένα ακριβό μείγμα για τον λαό και μάλιστα όσο θα προχωράει η πολιτική της πράσινης μετάβασης, τόσο πιο ακριβό θα γίνεται το ηλεκτρικό ρεύμα σε μόνιμη βάση.

Και εδώ προκύπτει και το αδιέξοδο της όλης συζήτησης και αυτών των ταξικών πολιτικών, όταν η ίδια η Ευρωπαϊκή Ένωση σήμερα από τις εξελίξεις έχει οδηγηθεί στο να αποκαλύψει τον φερετζέ της πράσινης και οικολογικά ευαίσθητης Ευρωπαϊκής Ένωσης, όταν στις προτάσεις που κάνει η Κομισιόν, για να συνταιριάξει τα αντιτιθέμενα συμφέροντα, θεωρεί ως πράσινες επενδύσεις τις επενδύσεις σε φυσικό αέριο, αλλά και σε πυρηνική ενέργεια υπό προϋποθέσεις. Να, λοιπόν, πού έφτασε η όλη κοροϊδία που γίνεται στο πλαίσιο του λαού.

Από αυτήν την άποψη, ακόμη και τα άμεσα μέτρα τα οποία προτείνονται, όπως η αντικατάσταση του εισαγόμενου φυσικού αερίου -ιδιαίτερα του ρωσικού- από LNG, που εξυπηρετεί βεβαίως τους Έλληνες εφοπλιστές, δεν βοηθούν, καθώς ταυτόχρονα το LNG είναι και πολύ πιο ακριβό από το φυσικό αέριο. Έτσι, λοιπόν, δεν πρόκειται να υπάρξει ανακούφιση με όλα αυτά τα μέτρα.

Τρίτο ζήτημα είναι η έμμεση φορολογία, οι πιο άδικοι φόροι που επιβαρύνουν τα λαϊκά στρώματα. Και σε αυτούς τους έμμεσους φόρους έχουν δώσει εξετάσεις όλα τα κόμματα που κυβέρνησαν, επιβάλλοντας ή αυξάνοντας τους συντελεστές της έμμεσης φορολογίας, διαμορφώνοντας δηλαδή συνθήκες φοροληστείας για τα λαϊκά εισοδήματα.

Βεβαίως, ένας ακόμη παράγοντας, ιδιαίτερα σημαντικός, είναι η όξυνση των ανταγωνισμών ανάμεσα στα ιμπεριαλιστικά κέντρα για τη δημιουργία ζωνών επιρροής, για την αλλαγή των συνόρων, για το μοίρασμα και το ξαναμοίρασμα των αγορών, για τον έλεγχο των ενεργειακών πηγών και των διαδρομών μεταφοράς. Και αυτή η αιτία ήταν καθοριστική στην αύξηση των τιμών που είχαμε παρατηρήσει πριν την ιμπεριαλιστική επέμβαση της Ρωσίας στην Ουκρανία. Αυτή η όξυνση των ανταγωνισμών, που οδήγησε στο νέο κύμα ακρίβειας, οδήγησε και στην ιμπεριαλιστική επέμβαση στην Ουκρανία, η οποία αποτέλεσε και τη θρυαλλίδα για την εκτόξευση της ακρίβειας.

Εμπλέκεται η Ελλάδα σε αυτούς τους ανταγωνισμούς; Βεβαίως, εμπλέκεται, στο όνομα της γεωστρατηγικής αναβάθμισης της άρχουσας τάξης της χώρας μας, που μετατρέπει την άρχουσα τάξη σε θύτη απέναντι στους λαούς της περιοχής, για να λάβει κι αυτή ένα κομμάτι από το πλιάτσικο που γίνεται σε βάρος τους και μέσα σε αυτό το πλαίσιο, με ευθύνη όλων των κομμάτων, έχει μετατραπεί η χώρα μας σε ορμητήριο των Αμερικανο-νατοϊκών και ευρωενωσιακών ιμπεριαλιστών. Και θύμα αυτών των επιλογών είναι ο ελληνικός λαός, που πληρώνει πανάκριβα το νέο κυνήγι των εξοπλισμών, που εντάσσονται σε αυτούς τους ιμπεριαλιστικούς σχεδιασμούς, αλλά και το νέο κύμα ακρίβειας.

Έτσι, λοιπόν, ο πόλεμος δεν είναι τίποτε άλλο, παρά η συνέχιση της ίδιας πολιτικής με άλλα μέσα, πιο βίαια. Και την περίοδο της ιμπεριαλιστικής ειρήνης, με το πιστόλι στον κρόταφο για τον λαό, τη βίωσε πολύ καθαρά και με τραγικές συνέπειες. Ήταν, δηλαδή, η επίθεση απέναντι στην εργατική τάξη συνολικά στα εργασιακά της και ασφαλιστικά της δικαιώματα, για τη διαμόρφωση μηχανισμών αναπαραγωγής μιας φθηνής και αναλώσιμης εργατικής δύναμης. Και σε αυτήν την κατεύθυνση όλες οι κυβερνήσεις -και με τους μνημονιακούς, αλλά και όχι μόνο νόμους- έβαλαν το χέρι τους. Είναι οι ανατροπές στο ασφαλιστικό σύστημα, με μέσο όρο σύνταξης τα 600 ευρώ για τους συνταξιούχους και την τεράστια ληστεία, την οποία έκαναν στους συνταξιούχους. Είναι η επίθεση, την οποία δέχονται καθημερινά στα δικαιώματά τους και στη διαβίωσή τους οι επαγγελματοβιοτέχνες και οι έμποροι, που μαζί με τον καπιταλιστικό ανταγωνισμό τούς σπρώχνει ουσιαστικά στο περιθώριο της οικονομικής δραστηριότητας. Είναι η επίθεση στους βιοπαλαιστές αγρότες, οι οποίοι συνθλίβονται από τις μυλόπετρες, αφ’ ενός μεν των προμηθευτών που εκτινάσσουν το κόστος παραγωγής και από την άλλη μεριά στους μεταποιητές που τους αγοράζουν τη σοδειά όλο και πιο φτηνά, τζάμπα σχεδόν, για να μπορέσουν να διασφαλίσουν την κερδοφορία τους. Είναι η εμπορευματοποίηση της υγείας και της παιδείας, πάνω στην οποία εξασκήθηκαν και υπηρέτησαν όλες οι κυβερνήσεις.

Από αυτήν την άποψη, κύριοι Υπουργοί, τα μέτρα τα οποία εξαγγέλθηκαν το πρωί είναι κοροϊδία. Και είναι κοροϊδία, γιατί δεν αντιμετωπίζουν τις αιτίες της ακρίβειας. Επίσης, και οι προτάσεις των άλλων κομμάτων δεν αντιμετωπίζουν αυτές τις αιτίες, αλλά μιλάνε για μέτρα προσωρινής ανακούφισης του λαού, που επί της ουσίας δεν είναι τίποτα άλλο παρά μέτρα αναδιανομής της φτώχειας. Δηλαδή, οι λιγότερο φτωχοί να πληρώσουν για τους εξαθλιωμένους και μάλιστα θέλετε οι εξαθλιωμένοι να σας πουν και ευχαριστώ γι’ αυτά τα ψίχουλα ελεημοσύνης τα οποία τους δίνετε, τη στιγμή που με τις πολιτικές σας τους έχετε καταδικάσει στη φτώχεια και στην εξαθλίωση.

Την ίδια στιγμή παραμένει στο απυρόβλητο η μεγάλη κερδοφορία των επιχειρηματικών ομίλων. Και τι ακούμε; Και δεν το ακούμε μόνο από την ελληνική Κυβέρνηση, το ακούμε και από την ίδια την Ευρωπαϊκή Ένωση. Ο ίδιος ο ύπατος αρμοστής της Ευρωπαϊκής Ένωσης, ο Μπορέλ, δεν προχώρησε σε κυνικές και προκλητικές δηλώσεις, λέγοντας ότι οι Ευρωπαίοι πολίτες πρέπει να μειώσουν τη ζέστη στα σπίτια τους και πρέπει να κάνουν θυσίες; Θυσίες για ποιον; Για τα συμφέροντα των κεφαλαιοκρατών και τους ιμπεριαλιστικούς ανταγωνισμούς.

Αυτό λέει και η ελληνική Κυβέρνηση. Πρέπει ο ελληνικός λαός να κάνει θυσίες και να υποστεί την ακρίβεια, τη φτώχεια και την εξαθλίωση στο όνομα των υπέρτατων ιδανικών του φιλελευθερισμού και της αστικής δημοκρατίας. Να, λοιπόν, η ταξική σας πολιτική πώς συνδέεται με όλα αυτά και δεν αποτελεί η ελληνική Κυβέρνηση εξαίρεση σε όλα αυτά που γίνονται σε επίπεδο Ευρωπαϊκής Ένωσης, που προσπαθείτε να καλλιεργήσετε αυταπάτες στον κόσμο ότι αλλιώς γίνεται σε άλλες χώρες της Ευρωπαϊκής Ένωσης.

Βεβαίως οι προτάσεις αυτές της Κυβέρνησης, των άλλων κομμάτων στριμώχνονται στις συμπληγάδες από τη μία μεριά της οικονομικής αντοχής της ελληνικής οικονομίας και από την άλλη της δημοσιονομικής σταθερότητας. Η οικονομική αντοχή χρησιμοποιείται από την Κυβέρνηση ως προκρούστεια κλίνη, όταν πρόκειται για μέτρα τα οποία σκοπεύουν στην ανακούφιση και στην ικανοποίηση των λαϊκών αναγκών. Αντίθετα, δεν υπάρχουν οικονομικές αντοχές όταν πρόκειται να ικανοποιηθούν τα συμφέροντα των επιχειρηματικών ομίλων. Εκεί ξεφεύγουμε από τα όρια. Δεν υπάρχει αντοχή της ελληνικής οικονομίας όταν πρόκειται για τα τεράστια εξοπλιστικά προγράμματα που από κοινού ψήφισε η Νέα Δημοκρατία, ο ΣΥΡΙΖΑ, το Κίνημα Αλλαγής και η Ελληνική Λύση. Δεν υπάρχει ζήτημα αντοχής της οικονομίας όταν πρόκειται τα τεράστια πακέτα του Ταμείου Ανάκαμψης και Ανθεκτικότητας της Ευρωπαϊκής Ένωσης που θα κατευθυνθούν για να στηρίξουν τις ανάγκες των επιχειρηματικών ομίλων, συνοδευόμενα από το πανευρωπαϊκό μνημόνιο, τα προαπαιτούμενα δηλαδή, σε βάρος των εργαζομένων και του λαού.

Αλλά η συζήτηση που κάνετε και η διαφωνία την οποία έχετε είναι σε ποιους επιχειρηματικούς ομίλους θα δοθεί το μεγαλύτερο ή όχι κομμάτι αυτών των χρημάτων του Ταμείου Ανάκαμψης. Η ίδια συζήτηση γίνεται και τώρα για το συγκεκριμένο νομοσχέδιο στο πώς θα προχωρήσει το ΕΣΠΑ. Επί της ουσίας συμφωνείτε με την κατεύθυνση που δίνει η Ευρωπαϊκή Ένωση. Συμφωνείτε με την κατανομή των πόρων που χρηματοδοτούν και εξυπηρετούν τις ανάγκες των επιχειρηματικών ομίλων και των συνολικότερων ανατροπών που επιφέρει το ΕΣΠΑ. Και το μόνο σας πρόβλημα είναι το πώς θα διαχειριστούν αυτοί οι πόροι. Αν θα διαχειριστούν, δηλαδή, με λιγότερη ή περισσότερη διαφάνεια. Αυτή είναι η πρόταση την οποία έκανε ο κ. Τσίπρας στον Πρόεδρο της Βουλής, για τη δημιουργία επιτροπής που θα ελέγχει την πορεία υλοποίησης των έργων που χρηματοδοτούνται από το Ταμείο Ανάκαμψης και το ΕΣΠΑ 2021-2027.

Το πρόβλημά σας και οι διαχωριστικές σας γραμμές είναι ποιοι όμιλοι θα εξυπηρετηθούν και πώς θα δοθούν αυτά τα χρήματα. Αν θα δοθούν υπό καθεστώς λιγότερης ή περισσότερης διαφάνειας. Να, λοιπόν, τι σας διαχωρίζει Κυβέρνηση και Αντιπολίτευση. Δεν είναι το γεγονός ότι τα χρήματα αυτά θα δοθούν για να εξυπηρετηθούν τα συμφέροντα των επιχειρηματικών ομίλων. Δεν είναι το ποιος κερδίζει. Οι κεφαλαιοκράτες. Και ποιος χάνει; Ο λαός και η εργατική τάξη που θα κληθούν να πληρώσουν όλα τα κονδύλια και τα πακέτα μέσα από την αύξηση της φορολογίας και την αύξηση του κρατικού χρέους, για να διαμορφωθούν οι προϋποθέσεις μιας ανάπτυξης άδικης, μιας ανάπτυξης η οποία θα διευρύνει ακόμη περισσότερο τις κοινωνικές ανισότητες, άρα και την ψαλίδα ανάμεσα στις δυνατότητες ικανοποίησης των λαϊκών αναγκών και στο επίπεδο ικανοποίησής τους. Επί της ουσίας έχουμε δει όλες τις προηγούμενες δεκαετίες που πήγαν τα χρήματα των διαφόρων ευρωπαϊκών προγραμμάτων και ταμείων. Ποιους εξυπηρέτησαν, ποιους ικανοποίησαν. Την εικόνα, τη βλέπουμε στις σημερινές συνθήκες στις οποίες διαβιούν τα πλατιά λαϊκά στρώματα.

Η δεύτερη προκρούστεια κλίνη είναι η δημοσιονομική σταθερότητα. Αλήθεια, δημοσιονομική σταθερότητα υπάρχει μόνο σε προτάσεις που μειώνουν τη φοροεπιδρομή απέναντι στον λαό, ενώ αντίθετα μπορείτε να υλοποιείτε μέτρα που απαλλάσσουν επί της ουσίας φορολογικά το μεγάλο κεφάλαιο; Δεν υπάρχει το ζήτημα της δημοσιονομικής σταθερότητας όταν μειώσατε και η προηγούμενη και η σημερινή Κυβέρνηση τους φορολογικούς συντελεστές για τα νομικά πρόσωπα; Όταν μειώσατε και η σημερινή και η προηγούμενη κυβέρνηση τον φόρο στα διανεμόμενα κέρδη; Όταν προχωρείτε σε υπεραποσβέσεις και σε νέες μειώσεις των φορολογικών συντελεστών; Όταν η Νέα Δημοκρατία, ο ΣΥΡΙΖΑ και το ΚΙΝΑΛ αρνήθηκαν να σταματήσει πλέον η προκλητική φοροασυλία του εφοπλιστικού κεφαλαίου που είναι και συνταγματικά κατοχυρωμένη; Όταν διατηρείτε τον αντιλαϊκό νόμο του ΕΝΦΙΑ, ανεξάρτητα τις όποιες μειώσεις, γιατί επιβαρύνει τα λαϊκά στρώματα, ενώ αρνήθηκαν όλες οι κυβερνήσεις και αρνούνται να υλοποιήσουν τον ΕΦΑ; Ποτέ δεν εφαρμόστηκε η διάταξη για τον ΕΦΑ, για τον Ειδικό Φόρο Ακινήτων που επιβαρύνει τα νομικά πρόσωπα. Το ίδιο το Γενικό Λογιστήριο του Κράτους μιλάει για απώλειες εσόδων 4,5 δισεκατομμυρίων σε ετήσια βάση.

Τολμάτε να λέτε ότι δεν μπορούν να μειωθούν οι έμμεσοι φόροι; Δεν μπορούν να καταργηθούν οι έμμεσοι φόροι, γιατί αυτό θα πλήξει τη δημοσιονομική σταθερότητα; Ό,τι εξυπηρετεί τον λαό είναι σε βάρος της δημοσιονομικής σταθερότητας και ό,τι υπηρετεί το μεγάλο κεφάλαιο είναι υπέρ της δημοσιονομικής. Ωραία μαθηματικά είναι αυτά.

Ολοκληρώνω, κύριε Πρόεδρε. Βεβαίως δεν ευθύνονται απλά και μόνο κάποιοι ολιγάρχες που εξυπηρετεί η σημερινή Κυβέρνηση της Νέας Δημοκρατίας. Άλλωστε όλες οι Κυβερνήσεις είχαν πάντοτε κάποιες επιπλέον ιδιαίτερες σχέσεις με κάποιους μεγαλοεπιχειρηματίες. Πάντοτε υπήρχε αυτό και θα υπάρχει. Αλλά μέσα από αυτή τη λογική, ότι ευθύνονται κάποιοι ολιγάρχες που εξυπηρετεί η σημερινή Κυβέρνηση, τι θέλετε να κάνετε; Θέλετε να αθωώσετε το καπιταλιστικό σύστημα για να εγκλωβιστεί η λαϊκή δυσαρέσκεια εντός των τειχών. Για να εμποδιστεί η ριζοσπαστικοποίηση ευρύτερων λαϊκών στρωμάτων.

Δεν είναι τυχαίο ότι είναι κοινό χαρακτηριστικό όλων των άλλων κομμάτων που είναι εδώ στη Βουλή, πλην του ΚΚΕ, η μεγάλη ανατριχίλα που έχετε για το οργανωμένο εργατικό ταξικό κίνημα. Είναι κοινό σας χαρακτηριστικό. Γιατί θέλετε ο μισθός για παράδειγμα να καθορίζεται με κυβερνητική απόφαση και όχι μέσα από την ταξική πάλη των εργαζομένων. Γιατί φοβάστε ακριβώς την οργανωμένη δύναμη του λαού.

Γι’ αυτό ακριβώς τον λόγο το ΚΚΕ προτείνει τέτοια μέτρα τα οποία συγκρούονται με τους βασικούς υπεύθυνους και τις αιτίες της φτώχειας και της εξαθλίωσης, της ολομέτωπης επίθεσης που δέχεται ο λαός μας σήμερα. Και γι’ αυτό απαιτούμε την άμεση κατάργηση της έμμεσης φορολογίας στην ενέργεια, στα καύσιμα, στα βασικά είδη και υπηρεσίες λαϊκής κατανάλωσης. Διεκδικούμε αυξήσεις στους μισθούς, κατάργηση των αντεργατικών νόμων Βρούτση, Αχτσιόγλου και Χατζηδάκη, επιστροφή των κλεμμένων στους συνταξιούχους. Αλλά πάνω απ’ όλα ζητάμε από τον λαό να παλέψει για την ανατροπή αυτού του συστήματος που είτε σε συνθήκες κρίσης είτε σε συνθήκες ανάπτυξης γεννά ανισότητες, γεννά φτώχεια και εξαθλίωση, γεννά πολέμους γιατί αυτή είναι η καπιταλιστική βαρβαρότητα την οποία δηλώνει με τραγικό τρόπο ο λαός της Ουκρανίας και με εξίσου τραγικό τρόπο και οι λαοί της χώρας μας αλλά και της περιοχής μας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Καραθανασόπουλε.

Το πρόγραμμα έχει ως εξής: Θα δώσω τώρα τον λόγο στον κ. Οδυσσέα Κωνσταντινόπουλο του Κινήματος Αλλαγής. Στη συνέχεια, θα πάμε στις δυο συναδέλφισσες που περιμένουν στο Webex. Μετά θα μιλήσουν ο Υφυπουργός κ. Χρίστος Δήμας και ο Υπουργός κ. Γεωργιάδης. Ακολούθως, θα κάνουμε έναν κύκλο από τους εισηγητές κι εάν θέλει, θα κλείσει ο κ. Γεωργιάδης τη συνεδρίαση.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, θα ήθελα να ξεκινήσω την ομιλία μου από την επίσκεψη του Πρωθυπουργού στην Τουρκία και τους κυβερνητικούς θριάμβους των επόμενων ημερών ότι μπήκε νέο θεμέλιο στις ελληνοτουρκικές σχέσεις, κάτι το οποίο νομίζω ότι όλοι θα θέλαμε, τουλάχιστον εμείς ως ΠΑΣΟΚ-Κίνημα Αλλαγής. Έχουμε στο μυαλό μας ότι θέλουμε να υπάρχει ειρήνη, να μπορούμε να συζητούμε με τους γείτονες αλλά σε ένα συγκεκριμένο πλαίσιο.

Δεν πέρασαν λίγα εικοσιτετράωρα και ο Υπουργός Άμυνας της Τουρκίας μιλάει για συνδιαχείριση σε όλο το Αιγαίο κάτι που, λέει, βρίσκει σύμφωνη την Κυβέρνηση. Είναι κάποια δήλωση.

Είναι αλήθεια; Συζήτησε κάτι τέτοιο ο κ. Παναγιωτόπουλος; Έχουμε μπει σε αυτή τη διαδικασία; Από τον ΣΥΡΙΖΑ δεν περίμενα κάτι. Ο ΣΥΡΙΖΑ λέει ότι δεν έχει σύνορα. Όμως, εσείς που πιστεύετε ότι υπάρχουν σύνορα, υπάρχει τέτοια πρωτοβουλία της Κυβέρνησης για συνδιαχείριση στο Αιγαίο;

Περιμένουμε, κύριοι της Κυβέρνησης.

Κύριε Υπουργέ, το σημερινό νομοσχέδιο είναι ένα τεχνικό κατά κύριο λόγο νομοσχέδιο, το οποίο για να έχει επιτυχία, κατά την άποψή μου, την άποψή μας, την άποψη του εισηγητή μας, πρέπει πρώτα από όλα να υπάρχει αξιολόγηση των προηγούμενων δομών για να δούμε αν μπορούμε και με ποιους τρόπους να προχωρήσουμε την ουσιαστική απορρόφηση, γιατί απορρόφηση με διάφορους τρόπους γίνεται και, δεύτερον, να υπάρχει ένας σεβασμός στα στελέχη που τρέχουν αυτό το πρόγραμμα και να θυμόμαστε τις υποσχέσεις που τους έχουμε δώσει. Αν τους έχουμε δώσει υποσχέσεις και δεν τις κρατήσαμε, θα τις αξιολογούν αναλόγως.

Άρα, στο νομοσχέδιο αυτό -τα θέματα τα έβαλε πολύ αναλυτικά ο κ. Πάνας- και σε αυτά τα ζητήματα, παρ’ ότι εμείς είμαστε θετικά στην κατεύθυνση αυτή, δεν έχουν λυθεί και θα διαιωνίσουν το πρόβλημα.

Πάμε, όμως, τώρα στα μεγάλα θέματα, τα οποία είναι τα θέματα που αφορούν την ακρίβεια. Κοιτάξτε. Η Κυβέρνηση έχει κάνει μια τραγική διαχείριση του θέματος της ενέργειας.

Βεβαίως, υπάρχει εξωγενής κρίση με την ενέργεια, αλλά εδώ υπάρχουν ζητήματα τα οποία δεν θέλετε να τα ακουμπήσετε και υπάρχουν εξηγήσεις γιατί δεν θέλετε να τα ακουμπήστε, κύριε Υπουργέ.

Ο Πρόεδρος της ΡΑΕ που εσείς διορίσατε στις 24-1 μίλησε για ελέγχους και ένα πόρισμα για παραγωγούς και διαχειριστές δικτύων και προμηθευτές. Έχετε υπ’ όψιν σας τι έχει γίνει με αυτό το πόρισμα; Δηλαδή, τι έχει γίνει εδώ και τέσσερις μήνες; Έχει βγάλει ένα πόρισμα; Λέει κάτι για αυτούς; Υπάρχουν κέρδη; Έχουν μπει μέσα οι άνθρωποι; Έχουν ουρανοκατέβατα κέρδη; Τι συμβαίνει; Δεν έχει έρθει μέχρι στιγμής.

Πάμε στο δεύτερο ζήτημα. Έχει γίνει εν μέσω κρίσης αύξηση της εξάρτησης από το φυσικό αέριο στη χώρα μας; Έχει γίνει.

Σας καταθέτω την έκθεση της επιτροπής και δείτε τη σελίδα 6.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, εμείς τι κάναμε εν μέσω κρίσης; Κλείναμε τους λιγνίτες. Συμφωνούμε. Έχουμε μια διαφωνία ως προς το χρονικό διάστημα και τον τρόπο της αποτροπής και αντί να βάζουμε ανανεώσιμες πηγές ενέργειας, βάζουμε φυσικό αέριο.

Κύριε Υπουργέ, έχετε έρθει και στη Μεγαλόπολη και εγκαινιάσατε το δίκτυο για το φυσικό αέριο και είναι εδώ ο κ. Αμανατίδης από την Κοζάνη, οι οποίοι δεν χρησιμοποιούν φυσικό αέριο, κρατάνε την τηλεθέρμανση, όπως παλιά, κύριε Αμανατίδη. Δεν τα είπατε, όμως, στην Κυβέρνηση.

Δεν είπατε στην Κυβέρνηση ότι εμείς στην Κοζάνη χρησιμοποιούμε τηλεθέρμανση με τις παλιές δομές και ήρθε η Κυβέρνηση και βάζει φυσικό αέριο στη Μεγαλόπολη και σήμερα οι Μεγαλοπολίτες έχουν αύξηση 500%, κύριε Αμανατίδη. Επαναλαμβάνω: 500%. Ούτε εκατό ούτε διακόσια, 500% έχουν. Για ποιο λόγο;

Κοιτάξτε το θέμα με την άμεση φορολόγηση από τα ουρανοκατέβατα κέρδη, τα οποία τα λένε και οι ίδιοι, εκτός αν έλεγαν ψέματα για τη ΔΕΗ. Η ΔΕΗ, παραδείγματος χάριν, για το 2021 έχει λειτουργικά κέρδη γύρω στα 800 εκατομμύρια. Είναι αλήθεια; Αν είναι αλήθεια, πρέπει να υπάρχει άμεση εισφορά.

Άρα, ο τρόπος που πήγατε να εξυπηρετήσετε αυτούς που πήγατε να εξυπηρετήσετε έρχεται απέναντι στην αγορά. Σήμερα ανακοινώνετε -πραγματικά δεν μπορώ να καταλάβω τα μέτρα πώς τα ανακοινώνετε- μέτρα, τα οποία ουσιαστικά είναι όχι μέτρα ημίμετρα. Όμως, εμείς θα τα ψηφίσουμε. Εμείς, όπως ξέρετε, έχουμε διαφορετική αντιμετώπιση των πραγμάτων και σε σχέση με τα επιδόματα θα τα πούμε λίγο αργότερα

Όμως, πώς τα αντιμετωπίζετε, κύριε Υπουργέ; Εσείς τώρα που είσαστε και βλέπετε κόσμο και μιλάτε για όλα αυτά, γίνεται όλη η αγορά να λειτουργεί με leasing, αλλά αυτούς να μην τους έχετε μέσα στα μέτρα; Αυτοί δεν είναι εργαζόμενοι; Όλη η αγορά, όλες οι επιχειρήσεις έχουν leasing αυτοκίνητα. Το ξέρετε ότι αυτό δεν πιάνει, δηλαδή τα leasing αυτοκίνητα;

Κύριε Υπουργέ, επιτέλους μια φορά κάντε κάτι ολοκληρωμένο. Σας τα λέμε και δεν τα ακούτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Βουλής)

Και τελειώνω, κύριε Πρόεδρε.

Ως προς τους αγρότες, άκουσα, άλλα έφυγε ο Υπουργός. Εσείς πάτε απέναντι στην πραγματικότητα. Λέει η Κυβέρνηση ότι έχει ανακοινώσει οκτώ φορές μέτρα για τους αγρότες. Όμως, πείτε σε έναν από τους ανθρώπους, στα παιδιά που είναι από την Πιερία, από διάφορες περιοχές, και θα σας πουν ότι είπατε πως θα κάνετε –λέει- μείωση του ΕΝΦΙΑ στα λιπάσματα. Καλά, ξέρετε πότε παίρνει λιπάσματα ο κόσμος; Έχετε ρωτήσει πότε παίρνουν λιπάσματα οι αγρότες; Το καλοκαίρι νομίζετε ότι παίρνουν λιπάσματα οι αγρότες; Παίρνουν τον Σεπτέμβριο, τον Οκτώβριο, τον Νοέμβριο. Τώρα τα έχουν πάρει οι περισσότεροι. Το έχετε αναγγείλει και το έχετε εξαγγείλει πέντε φορές.

Και τελειώνω. Υπάρχουν δύο-τρεις διαφορετικές προσεγγίσεις και στα εθνικά όπως εσείς έχετε μια κοινή πολιτική.

Δεν ήσασταν πριν, κύριε Ζαχαριάδη και κύριε Μαμουλάκη, και δεν σας άκουσα κάτι να πείτε για τη συνδιαχείριση στο Αιγαίο. Πιστεύετε στη συνδιαχείριση στο Αιγαίο με την Τουρκία;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν ακούσατε μάλλον. Επειδή απευθυνθήκατε…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Η Νέα Δημοκρατία, λέω. Πριν δύο μέρες ο Υπουργός είπε ό,τι θέλει ο Ακάρ, είπε ότι υπάρχει συνδιαχείριση στο Αιγαίο. Εσείς που δεν πιστεύετε και στα σύνορα, πιστεύετε στη συνδιαχείριση στο Αιγαίο με την Τουρκία; Δεν σας ακούσαμε. Ποια είναι η άποψή σας;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Αυτό έχετε να πείτε για τις δηλώσεις Ακάρ;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εγώ είπα για τον κ. Ακάρ. Δεν ήσασταν εδώ. Έκανα σφοδρή κριτική στην Κυβέρνηση. Ο ΣΥΡΙΖΑ δεν άκουσα σήμερα να κάνει μια δήλωση. Συμφωνεί στη συνδιαχείριση στο Αιγαίο; Η Κυβέρνηση συμφωνεί, απ’ ότι καταλαβαίνω. Δεν μιλάει κανένας. Εσείς συμφωνείτε;

Και πάμε τώρα στα επιδόματα. Είναι δυο-τρεις διαφορετικές προσεγγίσεις. Η μία είναι της σοσιαλδημοκρατίας και άλλη είναι της Αριστεράς και της Δεξιάς. Η Αριστερά και η Δεξιά δίνει επιδόματα τα Χριστούγεννα, κάτι ψίχουλα που έλεγε ο ένας στον άλλον, τα ψηφίζει, τα καταψηφίζει, θα έρθει λίγο το καλοκαίρι, 200 ευρώ, θα σας δώσουμε 100 ευρώ. Είναι τα γνωστά επιδόματα που έδινε και η Φρειδερίκη. Η σοσιαλδημοκρατία λέει κάτι άλλο: Λέει για μηχανισμό. Ποιος είναι μηχανισμός; Το ΕΚΑΣ. Ποιος κατήργησε το ΕΚΑΣ; Μια αριστερή κυβέρνηση. Ποιος δεν το επανέφερε. Μια δεξιά κυβέρνηση.

Εμείς ως σοσιαλδημοκράτες πιστεύουμε ότι πρέπει να έχουμε μηχανισμούς για τις πιο ευάλωτες ομάδες. Γι’ αυτό σας προτείνουμε ένα μέτρο για διακόσιους πενήντα χιλιάδες συμπολίτες μας, το οποίο είναι κοστολογημένο και μπορεί να ανταποκριθεί.

Κυρίες και κύριοι συνάδελφοι, η σοσιαλδημοκρατία έχει τα εργαλεία για να αντιμετωπίσει τις κρίσεις. Το ΠΑΣΟΚ έχει την πρόταση και σε λίγο χρονικό διάστημα θα τη φέρει όταν θα έρθουν εκλογές και οι πολίτες θα του δώσουν τη δύναμη να την κάνει πράξη.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Αντιπρόεδρε.

Η κ. Τζάκρη από τον ΣΥΡΙΖΑ - Προοδευτική Συμμαχία έχει τον λόγο.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Άκουσα και εγώ χτες βράδυ, όπως και όλοι οι Έλληνες άλλωστε, το διάγγελμα του Πρωθυπουργού. Ο κ. Μητσοτάκης είναι, όπως λέει ο λαός, φθηνός με τους πολίτες, ακριβός με τους κερδοσκόπους. Στήθηκε για άλλη μια φορά στην τηλεόραση, στα ελεγχόμενα δηλαδή από αυτόν μέσα ενημέρωσης, για να παραστήσει τον μέγα στυλοβάτη των φτωχών και της μεσαίας τάξης, μοιράζοντας το δυσθεώρητο ποσό των 12 ευρώ τον μήνα με εισοδηματικά κριτήρια ως αντίδωρο για το όνειδος της αισχροκέρδειας που έχει επιτρέψει να συμβαίνει στον τομέα της ενέργειας.

Και πραγματικά δεν ντράπηκε –θα μου πείτε ότι εδώ δεν ντρέπεται για τον Άδωνι, θα ντραπεί για τη βενζίνη;- να σταθεί ενώπιον του ελληνικού λαού που χάνει στη συντριπτική του πλειοψηφία το μεγαλύτερο κομμάτι του εισοδήματός του λόγω του πληθωριστικού αυτού κύματος και της αισχροκέρδειας.

Αυτό βέβαια δεν μας εκπλήσσει. Είναι η παλιά συνταγή του αείμνηστου Κωνσταντίνου Μητσοτάκη. Θυμάστε οι παλαιότεροι τις φοβερές αυξήσεις που έκανε, το «0 συν 0, ίσον 14%» και τις συμφωνίες κυρίων του Καραμανλή του νεότερου, τότε που κάλπαζε και πάλι η αισχροκέρδεια και ο πληθωρισμός.

Βέβαια, οφείλω να ομολογήσω ότι ο κ. Μητσοτάκης είναι πιο εξελιγμένη εκδοχή της νεοφιλελεύθερης Δεξιάς. Η μόνη συμφωνία που έχει κάνει είναι με ένα κομμάτι φίλων και χορηγών των επιχειρηματιών, αυτοί να αισχροκερδούν και ο ίδιος να κοροϊδεύει δια τηλεοπτικών διαγγελμάτων τον ελληνικό λαό παριστάνοντας τον «Ζορό» των ανατιμήσεων. Αυτό που απομένει βέβαια, για να ολοκληρωθεί το έργο, είναι από αύριο το πρωί ο κ. Άδωνις να πάρει πάλι σβάρνα τον «ΣΚΑΙ» και τον Αυτιά και να τις τσιρίζει περιχαρής για άλλη μια μεγάλη μάχη της Δεξιάς που κερδήθηκε.

Στο νομοσχέδιο τώρα. Κυρίες και κύριοι Βουλευτές, μετά τη δεκαετή χρηματοπιστωτική κρίση, την κρίση της πανδημίας και τον πόλεμο που εξελίσσεται στην Ουκρανία, δηλαδή σε ευρωπαϊκό έδαφος, η χώρα βρίσκεται σε ένα εξαιρετικά κρίσιμο σταυροδρόμι και το διακύβευμα είναι ποιον δρόμο θα ακολουθήσει, τον δρόμο της πραγματικής ανάπτυξης ή τον δρόμο που θα συνεχίσει να μας κρατά παγιδευμένους σε ένα φαύλο κύκλο λιτότητας και ύφεσης; Μέσα σε ένα δυστοπικό λοιπόν οικονομικό περιβάλλον, με το κύμα ακρίβειας στην ενέργεια και στα καταναλωτικά αγαθά, που έχει ήδη ξεκινήσει από το προηγούμενο καλοκαίρι να επιβαρύνει τραγικά τα εισοδήματα των μικρομεσαίων νοικοκυριών, συζητούμε σήμερα το σχέδιο νόμου του Υπουργείου Ανάπτυξης και Επενδύσεων.

Και για να έχουμε τη μεγάλη εικόνα, αρχικά να αναφερθώ στα νούμερα. ΕΣΠΑ 2021-2027 ή άλλως 40 δισεκατομμύρια ευρώ, που θα διατεθούν την περίοδο αυτή για να ενισχυθεί και να αναπτυχθεί η ελληνική επιχειρηματικότητα, από τα οποία βέβαια τα 20 δισεκατομμύρια θα διατεθούν αποκλειστικά στην ελληνική γεωργία, μέσα από το στρατηγικό σχέδιο ΚΑΠ 2023-2027. Ταμείο Ανάκαμψης ή Ανθεκτικότητας ή άλλως 31 δισεκατομμύρια, εκ των οποίων 17,8 δισεκατομμύρια σε επιχορηγήσεις και 12,7 δισεκατομμύρια σε δάνεια, όπως είναι γνωστό, για την ίδια περίπου χρονική περίοδο.

Η Ελλάδα λοιπόν έχει στη διάθεσή της, για τη μετάβαση στη νέα εποχή, που θα συνδυάζει υποτίθεται την οικονομική αποτελεσματικότητα με την κοινωνική συνοχή και την κοινωνική δικαιοσύνη, 70 δισεκατομμύρια ευρώ μέχρι το 2027. Καταλαβαίνουμε λοιπόν όλοι πόσο σημαντική είναι η ορθή και στοχευμένη διαχείριση αυτών των πόρων για την επόμενη μέρα της αναπτυξιακής προοπτικής της ελληνικής οικονομίας.

Και θα περάσω στην ουσία του θέματος. Το σημερινό νομοσχέδιο για τη διαχείριση, τον έλεγχο και την εφαρμογή του ΕΣΠΑ 2021-2027 δεν είναι τίποτα άλλο παρά η βασική υποχρέωση της Κυβέρνησης να θεσμοθετήσει εθνικά τις προβλέψεις του ενωσιακού Κανονισμού 10060 του 2021, που θέτει τις κοινές διατάξεις για τα ευρωπαϊκά ταμεία, όλα τα ευρωπαϊκά ταμεία, από το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ταμείο Δίκαιης Μετάβασης μέχρι και το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας κ.λπ..

Είναι ένα νομικό πλαίσιο δηλαδή που θεωρητικά θα βελτιώνει την αποτελεσματικότητα, τη διαφάνεια και την αξιοκρατία σε μια κρίσιμη οικονομική συγκυρία, κατά την οποία η εύρυθμη εκτέλεση των προγραμμάτων του ΕΣΠΑ και του Ταμείου Ανάκαμψης καλούνται να βγάλουν τη χώρα από την οικονομική στασιμότητα, τη στιγμή μάλιστα που απειλές, όπως η πανδημία, ο πληθωρισμός και ο πόλεμος έχουν επιβαρύνει πολύ την κουρασμένη από τα χρόνια της λιτότητας ελληνική οικονομία.

Πρόκειται δηλαδή για ένα διαδικαστικό τεχνοκρατικό κείμενο, που θα μπορούσαμε να πούμε ότι αποτελεί συνέχεια του προηγούμενου νόμου, του ν.4314 του 2014. Όμως κοιτάξτε τι συμβαίνει στην πράξη.

Τίθεται πρώτα από όλα το θέμα του συνολικού συντονισμού των προγραμμάτων. Όλες οι διαχειριστικές αρχές μπαίνουν κάτω από την ομπρέλα του Υπουργείου Ανάπτυξης και Επενδύσεων για μια πιο εύρυθμη, υποτίθεται, λειτουργία, για μια πιο επιτελική παρακολούθηση, όπως λέτε εσείς. Όμως εξαιρείται η αντίστοιχη διαχειριστική αρχή του Υπουργείου Ψηφιακής Μεταρρύθμισης και παρά τα επίμονα ερωτήματα που τέθηκαν, για τους λόγους για τους οποίους έγινε αυτή η εξαίρεση, απαντήσεις δεν υπήρξαν.

Όπως σας είπε και ο εισηγητής μας, ο κ. Μαμουλάκης, ενώ άκουσα την επτάωρη συζήτηση του Οκτωβρίου του 2021, παρουσία του κ. Ράσμουσεν, που στείλατε κ. Γεωργιάδη, πουθενά δεν προέκυψε ότι υπήρξε σύσταση ή οτιδήποτε άλλο από την πλευρά της Ευρωπαϊκής Επιτροπής για αυτή την εξαίρεση. Πώς θα μπορούσε άλλωστε να γίνει κάτι τέτοιο, όταν η κοινή λογική λέει ότι μόνο επιτελικό δεν είναι τούτο; Άρα, το ερώτημα γιατί εξαιρέθηκε η συγκεκριμένη διαχειριστική αρχή παραμένει.

Στον αντίποδα, από το Υπουργείο Ψηφιακής Μεταρρύθμισης, μετά το πέρας της διαβούλευσης, προστέθηκαν δεκατρία άρθρα που αφορούν στη νέα ΚΑΠ, δηλαδή προστέθηκαν χωρίς καμμία προηγούμενη διαβούλευση. Η διαχείριση του στρατηγικού σχεδίου για την ΚΑΠ έχει πολλά τεχνικά χαρακτηριστικά και διαφέρει από τα άλλα προγράμματα, γι’ αυτό άλλωστε μέχρι τώρα η διαχειριστική αρχή, ο έλεγχός της ανήκε στο ίδιο το Υπουργείο Αγροτικής Ανάπτυξης.

Αφορά σε πληθώρα προγραμμάτων και δράσεων που απαιτούν εξειδικευμένη γνώση και αφορούν στον εκσυγχρονισμό και στην ανάπτυξη του αγροτικού τομέα της χώρας, μεταξύ άλλων μέσα από την αύξηση της προστιθέμενης αξίας των γεωργικών προϊόντων και του εξαγωγικού προσανατολισμού τους, την ανάπτυξη και βελτίωση των συνθηκών παραγωγής, τη βελτίωση της ποιότητας ζωής στην ύπαιθρο, την εξασφάλιση της ασφάλειας για τον καταναλωτή των παραγόμενων και των εισαγόμενων τροφίμων στη χώρα, την προστασία του περιβάλλοντος και την αειφόρο διαχείριση των φυσικών πόρων.

Ωστόσο η χάραξη αυτής της δημόσιας πολιτικής, δηλαδή της αγροτικής πολιτικής, μεταφέρεται από το Υπουργείο σε μια εταιρεία, τη ΜΟΔ, που όπως μας ενημέρωσαν, τόσο το ΓΕΩΤΕΕ όσο και η ΠΟΓΕΔΥ, έχει τεράστια υποστελέχωση σε γεωτεχνικούς.

Αυτό που διακρίνεται, λοιπόν, είναι η προχειρότητα και η σπουδή και βέβαια το ερώτημα είναι αν υπάρχει κάποια σκοπιμότητα για τη διαχείριση αυτής της ενσωμάτωσης, πλέον της προφανούς, της συγκέντρωσης δηλαδή της διαχείρισης του συνόλου του ΕΣΠΑ σε ένα μόνο Υπουργείο, σε μια συγκυρία που θα έπρεπε να συζητούμε για το αντίστροφο και πως το δέχτηκε αυτό ο Υπουργός Ανάπτυξης, από τον οποίο -αν το κατάλαβε- αφαιρείτε τη σπουδαιότερη αρμοδιότητα.

Τρίτον, έρχεται τώρα ο ξαφνικός θάνατος του «INTERREG». Ενώ εξασφαλίζεται η υπηρεσιακή συνέχεια όλων των δομών, εξαιρείται αυτή του «INTERREG», η οποία θα διατηρηθεί μόνο μέχρι την ολοκλήρωση του τρέχοντος προγράμματος 2014-2020, ωστόσο λέει ότι θα υπάρξει μια νέα παράλληλη δομή, με νέο όνομα, που θα διαχειριστεί το νέο πρόγραμμα.

Από την πλευρά των εργαζομένων σε αυτή τη διοικητική δομή, που πρέπει να σημειωθεί ότι λειτουργεί επί δεκαεπτά χρόνια στη Θεσσαλονίκη και είναι η μόνη διαχειριστική αρχή που λειτουργεί στη Θεσσαλονίκη, εκφράζεται ένα κλίμα ανασφάλειας και αγωνίας για το μέλλον τους, καθώς δεν υπάρχει καμμία πρόβλεψη για την ομαλή μετάβασή τους στη νέα υπηρεσία. Πρόκειται για κατάφωρη αδικία τόσο για την υπηρεσία όσο και για τους εργαζόμενους, χωρίς να είναι ακόμα κατανοητή η αιτία. Το γιατί καταργείται η υπηρεσία, γιατί δημιουργείται μια νέα και μάλιστα υπό καθεστώς συνύπαρξής τους για ένα χρονικό διάστημα, κανείς δεν το κατάλαβε. Πόσο επιτελική μπορεί να είναι μια τέτοια απόφαση, επίσης κανείς δεν ξέρει. Και πού θα εδρεύει η νέα υπηρεσία; Θα παραμείνει στη Θεσσαλονίκη ή θα μεταφερθεί και αυτή, όπως τόσα άλλα, στην Αθήνα;

Θα ήθελα να επισημάνω επίσης συμπληρωματικά ότι το νέο ΕΣΠΑ και το Ταμείο Ανάκαμψης είναι δύο χρηματοδοτικά εργαλεία που θα έπρεπε να λειτουργούν συμπληρωματικά, κάτι που όμως δεν φαίνεται, γιατί η ξεχωριστή διαχείρισή τους από δύο διαφορετικά Υπουργεία αναπόφευκτα θα οδηγήσει σε απώλεια των επιδιωκόμενων συνεργειών.

Φυσικά υπάρχουν και άλλα θέματα, όπως το «Elevate Greece» και η διαφαινόμενη αλληλοεπικάλυψή του με αρμοδιότητες άλλων φορέων, όπως για παράδειγμα με την «ENTERPRISE GREECE», που έχει μια παρουσία αρκετών ετών όσον αφορά στην εθνική συμμετοχή σε διεθνείς εκθέσεις, όπως και η αποδοτικότητα του ελέγχου όταν ο ελεγχόμενος θα ελέγχει τον ελεγκτή του.

Με λίγα λόγια, πρόκειται για ένα νομοσχέδιο προβληματικό που δεν συμβάλλει στην επιτάχυνση των διαδικασιών για την απορρόφηση των πόρων του ΕΣΠΑ της νέας προγραμματικής περιόδου και ως εκ τούτου δεν συμβάλλει στην επίτευξη του επιδιωκόμενου στόχου, του βασικού στόχου του, που είναι η ενίσχυση και η ανάπτυξη της εθνικής οικονομίας σε αυτή τη δύσκολη συγκυρία, γι’ αυτό και το καταψηφίζουμε.

Θα ήθελα όμως, κυρίες και κύριοι συνάδελφοι, να κλείσω με μια επισήμανση. Θα ήθελα να αναφερθώ στην πρόταση του Προέδρου μας, του Αλέξη Τσίπρα για τη διακομματική επιτροπή που θα παρακολουθεί την ενοποίηση του Ταμείου Ανάκαμψης και του ΕΣΠΑ 2021-2027, πρακτική που έχει κριθεί ήδη θετικά σε επίπεδο Βρυξελλών. Πρόκειται για μια στρατηγική επιλογή που θα οδηγήσει σε αποτελεσματικότερη απορρόφηση των διαθέσιμων πόρων και καλά θα ήταν να την ακολουθήσετε.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Τζάκρη.

Η κ. Μαρία Απατζίδη από το ΜέΡΑ25 έχει τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα αν μου επιτρέπετε να αναφερθώ στο θέμα που αφορά στον πόλεμο στην Ουκρανία. Είναι πραγματικά εγκληματική η αδιαφορία της Κυβέρνησης για τους Έλληνες της Μαριούπολης και τον πρόξενό μας.

Στην ευρύτερη περιοχή κατοικούν περισσότεροι από εκατό χιλιάδες ομογενείς μας, οι οποίοι βομβαρδίζονται και τρομοκρατούνται από όλες τις αντιμαχόμενες πλευρές. Οι ομογενείς ζήτησαν από την ελληνική Κυβέρνηση να μεσολαβήσει στην ουκρανική, ώστε να τους επιτραπεί να διαφύγουν από τη δίοδο που είναι ανοιχτή προς τη Ρωσία και από εκεί να επαναπατριστούν.

Ο πρόξενός μας, ο κ. Μανώλης Ανδρουλάκης έχει ζήσει πάρα πολύ δύσκολες ώρες, χωρίς να υπάρχει καμμία ανάγκη γι’ αυτό. Τι συνέβη; Εμποδίστηκε η διαφυγή του προξένου από ναζιστικές παραστρατιωτικές ομάδες; Έχουμε καταθέσει σχετική ερώτηση και ο Υπουργός Εξωτερικών, ο κ. Δένδιας δεν έχει απαντήσει σαφώς.

Έρχομαι τώρα και στο νομοσχέδιο. Και αυτό το νέο νομοσχέδιο που φέρνετε συνεχίζει να υπηρετεί τον πάγιο σκοπό σας, το ξεκοκάλισμα του Ταμείου Ανάκαμψης. Παραπλανάτε τους πολίτες ότι δήθεν έρχεται η ανάκαμψη και θα πέσει χρήμα στην οικονομία. Δημιουργείτε ευκαιρίες πλουτισμού για τους πολύ λίγους, στους οποίους θα κατευθυνθούν τα νέα δάνεια. Τα σχέδια της Κυβέρνησης πάνω στους πυλώνες του σχεδίου ανάκαμψης αποτελούν τη χαρά της σύμπραξης δημοσίου και ιδιωτικού τομέα. Το δημόσιο αποσύρεται σε ρόλο συμβούλου και κανονιστικής αρχής αντί για παρόχου.

Η Κυβέρνησή σας, με βάση το σχέδιο που υποβάλατε, κατευθύνει το σύνολο της δανειακής στήριξης στη χρηματοδότηση ιδιωτικών επενδύσεων μεγάλων επιχειρήσεων της χώρας και αποκλείει τελείως τις μικρομεσαίες επιχειρήσεις. Απαράβατος όρος είναι η χορήγηση αυτών των δανείων να γίνει με όρους αγοράς.

Ως γνωστό όμως, η συντριπτική πλειοψηφία των ελληνικών μικρομεσαίων επιχειρήσεων -περίπου οκτακόσιες χιλιάδες- δεν συγκεντρώνουν τα στοιχεία που συνθέτουν το λεγόμενο τραπεζικό προφίλ. Με άλλα λόγια, η Κυβέρνηση θα αυξήσει τον ήδη υπέρογκο δανεισμό της χώρας κατά 12,7 δισεκατομμύρια ευρώ, φορτώνοντας στις πλάτες των πολιτών τα ευνοϊκά μακροπρόθεσμα δάνεια προς την εγχώρια ολιγαρχία.

Το άλλο επικείμενο σκέλος είναι ότι στη σύμβαση με την Ευρωπαϊκή Επιτροπή περιλαμβανόταν όρος για τη δημιουργία σε κάθε κράτος-μέλος δημόσιας αρχής υπεύθυνης για την παρακολούθηση του προγράμματος. Υπενθυμίζουμε ότι δύο μήνες πριν ο Πρωθυπουργός είχε συστήσει μία κυβερνητική επιτροπή και τέθηκε ο ίδιος επικεφαλής για να παρακολουθεί την ένταξη επενδυτικών σχεδίων και στο πρόγραμμα της χρηματοδότησης για την πορεία υλοποίησής τους. Ο σκοπός είναι να μοιράσει προσωπικά την «πίτα» του Ταμείου Ανάκαμψης και Ανθεκτικότητας.

Για να το πούμε ευθέως, το νομοσχέδιο είναι άλλη μια ψηφίδα στην ταφόπλακα για τις μικρομεσαίες επιχειρήσεις. Άλλωστε, το έχει δηλώσει και ξεκάθαρα ο κ. Γεωργιάδης. Τα δάνεια του Ταμείου Ανάκαμψης που θα περάσουν μέσα από τις τράπεζες θα δίνονται στις μικρομεσαίες επιχειρήσεις μόνο αν αυτές συγχωνευτούν. Δηλαδή, μόνο αν τις εξαγοράσουν μεγαλύτερες επιχειρήσεις, για να το πούμε απλά.

Η λογική και του προηγούμενου σχετικού νομοσχεδίου που είχατε φέρει είναι ότι για να επιλεγεί μια επιχείρηση προς δανειοδότηση από τους πόρους και με τους ευνοϊκούς όρους του Ταμείου Ανάκαμψης και Ανθεκτικότητας πρέπει να αξιολογηθεί τραπεζικά, δηλαδή να κρίνουν οι τράπεζες ότι έχει πιστοληπτική ικανότητα. Όμως, στην Ελλάδα από τις επτακόσιες χιλιάδες επιχειρήσεις που έχουμε συνολικά μόνο οι τριάντα χιλιάδες κρίνονται πιστοποιητικά ικανές. Το αποτέλεσμα είναι ότι η συντριπτική πλειοψηφία των μικρομεσαίων επιχειρήσεων θα μείνουν εκτός χρηματοδότησης.

Εμείς ως ΜέΡΑ25 έχουμε καλέσει από την αρχή της πανδημίας να γίνει κούρεμα των φορολογικών και ασφαλιστικών υποχρεώσεων των μικρομεσαίων επιχειρήσεων. Αντί γι’ αυτό, εσείς, όμως, επιλέγετε τις αναστολές. Ταυτόχρονα, φωνάζαμε ως ΜέΡΑ25 για παροχή ενίσχυσης κι όχι δανεικών προς τις μικρομεσαίες επιχειρήσεις. Η Κυβέρνηση, όμως, πάλι έκανε το αντίθετο, επιστρεπτέα προκαταβολή, την οποία τώρα ζητά να τη γυρίσουν πίσω.

Οι μικρομεσαίες επιχειρήσεις έχουν επιπλέον επωμιστεί το κόστος του «myDATA», δηλαδή σε πραγματικό χρόνο να υποβάλλουν υποχρεωτικά κάθε παραστατικό που κόβεται προς τα τερματικά της ΑΑΔΕ, μιας ΑΑΔΕ που είναι πλήρως εξαρτημένη από τους δανειστές και μοναδική αποστολή της είναι να έχει τον πλήρη έλεγχο των φορολογικών δεδομένων για την εξυπηρέτηση των δανειστών.

Ένα χρήσιμο εργαλείο η Κυβέρνηση το μετατρέπει σε όπλο κατά των μικρομεσαίων επιχειρήσεων δημιουργώντας τους τεράστια νέα κόστη. Γιατί η πλειονότητα των μικρομεσαίων επιχειρήσεων δεν διαθέτει λογιστήριο, αλλά συνεργάζεται με φοροτεχνικά γραφεία. Δημιουργείται έτσι ένα νέο ακόμη πεδίο αθέμιτου ανταγωνισμού υπέρ των μεγάλων επιχειρήσεων με τα οργανωμένα λογιστήρια. Η Κυβέρνηση οφείλει να συνδράμει υλικά, αλλά και τεχνικά σε αυτή τη μετάβαση και όχι να χρησιμοποιεί το εργαλείο ως όπλο.

Εμείς ως ΜέΡΑ25 θεωρούμε ότι οι μικρομεσαίες επιχειρήσεις αποτελούν τη ραχοκοκαλιά της ελληνικής οικονομίας. Κι αυτό, γιατί αποτελούν τη βασική επιλογή για την επιχειρηματική δραστηριότητα στη χώρα μας σε ποσοστά πολύ μεγαλύτερα από τις υπόλοιπες της Ευρωπαϊκής Ένωσης και τον βασικό εργοδότη με τεράστια περιθώρια ευελιξίας και περαιτέρω επέκτασης της απασχόλησης.

Οι άνθρωποι, όμως, του χώρου των μικρομεσαίων επιχειρήσεων μπορούν να αποτελέσουν τον δυναμικό χώρο που θα είναι διατεθειμένος να συγκρουστεί με το καθεστώς της χρεοδουλοπαροικίας, όπως συνηθίζουμε να λέμε. Το τραγικό, όμως, είναι ότι συμβαίνει σε ένα περιβάλλον απολύτως πρωτόγνωρης ακρίβειας, η οποία φυσικά αποτελείται από τις δυσανάλογα αυξημένες τιμές ρεύματος.

Τέσσερις ολιγάρχες -τους έχουμε ονοματίσει- μαζί με την ιδιωτικοποιημένη ΔΕΗ κάθε μέρα προσδιορίζουν μεταξύ τους μόνοι τους την τιμή που θα χρεώνεται στο ρεύμα στη χονδρική, αλλά και ακόμη υψηλότερα στη λιανική. Κι αυτό δεν είναι καν μια οικονομία της αγοράς. Είναι καρτέλ.

Γι’ αυτό, το πρώτο που θα πρέπει να γίνει είναι η κατάργηση του ψευδοχρηματιστηρίου που θέσπισε ο ΣΥΡΙΖΑ. Να μην το ξεχνάμε κι αυτό. Αν θέλουμε να αντιμετωπίσουμε την ακρίβεια, χρειάζονται, όχι επιδόματα, όπως έχουμε πει, δηλαδή και άλλα χρήματα στους λίγους ολιγάρχες, ούτε πλαφόν στην τιμή ενέργειας. Χρειάζεται κατάργηση του χρηματιστηρίου ενέργειας, για να μπορέσουν να πάρουν επιτέλους μια ανάσα όλες οι μικρομεσαίες επιχειρήσεις, αλλά και όλος ο ελληνικός λαός.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ, κυρία Απατζίδη.

Καλείται στο Βήμα ο Υπουργός Ανάπτυξης και Επενδύσεων, ο κ. Άδωνις Γεωργιάδης, για την ομιλία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Πριν ξεκινήσω, για να καταθέσω και τις τροπολογίες που γίνονται δεκτές για να τις δείτε πριν περάσουμε στον κύκλο με τις δευτερολογίες των εισηγητών, θα ήθελα και από το Βήμα της Βουλής να εκφράσω τα θερμά μου συλλυπητήρια στην οικογένεια της Έλσας Παπαδημητρίου.

Η Έλσα Παπαδημητρίου, την οποία είχα την τιμή να την γνωρίσω και να συνεργαστώ μαζί της, ήταν πράγματι μια εξαιρετική πολιτικός, με διαύγεια στις απόψεις της, σθένος στην υπεράσπισή τους και ακόμα και αν διαφωνούσες μαζί της, δεν μπορούσες παρά να διακρίνεις ήθος, γνώση και καλλιέργεια. Είναι, λοιπόν, απώλεια για την παράταξη της Νέας Δημοκρατίας, αλλά και απώλεια για τη χώρα η σημερινή της εκδημία. Και επαναλαμβάνω, εκφράζω τα θερμά μου συλλυπητήρια στην οικογένειά της.

Κυρίες και κύριοι συνάδελφοι, πριν κάνω την ομιλία μου -θα τοποθετηθείτε μετά οι εισηγητές και θα κλείσω την συνεδρίαση- θα αναφέρω τις υπουργικές τροπολογίες που γίνονται δεκτές.

Η με γενικό αριθμό 1239 και ειδικό αριθμό 124 τροπολογία του Υπουργείου Ανάπτυξης και Επενδύσεων γίνεται δεκτή. Η τροπολογία αυτή έχει διαδικαστικού τύπου θέματα, όπως τα όργανα διενέργειας διαδικασιών ανάθεσης και εκτέλεσης δημοσίων συμβάσεων και η αποζημίωση των μελών των επιτροπών, οι προθεσμίες, οι οποίες παρατείνονται, η συγκρότηση επιτροπής εισηγητών και αναπληρωματικών μελών της Επιτροπής Ανταγωνισμού, που μας ζήτησε η Επιτροπή Ανταγωνισμού. Λάθος. Αυτή που ανέφερα τώρα δεν θα είναι, έχει αφαιρεθεί. Η μοριοδότηση δομημένης συνέντευξης για την επιλογή προϊσταμένων της Επιτροπής Ανταγωνισμού. Πάλι για την Επιτροπή Ανταγωνισμού. Εξουσιοδοτική διάταξη για την συγκρότηση ομάδας εμπειρογνωμόνων για την επεξεργασία των κεντρικών δεικτών αποδοτικότητας της Επιτροπής Ανταγωνισμού. Και από το Υπουργείο Τουρισμού, η λειτουργία ξενοδοχειακών καταλυμάτων από γνωστοποίηση, που αφορά στην ευκολότερη αδειοδότηση ξενοδοχειακών καταλυμάτων.

Επίσης, από το Υπουργείο Ανάπτυξης και Επενδύσεων κατατίθεται και γίνεται δεκτή η τροπολογία με γενικό αριθμό 1240 και ειδικό αριθμό 125 με δημοσιονομικές διορθώσεις εις βάρος νομικών προσώπων μη κερδοσκοπικού χαρακτήρα, από τον Γιάννη Τσακίρη. Ζητήματα προϊσταμένων οργανικών μονάδων της ΜΟΔ. Η διεύρυνση των ορίων των πληττόμενων περιοχών από φυσικές καταστροφές. Προστίθεται η περιοχή της Λάρισας. Αρμόδιες υπηρεσίες για τον έλεγχο εφαρμογής διατάξεων για τα ολοκληρωμένα συστήματα. Αυτό έχει σημασία. Εδώ θέλω να σταθώ.

Έχουμε μια σειρά άρθρων προτεινόμενων από την ΑΑΔΕ για να μπορέσουμε να κάνουμε πιο επισταμένους ελέγχους για το λαθρεμπόριο καυσίμων, σχετικό και με όλη την ακρίβεια των ημερών που διανύουμε τώρα. Αρμόδιες υπηρεσίες για τον έλεγχο εφαρμογής των διατάξεων για τα ολοκληρωμένα συστήματα παρακολούθησης και ηλεκτρονικής μετάδοσης δεδομένων εισροών – εκροών. Διοικητικές κυρώσεις σε περίπτωση παράβασης των διατάξεων εγκατάστασης συστήματος εισροών - εκροών. Ποινικές κυρώσεις σε περίπτωση παράβασης των διατάξεων για την εγκατάσταση συστήματος εισροών - εκροών. Όλες οι σχετικές διατάξεις είναι προτεινόμενες –επαναλαμβάνω- από την ΑΑΔΕ για τη δυνατότητα να γίνονται οι έλεγχοι.

Επίσης, από το Υπουργείο Ανάπτυξης Επενδύσεων, από τον Αναπληρωτή Υπουργό, έχουμε την τροπολογία με αριθμό γενικό 1238 και ειδικό 123, που επίσης γίνεται δεκτή, με διάφορες διορθώσεις πάνω στα ζητήματα του αναπτυξιακού νόμου.

Από το Υπουργείο Οικονομικών -αν και έχουν μιλήσει ήδη- η τροπολογία με γενικό αριθμό 1237 και ειδικό 122 γίνεται δεκτή.

Από το Υπουργείο Αγροτικής Ανάπτυξης, που επίσης έχουν μιλήσει, η τροπολογία με γενικό αριθμό 1237 και ειδικό 122 γίνεται δεκτή.

Επαναλαμβάνω, κύριε Πρόεδρε, για τα Πρακτικά, για να μπορούν εύκολα να μπουν στο σώμα, οι τροπολογίες είναι: Η με γενικό αριθμό 1239 και ειδικό 124. Εδώ έχει αφαιρεθεί το άρθρο 3. Η με γενικό αριθμό 1240 και ειδικό 125. Η με γενικό αριθμό 1238 και ειδικό 123 και η με γενικό αριθμό 1237 και ειδικό 122 από το Αγροτικής Ανάπτυξης.

Αυτές είναι οι υπουργικές τροπολογίες που γίνονται δεκτές. Είναι εμπρόθεσμες, τις έχετε δει. Ό,τι απορία έχετε μπορείτε να μου τη θέσετε μετά, για να απαντήσω μετά τον κύκλο των εισηγητών.

Τώρα θέλω να πω δυο λόγια για τη συζήτηση που προηγήθηκε. Νομίζω ότι γενικά κάναμε μια καλή συζήτηση. Ένταση δεν υπήρξε. Ακόμα και αυτή η χαλαρή μου στιγμή με τον κ. Κατρίνη περισσότερο μια διευκρίνιση επί ορισμένων θεμάτων είναι. Θέλω να ευχαριστήσω την Ολομέλεια για μία καλή συζήτηση υψηλού επιπέδου και σε γενικές γραμμές συναινετική.

Σημαντικές και μεγάλες διαφορές, για να είμαστε ειλικρινείς, δεν έχουν προκύψει. Όσον αφορά τον διαγωνισμό και το άρθρο του διαγωνισμού και την επιλογή προϊσταμένων -σε αυτό αναφέρομαι- θα καταθέσουμε μια νομοτεχνική βελτίωση όπου θα επιτρέψουμε σε όποιον θέλει από όσους έχουν ήδη λάβει μέρος στον γραπτό διαγωνισμό του παρελθόντος, αν θέλουν, να κρατήσουν τη βαθμολογία τους και στον νέο κύκλο, στην επαναπροκήρυξη, δηλαδή.

Αυτό το κάνουμε για τον εξής λόγο: Αναφέρομαι κυρίως στον συνάδελφο από τον ΣΥΡΙΖΑ γιατί ο σχετικός διαγωνισμός είχε γίνει επί ΣΥΡΙΖΑ. Πρώτον, γιατί δεν θέλουμε να δώσουμε καμμία εντύπωση ότι η επαναπροκήρυξη σημαίνει κατάργηση, ότι δηλαδή, θέλουμε να σταματήσουμε και να αλλάξουν τη διαδικασία. Το αντίθετο. Επαναλαμβάνεται από την αρχή. Είμαστε σύμφωνοι με αυτή τη διαδικασία επιλογής προϊσταμένων που είχε νομοθετήσει η προηγούμενη κυβέρνηση για λόγους διάφορους της βουλήσεώς μας, κυρίως του ζητήματος της μεγάλης καθυστέρησης στις εκδόσεις αποφάσεων από το Συμβούλιο της Επικρατείας. Δεν ολοκληρώθηκε ο διαγωνισμός κατά το διάστημα της προηγούμενης προγραμματικής περιόδου. Κατά το γεγονός ότι μπαίνουμε στην καινούργια προγραμματική περίοδο αναγκαστικά λόγω της διαφοράς αρχιτεκτονικής δεν μπορούμε να μεταφέρουμε αυτόματα τους νυν προϊσταμένους στο νέο σχήμα.

Να το εξηγήσω και πρακτικά, μήπως σε κάποιους έχει μείνει η αμφιβολία. Υπάρχουν θέσεις προϊσταμένων στο νέο αρχιτεκτόνημα, στη νέα περίοδο, που έχουν καταργηθεί και υπάρχουν θέσεις προϊσταμένων στο νέο αρχιτεκτόνημα που έχουν δημιουργηθεί, οι οποίες δεν υπήρχαν στο προηγούμενο αρχιτεκτόνημα. Άρα, ακόμα κι αν λέγαμε αυτόματα οι νυν προϊστάμενοι που είχαν μπει με ανάθεση το 2015 πέρναγαν στο νέο αρχιτεκτόνημα, θα έπρεπε στο σύνολο με τους προϊσταμένους και τους προϊσταμένους των δομών να αλλάξουμε περίπου εβδομήντα ανθρώπους. Άρα, πάλι θα έπρεπε να μπούμε σε μια διαδικασία ποιους εβδομήντα, με ποια διαδικασία. Άρα, δεν γίνεται.

Τι λέμε λοιπόν; Λέμε: Ξανακάνουμε τον διαγωνισμό τον προηγούμενο από την αρχή, τον επαναπροκηρύσσουμε. Γιατί μπορούμε να πάμε τώρα με ασφάλεια ότι αυτή τη φορά αυτό που δεν καταφέραμε την προηγούμενη φορά δύο κυβερνήσεις, κύριε Μαμουλάκη, τώρα θα γίνει; Διότι τώρα πια το Συμβούλιο της Επικρατείας έχει αποφανθεί ως προς τη συνταγματικότητα της διαδικασίας. Δεν μπορεί να γίνει νέα προσφυγή ως προς τη συνταγματικότητά της για να χάσουμε ξανά τον χρόνο που χάσαμε πριν. Άρα, δεσμευόμαστε ότι μέχρι το αργότερο τις 30 Ιουνίου του 2023 θα έχουν τελειώσει όλοι, θα έχουν τοποθετηθεί άπαντες.

Τώρα για λόγους μεγαλύτερης διαφάνειας και συνέχειας του κράτους, λέμε επικουρικά με τη νομοτεχνική βελτίωση ότι όσοι από αυτούς που έλαβαν μέρος στον προηγούμενο διαγωνισμό έδωσαν γραπτές εξετάσεις και θεωρούν ότι έγραψαν καλά και θέλουν να κρατήσουν το βαθμό τους ώστε να μην αδικηθούν, ας το πούμε έτσι, ή να μην υπάρχει μια αίσθηση ότι εμείς θέλουμε να τους «κόψουμε», θα κρατάνε το βαθμό τους και θα πάνε κατευθείαν στον προφορικό, χωρίς να χρειαστεί να ξαναδώσουν γραπτά για δεύτερη φορά. Όσοι πάλι τώρα δεν είχαν δώσει γιατί δεν είχαν κάνει αίτηση, γιατί οι θέσεις οι κενές που δημιουργήθηκαν τους ενδιαφέρουν και οι προηγούμενες δεν τους ενδιέφεραν, γιατί τότε δεν είχαν τα τυπικά προσόντα τα οποία την πενταετία που μεσολάβησε τα απέκτησαν, θα κάνουν τις γραπτές τους εξετάσεις και την προφορική τους συνέντευξη όπως προβλέπει κανονικά η προκήρυξη. Επαναλαμβάνω ότι μέχρι 30-6-2023 δεσμευόμαστε να έχει λήξει διαδικασία.

Τονίζω ότι σκοπός μας είναι με τον κ. Τσακίρη να προκηρύξουμε τη διαδικασία αμέσως μετά την ψήφιση του νόμου, να μην χάσουμε καθόλου χρόνο δηλαδή, έτσι ώστε να διασφαλίσουμε ότι η περίοδος των μεταβατικώς διορισθέντων προϊσταμένων θα είναι κατά το δυνατόν πιο σύντομη και κατά τη διάρκεια, κάθε φορά που μία θέση κρίνεται ότι κάποιος διορίζεται θα αντικαθιστά τον προσωρινώς διορισθέντα με αυτόν που παίρνει την κανονική του θέση, έτσι ώστε να εξασφαλίσουμε τη συνέχεια του κράτους, τους όρους της διαφάνειας και την αξιοπιστία μιας δημόσιας διοίκησης που δεν θα πρέπει να αφήνει ούτε υπόνοια ότι σκοπός του νομοθέτη, του Υπουργού είναι να παρεμβαίνει στη διαδικασία.

Εγώ, επαναλαμβάνω, δεν θέλω να παρέμβω. Είπα και στην επιτροπή εάν είχατε να μου προτείνετε κάποιον άλλο τρόπο να το κάνω, θα ήμουν πολύ πρόθυμος να το συζητήσουμε. Δεν ακούστηκε άλλη πρόταση. Γιατί η αλήθεια είναι ότι δεν υπάρχει άλλη πρόταση. Το έχουμε ψάξει πάρα πολύ.

Ο λόγος που σας τα λέω όλα αυτά είναι γιατί θέλω να μην χρησιμοποιήσετε ως πρόσχημα αυτό το άρθρο για να μην ψηφίσετε το νομοσχέδιο. Αναφέρομαι στα κόμματα του ΣΥΡΙΖΑ και ΚΙΝΑΛ. Θα είναι αδικία επικαλούμενοι αυτό το άρθρο να μην ψηφίσετε το νομοσχέδιο, καθόσον στην πραγματικότητα σε όλο το υπόλοιπο νομοθέτημα δεν έχουμε καμμία ουσιαστική διαφωνία.

Ως προς την δήλωση της κ. Τζάκρη, δεν είναι αλήθεια. Στο ηχητικό το οποίο σας στείλαμε ακούγεται καθαρά ο κ. Ράσμουσεν που λέει: «Συμφωνούμε με τη νέα αρχιτεκτονική». Η δικιά μας αρχιτεκτονική, επαναλαμβάνω, είναι η πρώτη αρχιτεκτονική του νέου ΕΣΠΑ. Δεν υπάρχει άλλη χώρα που να έχει κάνει. Ο λόγος που έχει διαχειριστική αρχή ξεχωριστή το Υπουργείο Ψηφιακής Διακυβέρνησης είναι γιατί οριζόντια το νέο ΕΣΠΑ -αυτή είναι η βασική του διαφορά- σε όλα τα Υπουργεία όλα τα ψηφιακά αποτελέσματα τα έχει αυτό το Υπουργείο. Το ίδιο θα γίνει σε κάθε χώρα της Ευρώπης γιατί αυτό το ΕΣΠΑ έχει το ένα τρίτο σε ψηφιακά έργα. Αυτός είναι ο λόγος. Δεν είναι η προσωπική φιλία του Πρωθυπουργού και βεβαίως -δεν έχω λόγο να μην το πω αυτό- εγώ είμαι από τους φίλους του Κυριάκου Πιερρακάκη προσωπικά και τον θεωρώ και εξαιρετικά άξιο Υπουργό. Το ξεκαθαρίζω. Αυτός, όμως, είναι ο λόγος. Το κάθε κόμμα θα ψηφίσει αυτό που νομίζει.

Ως προς αυτόν καθ’ αυτόν, λοιπόν, τον νόμο, αφού τον ψηφίσουμε σήμερα, μετά μπορούμε πολύ γρήγορα να προχωρήσουμε στη δημιουργία των πρώτων προγραμμάτων που θα λειτουργήσουν στα πλαίσια της Νέας Προγραμματικής Περιόδου. Αυτό για εμάς, όχι στο Υπουργείο Ανάπτυξης και Επενδύσεων μόνο, αλλά γενικά στην Ελλάδα, πιστεύω ότι έχει πολύ μεγάλη σημασία, διότι εμείς είμαστε μια οικονομία που έχει άμεση ανάγκη ρευστότητας. Άρα δεν μπορούμε να χάσουμε χρόνο σε διαδικαστικά ζητήματα.

Αυτός είναι ο λόγος που μας ώθησε να τρέξουμε γρηγορότερα από όλα τα άλλα ευρωπαϊκά κράτη για να μπορέσουμε να πάρουμε την έγκριση του νέου προγράμματος πρώτοι, να ψηφίσουμε τον νέο νόμο πρώτοι και να βγάλουμε τα νέα προγράμματα πρώτοι, γιατί δεν θέλουμε να μείνει η ελληνική οικονομία με κενό χρηματοδότησης, όσον αφορά τουλάχιστον το ΕΣΠΑ. Εξαιρώ το Ταμείο Ανάκαμψης που είναι κάτι που προέκυψε στην πορεία και είναι κάτι διαφορετικό.

Αν σ’ αυτό συνυπολογίσετε ότι οι πόροι του τρέχοντος ΕΣΠΑ έχουν σχεδόν πια εξαντληθεί καθώς έχουμε πλησιάσει στο 100% της απορρόφησης, θα χρειαστούμε και νέους πόρους. Για να βρούμε, λοιπόν, μπαίνουμε όσο γίνεται γρηγορότερα στο νέο πρόγραμμα. Και σας καλώ να ψηφίστε το σημερινό νομοσχέδιο για να μπορούμε πάμε γρήγορα σε αυτό το νέο πρόγραμμα.

Θέλω, επίσης, να πω αυτό που είπα και στην επιτροπή. Γενικά στην πολιτική, δυστυχώς, έχω μάθει ότι δεν μπορεί να προσδοκάς σε μεγάλες κινήσεις αναγνώρισης από τους πολιτικούς αντιπάλους. Εγώ η αλήθεια είναι -και το συμβουλεύω στους συναδέλφους- πολλές φορές στην πολιτική μου διαδρομή έχω αναγνωρίσει επιτεύγματα πολιτικών μου αντιπάλων. Θεωρώ ότι είναι ωραίο πράγμα την πολιτική να τη βλέπουμε περισσότερο σαν σκυταλοδρομία παρά ως μάχη. Ο καθένας μας σε αυτές τις θέσεις είναι προσωρινός. Θα έρθει κάποιος επόμενος. Το ζήτημα είναι ο καθένας από μας να δίνει τη σκυτάλη όσο μπορεί πιο μπροστά στον επόμενο κι αυτός με τη σειρά του στον επόμενο.

Αυτό για να μπορέσει να εμπεδωθεί ως αίσθημα, θα έπρεπε να έχει τουλάχιστον αναγνώριση αντικειμενικών γεγονότων. Το γεγονός της πολύ μεγάλης αύξησης της απορρόφησης του τρέχοντος ΕΣΠΑ από την παρούσα διακυβέρνηση είναι ένας αντικειμενικός δείκτης που δεν δύναται να αμφισβητηθεί. Κι όμως σε αυτή τη συζήτηση την πολυήμερο στις επιτροπές κι εδώ στην Ολομέλεια για το νέο ΕΣΠΑ δεν ακούσαμε από κανένα κόμμα της Αντιπολίτευσης κανένα σχόλιο για την αύξηση της απορρόφησης. Σα να μην είχε συμβεί.

Είμαι βέβαιος ότι αν είχαμε αποτύχει κι αν από τη θέση δεκαεννέα που παραλάβαμε την Ελλάδα δεν ήμασταν στη θέση ένα και ήμασταν στη θέση είκοσι επτά, ήμασταν στη θέση είκοσι πέντε, θα ακούγαμε πολλές φορές εδώ συζητήσεις ως προς αυτό το ζήτημα. Δεν το έχω ακούσει και λυπούμαι γι’ αυτό. Τώρα, όσον αφορά το γεγονός ότι πρώτοι πήραμε την έγκριση για το νέο ΕΣΠΑ, που επίσης για την Ελλάδα είναι σπάνιο, πάλι γι’ αυτό δεν άκουσα απολύτως κανένα σχόλιο από κανένα κόμμα της Αντιπολίτευσης.

Κι όλα αυτά, να ξέρετε, είναι προϊόντα που δεν έρχονται αυτόματα, δεν έρχονται από τον ουρανό. Δεν ήρθαν γιατί έτυχαν. Ήρθαν διότι κάποιοι άνθρωποι -δεν λέω μόνος μου εγώ, προς θεού, προσωπικά αναγνωρίζω τον Γιάννη Τσακίρη και την πολύ μεγάλη συμβολή της δικής του ομάδας, τον Δημήτρη Σκάλκο και την πολύ μεγάλη συμβολή δικής του ομάδας, του δικούς μας γραμματείς, τον Γιώργο Ζερβό και τη Νίκη Δανδόλου, αυτοί είναι που έχουν τις θέσεις, και όλη την ομάδα, τους νομικούς συμβούλους, τους συνεργάτες, και εγώ φυσικά, δεν λέω ότι εγώ ήμουν απών, προφανώς και ήμουν παρών σε αυτή τη διαδικασία- δουλέψαμε για να μπορέσουμε να πείσουμε την DG REGIO να δώσει στο ελληνικό πρόγραμμα μια προτεραιότητα. Το να το αναγνωρίσετε αυτό δεν σας βλάπτει. Σας ωφελεί. Δεν είναι κάτι το οποίο θα σας αφαιρέσει ψήφους. Δεν πιστεύω ο ψηφοφόρος να σας καταψηφίσει επειδή τολμήσετε να πείτε ότι είναι καλό που για πρώτη φορά η Ελλάδα παίρνει πρώτη την έγκριση.

Για να καταλάβει ο κόσμος, σε όλες τις προηγούμενες προγραμματικές περιόδους η Ελλάδα τα πρώτα λεφτά του εκάστοτε προγράμματος τα έπαιρνε περίπου ενάμιση χρόνο μετά. Αν καταφέρουμε τον Ιούνιο να έχουμε τα πρώτα προγράμματα στον αέρα, θα έχουμε γλιτώσει από όλες τις περιόδους έναν χρόνο. Αυτό σημαίνει τι; Ένας επιπλέον χρόνος για να μπορέσουμε να ολοκληρώσουμε την απορρόφηση του προγράμματος. Γιατί αυτό θα είναι φυσικά και πέραν της δικής μου θητείας. Προσπερνάει τη δική μου θητεία. Είναι σαν το ν+3 να το κάναμε ν+4 με βάση τους χρόνους που δουλεύαμε μέχρι τώρα. Αυτό, ναι, είναι σπουδαίο πράγμα, με συγχωρείτε.

Θα άξιζε τον κόπο κάποιο κόμμα της Αντιπολιτεύσεως -δεν λέω για τους καλούς συναδέλφους της Συμπολίτευσης, προφανώς αυτοί το είπανε και τους ευχαριστώ τον καθένα προσωπικά και τον εισηγητή μας και όλους του Βουλευτές που το έκαναν- τουλάχιστον να αναγνώριζε τα στοιχειώδη και εν πάση περιπτώσει τα αντικειμενικά. Γιατί αυτό είναι ωραίο στην πολιτική. Αυτό δεν είναι ζήτημα τώρα ούτε ιδεολογίας, ούτε κόμματος, ούτε συμπάθειας ή αντιπάθειας ούτε τίποτα. Είναι έτσι.

Επίσης θέλω να πω ότι η συζήτηση του προγράμματος της νέας προγραμματικής περιόδου έχει και ένα ιδεολογικό χαρακτήρα. Φάνηκε περισσότερο στην επιτροπή σε έναν διάλογο που είχα με το Κομμουνιστικό Κόμμα Ελλάδας. Γιατί έχει έναν ιδεολογικό χαρακτήρα;

Διότι εδώ πρέπει να τονίσουμε στον ελληνικό λαό και είναι ευκαιρία και από το Βήμα της Βουλής να πούμε -δεν το κάνουμε συχνά στην Ελλάδα και κατά τη γνώμη μου αυτό είναι λάθος, παραλίγο να το πληρώσουμε πολύ ακριβά το 2015 και γενικά την ταραγμένη δεκαετία των μνημονίων- πόσο ωφελεί τη χώρα μας η συμμετοχή της στην Ευρωπαϊκή Ένωση, πόσο συγκλονιστικά ωφελεί τον ελληνικό λαό και την καθημερινότητά του το ότι καταφέραμε -και αυτό είναι μια συλλογική μας εθνική επιτυχία- να είμαστε μέλος της ευρωζώνης, μέλος της Ευρωπαϊκής Ένωσης, μέλος του σκληρού πυρήνα της ευρωπαϊκής οικογένειας, να μπορούν οι Έλληνες πολίτες, ο ελληνικός λαός να έχει πρόσβαση σε αυτούς τους γιγάντιους πόρους που μόνο η συμμετοχή στην Ευρωπαϊκή Ένωση μπορεί να δώσει σε έναν λαό, με τους οποίους μπορούμε και αλλάζουμε τη ζωή του λαού προς το καλύτερο.

Χτίζουμε νοσοκομεία, χτίζουμε σχολεία, χτίζουμε δρόμους, ενισχύουμε επιχειρήσεις, εκσυγχρονίζουμε την έρευνά μας και προχωράμε σε ένα συνδυασμό όλη μας της οικονομίας. Αυτές είναι δυνατότητες που μας δίνουν οι ευρωπαϊκοί πόροι, που δεν θα ήταν στη διάθεσή μας, εάν δεν ήμασταν μέλη της Ευρωπαϊκής Ένωσης. Και έχει σημασία σε ένα τέτοιο νομοσχέδιο, κύριε Πρόεδρε αυτό να τονίζεται και να το καταλαβαίνει ο κόσμος, ο οποίος πολύ συχνά στην καθημερινότητα και στα προβλήματα που δυστυχώς η ζωή πάντα φέρνει, ξεχνάει τα πολλά θετικά τη συμμετοχή μας στην Ευρωπαϊκή Ένωση.

Τέλος όσον αφορά το μείζον ζήτημα των ημερών που είναι προφανώς η ακρίβεια και ο πληθωρισμός, δεν θέλω καθόλου να υποκριθώ ότι δεν είναι τεράστιο ζήτημα και ότι δεν είναι υπαρκτό ζήτημα πέραν της όποιας αντιπολιτευτικής κριτικής ή της υπερβολής που μπορεί να έχουν κάποτε και μερικές αντιπολιτευτικές κορώνες. Αυτό δεν αφορά στην ουσία. Υπάρχει πρόβλημα πληθωρισμού και υπάρχει μεγάλη συμπίεση των εισοδημάτων των Ελλήνων πολιτών από αυτόν τον πληθωρισμό.

Προκάλεσα άλλωστε πριν, αν θυμάστε, τον κ. Κατρίνη και το ΚΙΝΑΛ να ψάξουν την περίοδο που κυβέρνησε το ΠΑΣΟΚ -δόξα τω θεώ το ΠΑΣΟΚ κυβέρνησε πολλά χρόνια την Ελλάδα, δεν είναι ένα καινούργιο κόμμα- ή την κυβέρνηση ΣΥΡΙΖΑ με τα πέντε χρόνια, και να μας φέρουν στη Βουλή πρόστιμα σε αλυσίδες σουπερμάρκετ ή σε αλυσίδες χονδρεμπορικές ή σε τράπεζες που να έχουν υψηλότερες ποινές από αυτές που έχει βάλει το Υπουργείο Ανάπτυξης και Επενδύσεων, η Γενική Γραμματεία Καταναλωτή επί των δικών μου ημερών. Σας διαβεβαιώ δεν θα βρείτε καμμία άλλη τέτοια περίοδο. Το να λέτε ως καραμέλα διαρκώς ότι εμείς υπηρετούμε τα διάφορα συμφέροντα, όταν είμαστε αυτοί που έχουμε βάλει τα μεγαλύτερα πρόστιμα και έχουμε κάνει τους μεγαλύτερους ελέγχους, με συγχωρείτε από κάποιο σημείο κι έπειτα είναι και άδικο, είναι και γραφικό. Γιατί δεν είναι αλήθεια. Είναι ψευδές.

Είναι απολύτως προφανές ότι η Κυβέρνηση είναι εκλεγμένη από τον ελληνικό λαό, υπηρετεί τον ελληνικό λαό, τα συμφέροντα του ελληνικού λαού. Και η δική μας παράταξη, κυρίες και κύριοι συνάδελφοι, της Νέας Δημοκρατίας μην έχετε καμμιά αμφιβολία, παραμένει πάντοτε μια βαθιά λαϊκή παράταξη που είναι δίπλα στον μέσο Έλληνα, στον μέσο Έλληνα υπάλληλο, τον μέσο Έλληνα επιχειρηματία, στον μέσο Έλληνα αγρότη. Και είμαστε εδώ για να κάνουμε τη ζωή του όσο γίνεται καλύτερη ακόμα και υπό τις πλέον αντίξοες σημερινές συνθήκες του πολέμου. Και θα μας κρίνει ο ελληνικός λαός όταν έρθει η ώρα των εκλογών επί αυτών μας των δράσεων. Και πιστεύω, είμαι απολύτως βέβαιος για αυτό, ότι θα μας κρίνει εξαιρετικά δίκαια, διότι ο ελληνικός λαός μέσα του έχει αποδείξει ότι έχει δικαιοσύνη και μπορεί να αναγνωρίσει ποιος δουλεύει στα αλήθεια, ποιος κάνει αυτό που πρέπει και ποιος δεν το κάνει και απλώς και μόνον θέλει να κάνει αντιπολίτευση για την αντιπολίτευση.

Μόνον αντιπολίτευση για την αντιπολίτευση δεν θα μας βγει σε καλό. Δεν μας βγήκε σε καλό στο παρελθόν. Ειδικά τώρα που έχουμε αυτές τις αναταράξεις η πλειοδοσία λαϊκισμού μπορεί να αποβεί μοιραία και πολύ επικίνδυνη για όλους εμάς.

Άρα λοιπόν, κυρίες και κύριοι συνάδελφοι, καλώ το Σώμα, το σύνολο δηλαδή της Βουλής να στηρίξει το παρόν σχέδιο νόμου. Το παρόν σχέδιο νόμου για το νέο ΕΣΠΑ, για τη νέα προγραμματική περίοδο 2021 - 2027 μόνο οφέλη θα φέρει στους Έλληνες πολίτες από τα χιλιάδες προγράμματα που πρόκειται να βγουν και τις χιλιάδες επιχειρήσεις δήμους, περιφέρειες, πολίτες που πρόκειται να αποκτήσουν πρόσβαση στα προγράμματα αυτά και άρα να κάνουν τη ζωή τους καλύτερη. Είναι πιστεύω ένα πολύ ωραίο πολιτικό μήνυμα και ειδικά λόγω των περιόδων που ζούμε το κόμματα -να μην πω όλα γιατί κάποια κόμματα έχουν αντιευρωπαϊκή ιδεολογία και άρα αυτά τουλάχιστον έχουν μια δικαιολογία να πουν όχι από θέση αρχής- να δώσουν θετική ψήφο στο νομοσχέδιο αυτό και να επιτρέψουν στο Υπουργείο Ανάπτυξης και Επενδύσεων να προχωρήσουμε άμεσα στην έκδοση των πρώτων προγραμμάτων του νέου ΕΣΠΑ και να τρέξουμε -και εκεί να κριθούμε αυστηρά- για να μπορέσουμε να κάνουμε τη δουλειά μας όσο γίνεται πιο γρήγορα.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Τον λόγο έχει ο κ. Μαμουλάκης επί των τροπολογιών.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κατ’ αρχάς να ρωτήσω το εξής επί της διαδικασίας. Είναι και ο κύριος Δήμας;

**ΠΡΟΕΔΡΕΥΩΝ (Απόστολος Αβδελάς):** Θα μιλήσει για ένα πεντάλεπτο ο κ. Δήμας και μετά θα πάω στους εισηγητές. Μου είπατε ότι θέλετε για την τροπολογία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Οπότε θα περιμένω για να τοποθετηθώ.

**ΠΡΟΕΔΡΕΥΩΝ (Απόστολος Αβδελάς):** Ό,τι θέλετε.

Τον λόγο έχει ο Υφυπουργός Ανάπτυξης και Επενδύσεων, κ. Χρίστος Δήμας.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Θέλω να μιλήσω για την τροπολογία με γενικό αριθμό 1240 και ειδικό 125, ειδικότερα για το άρθρο 8 για την αναγνώριση προϋπηρεσίας ερευνητών, την τροποποίηση του άρθρου 133 του ν.4472/2017. Σήμερα διορθώνουμε μία ανορθογραφία που δημιουργήθηκε το 2017 όσον αφορά την αναγνώριση της προϋπηρεσίας.

Επιτρέψτε μου πολύ σύντομα να σας πω ότι έρευνα διεξάγεται τόσο στα πανεπιστήμια όσο και στα ερευνητικά κέντρα. Όμως το 2017 δεν είχε αναγνωριστεί η προϋπηρεσία στα ερευνητικά κέντρα. Σας διαβάζω ότι για τους ερευνητές αναγνωρίζεται ως προϋπηρεσία το διδακτικό ή ερευνητικό έργο που έχει προσφερθεί σε δημόσια ή ιδιωτικά πανεπιστήμια του εξωτερικού, εφόσον οι τίτλοι σπουδών που αυτά παρέχουν αναγνωρίζεται από το αρμόδιο για το σκοπό αυτό όργανο ως ακαδημαϊκά ισότιμο με αυτούς των πανεπιστημίων και των ΑΤΕΙ της ημεδαπής -και προσθέτουμε- καθώς και το ερευνητικό έργο που έχει προσφερθεί σε δημόσια ερευνητικά κέντρα ή ινστιτούτα του άρθρου 13α του ν.4310/2014.

Άρα με αυτόν τον τρόπο επιτρέψτε μου να πω ότι διορθώνουμε την ανορθογραφία του 2017 και είμαι βέβαιος ότι τα κόμματα της αντιπολίτευσης θα στηρίξουν αυτή την τροπολογία. Δεν μπορώ να πιστέψω ότι θα καταψηφίσουν να αναγνωριστεί η προϋπηρεσία σε δημόσια ερευνητικά κέντρα ή ινστιτούτα.

Επίσης θέλω να μιλήσω όμως και για το άρθρο 9, τις ρυθμίσεις για τη δράση Χρηματοδότηση της Καινοτομίας «Ορίζοντας 2020» του Ταμείου Ανάκαμψης και Ανθεκτικότητας. Εδώ πέρα η δράση έχει να κάνει για τη σφραγίδα αριστείας, δηλαδή, για την χρηματοδότηση κορυφαίων καινοτόμων επιχειρήσεων ύψους 18,2 εκατομμυρίων ευρώ. Είναι έτοιμα έργα προεγκεκριμένα, ώριμα έργα προς υλοποίηση. Επιτρέψτε μου μόνο να σημειώσω ότι στους τομείς της έρευνας τεχνολογικής ανάπτυξης και καινοτομίας του Υπουργείου Ανάπτυξης και Επενδύσεων δεν ισχύει ο όρος προσκόμισης εγγυητικής επιστολής για ποσό ίσο με το 40% της συγκεκριμένης δημόσιας χρηματοδότησης κάθε δικαιούχου έναντι εισπράξεων που ενεργούνται υπέρ αυτών από την Ευρωπαϊκή Επιτροπή.

Επίσης το ποσό που καταβάλλεται στους δικαιούχους για την υλοποίηση των έργων που εντάσσονται στη δράση δεν συμψηφίζεται μόνο με βεβαιωμένα χρέη που έχουν υπαχθεί σε ρύθμιση στη φορολογική διοίκηση και το δημόσιο εν γένει.

Με αυτόν τον τρόπο χρηματοδοτούμε πρώτον τις επιχειρήσεις που πράγματι καινοτομούν και αυτό αναγνωρίζεται σε ευρωπαϊκό επίπεδο. Στηρίζουμε την καινοτομία ακόμα περισσότερο και διευκολύνουμε τους δικαιούχους να μπορέσουν πράγματι να υλοποιήσουν τα καινοτόμα σχέδιά τους.

Κλείνοντας δεν μπορώ παρά να μην κάνω δύο σχόλια. Άκουσα από την Αντιπολίτευση ότι δεν υπάρχει λόγος ίδρυσης της εταιρείας του «ELEVATE GREECE» που ουσιαστικά είναι η μετεξέλιξη του Μητρώου Νεοφυών Επιχειρήσεων από μία ψηφιακή πλατφόρμα που είναι σήμερα σε μια εταιρεία του δημοσίου. Άκουσα με πολύ μεγάλο ενδιαφέρον ότι δεν υπάρχει ανάγκη να προχωρήσουμε στην ίδρυση της εταιρείας, διότι υπήρχε η δράση του «Ερευνώ-Δημιουργώ-Καινοτομώ» που είχε χρηματοδοτήσει πάνω από διακόσιες νεοφυείς επιχειρήσεις. Επιτρέψτε μου να πω ότι δυστυχώς κάποιοι βρίσκονται ακόμα σε σύγχυση, δεν μπορούν να διαχωρίσουν τις νεοφυείς επιχειρήσεις από τις καινοτόμες επιχειρήσεις ή ακόμη και από τις νεοσύστατες επιχειρήσεις.

Πλέον έχουμε ξεκάθαρο ορισμό για τον οποίο συμφωνεί η επιστημονική κοινότητα για το πώς ορίζεται μια νεοφυής επιχείρηση. Επιτρέψτε μου να πω ότι υπάρχουν κάποια αυτοματοποιημένα κριτήρια, τα οποία έχουν να κάνουν με τη νομική μορφή της εταιρείας ΙΚΕ, ΕΠΕ, ΑΕ, με τα χρόνια λειτουργίας -δεν μπορεί να λειτουργεί πάνω από οκτώ χρόνια- με το πόσους ανθρώπους απασχολεί, δηλαδή μέχρι διακόσιους πενήντα εργαζόμενους τα πρώτα χρόνια και επίσης με τον κύκλο εργασιών, δηλαδή στην αρχή να μην υπερβαίνει τα 50 εκατομμύρια ευρώ.

Αυτό όμως δεν διαχωρίζει τις νεοσύστατες από τις νεοφυείς επιχειρήσεις γι’ αυτό μάλιστα προσθέσαμε δύο αξιολογικά κριτήρια. Πρώτον, να ενέχει το στοιχείο της καινοτομίας είτε στο προϊόν που παράγεται είτε στην υπηρεσία που παρέχεται ή ακόμα και σε μια διαδικασία που προτάσσεται. Αυτό είναι κάτι το οποίο αξιολογείται. Το δεύτερο κριτήριο αξιολόγησης έχει να κάνει με τη δυνατότητα κλιμάκωσης του μεγέθους των πωλήσεων. Να υπάρχει δηλαδή η πιθανότητα να μπορεί ακόμα και σε υπερεθνικό επίπεδο να είναι ανταγωνιστική μια επιχείρηση.

Με αυτόν τον τρόπο συνεπώς διαχωρίζουμε τις νεοσύστατες από τις νεοφυείς επιχειρήσεις. Υπάρχουν όμως και καινοτόμες επιχειρήσεις που δεν πιάνουν τα τέσσερα πρώτα αυτοματοποιημένα κριτήρια που έχουμε βάλει. Αυτό το λέω απλώς για να ξέρουμε όταν μιλάμε για νεοφυείς επιχειρήσεις για ποιες επιχειρήσεις μιλάμε. Πλέον αυτό έχει να κάνει με τις επιχειρήσεις που έχουν ολοκληρώσει επιτυχώς την εγγραφή τους στο «ELEVATE GREECE».

Επίσης το «Ερευνώ-Δημιουργώ-Καινοτομώ» είναι μια σημαντική δράση, όπου όμως δεν είχαν προβλεφθεί αρκετά κονδύλια με αποτέλεσμα έργα τα οποία είχαν πολύ υψηλή βαθμολογία να μην χρηματοδοτούνται, να μένουν εκτός. Γι’ αυτόν τον λόγο αξιοποιούμε πάλι το Ταμείο Ανάκαμψης και χρηματοδοτούμε με επιπλέον 50 εκατομμύρια ευρώ τα έργα του «Ερευνώ-Δημιουργώ-Καινοτομώ» με αποτέλεσμα να έχουμε ακόμα περισσότερους δικαιούχους.

Κλείνοντας, άκουσα και έναν σχολιασμό για τον Πρόεδρο του Εθνικού Συμβουλίου Έρευνας, Τεχνολογίας, Καινοτομίας, τον Πρόεδρο της ΕΣΕΤΕΚ, τον κ. Σπύρο Αρταβάνη - Τσάκωνα, για την ομιλία που έκανε στην Ειδική Επιτροπή Έρευνας και Τεχνολογίας της Βουλής. Παρατηρώ πάλι μία σύγχυση από την πλευρά της Αξιωματικής κυρίως Αντιπολίτευσης. Θέλω να σας πω ότι οι δράσεις της Γενικής Γραμματείας Έρευνας και Καινοτομίας, στις οποίες έκανε αναφορά ο Πρόεδρος του ΕΣΕΤΕΚ, ήταν δράσεις οι οποίες είχαν ξεκινήσει από την προηγούμενη κυβέρνηση, άρα αν ψάχνουν για ανθρώπους και για υπεύθυνους, οι οποίοι μπορεί να σχεδίασαν πολιτικές οι οποίες δεν είχαν το αναμενόμενο αποτέλεσμα, νομίζω ότι μπορούν να κοιταχτούν και στον καθρέφτη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Έχετε τον λόγο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα καταθέσω, κύριε Πρόεδρε, τις τελευταίες νομοτεχνικές βελτιώσεις.

Η σημαντική είναι αυτή που ανέφερα πριν για το θέμα των γραπτών εξετάσεων. Είναι η νούμερο ένα για όσους θα τη διαβάσουν.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.380, 381)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Επιμένετε βεβαίως στο νομοσχέδιό σας. Μπορεί να είναι διαχειριστικό όμως οι αλλαγές εξυπηρετούν την υλοποίηση μιας αντιλαϊκής πολιτικής. Δηλαδή και το ΕΣΠΑ και τα υπόλοιπα ταμεία, οι ευρωκοινοτικοί πόροι, είναι για να τα ξεκοκκαλίσουν οι επιχειρηματικοί όμιλοι. Σε αυτή τη ρότα είναι και οι τροπολογίες σας.

Τώρα, κύριε Υπουργέ, πόσο ωφελεί η συμμετοχή της Ελλάδας και για τους γιγαντιαίους πόρους και αν χτίζονται νοσοκομεία, σχολεία και λοιπά να σας πω ότι μακάρι να ήταν έτσι, όμως δεν υπολογίζετε τα πόσα δίνουμε συμμετοχή και αφαιρώντας τι μένει. Είναι πολύ πιο λιγοστά.

Όμως το κυριότερο δεν είναι μόνο αυτό. Ο Ζακ Ντελόρ έχει γράψει ένα πολύ καλό βιβλίο για το πάρε-δώσε, γιατί είχε και πολλή εμπειρία. Όμως το κυριότερο είναι ότι μας απαγορεύουν ουσιαστικά αυτά που συμφέρουν και στη χώρα και στον λαό, γιατί έχουμε πλεονεκτήματα, για να κερδίζουν μονοπώλια. Παραδείγματος χάριν τα λιγνιτικά πεδία. Τα μεγαλύτερα έχουμε στην Ελασσόνα και τη Δράμα. Δεν επιτρέπεται, μπαίνει πρόστιμο στη χρήση τους. Μας επιτρέπουν όμως οι Γερμανοί να τους τα πουλήσουμε. Και το λέω τώρα γιατί είναι πολύ επίκαιρο και είναι και καθοριστικό κιόλας. Ας μην κρυβόμαστε πίσω από το δάχτυλο για τα περιβαλλοντικά. Και η Βρετανία, αλλά και το Μετσόβιο Πολυτεχνείο έχει βρει πάρα πολύ καλά φίλτρα, αλλά είναι για να διοχετευτούν και να βρουν πεδίο λιμνάζοντα κεφάλαια. Άλλοι λόγοι είναι.

Στη βιομηχανία ζάχαρης μας πλήρωσαν, αυτή ήταν η επιδότηση, να σπάσουμε τα μηχανήματα μέχρι και τους τοίχους. Αυτό δεν είναι παραγωγική διαδικασία. Και εισάγουμε ναι, εισάγουμε ζάχαρη. Λέω ένα προϊόν που δεν είναι μόνο στην πρωτογενή παραγωγή, είναι και στη μεταποίηση. Δεν χρησιμοποιείται μόνο αγροτική γη και αγρότες. Χρησιμοποιούνται και εργάτες και μεταφορείς μέχρι και βενζινάδικα και οικονομολόγοι, μια σειρά εργαζόμενοι. Τελείωσε επί ΣΥΡΙΖΑ. Το πιστοποιητικό θανάτου το είχατε ξεκινήσει όμως εσείς. Αυτό ισχύει για μια σειρά προϊόντων που θα μπορούσε κανείς να πει.

Να μπούμε στην εξωτερική πολιτική; Θα σας πω καθαρά, επειδή έχω κάνει και στο Ευρωκοινοβούλιο, τέτοια στήριξη της Τουρκίας τη στιγμή που έχει κάνει εισβολή και κατοχή στην Κύπρο δεν υπάρχει. Και αυτή συνεχίζεται μέχρι τώρα. Έχει κερδίσει η Τουρκία και ας μην είναι μέλος της Ευρωπαϊκής Ένωσης. Τέλος πάντων, είναι μια συζήτηση πολύ ενδιαφέρουσα, αλλά δεν μπορεί να γίνει τώρα.

Τώρα στις τροπολογίες βεβαίως μια σκούπα γίνεται. Μερικά άρθρα είναι θετικά. Να πω την τροπολογία με αριθμό 1240 και το άρθρο 2 για τους προϊσταμένους στις ΜΟΔ ή το άρθρο 3, που είναι ενισχύσεις από φυσικές καταστροφές. Αν ήτανε χωριστά θα τα ψηφίζαμε. Ή ακόμα το άρθρο 8, που είπε ο κ. Δήμας. Εμείς έχουμε προτάσεις βελτίωσης του. Βεβαίως καλύπτει ένα κενό, αφού εντάσσει προϋπηρεσία ακαδημαϊκών ερευνητών και την εργασία τους, που ήταν σε δημόσια ερευνητικά κέντρα. Λογικό, αυτό έπρεπε να είχε γίνει και καλώς το φέρατε.

Όμως το μεγάλο κενό είναι ότι στην έρευνα υπάρχουν και επεκτείνονται σχέσεις εργασίας, κινητικότητα και κυνήγι χρηματοδοτήσεων, που δεν προσδίδουν προϋπηρεσία. Αυτό δεν είναι πρόβλημα; Ή το πιο χαρακτηριστικό ότι τα χρόνια του διδακτορικού, που όλοι πραγματοποιούν αφού ακολουθούν ακαδημαϊκή σταδιοδρομία, δεν υπολογίζονται στην προϋπηρεσία. Και αυτό πρέπει να το δείτε και να το συμπληρώσετε. Ωστόσο υπάρχουν και άλλα άρθρα και έτσι στην τροπολογία 1240 θα πούμε «παρών».

Στη 1237 και εδώ θα πούμε «παρών». Δίνει τη δυνατότητα να αποζημιώνονται από τον Κανονισμό Κρατικών Οικονομικών Ενισχύσεων, τα πρώην ΠΣΕΑ, μέσω κρατικής αρωγής οι αγρότες που δεν είναι υποχρεωμένοι να ασφαλίζονται στον ΕΛΓΑ. Θετικό είναι. Συμπεριλαμβάνονται κτηνοτροφικές πτηνοτροφικές εκμεταλλεύσεις, φυτώρια, ανθοκομικά και καλλωπιστικά φυτά. Όμως εξαιρούνται από την υποχρεωτική ασφάλιση και τα θερμοκήπια, για τα οποία όμως δεν κάνει καμία αναφορά αυτή η τροπολογία. Ποιο είναι το αποτέλεσμα; Εξακολουθούν να μην μπορούν να καλυφτούν, να μην μπορούν να αποζημιωθούν οι αγρότες του Μαραθώνα, αλλά και άλλων περιοχών της Αττικής που έπαθαν πάρα πολλές μεγάλες ζημιές πριν λίγο καιρό. Αν τα συζητούσαμε σε κανονικές συνθήκες, θα μπορούσατε να το συμπεριλάβετε.

Εμείς ζητάμε άμεσα να υπάρξει μέριμνα, ώστε να μπορέσουν και αυτοί οι αγρότες να ενταχθούν με ρητή αναφορά ότι συμπεριλαμβάνονται και τα θερμοκήπια.

Το άρθρο 5 αυτής της τροπολογίας κάνει βελτιώσεις. Δηλαδή τι; Βάζει το ακατάσχετο και στις προκαταβολές. Όμως δεν είναι εκεί η ουσία, γιατί αυτό που βάζουν οι αγρότες είναι ότι πρέπει για τη ζημιά που υφίστανται να αποζημιώνονται στο 100% και όχι στα 70%. Λέω ότι και σε αυτή την τροπολογία θα πούμε «παρών».

Επίσης, καταψηφίζουμε την τροπολογία με αριθμό 1238. Και το λέω, γιατί θεωρούμε απαράδεκτο το άρθρο 2, που απαλλάσσει επιχειρηματίες να διατηρήσουν θέσεις εργασίας στην περίοδο του κορωνοϊού, από το 2020 μέχρι τον Ιούνιο του 2021, αν και επιδοτήθηκαν. Είναι απαράδεκτο, είναι αντεργατικό και ενισχύει την ανεργία.

Και τέλος, καταψηφίζουμε και την τελευταία, με αριθμό 1239.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Μανωλάκου.

Ο κ. Αρσένης από το ΜέΡΑ25 έχει τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Αυτό το νομοσχέδιο, όπως έχουμε πει από την αρχή, είναι η προσπάθεια της Κυβέρνησης πραγματικά να τσιμεντώσει τους αρμούς της εξουσίας, προκειμένου κανένα νοικοκυριό, καμμιά μικρή επιχείρηση, κανένας αυτοαπασχολούμενος να μην αποφύγει, να μην ξεφύγει από τη λεηλασία των πέντε μεγάλων επιχειρηματικών ομίλων. Είναι ένα κομμάτι ενός μεγάλου παζλ, μιας μεγάλης εικόνας, που είναι το πώς από το Ταμείο Ανάκαμψης, από τον αναπτυξιακό, τον προϋπολογισμό και τώρα το ΕΣΠΑ όλα έχουν δομηθεί με έναν τρόπο, ώστε όλα τα χρήματα να μπορούν να ελεγχθούν από την Κυβέρνηση, για να πάνε στους πέντε επιχειρηματικούς ομίλους και τίποτα να μην πάει εκεί που υπάρχει σήμερα ανάγκη.

Ποια είναι η σημερινή ανάγκη; Η σημερινή μεγάλη ανάγκη είναι οι επιχειρήσεις που κλείνουν από το βάρος των lockdown και της ακρίβειας. Η σημερινή ανάγκη είναι τα νοικοκυριά που δεν μπορούν να τα βγάλουν πέρα.

Η Κυβέρνηση πρώτα έφερε το Ταμείο Ανάκαμψης, που τα δίνει όλα στους μεγάλους, 60 δισ. Και πάλι θα θυμίσω τι έκαναν άλλες χώρες. Πορτογαλία: φωτοβολταϊκά στις στέγες για τα νοικοκυριά, «Εξοικονομώ Κατ’ Οίκον» για όλα τα νοικοκυριά και κοινωνική στέγη. Απαντάνε και στην ακρίβεια και στο ενεργειακό ζήτημα και ενισχύουν τα εισοδήματα. Και τα χρήματα που ξοδεύουν, τα στέλνουν στους μικρούς: στους ηλεκτρολόγους, στους μπογιατζήδες, στους αλουμινάδες κ.λπ..

Εσείς δεν τα θέλετε αυτά. Στον αναπτυξιακό νόμο τίποτα. Στον προϋπολογισμό πάλι θα θυμίσω ότι μηδενική ήταν η πρόβλεψη σας για πληθωρισμό. Την ανεργία την είχατε βγάλει μισή από τους εγγεγραμμένους στον ΟΑΕΔ. Γιατί είναι όλα αυτά σημαντικά; Μα γιατί τα κάνετε έτσι, με αυτά τα δεδομένα, για να απελευθερωθείτε από κάθε υποχρέωση να πάρετε μέτρα.

Και τώρα βλέπουμε στο ΕΣΠΑ την πίεση που ασκείτε στους εργαζόμενους. Τους έχετε να εργάζονται με δύο ταχύτητες. Τους κλείνετε το «INTERREG» Θεσσαλονίκης. Δεν μας λέτε ποιο είναι το μέλλον των εργαζομένων εκεί πέρα. Έχουν φύγει από τη ΜΟΔ τριακόσιοι εργαζόμενοι και εκατό είναι αυτοί που προσλαμβάνονται στη θέση τους. Δημιουργείτε ένα ασφυκτικό κλίμα μέσα από ένα κλίμα ελέγχου με την ειδική υπηρεσία για το περιφερειακό ΕΣΠΑ στο Υπουργείο Ανάπτυξης, έναν δερβέναγα για το ΕΣΠΑ. Θέλετε να ελέγξετε, να τσιμεντώσετε τους αρμούς του κράτους, προκειμένου να μην ξεφύγει καμμία μικρή επιχείρηση, κανένας αυτοαπασχολούμενος, κανένα νοικοκυριό από τη λεηλασία των πέντε μεγάλων επιχειρηματικών ομίλων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Τον λόγο έχει ο κ. Απόστολος Πάνας από το Κίνημα Αλλαγής.

**ΑΠΟΣΤΟΛΟΣ ΠΑΝΑΣ:** Ξεκινώντας, θα ήθελα να πω στα λεγόμενα του Υπουργού ότι σε ό,τι αφορά το θετικό σημείο του ΕΣΠΑ, κύριε Γεωργιάδη, εδώ μας αδικείτε. Το είπαμε ότι είναι πάρα πολύ θετικό ότι η χώρα μας πολύ γρήγορα κινήθηκε, για να είναι η πρώτη χώρα σε ό,τι αφορά το ΕΣΠΑ.

Σε ό,τι αφορά την απορροφητικότητα, εμείς δεν αντιλέγουμε ότι είμαστε από τις πρώτες χώρες. Άλλωστε, έγινε και μια εμπεριστατωμένη απάντηση από τον Υφυπουργό στη διάρκεια της επιτροπής. Όμως, ξεχωρίσαμε το σημείο της απορροφητικότητας από την αποτελεσματικότητα. Και αυτό είναι κάτι που δεν αφορά μόνο το Υπουργείο. Είναι κάτι που αφορά ολόκληρο το σύστημα το οποίο διαχειρίζεται τέτοιου είδους προγράμματα. Και εκεί πλέον ίσως είναι η ανάγκη να ξεκινήσει και μία συνολική ουσιαστικά κουβέντα για τον τρόπο διαχείρισης των αναπτυξιακών προγραμμάτων στη χώρα μας.

Σε ό,τι αφορά τις τροπολογίες, έχουμε ένα φαινόμενο το οποίο το έχουμε ξαναπεί στη Βουλή: Υπάρχουν άρθρα σε τροπολογίες τα οποία μας ικανοποιούν, αλλά είναι συνολικά σε μια σειρά τροπολογιών που είναι δύσκολο να ψηφίσουμε. Κάτι τέτοιο γίνεται και στις παρούσες τροπολογίες που έχουμε.

Για παράδειγμα, στην τροπολογία με αριθμό 1237, που έχει αρκετά ζητήματα που αφορούν τους αγρότες, είμαστε υποχρεωμένοι να ψηφίσουμε «παρών».

Σε ό,τι αφορά την τροπολογία με αριθμό 1238, στο άρθρο 6 της τροπολογίας αναφέρεται το γραφείο του διοικητή της Ειδικής Υπηρεσίας, όπου εκεί ήδη με τον ν.8872/2021 έχουμε ψηφίσει «όχι». Άρα πρέπει να είμαστε αρνητικοί.

Στην τρίτη τροπολογία με αριθμό 1239 του 2022 των Μεσογειακών Αγώνων, η πρόθεσή μας είναι να ψηφίσουμε «παρών», ενώ σε ό,τι αφορά τις δημοσιονομικές διορθώσεις στην τροπολογία με αριθμό 1240/125 θα ψηφίσουμε «ναι».

Τελειώνοντας, θέλω να πω ότι, επειδή εμείς συνολικά θεωρούμε ότι το νομοσχέδιο πρέπει να «τρέξει» πράγματα που αφορούν τη διαχείριση του ΕΣΠΑ, παρ’ όλες τις διαφωνίες που έχουμε σε τεχνικά και οργανωτικά ζητήματα -και αυτή η διαφωνία θα εκφραστεί, εν πάση περιπτώσει, στην κατ’ άρθρον επιλογή μας- ψηφίζουμε θετικά επί της αρχής.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Πάνα.

Ο κ. Χαράλαμπος Μαμουλάκης από τον ΣΥΡΙΖΑ - Προοδευτική Συμμαχία έχει τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κατ’ αρχάς θα ξεκινήσω και εγώ με τα ζητήματα που άπτονται των τροπολογιών -λίγο παραπάνω χρόνο θα ήθελα, κύριε Πρόεδρε- και θα τοποθετηθώ επ’ αυτών.

Θα εκθειάσω ιδιαιτέρως και ενδελεχώς το ζήτημα της τροπολογίας με αριθμό 1239. Και γιατί το λέω αυτό, κύριοι Υπουργοί και κύριε Υπουργέ, κύριε Γεωργιάδη, που την υποστηρίξατε πριν από λίγο; Η τροπολογία με αριθμό 1239 εμπεριέχει πραγματικά ένα σύνολο ετερόκλητων διατάξεων. Δεν είναι η πρώτη φορά, αλλά εδώ ειδικά ξεπερνάει κάθε όριο. Οι Επιτροπές Εκτέλεσης Δημοσίων Συμβάσεων, η Επιτροπή Ανταγωνισμού, το χάντμπολ, τα σύνθετα τουριστικά καταλύματα όλα μαζί σε έναν απόλυτο αχταρμά, ο οποίος, αν μη τι άλλο, υπερβαίνει παρασάγγας την έννοια της θεσμικής ακαλαισθησίας, για να μην το χαρακτηρίσω κάτι άλλο. Και τίθεται εν αμφιβόλω κατά πόσον θεσμικά και νομοθετικά είναι έγκυρο. Διότι, όπως γνωρίζετε, ο Κανονισμός της Βουλής είναι σαφής. Εδώ πια έχουμε το κάτι άλλο.

Και θα πάω και θα υπεισέλθω και στο άρθρο 6. Ήθελα να εκθειάσω την εν λόγω τροπολογία και το άρθρο 6 αυτής της τροπολογίας, που αναφέρεται σε μια περιοχή από την οποία κατάγομαι, το Ηράκλειο. Παρ’ όλο που εδώ και δύο χρόνια είναι γνωστό τοις πάσι ότι το Ηράκλειο θα φιλοξενήσει τους Παράκτιους Μεσογειακούς Αγώνες -δύο χρόνια, κύριε Πρόεδρε-, έρχεται η εν λόγω τροπολογία να πάρει ουσιαστικά το πράσινο φως και να νομοθετηθεί κατ’ εξαίρεση ένα σπιράλ απευθείας αναθέσεων. Πώς τεκμαίρεται το κατεπείγον; Αν, πράγματι, υπήρχε αυτή η βούληση, υπάρχει η ΕΑΑΔΗΣΥ, η Εθνική Αρχή Δημοσίων Συμβάσεων που θα μπορούσε να αιτηθεί ο Υπουργός και να πάρει την εξαίρεση και να πάρει, όπως γνωρίζετε πολύ καλά, βάσει της κείμενης νομοθεσίας δυνατότητα ανταγωνιστικού διαλόγου, δηλαδή, να υπερβεί τις διαδικασίες. Δεν συνέβη. Ξέρετε γιατί; Διότι απλούστατα δεν μπορούσε να τεκμηριώσει το κατεπείγον της περίστασης. Δύο χρόνια μετά πώς θα τολμήσει να πάει στην ΕΑΑΔΗΣΥ και να ζητήσει κάτι τέτοιο;

Επειδή φέρνετε εσείς την τροπολογία, οφείλω να το εκθειάσω και θέλω και μία απάντηση επ’ αυτού, γιατί, αν μη τι άλλο, νομίζω ότι προσβάλλει και την κοινοβουλευτική διαδικασία. Είναι κάτι αρκετά -θα έλεγα- προκλητικό, κοινοβουλευτικά τουλάχιστον προκλητικό. Δύο χρόνια, το τονίζω. Δεν έγινε χθες. Δεν ορίστηκε το Ηράκλειο ως πόλη που θα φιλοξενήσει τους Παράκτιους Μεσογειακούς Αγώνες πριν από ένα μήνα. Αυτό έγινε πριν από δύο χρόνια. Και τώρα γίνονται απευθείας αναθέσεις; Τελευταία στιγμή; Νομίζω ότι είναι κάτι το οποίο χρήζει εξηγήσεως.

Τώρα αναφέρατε κάτι για τον κ. Ράσμουσεν. Ξέρετε, κύριε Γεωργιάδη, εγώ προσωπικά έκατσα επτά ώρες και το άκουσα όλο. Προχθές το παραδώσατε. Έχασα δύο νύχτες, για το ακούσω mot a mot. Και επειδή τα αγγλικά μου τυγχάνει να είναι καλά ελέω των σπουδών μου στο Ηνωμένο Βασίλειο, θα σας πω το εξής: Σε κανένα σημείο, σε κανένα εδάφιο της εν λόγω συνομιλίας δεν υπάρχει παραίνεση ούτε η παρότρυνση του κυρίου Επιτρόπου και της «DG REGIO» προς αυτή τη κατεύθυνση. Υπάρχει μια δική σας νομοθετική πρωτοβουλία, η οποία καταστρατηγεί τον γνωστό νόμο Χατζηδάκη του 2014, όπου ακριβώς το αντίθετο συνέβαινε: Όλα ήταν υπό μία ομπρέλα και πολύ σωστά. Το λέω, επειδή είπατε ότι δεν έχετε δει σε αυτή την Αίθουσα και μια αναγνώριση της προσπάθειας. Αυτή η νομοθετική προσπάθεια το 2014 ήταν στη σωστή κατεύθυνση. Εξ ου και η τήρησή της από την κυβέρνηση του ΣΥΡΙΖΑ μετέπειτα. Τα αποτελέσματα από τις απορροφήσεις του ΕΣΠΑ και την εκτέλεση των έργων έδειξαν ότι ήταν σε σωστή κατεύθυνση. Άρα προς τι η αλλαγή στην παρούσα φάση; Ένα εύλογο ερώτημα που νομίζω ότι χρίζει απάντησης.

Να σας πω αυτό το οποίο εγώ αντελήφθην και με τα αγγλικά τα οποία κατανοώ: Το προτείνατε, υπήρξε διστακτικότητα, το ξαναπροτείνατε και τελικά ο Επίτροπος είπε ότι μπορεί να γίνει approved.

Ξέρετε τι συμβαίνει στην Ιταλία; Μπορεί η Ιταλία να μην ήταν η πρώτη χώρα που αιτήθηκε, αλλά τον προηγούμενο μήνα η Ιταλία πήρε τις εγκρίσεις. Στην Ιταλική, λοιπόν, Δημοκρατία και στο αντίστοιχο ΕΣΠΑ δεν υπάρχει αυτή η εξαίρεση, δεν υπάρχει τι, δηλαδή, για να κατανοήσει ο κόσμος; Δεν υπάρχει ένα Υπουργείο που να είναι ξέχωρο από τα άλλα και αυτό το Υπουργείο -για να καταλαβαίνει ο κόσμος- τις δικές του δαπάνες και τη συμβατότητα αυτών τις συγκρίνει το ίδιο και όχι το επιτελικό Υπουργείο Ανάπτυξης που είναι για τις άλλες περιπτώσεις. Άρα μιλάμε για Υπουργεία δύο ταχυτήτων. Αυτό είναι το επιτελικό κράτος; Νομίζω ότι είναι ένα εύλογο ζήτημα και σας λέω παραδείγματα γειτονικών χωρών μεταγενέστερα από εμάς. Η συνομιλία, αν δεν κάνω λάθος, ήταν τον Οκτώβριο του 2021 και τον Φεβρουάριο του 2022 έχουμε την ένταξη της Ιταλίας με ένα καθολικό πλαίσιο υπό μία εποπτεία και όχι δύο. Νομίζω ότι αυτό είναι σημαντικό.

Για την αναγνώριση σάς είπα ότι θα αναγνωρίσουμε τις καλές κινήσεις. Όμως, θα ήθελα να ακούσω και από εσάς κάτι για τον τιτάνιο αγώνα που κατέβαλε η προηγούμενη κυβέρνηση για να μπορέσει να τακτοποιήσει και στοιχειωδώς να φέρει τη χώρα σε μια κατάσταση εύρυθμης λειτουργίας, δεδομένης της κατάστασης που ευρίσκετο στις απαρχές του 2015, μια χώρα-ερείπιο. Είναι γνωστά αυτά, αλλά οφείλω να τα τονίσω, οφείλω να τα επισημαίνω, γιατί είναι σημαντικό να αναγνωρίζουμε και αμφιδρόμως να υπάρχει αναγνώριση των προσπαθειών και των κόπων του καθενός.

Εγώ δεν μετείχα στην προηγούμενη κυβέρνηση, υπηρετούσα την αυτοδιοίκηση εκείνη την εποχή, αλλά αν μη τι άλλο είναι μια στοιχειώδης κίνηση δημοκρατικού και κοινοβουλευτικού ήθους να αναγνωρίζουμε και τα πεπραγμένα των προηγουμένων. Ίδρωσαν πολύ, κύριε Γεωργιάδη, οι προηγούμενοι για να μπορέσουν να βγάλουν τη χώρα από τα μνημόνια, να ρυθμίσουν το χρέος, να αφήσουν 41 δισεκατομμύρια -πρόσφατη δήλωση του κ. Σταϊκούρα, δεν είναι 37 δισεκατομμύρια, 41 δισεκατομμύρια ήταν τελικά το «μαξιλάρι»- και πολλά άλλα.

Οφείλω μια απάντηση στον κ. Δήμα που ανέφερε το «ELEVATE GREECE». Κύριε Δήμα, ακούστε το αυτό, επειδή είστε ένας μετριοπαθής και νέος ηλικιακά πολιτικός. Έχω να σας πω το εξής.

Μιλήσατε για σύγχυση. Δεν ξέρω εάν αναφέρεστε σε εμένα ή σε κάποιον συνάδελφο, δεν έχει καμία σημασία. Μένω επί της συγχύσεως. Γνωρίζω τις διαδικασίες, τυγχάνει να έχω υπηρετήσει και να έχω εκτελέσει πρόγραμμα προσωπικά, το «Ερευνώ- Καινοτομώ- Δημιουργώ», ένα εξαιρετικό πρόγραμμα με το οποίο αναπτύξαμε και ανεβάσαμε σε διπλάσιο ποσοστό την ανακύκλωση στην Κρήτη συνολικά και για πρώτη φορά τα Χανιά και το Ηράκλειο συνεργάστηκαν και δεν ήταν αντίπαλα μεγέθη και συνεργάστηκαν υπό αυτήν την «ομπρέλα» και το αποτέλεσμα ήταν της ΓΓΕΚ, της Γενικής Γραμματείας Έρευνας και Τεχνολογίας. Η ΓΓΕΚ έχει αποδείξει εν τοις πράγμασι ότι μπορεί να εκπληρώσει καθολικά τον ρόλο της.

Άρα ας μη κρυβόμαστε σε αυτή εδώ την Αίθουσα. Ας πούμε ακριβώς τι συμβαίνει. Το είπα και στην τοποθέτησή μου. Μία είναι η γενεσιουργός αιτία για τη νομοθετική σας αυτή σημερινή παρέμβαση και διάταξη. Ποια είναι αυτή; Η δυνατότητα εξαιρέσεως επί του συνόλου των δημοσίων συμβάσεων. Θέλετε ευελιξία από ένα νομικό πρόσωπο ιδιωτικού δικαίου, όπως είναι μια Α.Ε., για να μπορέσετε να «τρέξετε» δαπάνες και άλλα ζητήματα. Αυτή είναι η πραγματικότητα. Δεν είναι ντροπή. Άλλωστε, εδώ είναι και η πολιτική μας διαφορά και μπορούμε να το συζητήσουμε, αλλά δεν είναι ντροπή να μην το αναφέρουμε για να κριθεί και ο καθένας όπως θεωρούμε ότι του αξίζει.

Αναφέρατε τα πρόστιμα, κύριε Γεωργιάδη. Αναγνωρίζουμε, λοιπόν, τη σημερινή και όψιμη -θα έλεγα- έντονη παρεμβατικότητά σας στα ζητήματα που αφορούν την εύρυθμη λειτουργία σε κανόνες και νόρμες ανταγωνισμού στη χώρα.

Εδώ πριν από ενάμιση χρόνο σάς είχα κάνει μια επίκαιρη ερώτηση. Δεν ξέρω εάν θυμάστε. Αναφέρομαι στον Φεβρουάριο του 2019 για τον αιφνίδιο έλεγχο της Επιτροπής Ανταγωνισμού στο σύνολο των χρηματοπιστωτικών ιδρυμάτων της χώρας μας, στο σύνολο των τραπεζών.

Έχουν περάσει δυόμισι χρόνια και πόρισμα δεν υπάρχει. Προσέξτε, δυόμισι χρόνια! Τότε μου είχατε πει «οι διαδικασίες είναι χρονοβόρες, εγώ δεν παρεμβαίνω στον ρόλο των ελεγκτικών αρχών και εν πάση περιπτώσει θα το δούμε και θα πιέσουμε καταλλήλως».

Δυόμισι ολόκληρα έτη και ακόμη δεν έχουμε το στοιχειώδες πόρισμα για κάτι κατ’ εμέ αρκετά σημαντικό -για να μη πω εξόχως σημαντικό-, για τον ρόλο που παίζουν οι τράπεζες όλα αυτά τα χρόνια. Θα έλεγα ότι είναι ένας ρόλος ο οποίος δεν τιμά ούτε τις ίδιες, αλλά κυρίως δεν τιμά ούτε το πολίτευμά μας, γιατί θα έπρεπε οι τράπεζες και τα χρηματοπιστωτικά ιδρύματα να σεβαστούν όλα αυτά που το κράτος έχει κάνει γι’ αυτές, για τη διάσωσή τους, τρεις φορές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κ. Θέμης Χειμάρας από τη Νέα Δημοκρατία.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Κύριε συνάδελφε, κύριε Μαμουλάκη, δεν κατάλαβα εάν θα ψηφίσετε το νομοσχέδιο ή όχι. Καταλαβαίνω ότι δεν θα το ψηφίσετε. Δεν κατάλαβα τόση ώρα που τοποθετηθήκατε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το είπα στην εισήγησή μου από το πρωί.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Μου κάνει ειλικρινά τρομερή εντύπωση αυτό. Εγώ συμμετείχα στις επιτροπές από τη δεύτερη συνεδρίαση και μετά και θεωρούσα αυτονόητο ότι θα ψηφίσουν -τουλάχιστον τα κόμματα εξουσίας, εντός ή εκτός εισαγωγικών- το συγκεκριμένο νομοσχέδιο, γιατί θεωρώ πως δεν μπορείς να έχεις πρόταση διακυβέρνησης της χώρας και να υπερισχύει το πρόσκαιρο κομματικό, αν θέλετε, όφελος και οι διάφορες προφάσεις έναντι της καθαρής και υπεύθυνης θέσης.

Το ζητούμενο σήμερα και αυτό που σηματοδοτεί η ψήφιση του συγκεκριμένου νομοσχεδίου είναι ότι σηκώνουμε τα μανίκια και ξεκινάμε μια πολύ δύσκολη προσπάθεια για την επόμενη περίοδο, μια προσπάθεια που για πρώτη φορά οι συνεργάτες -εάν θέλετε- του Υπουργού, οι διαχειριστικές αρχές, η ΜΟΔ, ο ΕΦΕΠΑΕ, όλοι αυτοί οι άνθρωποι θα πρέπει να τρέξουν το διπλάσιο και τριπλάσιο και να εργαστούν πολύ σκληρά για να καταφέρουν να απορροφήσουν τους πόρους που έχει διαθέσιμους η χώρα μας μετά από πολύ μεγάλη προσπάθεια για την επόμενη προγραμματική περίοδο. Αν θέλετε, είναι και η τελευταία ίσως πολύ σημαντική χρηματοδοτική ένεση-ευκαιρία για να πούμε ότι αλλάζουμε το αναπτυξιακό αποτύπωμα, την πορεία της Ελλάδας. Μου κάνει τρομερή αρνητική εντύπωση η απόφασή σας.

Σε κάθε περίπτωση θέλω να συγχαρώ την πολιτική ηγεσία του Υπουργείου Ανάπτυξης και Επενδύσεων για όλη αυτήν την προσπάθεια, για το πολύ θετικό νομοθέτημα. Προσπαθούμε πολύ συχνά να νομοθετούμε με τρόπο που να ευνοεί τη γρήγορη απορρόφηση των πόρων, σεβόμενοι πάντα την τήρηση της διαφάνειας, του Εθνικού και του Ενωσιακού Δικαίου.

Βεβαίως θέλω να ευχαριστήσω και τα μέλη της Κοινοβουλευτικής μας Ομάδας για όλη αυτή τη στήριξη και κατά τη διάρκεια των επιτροπών και βεβαίως σήμερα στην Ολομέλεια. Υπερψηφίζουμε το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Γεωργιάδη, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ξεκινήσω με τον κ. Μαμουλάκη, τον οποίο εκτιμώ και δεν το λέω ειρωνικά. Το λέω πραγματικά. Κάνουμε πάντα μια υψηλού επιπέδου κοινοβουλευτική συζήτηση. Δεν συμφωνούμε σε όλα. Αν ήταν έτσι, θα είχαμε ένα κόμμα.

Όμως, με προκαλείτε και μου είναι αδύνατο να αντισταθώ στις προκλήσεις. Είναι, να ξέρετε, το μεγαλύτερό μου μειονέκτημα. Θα σας κάνω μια de profundis εξομολόγηση: Tο βασικό μου ελάττωμα είναι η ακράτεια λόγου. Δεν μπορώ να κρατηθώ.

Είπατε, λοιπόν, και με στόμφο: «Τον Φεβρουάριο του 2019 είχαμε την έφοδο της Επιτροπής Ανταγωνισμού στο χρηματοπιστωτικό σύστημα και άρα μετρώντας από το 2019 μέχρι σήμερα, έχουν περάσει δυόμισι χρόνια όπου δεν έχει υπάρξει αποτέλεσμα και άρα εξ αυτού υπάρχει μια αντικειμενική ευθύνη του Υπουργείου Ανάπτυξης και Επενδύσεων ως εποπτεύοντος φορέα -εν πάση περιπτώσει- γι’ αυτή την καθυστέρηση».

Τον Φεβρουάριο του 2019 δεν μπήκε η Επιτροπή Ανταγωνισμού.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Φθινόπωρο είπα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ άκουσα Φεβρουάριο. Συγγνώμη. Το δέχομαι.

Ο λόγος που δεν θα μπορούσε να είχε μπει τον Φεβρουάριο του 2019 είναι γιατί τον Φεβρουάριο του 2019 ήταν ακόμη κυβέρνηση ο ΣΥΡΙΖΑ. Και επί ΣΥΡΙΖΑ όχι δεν μπήκε Επιτροπή Ανταγωνισμού στις τράπεζες, αλλά δεν έγινε απολύτως κανένας έλεγχος στις τράπεζες από καμμία αρμόδια υπηρεσία του κράτους.

Σας προκαλώ να μου βρείτε ένα πρόστιμο της Γενικής Γραμματείας Καταναλωτή για τις δεκάδες καταγγελίες των πολιτών που γίνονται για τις τράπεζες, το οποίο να μπήκε σε οποιοδήποτε τραπεζικό ίδρυμα επί της πενταετίας ΣΥΡΙΖΑ.

Γιατί το λέω αυτό; Ωραία είναι να μας καταγγέλλετε ότι είμαστε υπηρέτες των τραπεζών και των μεγάλων συμφερόντων στη Βουλή. Αυτό είναι το εύκολο. Το δύσκολο είναι όταν έχεις την εξουσία, να δούμε αν τολμάς να τα βάλεις με όλους αυτούς ή όχι.

Επί της δικής μου θητείας, λοιπόν, έχει μπει πρόστιμο σε τραπεζικό ίδρυμα που το ανάγκασε να αλλάξει όλη του την πρακτική έναντι ενός θέματος, το οποίο θεωρήθηκε από τη Γενική Γραμματεία Καταναλωτή ως καταχρηστική πρακτική έναντι των πελατών του. Το πρόστιμο ήταν 50.000 ευρώ. Η απειλή ήταν ότι αν συνεχίσει, θα έχει 50.000 ευρώ για κάθε παράβαση και το αποτέλεσμα ήταν η τράπεζα να αλλάξει αυτή την τακτική της. Αν κάποιος άλλος προκάτοχός μου Υπουργός έχει επιτύχει κάτι ανάλογο σε οποιαδήποτε τράπεζα, παρακαλώ πολύ να μου το υποδείξετε.

Επίσης η Επιτροπή Ανταγωνισμού επί της δικής μου θητείας μπήκε στο χρηματοπιστωτικό σύστημα. Για να μην παρεξηγηθώ, δεν μπήκε με εντολή μου ούτε καν με γνώση μου. Το ξεκαθαρίζω, ούτε με γνώση μου. Εγώ έμαθα ότι μπήκε η επιτροπή στο χρηματοπιστωτικό σύστημα, αφού είχε μπει, από το δελτίο Τύπου που εξέδωσε. Διότι δεν θέλω να έχω καμμία εμπλοκή.

Συνταγματικά να ξέρετε ο Υπουργός Ανάπτυξης έχει την εποπτεία, αλλά όχι την δυνατότητα παρέμβασης. Η επιτροπή είναι απολύτως ανεξάρτητη. Είναι ανεξάρτητη ως προς τον χρόνο που θα χρειαστεί για να εκδώσει πόρισμα. Εγώ δεν δικαιούμαι ούτε καν να κάνω ερώτημα. Διότι αυτό μπορεί να θεωρηθεί παρέμβαση στο έργο της επιτροπής.

Παρά ταύτα, σε απάντηση κοινοβουλευτικού ελέγχου, λίγο μετά την είσοδο στο χρηματοπιστωτικό σύστημα, στη Βουλή απάντησε η Επιτροπή Ανταγωνισμού και είπε ότι θα χρειαστεί περίπου δυόμισι με τρία χρόνια. Αν υποτεθεί ότι αυτό έγινε τον Νοέμβριο του 2019, είμαστε εντός του χρόνου που η Επιτροπή Ανταγωνισμού είχε πει ότι πρόκειται να βγάλει πόρισμα. Άρα δεν έχω και λόγο να κάνω ερώτημα, καθόσον ακόμα δεν αφίσταται της δέσμευσης που η ίδια ανέλαβε έναντι της Βουλής, όχι έναντι του Υπουργού.

Αν παρέλθει η τριετία, θεωρητικά ή εγώ ή κάποιος διάδοχός μου, θα έχει τη δυνατότητα ο Υπουργός να κάνει ένα ερώτημα μόνο και μόνο γιατί υπάρχει γραπτή απάντηση της ίδιας της αρχής και όχι για άλλον λόγο. Το ξεκαθαρίζω. Εγώ δεν θέλω ούτε κατά κεραία να φαίνεται ότι παρεμβαίνω σε οτιδήποτε αφορά στην Επιτροπή Ανταγωνισμού.

Όλες οι παρεμβάσεις και οι τροπολογίες που έχουμε σήμερα είναι αιτήματα της Επιτροπής Ανταγωνισμού διαδικαστικής φύσεως, για να κάνει τη δουλειά της καλύτερα. Εκεί όμως πραγματικά θα σας πω και ένα μπράβο ως κοινοβουλευτικός προς κοινοβουλευτικό είναι όταν είπατε «άκουσα και επί ενενήντα λεπτά της μαγνητοφώνησης».

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Επτά ώρες, εξακόσια τριάντα λεπτά είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας συγχαίρω για το ρητορικό τέχνασμα μεν, θέλω να πιστεύω ότι δεν το κάνατε δε. Ο λόγος είναι ότι όταν κατέθεσα το ηχητικό, είπα ακριβώς ότι αυτό που πρέπει να ακούσετε είναι το εικοστό λεπτό. Εφόσον είπα ότι είναι το εικοστό λεπτό, δεν ξέρω για ποιον λόγο κάποιος θα θέλει να ακούσει εξακόσια τριάντα λεπτά, αφού το έχω ήδη δηλώσει πού πρέπει να ακούσει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ήταν στο 2.20 όμως. Αυτό είναι το πρόβλημα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει, μπορεί.

Τις φράσεις τις διαβάζω κι εγώ από την απομαγνητοφώνηση. Έχει παρουσιάσει ο κ. Γκάλγκος στον κ. Ράσμουσεν τη νέα αρχιτεκτονική κατά πώς την έχουμε σχεδιάσει και η φράση είναι στα Αγγλικά. Εγώ δεν αμφισβητώ τη γνώση της Αγγλικής σας, ίσα ίσα που σας θεωρώ μορφωμένο άτομο, αλλά το δέχομαι.

«We welcome the new architecture». Αν διαφωνούσε ο κ. Ράσμουσεν, προφανώς το «we welcome» τι είναι; «Το καλοδεχόμαστε». Τα Αγγλικά μου προφανώς δεν είναι τόσο καλά όσο τα δικά σας, εγώ δεν είχα την τύχη να σπουδάσω στο Ηνωμένο Βασίλειο, ένα απλό Lower πήρα στην Ελλάδα και τα χρησιμοποιώ για τις διεθνείς μου συναντήσεις, αλλά το «We welcome the new architecture» πρέπει να σας πω ότι το καταλαβαίνω. «Καλωσορίζουμε τη νέα αρχιτεκτονική». Μέχρι εκεί σίγουρα φτάνω.

Αν αυτό είναι το πρόσχημα για να μην ψηφίσετε, ότι δηλαδή αλλάζουμε τον πετυχημένο νόμο Χατζηδάκη, θέλω να είμαι απολύτως ειλικρινής, καταλαβαίνετε ότι είναι ένα πρόσχημα που δεν αντέχει στη σοβαρή κριτική. Και θα σας πω γιατί δεν αντέχει στη σοβαρή κριτική.

Ας επιστρέψουμε λίγο από τον νόμο πίσω και ας πάμε στο 2014, όταν ο προκάτοχός μου στη θέση αυτή Κωστής Χατζηδάκης έφερε στη Βουλή τον νόμο της προηγούμενης προγραμματικής περιόδου, ήταν στη δική μου θέση που είμαι εγώ σήμερα και έφερε τον νόμο της περιόδου 2014 - 2020. Τον είχατε ψηφίσει; Όχι.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τον εφαρμόσαμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δηλαδή σας ενοχλεί και σας θλίβει τόσο πολύ η παραβίαση του νόμου Χατζηδάκη, τον οποίον δεν είχατε ψηφίσει, ώστε αναγκάζεστε σήμερα με πόνο ψυχής να μην ψηφίζετε τον παρόντα νόμο γιατί δεν μπορείτε να δεχθείτε την παραβίαση του νόμου Χατζηδάκη που δεν είχατε ψηφίσει.

Αν σε αυτό τώρα στα σοβαρά μπορεί κάποιος να κάνει δομημένο, πειστικό, ολοκληρωμένο επιχείρημα, με συγχωρείτε νομίζω κάνετε λάθος. Εδώ γίναμε και μάρτυρες προ ολίγου και του εξής χαρακτηριστικό ενσταντανέ που θα ήθελα να τον φωτίσω, γιατί εγώ πάντα παρακολουθώ με ενδιαφέρον τις διεργασίες στον χώρο της Αριστεράς.

Η βασική κυβερνητική πρόταση του κ. Τσίπρα ποια είναι προς τον ελληνικό λαό; «Ελληνικέ λαέ», λέει ο κ. Τσίπρας, «εγώ προτείνω να κάνουμε προοδευτική διακυβέρνηση». Μάλιστα. «Και ποιοι πρέπει να είμαστε στην προοδευτική διακυβέρνηση;» Ο κ. Τσίπρας προφανώς, το ΜέΡΑ25 και το ΚΙΝΑΛ. Πολύ ωραία.

Προηγουμένως ο Κοινοβουλευτικός Εκπρόσωπος του ΜέΡΑ25 κατηγόρησε την παρούσα ηγεσία του Υπουργείου Ανάπτυξης και τον παρόντα νόμο ότι είναι εξαιρετικά συγκεντρωτικός και χρησιμοποίησε την εξής πολύ ωραία φράση, ότι θέλουμε να «τσιμεντώσουμε», δηλαδή όχι απλώς να το περιχαρακώσουμε, να το τσιμεντώσουμε σε βαθμό που να ελέγξουμε κάθε ευρώ και κάθε διαδικασία. Αυτή είναι η άποψή σας για τον νόμο του δυνητικού κυβερνητικού σας εταίρου κατά τη δική σας βούληση και επιθυμία προς τον ελληνικό λαό.

Αντίστροφα η δική σας διάθεση και κριτική στο νομοσχέδιο που σας οδήγησε στην καταψήφισή του είναι όχι ότι τσιμεντώνουμε, αλλά ότι διασπάμε την ενιαία δομή του ΕΣΠΑ, την επιτυχημένη ενιαία δομή του ΕΣΠΑ του νόμου Χατζηδάκη, δίνοντας μια δεύτερη διαχειριστική αρχή στο Υπουργείο Ψηφιακής Διακυβέρνησης.

Θα ήθελα πολύ να δω πώς θα συγκυβερνούσατε -ελπίζω να μην το ζήσει και αυτό η Ελλάδα, αλλά ο ελληνικός λαός πάντα είναι αυτός που θα αποφασίσει στο τέλος-, πώς θα μπορούσε να συνεννοηθεί ένα κόμμα το οποίο για το ίδιο θέμα έχει την εκ διαμέτρου αντίθετη άποψη. Προφανώς ούτε εσείς είστε απολύτως ειλικρινής ούτε ο κ. Αρσένης. Εσείς για πολιτικούς λόγους ψάχνεται ένα πρόσχημα για να μην το ψηφίσετε. Σοβαρό λόγο καταψήφισης ο ΣΥΡΙΖΑ δεν έχει. Να ευχαριστήσω τον κ. Πάνα για τη στάση του ΚΙΝΑΛ.

Ακούστε, το παρόν σχέδιο νόμου δεν έχει πολιτική σύγκρουση μέσα του, γι’ αυτό και δεν έχει γίνει καμμία ιδιαίτερη φασαρία. Η μόνη φασαρία που έγινε ήταν για την αγορά και τον πληθωρισμό και αν κάναμε μελέτη. Άσχετα δηλαδή με το νομοσχέδιο, για να είμαστε ειλικρινείς. Είναι ένα νομοσχέδιο κατά βάση που συμφωνούμε. Ποιοι συμφωνούμε τώρα; Αυτοί που πιστεύουν ότι καλώς η Ελλάδα είναι στην Ευρωπαϊκή Ένωση.

Αυτοί που πιστεύουν ότι δεν πρέπει να είμαστε στην Ευρωπαϊκή Ένωση, όπως πχ το ΚΚΕ, ενδεχομένως και η Ελληνική Λύση -δεν έχω στο μυαλό μου πολύ ξεκάθαρα τι πιστεύει σε αυτό η Ελληνική Λύση, ας πούμε ότι είναι πιο ευρωσκεπτικιστικό κόμμα από εμάς- έχουν ένα επιχείρημα ιδεολογικό, ότι «κύριε, αυτό ενισχύει την ένταξή μας στους ευρωπαϊκούς θεσμούς, με την οποία ένταξη εμείς διαφωνούμε και άρα, προφανώς δεν μπαίνουμε στην κουβέντα αν μας αρέσει το άρθρο 1 ή το άρθρο 2, γιατί διαφωνούμε επί της αρχής».

Τα κόμματα όμως που συμφωνούμε στο να είμαστε μέσα στην Ευρώπη και πια ασχέτως της περιόδου 2012 - 2014 ή του δημοψηφίσματος ή όλων αυτών των «παιδικών ασθενειών» του ΣΥΡΙΖΑ, ο ΣΥΡΙΖΑ τελικώς όταν διακυβέρνησε, είχε την ευκαιρία. Το μόνο κόμμα που είχε πραγματικά την ευκαιρία να βγάλει την Ελλάδα από την Ευρωπαϊκή Ένωση ήταν ο ΣΥΡΙΖΑ, εάν μετά το δημοψήφισμα αποφάσιζε ο κ. Τσίπρας να ακολουθήσει την εντολή του δημοψηφίσματος για την εκλάβει ως εντολή ρήξης. Αν έκανε τη ρήξη ο ΣΥΡΙΖΑ, θα μας έβγαζε από την Ευρωπαϊκή Ένωση.

Και πράγματι, είχε μέσα του ένα ισχυρό κομμάτι, αυτούς όλους που έφυγαν και διεγράφησαν κι έκαναν το δικό τους κόμμα, τη ΛΑΕ, τον κ. Λαφαζάνη και τους άλλους που εισηγήθηκαν αυτή τη ρήξη γιατί στην πραγματικότητα δεν πίστευαν ποτέ στην ένταξη της χώρας στην Ευρωπαϊκή Ένωση.

Η πλειοψηφία του ΣΥΡΙΖΑ και ο κ. Τσίπρας -κρίθηκε από την ιστορία θετικά κι όχι αρνητικά από αυτό- έκριναν ότι θέλουν να μείνουμε στην Ευρωπαϊκή Ένωση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Με εκλογές το 2015.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα στο μείζον αν πρέπει να μείνουμε ή να φύγουμε, έχουμε συμφωνήσει τώρα και τα τρία κόμματα, θέλουμε να μείνουμε. Από την ώρα που θέλουμε να μείνουμε, σοβαρός λόγος καταψήφισης δεν υπάρχει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Υπάρχει ένας, αλλά λέων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ σας είπα δε και στην επιτροπή και στην Ολομέλεια ότι αν είχατε επί των συγκεκριμένων άρθρων πραγματικές διαφωνίες και μας καταθέτατε πραγματικές αλλαγές, εγώ θα τις συζητούσα, είμαι πολύ ανοικτός στις αλλαγές. Και στον διαγωνισμό που είναι και το μοναδικό θέμα που είχαμε μια σοβαρή διαφωνία…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τρεις φορές σας έχω επισημάνει για αλλαγές.

**ΠΡΟΕΔΡΕΥΩΝ (Απόστολος Αβδελάς):** Μην διακόπτετε, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, είπα ως προς τον διαγωνισμό που είναι το σημείο που είχαμε τη μεγαλύτερη διαφωνία. Οι διαφωνίες μας κατά βάση ήταν δύο. Ήταν η διαχειριστική αρχή στο Υπουργείο Ψηφιακής Διακυβέρνησης και του διαγωνισμού.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Και ο ελεγχόμενος να μην επιλέγει τον ελεγκτή του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, αφού αυτό το συμφωνήσαμε ότι οι ιδιώτες ελεγκτές μέσα είχαν μπει ήδη το 2016 από την τροπολογία του ΣΥΡΙΖΑ. Ήταν τελειωμένο αυτό το θέμα. Είναι εφαρμογή ευρωπαϊκών κανονισμών εδώ.

Εν πάση περιπτώσει, μην χάσουμε άλλο χρόνο. Δεν θέλετε να ψηφίσετε; Μην ψηφίσετε. Κατά τη γνώμη μου, κάνετε λάθος. Θα σας πω γιατί πιστεύω ότι κάνετε λάθος. Γιατί παραχωρείτε στην Κυβέρνηση και στο ΚΙΝΑΛ τώρα -γιατί πια είμαστε παρέα, αφού ψήφισε επί της αρχής- όλο το καλό που θα φέρει το ΕΣΠΑ. Εγώ στην ουσία σας λέω κάτι που δεν με συμφέρει. Το νομοσχέδιο θα περάσει είτε το ψηφίσετε είτε όχι. Έχουμε κοινοβουλευτική πλειοψηφία, έχουμε δεδηλωμένη, θα περάσει. Δεν σας χρειάζομαι για να το ψηφίσουμε. Όμως, ως πολιτικό μήνυμα προς τους ευρωπαϊκούς θεσμούς είναι πολύ ωραίο να υπάρχει πολιτική συναίνεση στα μείζονα. Δεν είναι για να κάνετε τη δική μου δουλειά ευκολότερη. Εγώ θα το περάσω το νομοσχέδιο, κανένα πρόβλημα. Είναι για να στείλουμε ένα μήνυμα ότι εμείς, τα τρία τουλάχιστον κόμματα που είμαστε η Κυβέρνηση, η Αξιωματική Αντιπολίτευση και το τρίτο κόμμα του ελληνικού Κοινοβουλίου, στην πραγματικότητα δημιουργούμε μια συμπαγή φιλοευρωπαϊκή κοινοβουλευτική και πολιτική πλειοψηφία. Και αυτό είναι μεγάλο μήνυμα και προς τις αγορές και προς το εξωτερικό και προς τους επενδυτές και προς την επιτροπή. Αυτός είναι ο λόγος που πιστεύω ότι κάνετε λάθος.

Είναι πολιτικό λάθος. Ούτε θα κριθεί η αντιπολιτευτική κριτική του ΣΥΡΙΖΑ στο νομοσχέδιο για το νέο ΕΣΠΑ. Είναι για την κοινή γνώμη έξω αυτά που συζητάμε μικρής σημασίας. Ο κόσμος έξω καίγεται για τη βενζίνη, καίγεται για την ακρίβεια στα σουπερμάρκετ, καίγεται γιατί ανεβαίνουν τα ενοίκια, καίγεται για να βρει δουλειά. Αυτά τον ενδιαφέρουν. Δεν τον ενδιαφέρει το αν θα ψηφίσει ή όχι ο ΣΥΡΙΖΑ το νομοσχέδιο της νέας προγραμματικής περιόδου 2021 - 2027. Αλλά για την επιτροπή, για τους έξω, αυτό είναι ένα σημαντικό πολιτικό μήνυμα και αυτήν την ευκαιρία σήμερα την χάνουμε, κύριε Μαμουλάκη.

Ως προς την κ. Μανωλάκου, νομίζω ότι συνεννοηθήκαμε. Είναι πολύ ωραία η συζήτηση. Εγώ δεν απαξιώνω τα επιχειρήματα, γιατί στην πραγματικότητα αυτό που λέτε έχει βάση. Τι λέτε; Ναι, δεν είναι μόνο οι ευρωπαϊκοί πόροι που παίρνουμε, που είναι το συν, αλλά είναι και αυτά που δυνητικά θα μπορούσαμε να έχουμε εάν δεν συμμετείχαμε στην Ευρωπαϊκή Ένωση και άρα δεν είχαμε τις δεσμεύσεις που η συμμετοχή στην Ευρωπαϊκή Ένωση φέρνει. Αυτό περίπου είπατε και φέρατε μερικά παραδείγματα. Καίτοι η συζήτηση θα μπορούσε να πάει σε μάκρος πάρα πολύ και έχει ενδιαφέρον και εγώ θα συμμετείχα με μεγάλη χαρά σε αυτή, οφείλω όμως να σας πω ένα αντεπιχείρημα. Επί της αρχής είναι σωστή αυτή η συζήτηση. Έτσι είναι η συζήτηση, συν και πλην, όπως όλα στη ζωή. Η αδυναμία, όμως, της θέσης του ΚΚΕ από ιδεολογική σκοπιά έγκειται στο εξής και σε αυτό δεν έχετε βρει, κατά τη γνώμη μου, πειστική απάντηση.

Όλες οι χώρες που συνορεύουν με την Ευρωπαϊκή Ένωση -όλες, μηδεμίας εξαιρουμένης- έχουν κάνει ή θέλουν να κάνουν, αν τα καταφέρουν, αίτημα ένταξης στην Ευρωπαϊκή Ένωση. Χώρα, πλην του Ηνωμένου Βασιλείου για τους λόγους που γνωρίζουμε ότι είχε από την αρχή που μπήκε -γιατί θεωρεί ότι είναι μια αυτοκρατορία και έχει τεράστιο, κατά την άποψή τους, γεωπολιτικό βάθος με τις πρώην αποικίες και την κοινοπολιτεία-, που να θέλει να βγει από την Ευρωπαϊκή Ένωση δεν υπάρχει. Ακόμα και το δράμα της Ουκρανίας, που τώρα βλέπουμε με την εισβολή του Πούτιν, σε έναν βαθμό έχει να κάνει με την αγάπη, την πίστη και τη βούληση του ουκρανικού λαού να μπει στην Ευρωπαϊκή Ένωση, κάτι που προκάλεσε και προκαλούσε τους Ρώσους, επειδή δεν ήθελαν να γίνει κάτι τέτοιο. Άρα το ΚΚΕ πρέπει να βρει μια σοβαρή απάντηση στο γιατί οι λαοί που συνορεύουν θέλουν να μπουν. Τι είναι αυτό που βλέπουν αυτοί που μπορούν να ζήσουν -όπως λέτε εσείς- και να πουλάνε και τον λιγνίτη και όλα τα άλλα που είπατε, αλλά αντί να κάνουν αυτό, θέλουν να μπουν;

Κατά τη γνώμη μου, ο λόγος είναι πολύ απλός. Πρώτα από όλα, κυρίες και κύριοι, είμαι εξαιρετικά περήφανος για τη συμμετοχή μας στην Ευρωπαϊκή Ένωση και για τη συμβολή της δικής μας παρατάξεως σε αυτήν την πολιτική επιλογή της χώρας. Μην το ξεχνάμε, πρέπει να το λέμε αυτό, είμαστε μέλη της Ευρωπαϊκής Ένωσης σήμερα λόγω του αειμνήστου εθνάρχη Κωνσταντίνου Καραμανλή. Αυτός μας έβαλε και πρέπει πάντα να αναφέρουμε το όνομα του, όταν κάνουμε μια τέτοια συζήτηση. Ο λόγος, λοιπόν, είναι ο εξής: γιατί είναι ο τρόπος λειτουργίας ενός κράτους με εξαιρετικά διαφορετικό και πιο προηγμένο τρόπο. Είναι, δηλαδή, η ίδια η ένταξη στην Ευρωπαϊκή Ένωση ένας μοχλός, ένας μετασχηματιστής που παίρνει κράτη τα οποία είναι Βαλκάνια ή ανατολικά ή δυσλειτουργούντα και αργά ή γρήγορα τα αναγκάζει να προσαρμοστούν στο να δουλεύουν πολύ πιο σωστά και πολύ πιο υπέρ των πολιτών τους και τελικά το παραγόμενο αποτέλεσμα για τη ζωή του λαού τους από τη συμμετοχή στην Ευρωπαϊκή Ένωση είναι εξαιρετικά θετικό. Γιατί όλες οι χώρες που μπήκαν στην Ευρωπαϊκή Ένωση, από τη συμμετοχή τους στην Ευρωπαϊκή Ένωση και μετά είναι εξαιρετικά καλύτερες, με εξαιρετικά υψηλότερο βιοτικό επίπεδο, με εξαιρετικά υψηλότερο εκπαιδευτικό επίπεδο, με εξαιρετικά υψηλότερο βαθμό διάκρισης των εξουσιών, με εξαιρετικά υψηλότερο βαθμό ασφάλειας. Όλα αυτά -που είναι πολύ πιο πάνω από τα χρήματα του κάθε ΕΣΠΑ- είναι που συνθέτουν το όφελος να συμμετέχει μια χώρα στην Ευρωπαϊκή Ένωση, είναι αυτό που βλέπουν οι λαοί που είναι απ’ έξω και που τους ωθεί να κάνουν ό,τι μπορούν για να μπουν μέσα. Άρα σ’ αυτό πιστεύω ότι κάνετε λάθος.

Στο σημείο αυτό θα ήθελα να καταθέσω την τελευταία νομοτεχνική βελτίωση. Έχει να κάνει με το «ELEVATE GREECE» και την δυνατότητα να υπάρχουν κάποιες φοροαπαλλαγές που βοηθάνε την καλύτερη λειτουργία του «ELEVATE GREECE».

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.414)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Να διανεμηθεί και η τελευταία νομοτεχνική βελτίωση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνοντας και με αυτή τη νομοτεχνική βελτίωση που μόλις προσαρμόσαμε στο σώμα του νομοσχεδίου, θέλω να ευχαριστήσω όλους τους συναδέλφους που συμμετείχαν στη συζήτηση, ασχέτως εάν ψήφισαν ή όχι το νομοσχέδιο, ιδιαίτερα τους Βουλευτές της Νέας Δημοκρατίας για τη σθεναρή τους υποστήριξη στο νομοσχέδιό μας. Τους υποσχόμαστε από το Υπουργείο Ανάπτυξης μια όσο γίνεται πιο σκληρή εργασία, για να φέρουμε γρήγορα θετικά οφέλη στον ελληνικό λαό. Ευχαριστώ και το ΚΙΝΑΛ για τη θετική του στάση. Το ΚΙΝΑΛ, ασφαλώς, αποτελεί έναν εκπρόσωπο μιας παράταξης που έχει παίξει μεγάλο ρόλο τελικά -ασχέτως της αφετηρίας- στη θετική ευρωπαϊκή πορεία της χώρας όλες αυτές τις δεκαετίες. Και βεβαίως, ευχαριστώ και τα υπόλοιπα κόμματα, παρ’ ότι δεν ψήφισαν το νομοσχέδιο για μια εποικοδομητική κοινοβουλευτική συζήτηση.

Από την ψήφιση του νομοσχεδίου και μετά, ξεκινάμε άμεσα με όλες μας τις δυνάμεις τον σχεδιασμό των νέων προγραμμάτων, για να φτάσουν γρήγορα χρήματα στην ελληνική οικονομία.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ανάπτυξης και Επενδύσεων: «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων Α.Ε.» και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Επισημαίνω πως η ψηφοφορία περιλαμβάνει την αρχή του νομοσχεδίου, εβδομήντα επτά άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων Α.Ε.» και άλλες διατάξεις. |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 66 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 68 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 72 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1237/122 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1238/123 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1239/124 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1240/125 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Ανάπτυξης και Επενδύσεων: «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων Α.Ε.» και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το νομοσχέδιο σελ.433α.)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.15΄ λύεται η συνεδρίαση για αύριο, ημέρα Παρασκευή 18 Μαρτίου 2022 και ώρα 10.00΄,με αντικείμενο εργασιών του Σώματος, κοινοβουλευτικό έλεγχο: α) συζήτηση της υπ’ αριθμόν 10/6/10-2-2022 επίκαιρης επερώτησης Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς προς τους Υπουργούς Πολιτισμού και Αθλητισμού και Προστασίας του Πολίτη, σύμφωνα με την ημερήσια διάταξη και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**